
DIALOGURI LA DISTANŢĂ” 


Nu o cunosc pe Cezarina Adamescu, drumurile noastre 
literare nu s-au intersectat niciodată, deşi, cu puţin efort, putem 
spune că aparținem aceleaşi generaţii, cel puțin dacă luăm în 
calcul actele de identitate. 

Sau, dacă e să schimb registrul, am cunoscut-o pe 
Cezarina Adamescu pe Internet, dar nici aşa nu aş fi riguros 
exact, fiindcă schimburile epistolare “emailate” nu aveau o 
astfel de țintă. 

Poate ne-am cunoscut cu ocazia tentativei de a renaşte 
“boemia” literară, inițiind, la Bistriţa, Clubul Internaţional de 
Cultură “Boemia”. Oricum, ne-am întâlnit doar în pagina de 
carte, în Anologia “Boemia”, apărută în primăvara lui 2010. 

De aici şi până la a avea în Cezarina Adamescu, 
deopotrivă, un “cititor de frunte” şi un “cititor de onoare”, nu 
ştiu ce s-a întâmplat. 

Cert e că, pe calea Internetului, Cezarina Adamescu a 
intrat în posesia cărților mele, în format electronic (PDF, 
Word), iar domnia sa a început să citească cu hărnicie şi să 
comenteze cu zel mii de pagini. 

O lectură în forță, care cred că i-a monopolizat existența 
ultimelor luni, până la ajunge, la un moment dat, să scrie într-o 
epistolă: “Mă locuiţi într-un hal fără de hal”. E un 
compliment pentru un autor să afle că scrisul său ajunge să aibă 
astfel de consecinţe pentru cititorul său. 

Lectura critică pe care o propune Cezarina Adamescu e 
una atipică, cu ample citate, într-un registru cu accente 
narative. 

Până la urmă, cred că asta şi este formula adoptată de 
criticul literar, de a face o poveste pe marginea unor cărți. 

Ca autor, e măgulitoare o astfel de poziționare de lector. 
Orice întâlnire a cărților tale merită reverenţa ta. Mai ales când 
timpul tuturor cititorilor e atât de prețios, când trebuie să facă 


selecţii la sânge din cărțile pe care să le citească. Poate în 
defavoarea altor cărți, care ar fi meritat mai mult acest 
privilegiu. 

Decizia este însă a Cititorului, iar opţiunea lui e sfântă. 

Nu eu sunt în măsură să cântăresc judecăţile de valoare 
ale criticului literar Cezarina Adamescu. M-am învăţat să-mi 
respect cititorul să-i respect punctele de vedere, fie că i le 
împărtăşesc, fie că nu. 

Interpretările însă ne interesează, fiindcă nu-mi este 
indiferent cum a fost receptat mesajul meu, cum a fost el 
decodificat... 

M-am trezit, peste vară, cu două cărți despre cărțile 
mele, purtând semnătura Cezarina Adamescu. Şi nu sunt 
convins că lucrurile se vor opri aici. 

Gestul meu, ca subiect dar şi ca editor, este unul de 
recunoştinţă, inclusiv practică. Cele două volume au fost 
publicate la Editura Nico, cea la care şi-au publicat cărțile un 
număr important de scriitori mureşeni, într-un soi de necesară 
recuperare a unei geografii literare şi de propunere a ei pentru a 
fi recunoscută, înregistrată în Cartea Limbii Române. 

NICOLAE BĂCIUŢ 


POETUL — CA LACRIMĂ A LUI 
DUMNEZEU 


Nicolae Băciuţ, SINGURÂND, 
Ediţia a III-a, revăzută şi adăugită, 
EDITURA NICO, 2010 


Pornind de la o superbă şi 
esențială definiție a Poeziei: 
„Lecţia / de / anatomie / a unei / 
secunde”, Nicolae Băciuţ ne 
poartă şi de data aceasta, pe 
tărâmul fermecat pe care s-au 
încumetat să cutreiere, 
nenumărați aspiranţi la nemurire, 
dar puţini au lăsat urme vizibile. Aflat la cea de a doua ediţie, 
revăzută şi adăugită, volumul “Singurând” oferă iubitorilor de 
poezie o selecție riguroasă de texte, de un lirism tulburător, 
chiar dacă forma este, cu preponderență, cea a versului alb, 
neîncorsetat în canoanele clasice. 

Cu toate acestea, ritmul susţinut, cadenţa interioară, 
rima întâmplătoare, simţul măsurii conferă versurilor o 
muzicalitate aparte şi o frumuseţe de negrăit. 

Metafora din titlu este foarte bine aleasă şi, pornind de 
la adverb, se ajunge la modul nepersonal, nepredicativ - 
gerunziu, care exprimă o acțiune în desfăşurare, fără referire 
precisă la momentul vorbirii. 

Este un mod de abordare puţin uzitat în vers, dar în titlu 
îşi găseşte un loc potrivit şi chiar fericit. 

Volumul începe cu un poem de dragoste, echilibrată, 
cuminte, trainică, fără avânturi abisale şi efuziuni inutile, dar 
care se poate înscrie în lirica dedicată iubirii din toate 

timpurile: ireasa mea cu solzi de ceară, / dispari în ape, / 
te retrage-n peşti, / în iarba malurilor / creşti, / căci nunta nu 
e, / nu va fi / decât o margine de zi / bătută-n cuie —/ alt 
Christos / ne va petrece / albu-n os, / va fi şi Unul şi Niciunul / 
şi ne va creşte-n trupuri / scrumul, / când tocmai înc-o 
primăvară / inel pe deget înconjoară. / Spun Da / cu gura 
altcuiva”. (Nunta de argint). 

Autorul nu disprețuieşte ludicul, el cunoaşte un joc 
nemaipomenit pe care-l joacă permanent, chiar de unul singur: 
jocul de-a cuvintele şi de-a poezia. În acest sens, eufonia, 
cantabilitatea, rima, ritmul susținut şi repetitiv au un rol 
important şi oferă soluţii neaşteptate în pagină, dar şi în auzul 
celor dispuşi să asculte. “Trece o dată / şi încă o dată, / 
jumătatea mea împerecheată, / jumătatea mea de cuvânt, / 
jumătatea mea de descânt, / jumătatea mea / de viaţă, / 
întregul meu / de mormânt. // Încă o dată, / încă o dată, / 
niciodată”. (Basm). 

A se observa că, deşi par astfel, rimele nu sunt deloc 
facile şi conduc la rotundul ideii, aşa cum cărările conduc toate 
la drumul cel larg şi drept. 

Imaginativul ia în poem locul abstractului şi rezultă 
mici fragmente de lume, într-un mozaic pastelat, ca în rozeta 
unui vitraliu. Uneori, din curgerea sa lină, versul ia aspectul 
învolburat al unui râu supărat de vânt: “numai tu eşti sămânță, 
/ numai tu n-ajungi fruct, / între noi e-o Săpânţă / de lumi 
viaduct. // Numai tu nu eşti oră, / numai tu nu ai trup, / toamna 
ta n-are vară, / Sfârşitul îţi e început. // Numai tu, numai tu, / 
sora lui Nu ». (Nu) 

Un autoportret îl înfăţişează pe autor astfel: “Ca un 
şarpe / crescut la sân, / ca o funie / împletită la gât — / eu — 
altul — / încât / să fiu mai bătrân / cu-o secundă, / mai scund, / 
mai urât, / mai singur / decât / mama care nu m-a născut — / ca 
un Sfârşit / care n-are-nceput”. (Autoportret). 


Şi aici, alternanța metaforică pare un baleaj de la real la 
imaginar, dar acest “joc” este de preferat enunţului simplu. 
Foarte interesant de remarcat comparaţia Poeziei cu o sămânță 
care există în noi şi care caută, pentru a se dezvolta, lumina 
lăuntrică şi apa din roua sudorii şi lacrimii. De aceea, poetul o 
şi numeşte “Sămânţa fără nume”: “Această sămânță, în 
curând, / va încolţi. / N-are nici nume, / n-are nici zi, / nu e 
secundă / şi nicio fereastră / nu-i e lumină, / nicio silabă nu-i e 
cuvânt; / această sămânță / n-a fost mormânt, / n-a stat la porți 
/ şi nici n-a fost cină; / această sămânță / încă nu-i rădăcină, / 
nu-i anotimp / şi nici somn — / e doar un vis, / moneda unui 
schimb / demult interzis. / Această sămânță, / în curând, va 
muri. // Spune-mi, sămânță, / ce vrei să fii? 

În căutarea tonului potrivit, deşi nu mai e vorba de 
căutare, pentru că Nicolae Băciuţ şi-a aflat demult un ton 
singular pentru rostirea Cuvântului său esenţial şi a crezului 
artistic, poetul intră în dialog cu Litera, aliata versurilor şi 
slujitoarea lor, şi descoperă un joc imperios, în care nu se mai 
ştie cine este slujitor şi cine slujit, fiindcă autor şi Cuvânt se 
sprijină, unul de tâmpla celuilalt, deopotrivă: “Un fel de-a fi, / 
un fel de ea, / un fel de-a nu fi / NU, nici DA, / un fel de ieri, / 
un rest de stea, / un întrebând, / un a pleca, / un fel de eu, / 
altundeva, / lumină din lumina ta. // Atât te-ntreb: // cine e 
A?” (Litera). 

Exprienţa spirituală, duhovnicească, îşi spune cuvântul 
în unele texte şi e atât de covârşitore încât întrece bucuria 
propriei creaţii. Pentru că, mai presus de propria operă, e Opera 
lui Dumezeu, care un poate fi decât desăvârşită şi care umple şi 
satisface orice nevoie spirituală a omului: “Fericit fără să poţi 
scrie, / privind măslinul în patria lui, / cerul în casa lui, / atât 
de aproape / că nimeni nu-i vede / fereastra deschisă spre 
mare. // Fericit că poți să taci, / să simţi cuvintele tolănite / în 
inima ta / ca-ntr-un mormânt / de-abia împrejmuit cu flori, // 
că ziua începe la apus, / ca o mică sângerare / în palmele care 


se roagă. // Fericit că timpul stă în loc, / că nu există ne-nţeles, 
/ că morţii poţi să-i dai bineţe, / că verbul / nu e sclavul 
vreunui adjectiv, / că masa mea de scris / pluteşte lin / ca o 
corabie pe marea în furtună” (Muntele din mare). 

Există în acest volum un curcubeu de vârste poetice 
concentrate, aglutinate în eufonii lirice fără cusur. Poetul evocă 
acel timp fără de timp şi fără de griji, al “copilăriei de înger”, 
apoi, căutările vârstei iubirii şi certitudinile, împlinirile sau 
neîmplinirile vârstei actuale. Toate acestea împletindu-se în vis 
ori în amintirile care sunt prezente oricând, fără să ţină seama 
de vârsta fizică. “Când nu eşti, / unde oare sunt, / nor fără 
ploaie, / mare fără cer, / secundă fără oră, / ochi de Homer? // 
Sunt braţul stâng / fără cel drept, / sunt a pleca / şi sunt aştept, 
/ ori sunt aripa fără zbor, / cuțitul ruginind în pâine / sau 
lacrimă de meteor?! // Sunt azi / şi tu eşti mâine, / sunt varul / 
care cade de pe zid, / sunt Ana / şi tu eşti Manole, / Veneţia 
fără gondole?! / Sunt anotimpul, / tu zăpada, / şi sunt Niagara, 
/ tu Nevada!? // Când nu sunt, unde oare eşti? / Poate din nou 
mă Zămisleşti. "(Pereche-nepereche). 

Poezia ca rotund, ca loc geometric de întâlnire a celor 
care o iubesc şi respectă, se reflectă în sufletul celorlalți, a 
celor cărora le este destinată. E un feed-back necesar şi, atunci 
când el se manifestă, înseamnă că poetul şi-a atins scopul. Dar 
poate avea poezia advărată un scop? Sună cel puțin straniu, dar 
aici e vorba de menirea ei, aceea de a da o culoare suportabilă 
lumii. Ca şi în iubire, nu se poate face poezie cu de-a sila. Dacă 
ea nu înseamnă bucurie, împlinire, jertfă asumată, sămânță, 
rod, rostul ei va fi pierdut. Zidirea se năruie. Şi fără dragoste, 
Poezia este “Veneţia fără gondole”. 

Şi iată cum îşi vede propria muză, poetul: “Nici tu nu 
eşti femeia ideală, / nici tu nu ştii să vii tiptil / în fiecare seară, 
/ nici tu n-ai preţ, / nici tu nu eşti povară, / femeie în albastru, / 
călimară ” (Muză). 

“Somnul din somn” - după titlul unui volum de-al Anei 
Blandiana descoperă metafora “somnului interzis”, a jindului 
fără sațiu după odihna spirituală într-un cuvânt, într-o stare 
paradisiacă: “Mi-e somn de mine, / îmi e somn de vis, / până la 
os, / până la sânge, / până la moarte-n Paradis, / până 
cuvântu-i respirare, / până cu aer este scris —// mi-e somnul 
însă interzis.” 

De o frumuseţe aparte este poemul în vers clasic 
“Înecarea lacrimei”: “Să plângi şi lacrima să-ţi fie / o 
margine de curcubeu, / lumina grea a unei zile / în care te 
întorci mereu,// să plângi când lacrima e zid / pe care nu mai 
poți să-l treci, / să plângi şi lacrima să-ți fie / o mare-n care să 
te-neci ”. 

Remarcam încă din comentariile anterioare la antologia 
de autor a lui Nicolae Băciuţ, folosirea în exces a cuvântului 
interzis: vis interzis, somn interzis, cuvânt interzis, film 
interzis, anotimp interzis. E un fel de căutare a libertății de 
sine, libertatea interioară, mai curând decât libertățile pe care ni 
le-ar putea oferi conjunctura, societatea în care, se întâmplă, 
desigur, fără voia noastră, să viețuim. O astfel de libertate de 
sine este un ideal, fiindcă, se ştie, te poți simți liber într-o 
cameră galbenă, într-un univers concentraționar, şi, dimpotrivă, 
înlănţuit, într-un spațiu deschis, dar asuprit de proprile neliniști, 
angoase şi spaime. Libertatea este, din acest punct de vedere, 
relativă, convenţională. 

Simţământul sacru e prezent în toate poemele din acest 
volum şi din întreaga creație a autorului şi el respiră evlavie, 
pietate, credință, speranţă, iubire. Fără aceste coordonate, 
Poezia n-ar fi întreagă şi nici nu ar avea impactul dorit. lată 
aici, sentimentul filațiunii față de Maica noastră, a tuturor: 
“Iubindu-te, / mă inventam, / cel care-am fost, / cel care sunt 
/în chipul bobului / mărunt, / Marie, Preacurată Maică, / mă 
repetam / iubindu-te / cu-o moarte — / înc-o dată, / fiul tău, / 

îngenunchiind / într-o carte”. De asemenea, de aici rezultă 
sentimentul împlinirii în conştiinţă, al datoriei de fiu. 

Un poem cu adevărat remarcabil prin puterea tauma- 
turgică a Poeziei, este: “VINDECĂ-MĂ-N VINDECARE”: 
Vindecă-mă de iubire, / dacă vrei şi dacă poţi —/ cere-mi vamă 
cât e-n fire, / cât e-n taina unei porţi. // Vindecă-mă iar de 
timp, / vindecă-mă de-aşteptare / nu-i nici zeu şi nici Olimp, / 
nu e cer, nici înălțare. // Vindecă-mă ca pe-o rană / care are-n 
tine trup, / vindecă-mă de iubire, / hrană-n foamea mea de lup. 
// Vindecă-mă nu să scap, / ci-n iubirea ta să-ncap”. 

Obsesia anotimpurilor este, de asemenea, una din 
temele majore ale liricii lui Nicolae Băciuţ: anotimpul ia pe 
rând, diferite forme: refuzat, interzis, trecut, rămas, amânat, 
punte, adânc, rană fără trup, spaimă fără lup etc: “Anotimpul 
care trece, / anotimpul care vine — / munte care-şi plânge 
marea, / mare ce-n adânc e munte, // dimineaţă-n înserarea / 
care-n noi e iarăşi punte, / e o rană fără trup, / este spaima 
fără lup. // Anotimpul care trece, / anotimp care rămâne, / 
dimineaţă-n seara care / marea-n munte s-o amâne”. (***) 
(Anotimpul care trece). 

Ideea jertfei şi a crucii este evidentă : « Doar de exist şi 
tu exişti / şi doar aşa pe cruce suntem Chrişti. ” (Cuplu). 

Multe poeme sunt concentrate în trei patru versuri, 
chintesenţă de spirit, care pot fi reținute drept panseuri ori 
definiții lirice: “LACRIMA: Lacrima — / privirea din urmă / a 
unui orb”. 

Nicolae Băciuț susține că în cuvânt există un înger: 
“ÎNGERUL DIN CUVÂNT: În orice clipă eşti, / în orice parte 
— / ţi-e sângele o urmă / ce cândva se desparte / în lacrimă / şi 
în privire / şi în mireasă / şi în mire, / până când trupul tău / 
devine cruce, / până ce iarba-şi răstigneşte noaptea / ce- 
ngroapă iar / secunda dintre septembrie / şi toamnă / şi dintre 
sâmbătă / şi-altar, / dintre tăceri /și minutar. // În orice clipă 
eşti, / până-n cuvânt te îngereşti. ” 

Perceperea timpului este cu adevărat o povară pentru 
orice muritor: “Veacul s-a prăbuşit/ în trupul tău / ca-ntr-o 
fântână”. 

O superbă poezie de dragoste este “Amurg”: “Întoarce 
luna pe dos / şi stinge lumânarea / cu degetele, / până flacăra 
îți ajunge la os; / vino în perne, / Să-ţi simt respirarea / şi-n păr 
bulbucind / vinul spumos. // Lasă mătasea / să foşnească încet, 
/ ca toamna ce-aşteaptă amuţită / la geam; / pe scări de fluturi 
/ tu urcă discret / până la fructul oprit / de pe ram. // Lasă 
seara / să plece mioapă, / lasă noaptea / să intre în rană, / lasă 
vinul / să se preschimbe în apă, / şi-adormi, diafană ”. 

Conştiința mesajului său liric este evidentă în poezia 
“Colind târziu ”, dar şi dezideratul său major de a deveni — prin 
cuvânt — edificator de suflete: „Se prinde carnea pe cuvinte / 
ca pe oasele tale subțiri, / dac-aş fi şi eu un cuvânt, / prin 
carnea mea ai putea să respiri. // Dac-aş fi măcar o vocală, / 
ecoul ei, niciodată pierdut, / ar rămâne cuvântul o yală, / 
silabă fără-nceput. // Dac-aş fi măcar o consoană, / poate c-ai 
fi tu un zid, / poate c-ai fi tu o Ană / în care aş vrea să mă- 
nchid. // Dar dacă voi fi doar aer fierbinte / pe buzele tale- 
aburind, / rosteşte-mă fără cuvinte, / să-i fiu iernii tale colind”. 

Şi iată expusă şi „reţeta” pe care o oferă poetul prin arta 
sa: „REȚETĂ: Cuvântul — / medicament / care se dizolvă / 
sub limbă”. 

Pornind de la pericopa apostolului neamurilor din 1 
Cor. 13, şi autorul este de părere că: Nimic fără dragoste, 
nimic fără acest sublim şi edificator sentiment, ridicat de 
Dumnezeu la rang de virtute capitală, alături de Credinţă şi 
Speranţă. Autorul este animat de acest crez şi spune: “PLAJĂ: 
Şi dacă n-o să mai pot iubi, / la ce bun acest anotimp / fără 
lumi, / la ce bun o noapte de veghe / fără tine, / această zi 
ascunsă între manuscrise, / la ce bun trecutul tău / imaculat, / 
viața aceasta de înger / în piele de lup, / la ce bun Scufita 
roşie, / Albă ca zăpada, / la ce bun piticii / tropotind / pe 

podele de cârpe, / la ce bun amintirile obligatorii, / la ce bun / 
copilăria mea / din care iese o mână / pe care cineva o sărută, 
// la ce bun acest pumn de nisip / ca o clepsidră / între ochii 
mei? ”( Ierusalim, 12 mai 2006, în ajunul dimineţii). 

Emoţia copleşitoare de a păşi pe urmele lui Iisus pe Via 
Crucis este consemnată în poemul „VIA DOLOROSA: 
Noaptea — o alee a lacătelor, / uşi grele ruginind / de smirnă şi 
tămâie. // Nici n-ai crede că / Isus a trecut vreodată pe acolo, / 
că plânsul are numele pietrei, / nici n-ai crede / că trebuie să 
ai grijă / de moarte / ca de propria viaţă. // Lumânări, icoane, 
cruciulițe, /bazar, / nici n-ai crede! // Eli, Eli, lama 
sabahtani!” ( Tel Aviv, 16 mai 2006). 

Poezia lui Nicolae Băciuţ este o poezie de stare, fără 
descrieri, ori tonuri elegiace, ori de pastel, ea surprinde 
încărcătura sufletească generată de anumite sentimente, 
persoane ori evenimente. Accentul e pus pe latura lăuntrică a 
omului şi nu pe cea exterioară. Sentimentul primează. 

Şi dintre toate, singurătatea e stăpână pe tot şi pe toate, 
chiar în mijlocul vacarmului zilei:,, Eu rămân singur şi scriu / 
un mesaj, / cuvinte transparente / pe o sticlă transparentă, / 
scriu pe un ochi, / scriu cu ochii / despre moartea care nu vine, 
/ despre moartea care nu lasă / niciun mesaj, / nici măcar un 
firicel de sânge / din care să crească un copac pustiu / la 
fereastra apei, din care să creşti tu, / ultimul meu cuvânt... 
(Mesajul din sticlă). 

De asemenea, Cuvântul e primordial pentru poet şi cum 
altfel? În acest sens, Nicolae Băciuţ prezintă o „Dovadă”: 
Avem o chitanţă / c-am plătit poeziei / cu viața, / cu singura 
viață / pe care o luăm / cu împrumut, / mereu, / mereu de la- 
nceput! ” 

Şi din aceste versuri: reiese supremaţia Cuvântului 
asupra materiei: „Şi, dintr-odată, nu-mi mai amintesc / nimic, / 
iar aerul e mai uşor/ şi-n ochi lumina nu-mi ajunge / mai mult 

decât într-un amurg / secunda altui timp — / eu însumi redevin 
cuvânt / de iarnă, / un fulg pe geana ta.” 

Mai mult decât atât, Cuvântul va încolți şi va preface 
umbra în lumină pentru că el este sortit eternității: „Dacă n-am 
să mai fiu, / dacă n-ai să mai fii, / cuvântul în noi / curând / va- 
ncolți, / umbra în noi / va fi o lumină, / iarba va fi / iarăşi / 
retină, / fereastra din noi, / în sfârşit, / va-nfrunzi, / margini de 
noapte, / margini de zi —// dacă n-am să mai fiu, / dacă n-ai să 
mai fii. (Postumă). 

Şi iată că poetul se întreabă într-un poem: „Cine sunt 
eu?”: Cine sunt eu, / cine stinge lumina / în urma mea, / cine 
rupe cortina / în fâşiile lungi / ale nopții, / cine preia ultimul 
cuvânt, / ca pe o cheie, / ca pe o ştafetă fără învingător? / Cine 
adună / în urma mea / cuvinte neştiute încă, / cine eşti / tu al 
meu, / pe care n-am să-l mai văd / niciodată, / val fără mare!? 
// Cine sunt eu, / alt al meu?” 

Uneori, omul aflat în căutarea lui Dumnezeu, 
poposeşte-n răscruce şi nu ştie care e calea cea directă. E 
vremea când nu mai poți privi înapoi, ci doar înainte: UNDE: 
“Unde eşti, Doamne? / Nu ţi-am văzut faţa, / ochiul tău nu şi-a 
deschis pleoapa, / cuvântul tău / nu şi-a despărțit literele / ca o 
dumicătură, / nu a despărţit viața de moarte, / ziua de noapte, / 
pe unu de şapte. / Anul de an! // Unde eşti, Doamne, / cine ne 
desparte?” 

Dintre anotimpuri, autorul preferă net iarna, care revine 
în aproape toate poemele sale: IARNĂ FĂRĂ PLEOAPE: 
“Cât de aproape, / cât de aproape, / zăpada începe, / orbind, / 
să ne-ngroape, / ca o fereastră / închisă-ntre ape, / ca o cătuşă 
/ fără de chei, / ca un zid / fără uşă, / ca un cer / fără zei. // Cât 
de aproape, / cât de aproape, / iarna rămâne / fără de 
pleoape”. Şi în poemul următor, iarna e tutelară, mai mult, îi 
devine poetului mireasă: SFÂRŞIT DE ANOTIMP: “Mai 
pleacă o iarnă / fără mine — / la câte voi rămâne / martor, / la 

câte nopți / voi pune lacăt / şi câte voi închide-n tine? // Ca un 
păianjen / prins în plasă — / mi-e iarna / ultima mireasă”. 

Un foarte frumos poem, cu inflexiuni biblice, este 
FEREASTRĂ DE LACRIMI: „O fereastră albă, / o casă 
oarbă, / pe grui, / acolo am scris / poeme despre tine, / cuvinte 
hai-hui, // acolo gura / mi-a fost rană, / acolo mi-ai sângerat / 
în palme, / ca un cui, // acolo şezum / şi plânsem, / cu lacrimi 
dulci-amărui, / ale tale, ale mele, / ale nimănui”. 

Aspiraţia spre ideal este apanajul omului care trăieşte în 
chip spiritual şi pune mare preț pe această latură a personalității 
sale şi-o cultivă cu grijă şi nu lasă lucrurile pământeşti să-i 
estompeze zborul. Poetul poate face în acest sens lucruri 
miraculoase, cu adevărat incredibile: „Să punem scară la mări, 
/ Să punem praguri de ceaţă, / ferestre să punem la zări, / mării 
mască pe faţă. // Să punem scări la nisipuri / şi pleoape să 
punem la valuri, / apa să-şi caute aripi, / mării să-i fie iar 
maluri. // Să punem scară la mări, / Să punem aproape-n 
depărtări. ” (Scări). 

Un alt poem de dragoste foarte frumos este: IARBĂ CU 
MIROSUL TĂU: “Iarba se lipeşte de tine ca o ie,/ Miroase a 
rouă şi a pământ, / Miroase a seară şi a dimineaţă, / Are gust 
de descânt. // Miroase a vânt ce nu mai adie, / A polen scuturat 
de pe flori, / Miroase a noapte fără de stele, / Miroase a zori. // 
Iarba creşte la tine pe umeri, / Miroase a poduri pe care mai 
trec, / Miroase a cifre pe care le numeri, / Miroase a înec. // 
Miroase a cremene-ascunsă-n scântei, / A privire ascunsă-n 
retine, / A apă pe care o bei, / Miroase a tine. // Miroase a cifre 
de zar, / Miroase a iarbă de ierbar”. 

Autorul îşi face într-un poem, Testamentul spiritual: 
„Un cuvânt pe jumătate, / un cuvânt ce nu se va rosti, / un 
cuvânt pe jumătate spus, / un cuvânt aproape gri —// un cuvânt 
fără cuvinte / un cuvânt pentru-a muri”. 

Un foarte tulburător poem este cel dedicat lui Grigore 
Vieru şi el este scris la Bazna, în chiar ziua când acesta părăsea 

lumea aceasta în chip de stea care, căzând, se-nalţă: 
TRECERE (Lui Grigore Vieru): N-am altă moarte — / asta-i 
moartea mea, / cum e lumina / într-o stea, / întoarcere / făr-a 
pleca / şi pleoapă /pe privirea ta. // N-am altă moarte — / asta- 
i moartea mea, / un colț de cer, / un colţ de stea / lumină / făr-a 
lumina // N-am altă moarte, / doar a mea, / ecou 'nainte / de-a 
striga. // N-am altă moarte / — asta-i moartea mea / şi doar în 
ea / voi învia”. 

Semnificative sunt şi Definiţiile pe care autorul le dă 
Poeziei: „Poezia / e stropul de ploaie / de la streaşina ierbii. // 
Nu, nu aceasta e poezia, / şopti iarba. // Poezia / e bobul de 
rouă / de la subsuoara ierbii. // Nu, nu aceasta e poezia, / 
strigă iarba. // Poezia / e lacrima / de la ochiul ierbii. // Nu, nu 
aceasta e poezia, / suspină iarba. // Poezia / e picătura de 
sânge / de la talpa ierbii. // Nu, nu aceasta e poezia, / tăcu 
iarba./ Poezia sunt eu — / şi eu aştept coasa.” 

Într-un fel, aceste frumoase definiţii îmi amintesc de un 
text din “Confesiunile” Sfântului Augustin: “Am întrebat 
pământul..., am întrebat marea şi adâncurile şi viețuitoarele 
care se mişcă între ele şi mi-au răspuns: - Nu suntem noi 
Dumnezeul tău, caută deasupra noastră... Am întrebat cerul, 
soarele, luna, stelele: - Nu suntem nici noi Dumnezeul pe care 
îl cauţi, mi-au zis. În sfârşit, le-am spus tuturor lucrurilor care 
luau cu asalt porțile simțurilor mele: - Vorbiţi-mi despre 
Dumnezeul meu, pentru că nu sunteţi voi Dumnezeu; spuneți- 
mi ceva despre El. Şi ele mi-au strigat cu glas răsunător: - El 
este cel care ne-a creat. Pentru a le întreba nu aveam decât să le 
contemplu şi răspunsul lor era frumuseţea lor.” (Sf. Augustin, 
Confessiones”, traducere şi indice de prof.dr.doc. Nicolae 
Barbu, ediţia a II-a, Editura Institutului Biblic şi de Misiune al 
Bisericii Ortodoxe Române, Bucureşti, 1994, pp.284-285). 

Un poem fundamental este cel dedicat iubirii şi 
respectului evlavios pentru Carte, căreia autorul îi aduce 
închinare: „Sărut dreapta / celui ce deschide cartea, // sărut 

stânga /celui ce-a învins nătânga / lene de a fi; // le sărut pe 
amândouă, / care au pe unghii rouă / de pe filele de carte / 
care au trecut prin moarte / şi re-nvie-n fiecare / ochi din 
margine de zare. // Le sărut pe amândouă: / Sărut stânga, 
sărut dreapta / care țin drept cruce cartea. ” (Închinare). 

Că poetul este un inventator este un lucru cert. El are 
puterea magică de a inventa orice, chiar şi ploaia: 
INVENTATORUL: “Am inventat cuvinte pentru tine — / ele 
fac noduri pe buze / ca şi cum ar lega un mal / de alt mal, / ele 
au licurici, / care leagă o noapte de altă noapte —// am inventat 
ploaia, / care-mi lipeşte pleoapele, /ca şi cum ar lega / un vis 
de alt vis, / am inventat fereastra / prin care te privesc / ca pe 
un cuvânt, / ca pe o ploaie, / ca pe o pleoapă, / ca pe un fluture 
/ în zbor spre lumină în noapte. // M-am inventat pe mine 
pentru tine —/ mâinile mele rămân lipite una de alta / ca într-o 
rugăciune. / Te-am inventat pe tine - / dar nimeni nu-mi 
recunoaşte invenţia ”. (Chişinău, 3 octombrie 2009). 

Ajuns la deplina conştiinţă de sine, Nicolae Băciuţ 
spune: “Acesta sunt eu — / lacrima lui Dumnezeu!” 

Da, asta da...Să fii lacrima lui Dumnezeu, nu este puţin 
lucru, dimpotrivă. Fie şi numai pentru atât, această lacrimă se 
va imprima pe un giulgiu invizibil, precum chipul lui lisus 
Cristos pe marama Veronicăi, în drumul spre răstignire. Şi-o 
vom purta pe dinăuntru ca pe un odor de preţ, ca pe o 
cruciuliță, ca pe un Sfânt Rozariu... 


25 Iunie 2010 
A doua zi după Drăgaică 

ROSTUIND CUVINTE 
LA GURA VETREI VECHI 
NICOLAE BĂCIUȚ, MAȘINA DE CITIT, Editura 
Nico, Târgu Mureş, 2007 


Mi-aduc aminte cu 
plăcere de o carte pe care am 
citit-o în tinereţea mea. Se 


numea “Maşinării 
romantice” — a autorului 
meu preferat, Gheorghe 


Tomozei — şi era apărută la 
Editura Eminescu în 1974. 
Pentru ea, în ziua nefastă a nunţii mele, am vrut să sparg o 
vitrină de librărie şi să mi-o însuşesc. Dar n-a fost să fie pentru 
că, din întâmplare, eu eram mireasa şi eram aşteptată cu “alai 
de frunze moarte” la fotograf. 

Sintagma “Maşină de citit” este pentru mine o astfel de 
“maşinărie” bizară. Mai târziu am scris o poveste poematică 
având titlul: “Maşina de sfărâmat gânduri”. Tot romantică şi tot 
maşinărie. Aşa că, mai toată viața am stat sub semnul acestor 
năstruşnice maşinării. Dar, fiindcă am lucrat peste trei decenii 
într-o bibliotecă, am devenit cu însămi un fel de maşină de 
citit. Ori maşinărie romantică. Tot aia. 

Cine nu a visat măcar o dată în viaţă să stea în preajma 
vetrei fierbinţi, cu o cană de vin fiert, cu nuci sau alune ori 
măcar pop corn şi vreo câţiva prieteni care pun literatura la 
cale, mai ales într-o seară de iarnă, cu vifor şuierând şi omăt 
duium, troienind casele. Discuţiile de acest fel, la gura sobei, 
au ceva magic, fabulos, reînvie şi aţâță spiritele, încing 
atmosfera, uneori iscând polemici amicale. Dar vatra/cuptorul 
mai poate însemna ceva: e locul ideal pentru citit, pentru 
meditat într-o dulce toropeală oblomovistă. Şi e, în special, un 

loc de visare, de reverie la relanti, cu motoarele torcând 
monoton şi ochii miciţi de căldură. 

Dar vatra poate constitui doar pretextul pentru acele 
efervescente prietenii creatoare care s-au sudat de-a lungul 
vremii în jurul unei cărți, al unei publicaţii ori în jurul unor 
nume din istoria literaturii. Nicolae Băciuţ doreşte prin această 
carte să mențină spiritul de prietenie urzit în jurul cărților de 
valoare şi al autorilor acestor cărți. Pentru el, spiritul de 
prietenie şi de boemă literară este viu şi întreținut cu 
religiozitate. Graţie acestuia, lecturile pe marginea unor lucrări 
literare au devenit carte. Cultură adică. Adică, un uriaş “jurnal 
de lectură” la gura “Vetrei vechi”. O carte cu prieteni. 

“Această carte — spune autorul - e o evaluare subiectivă 
a unui fenomen literar de „proximitate ”, e o uşă deschisă unor 
cărți şi autori dintr-un spațiu care, din punct de vedere 
editorial, era aproape vid cu nicio jumătate de secol în urmă. 

Este, dacă vreți, un exercițiu de esență maioresciană, 
un fel de „scrieţi, băieţi, numai scrieți... Poate e mai 
confortabil să se scrie despre autori canonizaţi. Dar nici peste 
ceilalți nu se poate trece cu vederea”. 

Maşina de citit în contrapunere cu maşina de scris 
permite aleşilor intrarea în universul fermecător al lecturii şi ne 
lasă a ne înfrupta din bunătățile spirituale pregătite cu grijă şi 
dăruire de autori. 

Prin volumul de faţă, autorul semnalează apariţiile 
editoriale de ultim moment, invitându-ne în lumea cărții. Cât 
poate fi de util pentru noi să citim cu ochii altuia? 

Cartea e o pregustare a bunătăților promițătoare 
existente între coperte atrăgătoare. E o incitare, o provocare 
benignă de a părăsi prejudecata încetățenită că în provincie/ 
comună/sat/oraş nu pot răsări flori nemuritoare. Dimpotrivă, 
imortelele pot fi văzute pretutindeni, de la câmpie la piscuri de 
munte. Depinde doar de mâna care le culege pentru a alcătui un 
buchet superb care să-ți împodobească odaia. 

Între autor şi lector de obicei se creează o legătură 
tainică de afectivitate, de intimitate. Adeseori, cititorul cu 
intuiţia lui, poate pătrunde în spaţiul lăuntric al autorului, se 
poate instala acolo provizoriu şi chiar prelua virtual, 
conducerea. De vreme ce cartea e lansată, autorul nu mai e 
stăpânul ei absolut. O parte din el trece în seama cititorilor. Ei 
decid de fapt soarta cărții. Autorul nu mai are putere de decizie. 
El şi-a spus cuvântul deja. 

Un feed-back autentic, poate da temperatura legăturii 
dintre cei doi. Cartea e doar obiectul care-i leagă şi asupra 
căruia se proiectează propriile convingeri ale cititorilor. Ei pot 
accepta ori respinge demersul auctorial. Autor-cititor pot 
deveni intimi, tocmai prin actul creației care stă la mijloc şi 
împrumută, când unul, când altuia, câte ceva din propriile trăiri 
şi concepţii. E ca atunci când te legi afectiv de cineva, după ce 
l-ai visat. Visul apropie. Şi Cuvântul scris apropie până la 
identificare. Lumea cărţilor e un tărâm mirific unde doar cei 
aleşi au acces cu adevărat, dacă găsesc cheia potrivită de 
pătruns în Țara Minunilor. Țară pe care o poţi, ca şi cititor, lua 
în stăpânire. 

Nicolae Băciuţ este un om generos care pofteşte la 
masa lui pe toți trecătorii flămânzi şi însetați rătăciți pe acolo. 
El nu se poate înfrupta singur din bucate. Ne invită să gustăm 
şi noi, chiar pe săturate. La ospăţul cuvintelor, suntem astfel 
privilegiați pentru că, deja avem pe cineva care orânduieşte 
masa şi tacâmurile. Noi nu trebuie decât să şedem şi să 
deschidem ochii şi gura. Ceea ce poate urma e mai mult decât o 
cină, e un ospăț sacru. 

„Maşina de citit” — frumoasă metaforă, care sugerează 
nu numai gestul autorului, dar şi pe cel al nostru şi nu în sensul 
robotizării acţiunilor, ci, al receptării mesajului şi al înțelegerii 
rostului. Echivalent cu acela al morii care macină vânt, sau 
toacă apa mărunt, dar produc energie. Energia, ai cărei 
beneficiari suntem tot noi. 

Nicolae Băciuţ îşi începe seria acestor semnale cu o 
familie de scriitori: Felicia Emilia Albu şi Iosif Albu, un 
„cuplu” emblematic „care nu doar că rezistă, dar care recurge 
şi la forme de manifestare poetică inedită. Ei vor să-şi salveze 
destinul literar în aceeaşi „barcă”, o carte (,Geamătul 
frunzei”) care cuprinde, pe de o parte, versuri semnate de 
Emilia Albu, iar pe de altă parte, versuri realizate „în doi” 
(„Rangay ”) de Emilia şi Iosif Albu”. 

Ei fac — ne asigură Nicolae Băciuţ — „un experiment şi 
o demonstrație a căutării armoniei şi în viaţă şi în poezie. Miza 
este totală — şi câştig literar şi familial! Se pare că cei doi au 
ales poemele... norocoase.” 

Continuându-şi periplul prin sufletul cuvintelor, 
Nicolae Băciuţ face referire la volumul Feliciei Emilia Albu 
„Îmbrăţişând lumina” — o carte care „mai învinge o boală, 
aceea a cuvântului care se rosteşte şi se rostuieşte”, cum 
sugerează Valentin Marica în prefața volumului — cu trimitere 
la blagianul vers: “Frate, o boală învinsă ţi se pare orice 
carte”, din poemul „Încheiere”. 

Nicolae Băciuţ semnalează cu multă căldură acest 
volum al distinsei profesoare, precizând: 

„După ani buni de elogiu adus literaturii, în registrele 
didacticii orelor de limba şi literatura română, Felicia Emilia 
Albu îşi schimbă locul de spectator cu cel de actor, propunând 
propriile căutări lirice, venind în teritoriul poeziei târziu, după 
ce şi-a ars trăiri poetice din ,,hronicul şi cântecul vârstelor”, 
fără curajul de a le găsi tiparele proprii în care să le modeleze. 

Nemaicontând ora debutului, Felicia Emilia Albu trece 
peste zări şi etape poetice cu dezinvoltură, făcând loc, tematic 
şi stilistic, unor registre aparținând tuturor vârstelor poeziei 
româneşti, dincolo de orice prejudecată, important părând a fi 
nu cum, ci ce spune. 

Mai bine mai târziu decât niciodată, autoarea deschide 
porțile literaturii nu din orgoliu nemăsurat, ci din firescul 

sentiment al nevoii de comunicare/restituire a unui anotimp, în 
teritoriul căruia, cu cuvintele lui Hölderlin, autoarea a 
încercat să locuiască poetic lumea aceasta. ” 

„La rădăcina zborului” — următorul semnal o aduce în 
lumină pe Vanda Ani „o apariție insolită în peisajul 
târnăvenean, fiind produsul unei stări de spirit benefică pentru 
elanurile şi aspiraţiile creatoare de aici”. După o succintă 
prezentare a debutului acesteia „fără surle şi tobe”, Nicolae 
Băciuţ conchide: 

„Cătă biografie, atâta poezie pare a fi deviza 
discursului în lirica feminină, deviză pe care şi-o asumă şi 
Vanda Ani, fără ostentaţie şi fără accente grave. În căutarea 
identităţii, a vocii poetice proprii, Vanda Ani recurge la un 
arsenal divers: când lapidară, când anecdotică, dilematică sau 
declarativă, când reflexivă, când sentențioasă, poate face o 
radiografie a condiţiei femeii. 

Nu „viața ca o pradă” ci „erosul ca o pradă” 
declanşează stări şi sentimente, devenirea „întru ființă”. 
Vanda Ani crede în poezie şi această credinţă i-ar putea aduce, 
cândva, poezia pe care o aşteaptă.” 

Meritul incontestabil al acestor tablete literare cu rol de 
semnal editorial este că autorul lor reuşeşte cât se poate de 
succint, şi mai ales sintetic, să surprindă, “acel ceva plăpând, 
înaripat şi sacru” din recuzita sufletească a fiecărui autor. 

În sintonie cu gustul şi cu nevoia de timp material şi 
spiritual a cititorului, Nicolae Băciuţ a găsit formula ideală de 
prezentare a autorilor şi a cărților lor, fără a apela prea mult la 
arsenalul critic pe care-l lasă la dispoziţia celor ce-şi fac 
(scriitori sau nu), din critica literară, un titlu de glorie. 

Despre Antologia “Veşnicia secundei”, autorul se 
pronunță de asemenea, în chip sintetic, mulțumindu-se să 
prezinte cenaclul sighişorean la aniversarea unui sfert de veac 
de existenţă şi la permanenta acestuia în viaţa cetății: 

„Un cenaclu e o stare de spirit, o stare de solidaritate. 
Aproape că pare de neimaginat viața literară fără existența 
acestei formule de dialog, de cunoaştere şi recunoaştere. 

Sighişoara a avut parte din când în când de manifestări 
literare exponențiale la ceea ce înseamnă viaţa de cenaclu. 
Rămân memorabile întâlnirile cenacliştilor din Sighişoara cu 
scriitori tineri şi mai puţin tineri din întreaga țară, puse tot sub 
semnul cenaclului. 

Ca şi din Școala de literatură, binecunoscuta şcoală 
proletcultistă, şi din cenaclu vor ieşi tot atâția scriitori câți au 
intrat. Un cenaclu nu salvează lipsa de talent, dar potențează 
energiile creatoare autentice, le dă acestora posibilitatea să se 
manifeste în toată puterea cuvântului. 

25 de ani de cenaclu, cum sunt şi cei pe care-i împlineşte 
Cenaclul  sighişorean « N.D.Cocea »,  (« Anotimpuri »), 
înseamnă un segment important de istorie literară locală, cu 
aspirații şi împliniri, cu orizonturi de aşteptare ale regăsirii în 
teritoriul literaturii. O antologie dintr-o istorie de 25 de ani a 
Cenaclului « N.D.Cocea » va fi oricum o sinteză parțială a 
unei activități de mare diversitate şi complexitate. Sunt însă 
aici şi autori, texte, pe care niciun istoric literar care se 
respectă nu le poate ignora. 

Antologia pe care Cenaclul literar « N.D.Cocea » o 
propune iubitorilor de poezie este, deopotrivă, un gest de 
reverență şi față de cei care au trecut în lumea umbrelor, foşti 
cenaclişti care rămân însă prietenii noştri literari, dar şi un 
gest de încurajare pentru cei care mai cred în literatură, în 
virtuțile ei de a salva suflete ». 

Că membri ori foşti membri ai acestui cenaclu au 
hotărât să puncteze trecerea unui sfert de veac de creație- 
împreună este un lucru onorant pe care autorul « Maşinii de 
citit » îl evidenţiază cu generozitate : 

“La ceas aniversar, Cenaclul “N. D. Cocea / 
Anotimpuri” a publicat o antologie de versuri, “Weşnicia 

secundei”, carte apărută sub egida Bibliotecii Municipale 
“Zaharia Boiu”. Sunt incluşi în această antologie 19 autori, cu 
grupaje ilustrative pentru creația fiecăruia în parte. Sunt 
autori de calibre diferite, din generaţii diferite, iar în câteva 
cazuri sunt publicate texte postume. Antologia este un act de 
identitate literară, unul care dă măsura valorii mişcării 
cenacliste din Sighişoara, măcar în parte, ştiut fiind că aici, e 
drept, cu intermitențe, se manifestă şi alte cenacluri, există şi 
alți scriitori, unii dintre ei nume deja de notorietate, de la 
Andrei Zanca la Marius Iosif, autori formaţi şi ei în mediul 
prielnic al unui cenaclu, “Echinox”, în timpul studenției 
clujene. 

Îmbucurător este, până la urmă, că activitatea 
Cenaclului “N. D. Cocea / Anotimpuri” nu şi-a pierdut 
speranța, încrederea în această formulă a dialogului literar şi 
a prieteniei literare, în ultimă instanță. Apoi, un cenaclu 
rămâne şi un bun promotor al literaturii, întreține flacăra 
creaţiei, dar asigură şi atmosfera prin care să nu existe, vorba 
cronicarului, “alta mai frumoasă şi mai cu folos zăbavă decât 
cetitul cărților”. 

loan Astalus — nume cunoscut târgumureşenilor, prin 
volumul “Noranda”, face mărturia unui destin asumat, “într-o 
mare diversitate a elanurilor creatoare. Pentru că loan Astăluş 
scrie, pictează, sculptează, mereu în căutarea celei mai 
potrivite formule pentru a se exprima pe sine”. 

Nicolae Băciuţ evidenţiază vocaţia discursului epic al 
autorului. “Există o simplitate a discursului epic, o siguranță a 
frazei, care are ritm, cursivitate. Un punct forte al cărţii este şi 
dialogul, într-o derulare cinematografică a acțiunii. 

Construcția epică este una de intersectare a planurilor 
reale cu cele ficționale, a timpului narativ prezent cu cel al 
rememorării. Personajele se raportează mereu la evenimente 
din trecut, care nu doar că le-au schimbat traiectoria des- 
tinului, dar îi urmăresc obsesiv în tot ce vor să întreprindă. ” 

Aprecierile despre volum sunt verificate şi întărite şi în 
prezentarea volumului “Ticăloşii” — al aceluiaşi loan Astalus, 
carte provocatoare prin însăşi titlul ei. "Șase cărți publicate 
până acum, între care trei romane şi un volum de versuri, fac 
dovada unui angajament literar susținut, dincolo de discreţia 
autorului, care are “vizibilitate” mai mult prin performanțe 
creatoare... extreme, de la sculpturi în boabe de orez, la poeme 
celebre scrise pe bețe de chibrite. Nimic nu este nepotrivit 
pentru acest om care a spiritualizat de mult orice graniță a 
creaţiei. 

Noua carte a lui loan Astalus este una ieşită din canon. 
Una care sfidează timpurile istoriei literare, fiind detaşată de 
orice preocupări de tehnici literare “la zi”. Prioritar pentru 
scriitor este subiectul, pe care nu şi l-a putut refuza şi nici rata. 
E un subiect fierbinte, o recuperare a unor teme care ţin şi de 
devenirea noastră, ca neam, în spaţiul transilvan. Până la 
urmă, dincolo de inserturile sociale, cartea lui loan Astalus 
este un roman istoric, chiar dacă nu în accepțiunea 
consacrată. Unul bine localizat în timp şi în Spațiu, cu 
personaje, aş vrea să cred reale sau având ca matrice destine 
reale, dintr-o istorie locală foarte bine cunoscută autorului, 
dintr-un secol al marilor încrâncenări. Şi încercări! Dar ale 
căror conexiuni şi determinări coboară până spre secolele de 
început ale mileniului întâi. ” 

Nicolae Băciuț susține că există suficiente temeiuri 
pentru a-l situa pe loan Astalus, prin „Ticăloşii”, în linia unor 
binecunoscuţi prozatori ardeleni, de la Ion Slavici la Liviu 
Rebreanu, de la Ion Agârbiceanu la Ion Lăncrănjan. Cu note 
particulare, distincte, însă, şi păstrând proporțiile. 

Horia Avram semnalat de Nicolae Băciuţ cu volumul 
„Căinţa” — conferă pondere maximă grupajului de texte de 
prezentare pentru că este: 

„O carte de versuri ieşită din tipare, prin ataşarea unor 
texte publicistice, consubstanţiale însă universului său poetic: 

două interviuri, cu Î.P.S. Andrei, Arhiepiscopul Alba Iuliei, şi 
cu pictorul Sorin Dumitrescu, precum şi un comentariu al lui 
Valeriu Anania, Despre transfigurarea trupului trupesc. Deloc 
întâmplătoare, textele care vin în prelungirea poeziei lui Horia 
Avram vor Să mărturisească o opțiune existenţială a autorului, 
o clarificare a unui sens religios asumat, un exercițiu inițiatic. 
Întrebându-l pe Preasfinţitul Andrei despre sensul existenţei 
celor botezați întru ortodoxie, Horia Avram îl citează pe Petre 
Ţuţea, care afirma că „o existență cu mai multe sensuri nu ar 
avea niciun sens”. Poetul vrea să dea un sens ferm existenţei 
sale, iar opțiunea sa este una care decurge din răspunsul 
înaltului prelat albaiulian: „Existența fără preocuparea 
religioasă nu ar avea absolut niciun sens” şi „Eu exist pe 
pământ să-L cunosc pe Dumnezeu, să-L iubesc, să-L slujesc şi 
aşa să mă mântuiesc ” (p.65). lar Horia Avram caută această 
mântuire, prin credinţă şi prin poezie. lată o Obsesie (a sa) 
rimată: „din izmă creaţă/ un înger alb/ am în gând// din lujer 
sfânt/ dreg un gând/ pe pământ”. „Sintagma poet ateu este un 
scandal”, spune Sorin Dumitrescu în interviul său ( p.72). lar 
poetul, în Ideare, e şi el cât se poate de tranşant: „caut 
nemurirea/ spunând/ CER”. 

Chiar şi atât ar fi suficient pentru incitarea la lectură, dar 
Nicolae Băciuţ spune despre autorul care este posesorul (ori 
urmaşul?) unor nume sfinte ale istoriei noastre zbuciumate: 
Horia şi Avram: 

„Horia Avram este preocupat de trăirea religioasă, dar 
caută, cum ar spune Sorin Dumitrescu, să facă joncţiunea între 
cult şi cultură. Prin poezia sa din Căinţa, Horia Avram 
încearcă, pe urmele lui Valeriu Anania, „transfigurarea 
trupului trupesc în trup duhovnicesc”. Este aceasta şi o 
profesiune de credinţă a poetului, cel care spune: „prea multe 
păcate/ - mi-a spus un nebun / se împlineşte apocalipsa / - erau 
vorbele credinciosului/ fantasmagorii/ - strig eu răspicat/ fără 
să cercetez/ dacă nu cumva/ cu interlocutorii/ devenisem poet” 

(Reflexie falsă) şi care are o Justificare fără echivoc: „inima 
mea e timpul/ credința-n legământ/ ca şi steaua care ar vrea/ o 
viață pe pământ// dar iubirea fără stele/ ar fi doar lumină-n 
umbre// stelelor/ iertaţi-mi deci/ trăirea în Prezent. (...) 

Dincolo de sensurile religioase, poezia lui Horia Avram 
propune o perspectivă profund umană, nefiindu-i străin nimic 
din ceea ce e omenesc. Poetul rămâne atent la tot şi la toate, 
sensibil la imagini care par multora desuete, dar care nu şi-au 
pierdut încărcătura pentru cei în stare să vadă dincolo de 
suprafața trăirii: „Plouă/ petalele florilor / împovărate/ apasă 
asupra muritorilor/ şi-i face să urle/ tare/ încât de atât infern/ 
uită/ a auzi/ propriul lor sunet”. 

Sunetul poeziei lui Horia Avram din Căinţa sa merită a fi 
ascultat. El vine din adâncul fiinţei şi aşteaptă să reverbereze 
până în adâncul ființei acelora care-i care-i pot percepe 
sensurile. ” 

Nici în volumul „Isoane”, Horia Avram nu se dezminte 
ca şi purtător de mesaj religios, de data aceasta, „Horia Avram 
şi-a propus să ajungă la credinţă şi prin cultură religioasă, 
prin cunoaşterea literaturii religioase, a cărţilor fundamentale 
ale sfinţilor părinţi. Acesta era felul lui de a „respira ” aerul 
pur al credinţei. Nu întâmplător cartea s-a numit, într-o etapă 
a elaborării ei, nichitastănescian, Respirări. ” ,Isoanele” sale 
sunt rezonanța unor căutări, deopotrivă exerciții de admiraţie 
şi (re)descoperire de sine.” 

Şi Iftinia Avram oferă cadrul generos al etnopedagogiei 
în volumul „Ernopedagogie aplicată”: 

„Fără a ignora tradiţia, ba dimpotrivă potențând.-o, 
Iftinia Avram valorifică o moştenire impresionantă, 
etnofolclorul, pentru a configura noi dimensiuni pedagogiei. 
Aceasta fără a intra în contradicție sau concurență cu oferta 
informatică, cu mijloacele electronice de informare şi 
comunicare, care sunt maladiile benigne ale postmodernității. ” 

Câteva precizări necesare cu caracter personal face 
Nicolae Băciuţ despre „O istorie a literaturii române 
contemporane în interviuri” — o carte de o factură aparte, aşa 
cum mărturiseşte autorul ei. 

Nicolae  Băciuţ semnalează de asemenea şi 
„Monografia-album a protopopiatului Reghin”, întocmită de 
Teodor Beldean. 

„O astfel de lucrare, mai ales atunci când ea este 
riguros concepută şi temeinic abordată, devine automat 
document, instrument de lucru pentru oricine este interesat de 
dimensiunea ortodoxiei româneşti. 

Monografia — album a Protopopiatului Reghin adună 
date despre bisericile dintr-un areal supus la atâtea provocări 
şi injustiții în decursul istoriei, încât poate fi privită ca un 
miracol moştenirea care a fost, totuşi, lăsată, biserici de lemn, 
în primul rând, obiecte de cult, icoane, carte bisericească 
veche, valori de patrimoniu inestimabile, pe care suntem 
obligați să le lăsăm, la rândul nostru, moştenire în condiţii mai 
bune decât au putut ele să ne fie lăsate nouă.” 

Florin Bengean este prezent în aceste succinte note de 
lectură cu o evaluare monografică a cărturarului dedean Vasile 
Netea. „Aceasta — spune Nicolae Băciuţ -“nu doar dintr-o 
nevoie a restituirilor şi evaluărilor, ci şi dintr-un imbold 
recuperator, Vasile Netea, manifestându-se risipitor cu sine în 
spații largi istorice, culturale, fiind şi cercetător scrupulos dar 
şi animator plin de energie şi patos, cu o retorică mereu 
persuasivă, pusă mai ales în slujba idealurilor naţionale 
majore. 

La aproape un deceniu şi jumătate de la moartea sa, 
cel care şi-a asumat un prim demers monografic temerar este 
tot un ardelean, tânărul preot Florin Bengean, legat de Vasile 
Netea şi prin apartenența la acelaşi spațiu geografic şi 
spiritual, Deda. ” 

Din seria acestor prezentări nu putea lipsi Sorina Bloj, 
care, spune Nicolae Băciuţ „vine în poezie din cântec. Din 
muzica interioară a sufletului său. Încet, încet, poezia şi 
cântecul au devenit inseparabile. 

Poezia sa vine din singurătate şi iubire, ca apoi acestea 
să devina acelaşi trup. Vine din lacrimă şi bucurie. Ca acestea 
să devină o singură fiinţă, ochi care râde, ochi care plânge. 

Poezia sa vine din trăire — din inimă, ca acestea să 
devină inseparabile. Dar poeta are o inimă mai mare decât 
trupul, cum ar spune Nichita Stănescu. 

Neliniştea ciutei, cartea pe care o oferă acum Sorina 
Bloj celor care mai cred în mântuire prin poezie, este ea însăşi 
spovedanie, vindecare de toate neliniştile. "Numai lutul ce sunt/ 
mă mai doare”, spune în poemul Pregătită de uitare. E o 
confesiune aproape agresivă prin sinceritate. Cartea sa e una 
direct feminină, categoric apărătoare a condiţiei feminine, 
până la a ajunge, în final, în registrul fabulei, să acuze direct: 
“Adam e vinovat”. 

Şi Daniela Cecilia Bogdan are un loc particular în 
această prezentare generoasă a prietenilor cărții. 

“Pentru Daniela Cecilia Bogdan poezia e confesiune şi 
inițiere. E un exercițiu continuu al descoperirii poeziei prin 
biografie şi a biografiei prin poezie. 

Runele albastre sunt semnele unui început de destin 
poetic, pus în ecuaţie de ambiţie şi entuziasm. 

Autoarea nu caută răspunsuri, ea pune întrebări. 
Retorica ei este neostentativă, modernitatea venind din 
simplitate. 

Între pierderea şi recuperarea erosului (paradisului) 
pierdut, poezia Danielei Cecilia Bogdan este şi (auto) terapie. ” 

Realul devenit istorie este abordat tot de Daniela 
Cecilia Bogdan în volumul “Când rănile-nflorese” — un 
document autentic, încă o filă la dosarul celui de-al doilea 
război mondial, aşa cum îl prezintă Nicolae Băciuţ. 

“E o privire înapoi, fără resentimente, într-un exercițiu 
deopotrivă evocator şi recuperator. E o restituire a unei mici 
părți „din încercările şi mărturisirile unui om, spune autoarea 
cărţii într-un fel de argument, Istorie scrisă cu istorie, care a 
luptat în al doilea război mondial, care a mers până la capăt, 
până acolo unde osteneala şi lupta cea bună l-au aşezat pe 
calea spre ,„mântuire” (p.5). Cartea e scrisă şi dintr-un 
sentiment al responsabilității față de trecut, faţă de nişte 
mărturii care nu trebuie lăsate să se îngroape în uitare. ” 

Aceeaşi autoare este prezentă în această inedită 
antologie a notelor de lectură, cu încă două cărți: “La un pas 
de viaţă” — în care Daniela Cecilia Bogdan — atestă o vocaţie 
lirică certă, una dintre cele mai interesante poete afirmate în 
ultima perioadă, cum spune Nicolae Băciuţ: “Ea face parte din 
primul val poetic mureşean al mileniului al III-lea, constituit, 
paradoxal, nu din tineri autori, ci din autori aflați în plină 
maturitate. lar acest „val poetic” este preponderent feminin, 
din el făcând parte Silvia Obreja, Sorina Bloj, Viorica 
Feierdan, Vanda Ani, Lolita Dobroiu-Chirileu, Ana Munteanu 
Drăghici, Irisz Menyei-Chiorean, Zina Cengher, Cornelia Toşa 
şi lista poate continua, autoare care şi-au asumat o condiţie şi 
un destin literar fără prea multe „antecedente ” în acest sens. 
Distincția acestui fenomen o dă şi statutul socio-profesional, 
marea majoritate a acestor poete nefiind de formație 
umanistă. ” 

O altă carte semnalată a aceleiaşi poete este Piatra 
vinovatului: “Poemele acestei cărți sunt mai degrabă epifanii, 
revelații ale unor stări pe care poeta le încarcă mereu de 
sacralitate. Sunt aşteptări pe care autoarea nu şi le poate 
refuza”. 

Laura Bogdan aduce în Maşina de citit romanul 
“Poveşti unui copil nenăscut”:„O construcție narativă 
îndrăzneață, un „dialog ” în care, cu puţine excepții, doar unul 
singur vorbeşte, Dada (personaj - narator omniscient), iar 


31 


celălalt, copilul nenăscut, „ascultă” pe mama sa, care-i 
promite să afle totul despre ea, într-o complicitate tacită: „ În 
ea, copilul mişcă tot mai mult. O loveşte. Când vorbeşte, o 
însoţeşte pe drumurile sinuoase ale memoriei ”. 

Pe de altă parte, mai e şi dialogul cu sine, într-o 
trecere fără bariere de la eul narator la cel impersonal, neutru, 
asistent la spectacolul vieții”. 

Maria Bogdan, nume nou în literatura mureşeană, în 
romanul său, Marea şi cele trei iubiri aduce un amestec de 
realitate şi ficțiune, după un scenariu cu virtuți 
cinematografice. „După cum sugerează şi titlul, cartea este un 
„roman de dragoste”, iubirile şi dezamăgirile, pasiunile şi 
renunţările succedându-se ca într-o telenovelă, cu suspansuri, 
cu morți neaşteptate, cu iubiri pătimaşe. ” 

Jurământul, soldatul şi trandafirii galbeni, recentul 
roman al Mariei Bogdan, demonstrează fără dubiu, - spune 
Nicolae Băciuţ - că autoarea are vocaţie de prozator, că 
stăpâneşte multe din tainele genului, că nu are niciun fel de 
complexe din cauza condiţiei ei. ” 

În paleta de reprezentanţi ai fiecărui gen şi specie 
literară, Nicolae Băciuţ a rezervat un loc important şi criticii, 
prin semnalarea lui Iulian Boldea, “echinoxistul care a 
“acostat” de ani buni la revista târgumureşeană “Vatra”, 
autor al mai multor volume de critică literară (Metamorfozele 
textului, 1996, Faţa şi reversal textului. I.L.Caragiale şi Mateiu 
Caragiale, 1995, Dimensiuni critice, 1998, Timp şi 
temporalitate în opera lui Eminescu, 2000, Ana Blandiana, 
2000, Simbolism, modernism, tradiţionalism, avangardă, 2002, 
Poezia clasică şi poezia romantică, 2002, Scriitori români 
contemporani, 2002, Poezia neomodernistă, 2005, Vârstele 
criticii, 2005, Istoria didactică a poeziei româneşti, 2005,), 
propune la bursa criticii o lucrare referențială pentru 
postmodernismul autohton: “Poeți români postmoderni”. 

Despre volumul mai sus amintit, Nicolae Băciuţ afirmă: 
“Dacă e să cântărim această contribuţie a criticului lulian 
Boldea, putem afirma fără echivoc că acesta se apropie încet 
de configurarea unei ţinte spre care se îndreaptă orice critic 
responsabil, care se respectă: o istorie a literaturii române 
contemporane”. 

Dinuca Burian aduce în “Maşina de citit” volumul: 
“Sărmaşu, File de monografie” localitate de care Nicolae 
Băciuț este legat cu fire freatice pentru că, spune el: 
« Sărmaşul îmi aminteşte foarte mult de locurile mele natale, o 
localitate de câmpie, dar desfăşurându-şi relieful în armoniile 
spațiului mioritic. 

Printr-un joc al întâmplării, „marginea mea de oraş” a 
devenit oraş, aş vrea să spun peste noapte, dar nu noaptea i-a 
adus acest statut, ci acel licăr de lumină, de curaj, de 
îndrăzneală, de a aspira la mai mult. » 

Şi adaugă în încheiere: „Această Monografie e o 
mărturie a unui timp. E un act de identitate. Care va avea 
mereu pagini deschise pentru cei care vor să scrie istorie. Dar 
şi Să facă istorie!” 

Şi Irisz Menyei Chiorean, „Hoțul de vise” — face 
obiectul prezentării autorului: “Lirica ei este a unei vârste de- 
abia ieşită din adolescenţă, dar continuată în aceeaşi stare a 
elanurilor eroticii, cel puţin aparent, inocente. Erosul îşi 
consumă energiile epistolar, ficțional, textele au caracter 
“privat”, fără intenţii de finalitate estetică. Transformând în 
carte “setul de scrisori de dragoste” din tinereţe, singura 
“abdicare” de la acuratețea inițială a textelor a fost una 
formală, de reaşezare în pagină a registrului “epic”. Aceeaşi 
autoare este prezentă şi cu volumul de versuri “Să prinzi un 
vis” : „După trei cărți de poezie „pentru oameni mari”, prin 
„Să prinzi un vis” Irisz Menyei Chiorean intră în rezonanță cu 
„anotimpul copilăriei”, care nu e deloc un cuib de cuc. 

Didactică fără ostentaţie, metaforică fără excese în 
cartea sa, autoarea a mai trecut un examen: copilăria visului, 
visul copilăriei”. 

Lolita Dobrobiu Chirileu — este un alt nume semnalat de 
Nicolae Băciuţ. "Universul satului natal se regăseşte în 
universul poeziei Lolitei Dobroiu, în toată puterea nostalgiei şi 
a dorului faţă de părinţi: “Mi-au fost pierit părinții mei, / 
Acum sunt regi peste natură,/ De-atâta dor peste măsură / Mi 
s-au topit şi fulgii lacrimei.// Văd ochi şi trup lucind în 
lumânare/ Se vor întoarce poate prin lujere de maci. / De-atâta 
dor mai poți să taci,/ Să nu priveşti la stele căzătoare ?// Mă 
alintau... Azi ce departe sunt.../ Nu pot măcar pe mână să-i 
sărut/ În vis mi-au apărut năluci de lut,/ În palmă am luciri de 
păr cărunt » : spune poeta în Dor de părinți. (...) Rostirea 
poetică a Lolitei Dobroiu —  Chirileu stă sub semnul 
confesiunii, al sincerităţii, al speranței, al iubirii. lată atribute 
care pot deschide porțile poeziei, care fac din poezia acestei 
cărţi o poartă. Care merită să fie deschisă.” 

Un alt nume este George Constantin, a cărui carte e, 
„din perspectivă autoreferenţială, o „organizare de tip arhivă 
a trecutului” şi „are meritul de a pune în evidență momentele 
cele mai importante şi, plecând de la ele, reconstituirea ima- 
ginii reale, filmul în ansamblul său”. Filmul unei existenţe. ” 

„Cugetări şi incitări benefice” — cartea Floricăi Z. 
Costea, îl incită la rândul ei, pe autorul Maşinii de citit, să 
spună: „Florica Z. Costea rămâne şi prin această carte a sa o 
luptătoare. Rămâne un personaj care dă lumii intelectuale a 
provinciei culoare, strălucire. O pildă. Un cărturar onest care 
ştie să echilibreze balanța unei afirmaţii celebre, „Căâtă viaţă, 
atâta literatură”, atunci când o raportează la propria 
biografie, la propriul destin. Un destin care nu desparte nicio 
clipă viața de credință. Cugetări şi incitări benefice, ca să fiu 
în tonul cărţii, confirmă cu prisosință dictonul latin „Dubito 

ergo cogito, cogito ergo sum" („Mă îndoiesc, deci cuget, 
cuget, deci exist”). ” 

Mariana Cristescu (“Conversaţie de seară”), după cum 
afirmă Nicolae Băciuţ - “este un scriitor fără generaţie, e un 
alergător de cursă lungă care are încă mult suflu la finiş, în 
aşa fel încât să se numere printre învingători. Oricum, în 
peisajul literar mureşean, Mariana Cristescu e singulară, nu 
seamănă cu nimeni, a ştiut să-şi gestioneze solitudinea şi 
incertitudinile, bucuriile şi amărăciunile. ” 

De asemenea, volumul Parfum de roşcove (Editura 
Nico). „E o altfel de conversaţie, în primul rând cu sine însăşi 
şi dintr-o altă perspectivă, cea în căutarea unui timp nu 
neapărat pierdut, (Proust e invocat încă din primele pagini, iar 
referințele  livreşti sunt frecvente) cât recuperat în 
semnificaţiile sale care s-au potențat în timp. E o întoarcere la 
momente de biografie voit evanescentă, în care confesivul se 
recompune epic până la neutral. ” 

Şi tot Mariana Cristescu oferă volumul „Editori(ale” 
despre care autorul spune: „Nu în ultimul rând, prin 
editorialele sale, autoarea reabilitează patriotismul 
gazetarului, cel care nu poate ignora valorile naţionale, numai 
de dragul de a da bine în ochii unora. Tema prioritară o 
constituie românii din afara granițelor, cu toate problemele 
lor. Pentru care e avocat şi ambasador”. 

Petre Curticăpean este semnalat cu două noi apariţii: 
„Miresme târzii” şi „Coloanele câmpiei”, 

Şi volumul colectiv „Ofrande inocente” este luat în 
seamă de autor, care îi dedică o prezentare generoasă. 

Tânărul Darie Ducan debutant la 15 ani, devansându-şi 
vârsta şi scriind cu „maturitate şi gravitate, anticipând temele 
altor timpuri care o să vină. Scrie cu frenezie în tipare clasice, 
asumându-și matrici în care elanurile sale poetice să-şi 
găsească propriul timbru”. El devine, la 16 ani, „Un caz 
neobişnuit în viața literară — la 16 ani el are deja tipărite patru 

cărți de poezie — Funingine pe rană, Ed. Tipomur, 2003, Zeii 
de carton, Ed. Tipomur, 2004, Trilogia lapidară, Ed. Ansid, 
2005, şi Acordorul de tărgi, Ed. Ansid, 2005, şi în sertarele 
sale se mai află în aşteptare şi alte manuscrise, nu doar de 
poezie, dacă e să îl credem pe tânărul autor, altfel foarte 
reținut în a vorbi despre ceea ce are în lucru.” 

În schimb, Răzvan Ducan, poet şi publicist “mai trece 
în contul său „o carte care trebuia făcută, o carte care trebuia 
să apară”. 

“Mulţumesc albastru, Editura Nico, 2006, Colecţia 
„Poeţii oraşului”, e un jurnal liric al uimirii că timpul nu s-a 
oprit în loc pentru el, că a reuşit să depăşească o situație 
limită, este o mărturie cutremurătoare despre redescoperirea 
sinelui”. 

Tot domnia sa este purtătorul unui “Patrafir peste 
cuvinte”. ”Indiscutabil, până acum, Răzvan Ducan este cel 
mai important produs cultural al Târnăveniului din întreaga sa 
istorie, unul dintre acei care a rămas aici, de veghe la flacăra 
culturii şi artei. E suficient să i se “contabilizeze ” cărţile sale 
şi faptele sale culturale doar din ultimul deceniu şi până şi 
cârcotaşii ar trebui să roşească de ruşinea ingratitudinii şi a 
înjurăturilor cu care l-au “răsplătit” adesea, din interese care 
n-au nimic în comun cu cultura”. Aşa îl prezintă Nicola Băciuţ. 
Şi mai adaugă: “Cărțile sale se aşează una după alta la 
temelia memoriei Târnăveniului. lar cărţile sale sunt şi poezie 
şi istorie. Sunt şi iubire şi admiraţie. 

“Patrafir peste cuvinte” este încă o spovedanie a 
autorului. “Păcatele” sale sunt gesturi de reverență față de 
oameni şi cărți cu care s-a intersectat biografia sa. 

“Patrafir peste cuvinte” este încă o carte cu prieteni, O 
carte de citire, o carte de iubire, cum ar spune “poetul 
necuvintelor ”, Nichita Stănescu. ” 

Şi tot acest prodigios om de cultură oferă o carte: 
„(CENACLUL LITERAR „ELENA DIN ARDEAL” -1956 — 

2006, CINCIZECI DE ANI DE EXIS TENŢĂ, Editura Nico, 
2006) de istorie culturală locală, dar şi de istorie a prieteniei, 
a aspirațiilor literare, a împlinirilor şi eşecurilor, precum şi a 
cultivării speranței şi încrederii în puterile miraculoase ale 
literaturii. ” 

Nicolae Băciuţ semnalează şi plecarea la cele veşnice a 
unei personalități mureşene de marcă: “Serafim Duicu a plecat 
pe nepusă masă dintre noi, lăsând în postumitate o operă care 
nu este, ca în cazul multora, un rest de operă, completări 
nesemnificative, ci, dimpotrivă, părți de consistență ale 
acesteia. Pentru că Euripide — Un modern printre clasici, 
(Editura Tipomur, Fundaţia Culturală „Școala Ardeleană”, 
Târgu-Mureş, 1999), Ochi de veghe (Poeme. Ediţie îngrijită de 
Valerica Duicu, Editura Tipomur, Târgu-Mureş 2005), nu sunt 
cărți care să tragă în jos opera lui Serafim Duicu, ci i-o 
înnobilează, dezvăluind un orizont de creaţie şi de trăire 
culturală de mare consistenţă. 

La acestea, Paralaxe critice (Editura NICO, 2006, 
ediție îngrijită de Valerica Duicu) vine să lumineze un segment 
al preocupărilor de critică şi istorie literară ale lui Serafim 
Duicu deloc de neglijat. ” 

Autorul o mai aduce în prim plan pe Rodica Duşa, care: 
“sistematizează şi sintetizează cu aplomb didactic, dar şi cu 
şarje eseistice un arc literar românesc de două secole, într-o 
firească intersectare cu literatura universală. 

Ea îşi propune să scurteze drumul dintre nevoia de 
lectură şi capacitatea de decodare a semnificaţiilor textului 
literar.” 

O apariţie insolită în peisajul literar târnăvean este 
Viorica Feierdan care oferă în volumul “Poemele soarelui” „o 
proiecţie a imaginarului eului între aspirație şi aşteptare”. 

Personalitate de marcă a culturii româneşti şi 
ambasadorul ei peste hotare, Dinu Flămând nu mai are nevoie 
de prezentare. „Poezie, critică literară, traduceri cu marca 

Dinu Flămând circulă în diverse spaţii de cultură cu garanția 
modernităţii şi a viabilității. Şi fără ntermen de expirare. (...) 
Deşi, într-un fel în echilibru temporal: după mai bine de 17 ani 
de publicat cărți acasă, au urmat tot atâția ani de scris în exil, 
poezia sa a rămas întotdeauna tributară neadaptării. Poetul şi- 
a protejat însă mereu matricea spirituală, dincolo de 
meridianele existenţiale, într-o tensiune a elanurilor nestăvilite 
şi a inhibițiilor reprimate. Poezia lui vine dintr-o continuă 
“stare de asediu”, dintr-o “criză” fără de sfârşit, pentru că 
“nimeni nu se cunoaşte pe sine”. 

Despre Liviu Georgescu autorul afirmă: „(Re)apariție 
surprinzătoare pe scena poeziei româneşti, Liviu Georgescu 
este o recuperare/restituire a unui destin, reabilitare a 
diasporei optzeciste, risipitoare cu valorile sale. ” 

Dincolo de Dumnezeu, ne poartă Ilinca German - , în 
acel spațiu care nu vrea să fie exclusiv al sacrului, dar în care 
iubirea îşi are sacralitatea ei. ” 

Mariana Gorczica oferă Maşinii de citit „Versuri 
pentru pauza mare” şi se bucură de o prezentare generoasă din 
partea lui Nicolae Băciuţ. 

În „Egografii” Mioara Kozak ,„ şi-a asumat acest risc 
al afinităţilor elective, fără teama erorii, optând pentru 
ucenicie la clasici, nu la cei impuşi de instanţe critice, ci la cei 
în care s-a regăsit, dincolo de timpuri şi mode. O „călătorie 
spre mine însămi”, cum ar spune autoarea acestei cărți, care- 
şi alege „însoțitori”, într-o ierarhie fără prejudecăţi, pe 
Eminescu, Marin Sorescu, Nichita Stănescu, Lucian Blaga, 
Mircea Eliade, George Bacovia, Tudor Arghezi, Marin Preda, 
Ion Barbu, Jorge Luis Borges, Gabriel Liiceanu, Octavian 
Paler, Norman Manea, Nicolae Labiş, dar şi scriitori din 
geografii mai apropiate: Romulus Guga, Serafim Duicu, 
Valentin Marica, Nicolae Băciuţ... într-un „exercițiu de dicție 
pentru păstrarea iluziilor”. 

Lazăr Lădariu oferă spre lectură „Sub norii de plastic” 
şi „Litaniile cerului” — două titluri care, alăturate, dau un vers 
sugestiv, prefigurând setea de absolut într-o lume cât se poate 
de concretă. De asemenea, el şi-a pregătit „cu seninătate 
mioritică” pentru „Trecerea râului” care e, indiscutabil, cartea 
cea mai importantă a lui Lazăr Lădariu, cea care confirmă 
toată investiția de speranţă făcută în poezia sa, cea care 
consolidează reperele care au definit-o de la început: rigoare 
şi distincţie, rafinament şi profunzime, rostuire în rostire, 
discreție şi echilibru, inscriindu-l astfel în linia marilor spirite 
poetice ardelene, de la Lucian Blaga la Adrian Popescu, de la 
Ion Mureşan la Valentin Marica. 

Lazăr Lădariu e un senior al poeziei mureşene, în 
sensul genuin al termenului, el situându-se acolo unde poezia e 
credință, unde credința e poezie”. 

loan Eugen Man a reuşit performanţa de a-şi asuma 
demersuri la care prea puţini s-ar încumeta, dincolo de orice 
vârstă: „După o lucrare fundamentală, unică în felul ei, despre 
bisericile de lemn din județul Mureş, loan Eugen Man mai 
publică o lucrare, nu mai puţin importantă decât precedenta, 
“Târgu-Mureş, istorie urbană, de la începuturi până în anul 
1850”, volumul I, al doilea volum aflându-se şi el în lucru. ” 

Nicolae Băciuţ o evocă în cuvinte tulburătoare pe 
Cezara Codruța Marica: „Între scriitorii care vor rămâne 
mereu tineri, Cezara Codruța Marica ocupă un loc aparte. 
Pentru că ea era o sumă de talente — flautul devenea fermecat 
în mâinile ei, culorile prindeau viață, cuvintele visate de ea 
deveneau lumi. Cezara era un talent înnăscut, de excepție, care 
s-a manifestat precoce şi polivalent. Orice traseu şi-ar fi 
asumat, dacă ar fi fost să aleagă, ea ar fi făcut performanţă. 
Era o luptătoare, avea tenacitate şi putere extraordinară de 
muncă. 

Scriind, ea a făcut dovada calităților şi capacităților sale 
artistice. lar în scrisul ei e şi culoare şi muzică. Sensibilitatea 

ei era de seismograf. Ea înregistra toate vibraţiile sufletului, 
muzicii, culorii. Cărţile Cezarei, tipărite cu durere şi nostalgie 
de scriitorul Valentin Marica, printr-un efort al întregii familii, 
configurate din însemnări risipite prin caiete de şcoală, ne 
relevă o conştiinţă de scriitor, vocaţia sa literară.” 

Valentin Marica beneficiază în această carte de trei 
prezentări pentru: „Mâini de alint” - poezie pentru copii, 
„Schitul numelui” — versuri, şi „Studii de istorie literară”, pe 
care le prezintă călduros Nicolae Băciuţ. 

Gina Mariş (,„lcoana amintirii”) - „„Trecută prin 
purgatoriul devenirii, Gina Mariş-Crăciun a atins pragul în 
care „jocul şi iubirea” sunt înțelepciune, în care iubirea 
înseamnă credinţă. De aici priveşte lumea. Senină, fără 
încrâncenări, împăcată mioritic cu soarta ce i-a fost hărăzită. 
Dar şi cu o speranță nedisimulată, că dincolo de trecătorul 
trup, rămâne cenuşa sa, poezia”. 

Grid Modorcea — o personalitate recunoscută în lumea 
criticii teatrale scrie „Dicționarul cinematografic al literaturii 
române” o carte fundamentală. „Ca scriitor şi cineast a tipărit 
40 de cărţi, ceea ce nu e o performanță la îndemâna oricui. 
Mai ales când acestea înseamnă eforturi conjugate, talent, 
perseverenţă. Grid Modorcea a încercat o reconciliere între 
două lumi într-o aparentă competiție — cuvântul şi imaginea. 
Dacă, biblic vorbind, „la început a fost cuvântul”, Grid 
Modorcea ar cuteza să spună că la început a fost imaginea, 
privirea surclasând limbajul în ordine ontologică. 

„Dicţionarul cinematografic al literaturii române nu e 
un demers de duzină. Ba chiar cred că, la cei 110 ani de la 
naşterea cinematografiei, e o carte de pionerat, cel puţin în 
spațiul imaginii şi cuvântului românesc”. 

loan Muntean, după spusa autorului, „scrie o poezie a 
cetății, cu retorica sa inevitabilă. Și nu rămâne insensibil la tot 
ceea ce se întâmplă în jurul său. la atitudine, propovăduieşte 
morala binelui, adevărului, frumosului. 

În centrul universului său poetic se află propriul destin, 
într-o sugestie reflexivă discretă. » 

Emil Cătălin Neghină, - acum actor la Teatrul „Radu 
Stanca” din Sibiu, „actor de forță, artist plastic, muzician, 
profesor şi poet, ba chiar în ultimul timp jurnalist de opinie de 
cea mai bună calitate”, cum îl califică prefațatorul cărţii sale, 
recuperează în poezia sa întreg orizontul său existențial, într- 
un registru postmodernist neostentativ, în care se regăsesc 
tonuri „vechi ” şi „noui”, nostalgii şi viziuni onirice. 

Noua carte confirmă un poet de substanță şi vigoare, 
propunând o poezie cu forță retorică, firească „povară ” a 
biografiei scenice. ” 

Vasile Netea este autorul primei antologii de interviuri, 
Interviuri din literatura română, apărut la Editura Junimea, în 
1983. Cartea este însă mai mult decât o antologie, oricum, de 
autori, interviurile nefiind realizate de Vasile Netea. 

Dumitru Orosan scrie despre „Comunicarea didactică” 
— subiect de larg interes — asigurând reţeta succesului. 

Autorul îl prezintă şi pe loan Pintea — preot 
chintelnicean, care oferă cititorilor Maşinii de citit „Mic 
jurnal discontinuu”, despre care Nicolae Băciuţ spune: 
« Jurnalul lui loan Pintea este cuprinzător, consistent, 
pilduitor. Am reținut doar o rază din acesta, cea care se 
revarsă protector peste Chintelnicul nostru. Pot spune însă, cu 
iubire şi respect, pentru ambele „tabere”, că satul meu are 
preotul pe care-l merită. Şi invers. ” 

“Philobiblon mureşean” — cartea lui Dimitrie 
Poptămaş — „e cartea unei vieți, e recuperarea selectivă a 
trăirilor cele mai intense din viața unui cărturar cu vocaţie. E 
cartea unei vieți de om care se identifică cu viața unei 
instituții, cea mai importantă instituție a cărții din spațiul 
mureşean şi una dintre cele mai valoroase din țară, atât prin 
fondul ei de carte, cât şi prin resursele sale umane. ” 

Cristina Sava scrie “Scenete biblice pentru copii”: “Un 
dascăl care iese din canoanele didacticii tradiționale, fără să 
trădeze tradiția, are o şansă în plus în a se face perceput în 
intenţiile sale formatoare. ,,„Materialul” cu care lucrează 
Cristina Sava se modelează foarte uşor dacă arta modelării e 
dublată de elanuri creatoare. 

O didactică inventivă poate da rezultate mai bune decât 
una încremenită în tipare. Nevoia de adaptare la noile durate 
existenţiale e o condiţie sine qua non a unui registru modern al 
învățământului. lar Cristina Sava e deplin conştientă că 
dispune de energia şi talentul celor cu vocaţie într-un domeniu 
de responsabilitate pe termen lung”. 

Dumitru D. Silitră e prezent cu trei volume: „Țărmul de 
la fundul mării e un „inventar ” al poeziei pe care Dumitru D. 
Silitră a publicat-o până acum. Autorul a antologat totul. Nu 
are „lipsă în gestiune”, nu i-au fost furate poeme, nici nu i s- 
au degradat, din bunul motiv că n-a publicat „marfă 
perisabilă ”. 

“Dinastia clipei” este, ca orice dinastie, amestecată. 
Poeme antologice nu se lasă stânjenite de gratuităţi, tonul grav 
face casă bună cu notația simplă până la prozaic. 

Clipa cincizeci însă nu e doar o etapă, ci şi o zare, dacă 
e să-l „răstălmăcim ” pe „poetul luminii”. Al treilea volum 
semnalat se numeşte „Margini de timp”. 

„Dicționarul general al literaturii române” — avându-l 
ca autor pe academicianul Eugen Simion este şi el semnalat de 
Maşina de citit. „Elaborarea unei astfel de lucrări n-a fost 
treabă uşoară, după cum ne mărturiseşte şi Eugen Simion în 
Cuvântul înainte al Dicţionarului..., cei zece ani cât a durat 
elaborarea stând mărturie în acest sens. ” 

Romeo Soare scrie proză scurtă cu Parfum de 
provincie. Despre el, Nicolae Băciuţ spune: „În diversitatea sa 
mozaicală, Parfum de provincie, carte apărută la Editura 
TIPOMUR, se structurează într-un întreg convingător, care dă 

măsura talentului de povestitor al lui Romeo Soare. Cum s-ar 
spune, în limbajul reclamelor de gen, parfumul cărții durează 
mai mult decât 24 de ore”. 

Tot el este semnalat cu alte două apariţii: “Sunt pentru 
că vrei” şi “Orizonturi oarbe”. 

Maşina de citit întregistează şi un roman poliţist: 
“Domnişoara Andreea, alias “Domnişoara Zorro” — al Mariei 
Tereza Socol, care semnează şi alte două cărți: “Portret de 
grup” şi “Prinţesa de diamant”. 

Laurian Stănchescu — “e un poet cu aură, dacă e să 
extrapolăm metafora din titlul recentei sale cărți, Desprinderea 
de aură, Editura F.I.C.S. „M. Eminescu”, Bucureşti, 2005. Zoe 
Dumitrescu Buşulenga, prefațând cartea, dă un verdict sec: 
„Laurian Stănchescu nu este un poet post — modernist”, în 
sensul că „în viziunea postmodernistă a lumii artistice 
contemporane, viața şi expresia ei în imagini sunt concepute în 
«cioburi» ”. 

Gheorghe Nicolae Şincan — prezintă două lucrări 
teologice, o micro-monografie a Protopopiatului Ortodox 
Român Târgu Mureş şi o carte de spiritualitate: „Rugăciunea 
atinge veşnicia”. 

Şi Dr. Liviu Ovidiu Ştef a alcătuit un album cu 
tematica: „Biserici de lemn din județul Mureş”, semnalat în 
această lucrare. 

Crtiticul Mircea Tomuş îl receptează în felul său pe 
Caragiale: „Caragiale după caragiale” — o exegeză foarte 
pertinentă. 

Ion Vasilache scrie despre Vârsta înţelepciunii într-o 
nouă lucrare a sa, Filozofia vechilor popoare orientale, care 
este Joc, iubire, înțelepciune. 

Varujan Vosganian e semnalat cu volumul de versuri — 
“Portret de femeie”, care “stă sub semnul autoreferenţialității, 
confesiunii şi biograficului. Dar, şi mai mult, al erosului, 
dominant fiind, până la urmă, elogiul adus femeii, iubirii. O 

iubire care se hrăneşte din sacralitatea sentimentului: , lumina 
şi dragostea mea sunt totuna”, spune autorul în Endymion, ca 
în Paslm de Crăciun invocația să fie categorică: „Sfinte 
Dumnezeule, sfinte tare, sfinte făr” de moarte / rogu-te / fă ca 
femeia aceasta să rămână la fel de frumoasă / pentru ca poetul 
din mine din nou să se încumete ”. 

Şi, în sfârşit, Miljurko Vukadinovic este prezent cu 
„Eu, familia mea şi Eminescu”. Despre acesta, Nicolae Băciuţ 
spune: „scriitor sârb, născut la 7 decembrie 1953, autor a zeci 
de volume de versuri originale şi traduceri, reprezentant al 
klokotrismului sârbesc al anilor '80, s-a apropiat şi de poezia 
română, traducând autori de ieri şi de azi. Eminescu e unul 
dintre cei care a intrat în circuitul limbii sârbe şi datorită lui 
Miljurko Vukadinovic. Cu siguranță, apropierea de Eminescu 
a fost una a asumării totale, a operei şi biografiei poetului. Pe 
care încearcă să le reconstituie cu mijloacele poeziei, dând 
structură şi statură poematică unor secvențe existenţiale 
eminesciene. ” 

Cred că orice adăugire e de prisos. Să ne adâncim în 
măruntaiele maşinăriei de citit şi, odată pătrunşi în ea, să ne 
lăsăm purtaţi de aripile ei, precum „Acei oameni minunaţi şi 
maşinăriile lor zburătoare” — după titlul filmului care a făcut 
vogă în anii '60, anii acelor „Frumoşi nebuni ai marilor 
oraşe”, 

CREAȚIE UMANĂ ȘI UMANISTICĂ DE 
LA BISTRIŢA LA...NEW YORK 


Nicolae Băciuţ, Ferestre fără zid, Editura Nico, 
2007 


Prin demersul său 
publicistic de peste trei 
decenii, Nicolae Băciuţ a 
reuşit să dărâme zidurile 
dintre oameni şi să lase 
lumina să intre în voie, în 
inimile celor care au mai 
multă nevoie de lumină. 
„De la Bistrița la... New 
York” — el a construit „ferestre fără zid” — superbă mtaforă! — 
ferestre solare, pentru că, se ştie, soarele e tămăduitor şi el 
trebuie să pătrundă, să absoarbă umiditatea, să zvânte şi să 
înlăture mâzga, să curețe, să asaneze locul. Se zice că unde nu 
ajunge soarele, ajunge doctorul. 

Nicolae Băciuț este un om care aduce o astfel de 
lumină. El are vocaţia comunicării. Eu cred că el, aflat într-un 
loc unde nu sunt oameni cu care să intre în dialog, vorbeşte cu 
lucrurile, cu arborii, cu păsările, aşa cum Sfântul Francisc 
vorbea cu fiecare vieţuitoare creată de Dumezeu: cu lupul din 
Gubio, cu păsărelele, cu iepurii, cu şoimii, cu fiecare gândăcel 
sau furnicuţă, pe care îi îndemna să-i aducă laude Creatorului. 
Vorbea şi cu focul, cu apa, cu norii, cu vântul, pe care îi numea 
surori şi frați, lăudându-L pe Dumnezeu că a avut bunăvoința 
de a-i crea. Până şi cu surioara Moarte a vorbit în nenumărate 
rânduri. Se socotea înfrățit cu toate vietățile pământului prin 
condiţia de ființă creată de Dumnezeu. În zilele noastre, în lipsa 
unui concept potrivit, Sf. Francisc este numit Patronul 
Ecologiştilor, aşa cum „plăntuţa lui” — Sfânta Clara de Assisi, 

doarece avea acel har de a străbate cu privirea zidurile, a fost 
numită Patroana Televiziunii. 

A vorbi cu oamenii, a şti să intri în dialog, a şti să te 
apropii, să-i câştigi şi să pătrunzi în intimitatea inimii şi a 
minții lor, în asemenea măsură încât aceştia să se elibereze de 
complexe şi de suspiciuni, este cu adevărat o artă. Şi Nicolae 
Băciuț posedă această artă, nu doar datorită profesiei, ci unui 
dat al său pe care l-a cultivat cu asiduitate, l-a perfecționat, ca 
să ajungă la desăvârşire. El a ridicat conversaţia la înălțimea 
artei. O simplă discuţie poate deveni oricând document literar, 
demn de o eventuală istorie a literaturii. Aşa cum a dovedit cu 
impresionanta lucrare: „O istorie a literaturii române 
contemporane în interviuri” — publicată în 2005 la Editura 
Reîntregirea, şi de curând, reeditată online la Semănătorul. 

Nicolae Băciuț nu foloseşte tehnici sofisticate ori 
scheme complicate, în realizarea interviului. El se batează în 
primul rând pe intuiție, apoi pe documentaţie solidă, 
amănunțită. Există şi har şi trudă în această întreprindere. Dar 
rezultatul se întoarce la oameni, e pus în slujba lor în totalitate. 
Nicolae Băciuţ este, înainte de toate, un cărturar, un umanist de 
marcă. Cât din creaţia umană se întoarce spre umanist, aceasta 
o va hotărî istoria literaturii române, îndeobşte. Şi de fapt, pe 
cititori nu acest lucru îi interesează, ci, mai curând, cum se 
reflectă ei, în ipostaza dată, dincolo de coordonatele spaţio- 
temporale, Aici şi Acum, într-o operă literară. 

Oamenilor le plac similitudinile. Le place să se 
regăsească în oglinda altora, să-şi afle asemănări şi deosebiri şi, 
mai ales să se întrebe, ce-ar face ei, în anumite împrejurări, pe 
care autorul le semnalează. Le place, cu alte cuvinte, să intre în 
acțiune, în poveste, în legendă. Au nevoie de acest lucru pentru 
că, realitatea, de cele mai multe ori, nu-i mulţumeşte. Şi atunci, 
împrumută elemente convenabile, din realitatea altora. E ca şi 
când ţi-ai însuşi un rol într-o piesă. 

Nicolae Băciuţ reuşeşte în convorbirile sale cu diferite 
personalități o performanță personală: se înalță la nivelul 
personalităţii cu care intră în dialog, ori, îi ridică pe aceştia la 
înălţimea lui. În felul acesta se creează psihologic o egalitate, 
numită cu titlu generic: comuniune afectivă, spirituală. Din 
acest punct pornesc întrebările, care decurg firesc, fără 
poticniri, într-o dinamică admirabilă şi un ritm susținut, pentru 
că sunt puse cu iscusință, cu tact, fără a leza intimitatea 
persoanei intervievate. Dialogul față către față este preferat, 
pentru că de aici se iscă acele scântei, animate de Duh, care dau 
valoare, înţeles, miez şi suculenţă oricărui interviu, făcându-l 
atractiv pentru cititori, dincolo de coordonatele biografice sau 
întrebările stereotipe. Nicolae Băciuţ are un stil propriu de a 
intervieva, nu merge pe cărări bătătorite şi-a creat de-a lungul 
deceniilor o linie originală, bazată pe trăsăturile caracteristice 
ale interlocutorului. Niciun interviu nu se aseamănă cu celălalt. 
Din această unicitate izvorăşte şi valoarea acestora, care nu mai 
e demult pusă la îndoială. În plus, interviul are un impact direct 
asupra publicului, este parcurs, savurat, apreciat, pentru că este 
o părticică de istorie. ŞI, ca participanți la aceeaşi Istorie, ne 
împărtăşim din aceeaşi rumenă Pâine spirituală. 

Revenind la „Ferestre fără zid”, în micul cuvânt 
introductiv, intitulat: „Nevoia de publicistică”, autorul spune: 
“Cu aproape doi ani în urmă, mi-au fost deschise paginile 
esagerului”. A fost un fel particular de a mă reintoarce 
acasă, din când în când în când, privind prin “Ferestrele” 
deschise de poetul şi publicistul Emil Dreptate. A fost un mod 
de a rămâne în dialog cu oamenii unor locuri de care nu mă 
pot în niciun fel despărţi. Şi am avut acest sentiment al 
dialogului, pentru că am primit multe telefoane de la oameni 
pe care nu-i Cunosc, dar care mi-au mărturisit că s-au regăsit 
în articolele mele, că au simţit ceea ce am simţit şi eu. 

Nu pot să nu recunosc că m-am simțit măgulit, fericit, 
constatând că nu scriu/strig în pustie”. 


[i 


47 


Şi Nicolae Băciuţ îşi expune programatic dezideratele: 
“M-am străduit să fiu în pas cu vremea, dar şi să încerc să 
scriu texte care să treacă vama clipei. Să scriu articole care să 
nu aibă un “termen de garanție” limitat în timp. Să nu scriu 
lucruri în care nu cred. Chiar dacă am resimţit adesea 
frustrările constrângerilor de spațiu pe care publicistica le 
impune, cu imperativul de a nu admite lungimi, de a decreta 
“concizii ”. 

Cartea este închinată lui Emil Dreptate, care i-a dat 
impulsul de a răspunde la rubrica “Ferestre” în “Mesagerul”. 

În chip absolut firesc volumul de publicistică începe cu 
Nicolae Băciuţ în calitate de intervievat iar convorbirea este 
provocată de Daniela Cecilia Bogdan, în februarie 2007. 

În sprijinul afirmației că scrisul înseamnă destin, 
Nicolae Băciuţ spune: “...afunci când nu sunt la masa de scris, 
cel mai mult mă preocupă cum să fac să mă întorc cât mai 
repede la masa de scris. Pentru că sensul meu de a fi este 
scrisul. Cel mai în largul meu, în lumea mea, sunt la masa de 
scris. Dar, mai în glumă, mai în serios, masa mea de lucru e 
țara. Scriu oriunde m-aş duce, în cele mai nonconvenţionale 
circumstanțe. Am scris, în criză de hârtie, şi pe verso-ul unor 
cărți de vizită, pentru că nu puteam rata clipa. Eu cred în 
inspiraţie, cred în acele stări în care totul parcă vine de la 
sine, în care eşti scris, mai mult decât scrii”. 

În cuvinte pline de reverență, Nicolae Băciuţ îşi evocă 
maestrul spiritual, pe monahul de la Rohia, pe care-l numeşte: 
“Patriarh al simplităţii”: “El mi-a întreținut şi mie gustul 
libertății. El se simţea liber şi la mănăstire, deşi n-a abuzat de 
renumele lui pentru a ieşi din canoanele mănăstireşti. Acolo, în 
chilia lui, în Casa Poetului, N. Steinhardt era un punct de 
sprijin al libertăţii, o libertate dispusă mai mult pe verticală 
decât pe orizontală. Căci N. Steinhardt şi-a luat „libertatea ” 
credinței ortodoxe atunci când singura dimensiune la care se 
putea raporta era verticalitatea, înălțimea. 

Nu mi-am imaginat niciodată cum aş fi putut să trăiesc 
într-o chilie eu, care nu suport zidurile, pereții, tavanul! Am 
văzut chilii la Muntele Athos, încărcate de sfințenie şi 
rugăciune. Nicăieri nu m-am simţit însă ca în chilia monahului 
de la Rohia! Pentru mine era chilia unui sfânt. A Sfântului 
Nicolae. Cu care am avut nu doar şansa de a fi contemporan, 
ci şi privilegiul de a-i putea pune întrebări, de a-i asculta 
poveţe. lar el era un mare sfetnic. „Scrisoare către un poet”, 
pe care mi-a adresat-o, mă urmăreşte şi acum, o reprimesc în 
fiecare zi.” 

Fiecare amintire legată de Nicolae Steinhardt devine, 
chiar peste ani, vie şi provocatoare de emoţii profunde: “Prin 
N. Steinhardt, o bibliotecă a devenit altar. Ca bibliotecar al 
mănăstirii, părintele Nicolae a încărcat cu sfințenie cărţile pe 
care le-a atins, pe care le-a citit, le-a fişat, le-a găsit un loc în 
Babilonul literar. Am găsit acolo şi „ Muzeul (meu) de iarnă”, 
citit şi comentat de N. Steinhardt. 

Vă imaginaţi ce-am simțit eu atunci, acolo, acasă la N. 
Steinhardt? Ce-am simţit după ce am avut bucuria, după 
aproape 18 ani de la moartea lui N. Steinhardt, să intru în 
“casa” lui? 

N. Steinhardt era, pentru mine, acolo, era viu, prin tot 
ceea ce a fost, ca monah, ca om de cultură. M-am simţit ca 
după Judecata de Apoi”. 

Într-o convorbire cu Romeo Soare, Nicolae Băciuţ îşi 
exprimă codul deontologic pe care-l respectă în profesiunea de 
ziarist. Tot aici îşi creionează un autoportet destul de sugestiv: 
„- Sunt un om ca toți oamenii, care a avut şansa să descopere 
bucuria cititului încă de la primele silabisiri, care a avut/are 
fericirea de a trăi scriind, de a scrie trăind. Care a avut 
privilegiu de a se naşte, de a trăi în două secole, în două lumi 
diferite, pentru a putea regreta ce a pierdut, pentru a putea 
prețui ce i s-a dat. Sunt un om care a trăit în credință şi 
cultură, care a crezut/crede în cultură, care speră să se 

mântuiască prin cultură, să i se ierte păcatele multe pe care le 
are, pentru puţinul pe care l-a dat, pentru că l-a dat din 
străfundurile inimii lui. ” 

Vorbind despre începuturile sale în ale publicisticii, 
Nicolae Băciuţ evocă emoţionantele clipe de la publicaţia 
judeţeană „Ecoul”: „Eram încă elev, dar mă fascina presa, 
doream să mă fac auzit, să comunic şi altora ceea ce trăiam, 
ceea ce simțeam. Trebuie să recunosc că am simţit de pe atunci 
„puterea ” presei. O putere inofensivă, controlată, să nu uităm 
că eram în deceniul al optulea al secolului trecut. „Ecoul” a 
avut însă ecou în opțiunile mele, până la urmă, ajungând, 
destul de repede apoi, din primele luni de facultate, să trăiesc 
miracolul naşterii unei publicaţii, revista studențească de 
cultură Echinox, o veritabilă universitate a publicisticii, cu 
magisterii lon Pop, lon Vartic şi Marian Papahagi la timonă, 
cu colegi ca Emil Hurezeanu, lon Mureşan, Marta Petreu, 
Andrei Zanca...” 

Autorul mărturiseşte cu francheţe că, deşi a fost şi este 
jurnalist la prestigioase publicaţii, permanent are sentimentul 
începutului, şi că presa înseamnă pentru el viaţa însăşi. „Dar de 
atunci încoace, am fost tot un ,, începător”. (...) Nu mi-aş putea 
imagina viaţa fără presă. Am experimentat ruperea de ea, la 
Muntele Athos. Am constatat că se poate trăi şi fără presă. Dar 
primul lucru pe care l-am făcut când am pus piciorul pe 
pământ... laic a fost să-mi cumpăr gazete. 

Nu ştiu cum va arăta presa de mâine, dacă vom citi 
presă în format electronic sau vom rămâne conservatori şi ne 
vom dedulci şi la presa tradițională, din punctul de vedere al 
suportului. O vreme se vor suporta, se vor completa. Ar putea 
însă intra şi în război. Un lucru e cert. Presa nu va dispărea 
decât odată cu omenirea. Presa însemnând, fireşte, nu doar 
ziare, ci şi radio, televiziune etc. etc.” 

În privinţa colaboratorilor, Nicolae Băciuţ spune: „Îmi 
respect colaboratorii, îi preţuiesc. Facem parte din aceeaşi 

echipă, jucăm un „,sport” în care nu contează golurile ci... 
plinurile. ” 

El subliniază importanța libertății de exprimare în presa 
actuală: „Libertatea nu poate însemna pentru fiecare în parte 
altceva. Iar în presă libertatea are altă greutate. 

Din păcate, libertatea însemnă, pentru mulți rătăciți în 
presă, dreptul de a scrie oricum şi orice, fără niciun pic de 
responsabilitate, fără a se lua în calcul cele mai elementare 
obligații deontologice. 

Bârfa, zvonul, informaţia după ureche n-au nimic în 
comun cu presa, cu libertatea. Cel care are libertatea să scrie 
trebuie să respecte şi libertatea celui despre care scrie”. (...) 
Libertatea de exprimare e un lucru sfânt. Câtă vreme e tratată 
cu sfințenie. ” 

lată ce frumoasă profesiune de credință pentru un 
ziarist! 

Despre jurnalismul în radio şi televiziune, pe care l-a 
practicat, Nicolae Băciuț precizează: „Nu pot să nu recunosc 
cât de pasionant e să faci televiziune, mai ales la ştiri, la un 
post naţional. E un ritm de viaţă extraordinar, nu e pentru 
oricine. E vorba de mult sacrificiu, pentru că, dacă te respecţi, 
nu-ți mai aparții, nu mai ai timpul tău, eşti mereu de veghe, 
„pompier de serviciu”, gata să stingă orice „incendiu ”. În 
televiziune, ştirile nu te aşteaptă. Nu poți face reconstituiri. 
Dacă ai ratat clipa, ai ratat reportajul. Pentru că ştirea de 
televiziune înseamnă şi imagine. (...) Am trăit momente unice 
în aproape un deceniu şi jumătate de televiziune. (...) 
Televiziunea a fost o experiență fundamentală. Un filon din 
care continui şi acum să mă hrănesc. E un filon care-ţi poate 
ajunge o viaţă şi să şi prisosească. ” 

Nicolae Băciuţ îşi deschide seria tabletelor cu un titlu 
incitant: „Cum îl mai sărbătorim pe Eminescu” — la care are 
propriul răspuns: “Se vor găsi mereu formule prin care 
Eminescu să fie sărbătorit. (...) Din punctul meu de vedere, 

există o formulă ideală de a-l sărbători pe Eminescu, una mai 
presus de toate: citindu-l. Fiindcă Eminescu nu a existat, ci 
există!” 

Despre achiziția de carte a românilor, care însumează 
pe un an, cca. 50 de milioane de euro, autorul e de părere că: 
“Statistic, înseamnă că fiecare român a alocat mai puțin de 
trei euro pentru cărți. Ceea ce înseamnă mai puțin de 10 lei, 
ceea ce, dacă avem în vedere prețul cărților, ca valoare medie, 
ar însemna mai puțin de o carte. Şi încă suntem la faza de 
comerţ, căci nu putem şi pune semnul egalității între numărul 
de cărți cumpărate şi numărul de cărți citite. ” 

De aici, o sumă de considerații pe marginea statisticilor, 
asupra calității de cititori a românilor. “Până în decembrie 
1989, salvarea noastră au fost cărțile, pentru că era greu să 
ascultăm la radio, să privim la televizor... 

După 1989, salvarea noastră rămân tot cărțile, ca să 
nu ne tâmpim tot ascultând la radio, uitându-ne la televizor... ” 

În tableta “Luna cărţii la sate” — autorul evocă 
perioada anilor 70, când se organizau manifestări cu scriitorii 
în mediul rural, prilej cu care a debutat în calitate de tânăr 
debutant: “În „Luna cărţii la sate”, fara era brăzdată în lung 
şi-n lat de scriitori care se întâlneau cu cititorii, care se uitau 
la aceştia ca la nişte curiozități ale naturii. Nu ştiu ce au 
înțeles țăranii care au fost aduşi în sălile căminelor culturale 
ca să se întâlnească cu scriitorii. Oricum, aceştia din urmă îşi 
luaseră rolurile în serios, vorbind adesea patetic, mai ales 
Vasile Netea, ca un tribun, despre valorile culturii şi istoriei 
naționale. Nu-mi amintesc să se fi vorbit despre „partid şi 
conducătorii săi iubiți”. 

Ani la rând am însoţit apoi scriitori de mai mare sau 
mai mic calibru în peripluri prin satele transilvane, fără să ne 
facem prea mari iluzii că, după întâlnirile cu noi, țăranii se vor 
fi apucat de citit şi de cumpărat cărți. Dar trăiam o frumoasă 

iluzie, a cărții care îşi (re)găseşte cititori în lumea frumoasă şi 
aspră a satului românesc. 

Îmi amintesc săli de cămine culturale împodobite cu 
covoare tesute de mână, frigul care nu putea fi scos din sălile 
mari, neîncălzite cu săptămânile, din cămine culturale pe 
jumătate în paragină. Mirosul de fum, de lemne arse în sobă, 
compensa orice disconfort. 

Am fost cu scriitori bistrițeni pe Bârgaie, prin satele de 
pe Someş, cu scriitori mureşeni pe toate văile, cu scriitori din 
toată ţară prin te miri ce afund de lume, încărcaţi de 
responsabilitatea unei misiuni aproape utopice. (...) 

Acum, rareori mai ajung scriitori să se întâlnească cu 
cititorii de la sate, oricare ar fi aceştia, dac-or mai fi. ” 

Nicolae Băciuţ aduce în discuţie studii de caz, 
semnalează fenomene, trage semnalul de alarmă, strigă, repetă, 
şopteşte sau vociferează pentru a atrage atenţia asupra unui 
fenomen, ori a unei situaţii deosebite. Uneori este auzit, alteori, 
autorităţile îşi fac urchea toacă. Însă, cel mai important îmi 
pare faptul că atrage atenția cititorilor, care nu rămân 
indiferenți față de ceea ce află din aceste ştiri ori editoriale. 
Sunt puşi în temă şi reacționează, fiecare în felul său. De fapt, 
acesta este şi rolul presei. Dar mai e un fenomen: pe cât de 
repede îşi însuşesc o situaţie, pe atât de repede o uită, pentru că 
altele se suprapun peste ea. Crearea unei agenţii de impresariat 
literar în România este menită să suscite interes pentru situația 
scriitorilor de azi: “Tată un anunț pe care nu-l poți ignora. El 
deschide o uşă într-un teritoriu în care n-a fost loc niciodată în 
România. Nici nu se putea gândi vreun scriitor, nici măcar din 
prima... linie, că de opera lui s-ar putea ocupa un impresar, 
care să facă tot ceea ce impune promovarea şi valorificarea 
acesteia, să-i asigure un venit care să-i permită nu doar un trai 
decent ci şi să-i asigure condiții pentru a scrie cărți. (...) Am 
încercat să identific vreo agenţie de impresariat literar. Nici 
Google nu mi-a fost de niciun folos. N-am găsit o astfel de 

agenție în România. În schimb, sunt foarte multe agenţii de 
impresariat artistic, sunt destui impresari în lumea sportului. 
Se vehiculează alte sume, se câştigă mult mai rapid. Să fii 
impresarul unui scriitor, în România, e o mare îndrăzneală. 
Dar e un pas care trebuie făcut. Măcar experimental.” 
(Agenţie de impresariat literar). 

În “Istoria alternativă a literaturii române 
contmporane în benzi desenate” — Nicolae Băciuţ îşi exprimă 
punctul de vedere asupra unui aspect: „O poveste halucinantă, 
cu puternice accente de realitate. Trei tineri scriitori 
contemporani vor să schimbe convențiile în literatură, printr- 
un volum de benzi desenate, nemaipublicat în România. O 
carte colorată, în care Eminescu, Blaga, Cantemir, Cioran şi 
Cărtărescu vorbesc despre mediocritatea literaturii 
autohtone”. lată o „ameninţare” îndrăzneață, cred autorii, 
care ţinteşte să facă ordine în literatură, apelând la Istoria 
literaturii române de la origini până în prezent, de George 
Călinescu. (...) 

O astfel de îndrăzneală e doar semnul unei crize 
individuale de creaţie. N-are nimic în legătura cu vreo criză 
din literatura de azi. Bieţii autori de benzi desenate îşi 
imaginează că dacă ei sunt în criză, în pană de subiecte, toată 
lumea literară e în criză. 

Desenatorii noştri au o idee. Toţi avem idei. Dar o idee 
nu inventează încă o dată lumea. Nu poţi da la o parte tot ce s- 
a întâmplat în secole de istorie literară, crezându-te 
Dumnezeu. Salvator. La judecata de Apoi.” 

“Cărtărescu bătând la uşa Nobelului” — un articol 
despre o şansă a României de a fi înscris în patrimoniu un 
asemenea premiu, fapt comentat de autor astfel: “Pentru noi, 
cei de acasă, „optzeciştii”, ar putea fi, într-un fel, validarea 
unui fenomen, a unei generaţii importante de scriitori, ajunsă 
la vârsta deplinei maturităţi creatoare. Dar ar putea, ar trebui 
să fie prilejul manifestării unei solidarități de breaslă fără 

precedent, prin susținerea şi din țară a lui Mircea Cărtărescu 
— atât de instituții academice, cât şi de instanţele noastre 
critice, cu audienţă în afară, şi aici mă gândesc în primul rând 
la Nicolae Manolescu, care nu e doar preşedintele Uniunii 
Scriitorilor, ci şi ambasadorul României la UNESCO. 

Mircea Cărtărescu a fost tradus în engleză, italiană, 
franceză, spaniolă, poloneză, suedeză, bulgară, maghiară ş.a., 
ceea ce nu e foarte puţin pentru un autor de-abia trecut de 
cincizeci de ani (născut la 1 iunie 1956). Deopotrivă poet, 
prozator şi eseist, Mircea Cărtărescu a publicat, de la debutul 
în 1980, cu Faruri, vitrine, fotografii, cărți importante, între 
care Poeme de amor, Totul, Levantul, Dragostea, Dublu, Visul, 
Nostalgia, Travesti, Orbitor (Aripa stângă, Corpul), Visul 
chimeric, Baroane, Jurnal etc. Ceea ce i-a adus popularitate, 
notorietate este însă o carte fără mari pretenţii estetice, dar de 
impact şi de ... tiraj (cu care nu se întâlnesc mulţi scriitori într- 
o viaţă), De ce iubim femeile? (...) Cu ani în urmă, un distins 
critic, Mircea Martin, vorbea despre complexele literaturii 
române. S-ar putea vorbi şi despre păcatele literaturii române. 
De ce nu am vorbi şi despre meritele ei?” 

Un medalion George Stanca îl readuce în ochii 
cititorului pe distinsul poet şi prieten din generaţia "80. 

Varietatea tematică a tabletelor inserate în această carte, 
mergând de la spiritualitate la cultură şi artă, la problemele 
educaţionale şi cele ale codului moral, probleme sociale, toate 
sunt abordate cu aceeaşi seriozitate, discernământ şi profe- 
sionalism şi autorul ia atitudine în scris ori în faţa monitorului 
TV, faţă de orice fel de manifestare a spiritului uman. 

Autorul, ca orice bun creştin care apără ortodoxia, ia 
atitudine netă împotriva speculațiilor care circulă pe baza 
mormântului lui Isus şi a existenţei sale în istorie, împotriva 
aberaţiilor care circulă în legătură cu lisus. “A face din istoria 
creştinătăţii spectacol mediatic e imposibil de admis. Am 
acceptat ficțiunea din „Codul lui Da Vinci”, am acceptat 

„romanul”, deşi mulţi au pus semnul egalităţii între adevăr şi 
ficțiune. Am trecut şi peste documentarul ,„ Evangheliei după 
Iuda”. Dar a mai accepta negarea Învierii Mântuitorului 
înseamnă că ne-am pierdut uzul... raţiunii. 

James Cameron a produs un film memorabil. 
Memorabil nu prin marea lui artă, cât prin dimensiunea 
emoțională a unei tragedii care a marcat lumea. Deşi nu 
aceasta este culmea tragediilor umane. Ne-a fost exploatată 
sensibilitatea pentru a da certificate de excelenţă (,, Oscaruri ”) 
unui film. 

Simcha  Jacobovici,  arheolog-cineast sau cineast- 
arheolog, iertată-mi fie ignoranța, nu-mi spune nimic. 
„Mormântul pierdut al lui lisus” e documentarul său de struţo- 
cămilă. Despre priceperea sa, putem vorbi în termenii cu care 
„tratăm dublele specializări: e cineast în arheologie şi 
arheolog în cinematografie. 

Cei doi, James Cameron şi Simcha Jacobovici, şi-au 
propus, nici mai mult, nici mai puţin, să conteste două milenii 
de istorie. De credință. Nu ştiu care este religia celor doi. 
Dacă au vreo religie!?” 

Ochiul vigilent şi cercetător al reporterului surprinde 
subiecte inedite din orice colţ al lumii, pe care le comentează 
cu responsabilitate. 

Consideraţii despre bibliotecile din bar înființate în 
Rusia, despre legalizarea prostituţiei, despre poet ca instituţie 
publică, despre un sat sucevean care a hotărât să se declare 
“Capitală a culturii tradiționale”, în sintonie cu Sibiul, 
capitala culturii europene, despre prezența femeii în biserică, 
diversitatea ariei tematice a tabletelor este certă. Şi nici n-ar fi 
putut fi altfel, fără riscul unor variaţiuni pe aceeaşi temă. 

În articolul “Poetul ca instituţie publică”, Nicolae 
Băciuţ face referire la Nichita Stănescu: “Percepția mea e că 
Nichita Sănescu, dincolo de inegalităţile poeziei sale, e autorul 
contemporan cel mai bine situat în ofensiva contra pierderii 

legăturii poeziei cu cititorii. El a găsit căile de acces spre 
sensibilităţile adolescentine, cele care sunt creuzetul în care se 
topesc toate speranțele literaturii. Prin poezia lui Nichita 
Stănescu, se recrutează cititorii de poezie, apropierea de 
poezie, nevoia de poezie, agresată din toate părţile de 
vulgaritate, insensibilitate, pragmatism, dispreţ, manelism. 

De aceea, pe drept cuvânt, Nichita Stănescu este o 
instituție, publică, dacă vreți, nefinanţată, nesubvenţionată de 
nimeni, dar care nici nu poate fi deturnată de la sensurile sale, 
nu poate fi nici confiscată de nimeni, de nimic. 

Nichita Stănescu este autorul (în 1979) unei cărți cu un 
titlu la care se poate lua aminte: „Operele imperfecte”. 
Nichita Stănescu nu a avut trufia perfecțiunii. Nu şi-a 
adjudecat domeniul poeziei ca pe o proprietate exclusivă. Nu a 
fost desăvârşit. A fost însă un autor genial. ” 

Nu o dată, printre aceste rânduri, autorul strecoară 
confesiuni care ţin strict de sufletul său, de ex. „Icoana din 
sufletul meu”; „Încondeiatul ouălor”. 

De asemenea, autorul ia poziție fermă în legătură cu „O 
infamie originală”, cartea lui Dan Brown „Codul lui Da 
Vinci”: „Dacă istorie nu e şi nici de literatură nu se apropie, 
ce poate fi altceva cartea lui Dan Brown decât blasfemie. 
Originală sau nu, plagiată sau nu, tot blasfemie rămâne. E un 
act sfidător la adresa creştinătăţii, e o lipsă de respect faţă de 
adevăr, în numele libertăţii la... opinie. 

„Codul lui Da Vinci” e o carte scandaloasă. Din 
păcate, nu este nici primul şi nici ultimul asalt împotriva 
creştinismului. „ Luptători” pe acest front vor apărea mereu, 
mari „descoperiri” vor fi trâmbițate. Se vor găsi mereu 
profitori pe seama sentimentului religios al ființei. Liber 
cugetători vor fi întotdeauna. 

Deasupra tuturor, vor dăinui însă mereu Naşterea, 
Învierea şi Înălțarea Mântuitorului. Judecata de apoi.” 

„Biserica centenară” — constituie pretextul pentru 
amintiri din copilărie, când autorul mergea la biserica din 
Chintelnic: „Prima biserică din viața mea, cu hramul” Sfinţii 
Arhangheli Mihail şi Gavril”, este cea mai frumoasă biserică 
pentru mine, cu toate că cei care au realizat-o, în timpul 
preoţiei părintelui Alexandru Rusu, nu au împodobit-o cu 
picturi. Pentru mine era frumoasă şi aşa, cu icoane pe lemn şi 
pânză, cu prapurii prinşi la mijlocul bisericii, acolo unde un 
gărduleț îi despărțea pe bărbaţi de femei. 

Priveam însă mereu bolta bisericii, pe care erau pictate 
cu şablonul pe zugrăveala albastră stele aurii. 

Biserica de acum nu mai e la fel cu prima mea biserică. 
E foarte frumoasă, e mult mai frumoasă decât biserica mea, 
dar pentru mine aceea e biserica strălucitoare, cea în care am 
rostit primele rugăciuni, cea în care m-am spovedit întâia 
oară. 

E biserica în care a intrat cea mai luminoasă faţă 
bisericească ce s-a ridicat din acest sat, părintele protopop 
Grigore Pletosu, cel pe care unii îl consideră cel dintâi critic 
al lui George Coşbuc, pentru cuvintele de apreciere la lectura 
a două poezii la şedinţa Societăţii „ Virtus Romana Rediviva ”, 
dar şi cel care a fost un strălucit apărător al şcolii şi bisericii, 
autor al unei cărți de Dogmatică ortodoxă, apărută la 1899, şi 
ajunsă, printr-un miracol, şi în biblioteca mea. 

Prima mea biserică a ajuns centenară. Dar pentru 
mine, ea e o biserică de la începutul lumii. ” 

Fascinația copilăriei îşi găseşte ecoul în tableta „Poezia 
celor care nu cuvântă ” în care autorul afirmă: ,„ Cu siguranță, 
cine-şi pierde copilăria se pierde pe sine. lar cine nu trăieşte în 
fascinație copilăria şi nici nu dă copilăriei fascinația pe care o 
merită a trăit degeaba. Nu există posibilitate de a alege între a 
fi cuvântător în lumea necuvântătoarelor şi necuvântător în 
lumea cuvântătoarelor| Între copilărie fără copii şi copii fără 
copilărie!” 

Marele om de cultură Petru Creţia este evocat de 
Nicolae Băciuț într-un medalion emoționant, intitulat: “La 
umbra norilor”: “Petru Creţia, în discreția lui, ne-a lăsat o 
operă copleşitoare. L-am descoperit în primii ani de facultate, 
la umbra “Norii -lor săi, cartea prin care am avut revelația 
unui autor de mare profunzime. Cum putea fi altfel un 
traducător din Vechiul Testament — lov, Iona, Ruth, Cântarea 
Cântărilor, dar şi din greacă, latină (Dante, De vulgari 
eloquentiae, Epistolae, Eclogae), italiană, franceză, engleză? 

Pe Platon şi pe Eminescu i-am cunoscut şi datorită lui 
Petru Creţia. La Platon a lucrat cu Noica, cu D. Vatamaniuc a 
lucrat la Eminescu. S-a însoţit mereu de mari caractere, pentru 
că nu s-a înhămat niciodată la fleacuri. Un apropiat se întreba, 
cu amărăciune, în 1997, în 14 aprilie, la moartea lui, când 
televiziunile au anunţat dispariția sa în plină putere de muncă, 
câți dintre cei care află de moartea lui Petru Creţia auziseră 
vreodată de el?” 

Tot o evocare şi tot emoţionantă este şi cea despre 
Octavian Paler: “Moartea unei mari personalități ne 
impresionează şi e greu să ne reprimăm impulsul de a aduce 
un omagiu, deşi o lacrimă în tăcere face mai mult decât un 
bocet... publicistic. Şi, totuşi... 

Pe Octavian Paler l-am cunoscut în primul rând din 
cărţile sale ca, mai apoi, să-l descopăr pe micul ecran, mereu 
în linia întâi a luptei în apărarea democraţiei, a adevărului, în 
război total cu impostura din viaţa publică. (...) 

L-am văzut în ultimele apariții TV, alături de Mihai 
Gâdea şi Ion Cristoiu. La cei peste optzeci de ani ai săi, 
Octavian Paler trăia a doua tinereţe. O tinereţe încărcată de 
înțelepciunea unei vieţi trăită în cultul respectului valorilor. 
Ardea ca o flacără, la maximă intensitate. Chiar dacă începuse 
să-i mai tremure glasul, gândirea sa avea pătrundere, 
acuratețe, subtilitate. Nu pot să nu repet cuvântul cuceritor. 
Octavian Paler era cuceritor. Şi-l simțeam sincer, cu judecată 

creştină, fără patimă, fără ură. Dar şi fără îngăduinţe, fără 
jonglerii conjuncturale. 

Spunem, adesea, că nimeni nu-i de neînlocuit. Cu 
Octavian Paler însă lucrurile stau altfel. Fiindcă el chiar e de 
neînlocuit. 

Devenise un senior al gândului românesc, al 
sentimentului românesc al fiinţei. Cred c-a murit neiîmpăcat, 
dar nu fără speranţă. (Viaţa ca un peron). 

Nicolae Băciuţ face şi un recurs la memoria noastră, în 
sensul de a-i cinsti pe unii scriitori despre care nu se mai 
pomeneşte nimic. Acesta e un bun prilej pentru autor de a 
rememora întâlnirea cu primii scriitori din viaţa sa şi de a face 
aprecieri despre condiţia de scriitor: „Cu mici excepții, nu se 
poate trăi din scris. Din scrisul cărților. De aceea, scriitorii 
fac altceva, aproape orice — de la jurnalism la învățământ, de 
la administraţie la politică. Ei au o sursă de venit. Şi sunt, mai 
ales, scriitori în timpul liber. Atunci când alții butonează 
telecomanda, se pârjolesc la soare sau se aburesc la un bar, 
scriitorul se retrage în lumea lui, creând noi lumi. Cu bucurie, 
teamă, speranţă. Cu responsabilitate şi respect pentru cuvântul 
Scris. 

Munca scriitorului e, oricum, nenormată. 
Neplanificată. Nu scrie când vrea, ci când poate, când muzele 
sunt de partea lui, când inspiraţia curge, nu e sub lacăte. 

Dar scrisul nu e decât o treaptă. Un manuscris 
netipărit... nu există. 

Iar o carte tipărită în tiraje confidențiale e o carte 
condamnată. Şi-atunci, ce mai inseamnă scriitorul român 
contemporan? Care este şansa lui să supravieţuiască în timpul 
vieţii, dar şi după? Să aibă cititori care să-l descopere şi să se 
regăsească în scrisul lui!? 

Căci scriitorul fără cititori e un nonsens!” 

O pledoarie pro domo face Nicolae Băciuţ pentru 
condiția ziaristului în articolul: “Când ziarul devine carte”: 

“Condiția ziaristului nu e una dintre cele mai confortabile. 
Unul dintre punctele sale „vulnerabile” e că cel mai adesea 
jurnalistul e pus în situaţia de a judeca „clipa” pentru o 
„clipă”, atât cât este „steaua ” (scânteia) unui ziar. El scrie, 
cel puţin teoretic, pentru o zi. A doua zi sunt alte evenimente, 
alte „clipe” despre care trebuie să scrie. E o jertfă a unei 
profesiuni, a scrisului, în genere. De regulă, ziaristul scrie 
articole pentru o zi, produce marfă „perisabilă ”, chiar dacă, 
până la urmă, aceasta rămâne ca document de arhivă, 
depunând mărturie a cotidianului pentru posteritate. 

Pentru un Ziarist, fiecare zi e altă zi, nicio zi nu 
seamănă cu cealaltă din punctul de vedere al profesiunii, dar 
aceasta ține de regula „jocului ”. 

Sunt însă şi gazetari care au o şansă în plus, aceea de a 
scrie nu doar despre „clipă ”, ci şi în „durata ” ei. Acest lucru 
se întâmplă mai ales atunci când gazetarul e dublat de scriitor, 
care are parcă un alt mod de asumare a scrisului, o 
responsabilitate în plus faţă de cuvântul scris, atât în formă cât 
şi în conţinut. Un astfel de jurnalist nu acceptă „să rateze 
clipa” sacrificând-o pe altarul „clipei”, ci încearcă să-i dea 
durată acesteia, să-i „conserve ” valabilitatea, să nu-i de-a un 
termen de expirare. 

Destui scriitori se manifestă în presa cotidiană, scriind 
pe teme dintre cele mai diverse. Puţini sunt însă cei care se 
grăbesc să transforme pagina de ziar în carte, să nu se 
adreseze doar cititorului de o zi.” Şi în acest sens, Nicolae 
Băciuţ o menţionează pe Mariana Cristescu. 

Tot o pledoarie face autorul pentru “Nevoia de reviste 
literare”: “Şi, totuşi, e nevoie de aceste publicaţii literare. 
Rămâne ceva în urma lor, mult mai mult decât de pe urma 
unor chermeze numite pompos „Zilele...oraşului” sau ale mai 
nu ştiu cui!” 

Un frumos medalion îi face şi artistei Emilia Lateş: 
„Am ascultat-o pe Emilia Lateş cântând şi la Ibăneşti şi la... 

Paris, făcând să vibreze cu vocea ei, vorba poetului, doruri 
multe. Cred că Emilia Lateş a împlinit un destin de care poate 
fi mândră, mulțumită. 

Nu cred că are datorii neachitate față de folclorul 
românesc, față de muzica noastră populară. 

A cerut puțin şi a dat la maxim ce-a avut frumos în 
sufletul său. 

A făcut din muzica populară sărbătoare. 

Restul e literatură!” 

În articolul „Scriitorul de lângă noi” — Nicolae Băciuţ 
evocă perioada când a fost coleg de redacție cu Mihai Sin: „Am 
prins ani frumoşi în redacția Vetrei în acea perioadă când, 
dincolo de inevitabile „frecuşuri”, redacția funcționa ca o 
echipă, făceam front comun în jurul unor idei, acțiuni. Poate c- 
au fost ultimii ani de boemă literară la Târgu-Mureş, care 
antrena nu doar pe redactorii Vetrei, ci şi pe ceilalți scriitori 
mureşeni, mai tineri sau mai trecuţi prin viaţă. Erau anii în 
care toată lumea se putea vedea cu toată lumea, în care nu 
prea existau ,,incompatibilităţi”, în care încăpeam cu toții la 
aceeaşi masă, oricât de mică era şi oricât de puţine scaune 
erau libere. 

Mihai Sin era, aproape unanim, recunoscut ca un lider 
de opinie, un „guru, dacă vreţi. Era personalitatea culturală 
cea mai proeminentă a Târgu-Mureşului, după dispariția 
prematură a lui Romulus Guga, vocea cea mai autoritară, 
modelul cultural cel mai apreciat. Mihai Sin „ținea piept” şi în 
relaţiile cu cenzura de la Consiliul Culturii şi Educaţiei 
Socialiste, cu Virgil Poiană, Şerban Velescu sau Ecaterina 
Țarălungă, cei care făceau „lectura ” de partid, pentru a nu 
cădea noi în păcate ideologice. Alături de Mihai Sin te simţeai 
mai puternic, mai în siguranţă. Era scriitorul şi omul pe care 
te puteai baza că nu te lasă nici la rău şi nici la bine singur. 
Un om, cum ne place să spunem, cu vocația prieteniei. ” 

Din pricina conciziei pe care o reclamă publicistica, 
constrâns de spațiul tipografic care limitează şi concentrează la 
maximum desfăşurarea liberă a ideii, Nicolae Băciuț nu-şi 
îngăduie cuvinte de prisos. Fiecare frază e sistematizată astfel 
încât să redea şi ideea şi atmosfera şi personajele, dar mai ales, 
concepția autorului despre subiect. Din acest punct de vedere, 
jurnalistul este un fel de tribun, o portavoce a cetăţii, având 
responsabilitatea fiecărui cuvânt şi a fiecărei idei emise sonor 
sau transpusă pe hârtie. Şi autorul de față şi-a însuşit pe deplin 
această sarcină dificilă, de a fi purtătorul de cuvânt al spațiului 
mureşean, al grupului de intelectuali din care face parte, de 
fapt, al generaţiei sale literare. În Agora în care deja e 
recunoscut ca atare, Nicolae Băciuţ a devenit o parte din istoria 
vie şi efervescentă, un om care nu se dă în lături să ia 
atitudine, ori de câte ori conştiinţa i-o cere, pronunţându-se 
asupra problemelor grave ale societăţii, ale culturii şi artei. Şi 
cuvântul său stă drept precum coloana infinită. 

De fapt, orice scrie Nicolae Băciuţ şi orice specie ar 
aborda, o face cu discernământ, cu profesionalism de înaltă 
clasă, dar mai ales, cu deschidere către celălalt, fie el scriitor 
ori cititor, spre beneficiul culturii române. 

30 iunie 2010 

SCRISUL CA DESTIN ŞI DESTINUL 
SCRISULUI. UN CAPĂT DE LUME UNDE 
SE ÎNTÂLNESC SPIRITELE 


NICOLAE BĂCIUȚŢ, „În aşteptarea melcului”, 
Editura Nico, Târgu-Mureş, 2008 


Pornind de la aserţiunea: „Am 
făcut din interviu... un capăt de lume” 
Nicolae Băciuţ aşează cap la cap o 
suită de convorbiri spirituale, pe teme 
de actualitate din cultura română şi ne 
invită la dialog, odată cu cei intervi- 
evaţi. Adică, lansează provocarea care 
obligă la meditaţie despre menirea n 
scriitorului în general şi a celui român h Rà 
în special, despre mărturisirea de | E -<S re DĂ 
credință literară şi dacă mai este = 
capabilă literatura de a salva omenirea, parafrazând maxima 
dostoievskiană. 

Nu poţi să nu intri în joc pentru că temele sunt atractive 
şi, odată abordate, te captivează. În textul inaugural, „Singură 
şi sfâşietoare artă de a trăi”, autorul, se pare că a găsit 
răspunsurile fundamentale la problemele cheie pe care le 
reclamă profesiunea de scriitor, vocaţia de jurnalist, necesitatea 
devenită vitală, de a scrie, aceasta semnificând, aşa cum se 
specifică în titlul articolului, „singură şi sfâşietoare artă de a 
trăi”. El îşi expune programatic, crezul artistic. Modus 
vivendi. Foame şi sete de spirit. Dăruire. Împărtăşire. Pentru 
că, la ce bun ai păstra un bun, doar pentru tine? 

Împărtăşirea din Cuvânt este spre edificare. Ea conferă 
puteri sufleteşti şi împărțitorului şi primitorului. Sporeşte 
avuţiile, după principiul înmulțirii peştilor şi pâinilor pe munte. 

Ea satură, împlineşte, satisface. Fiecare va da seamă de ceea ce 
oferă semenului său: „Căci, din cuvintele tale te vei mântui şi 
din cuvintele tale te vei osândi” — zice Domnul. 

lată o întrebare care trezeşte minţile adormite: „Cine 
sunt eu ca scriitor, de unde vin şi unde mă duc?” Şi-mi vin în 
minte cuvintele lui Denis Diderot din „Jaques fatalistul” — 
„Cum se-ntâlniseră?/ Din întâmplare, ca toată lumea./ Cum se 
numeau ?/Ce-ţi pasă?/ De unde veneau?/ De undeva, de aproa- 
pe. / Unde se duceau? / Parcă poți să ştii / încotro te duci? ” 

Persoana scriitorului, cu alte cuvinte, nici nu contează. 
Nici travaliul de toată viața. Contează ceea ce rămâne. Ori, 
ceea ce nu se uită. 

Din acest punct, porneşte Nicolae Băciuţ în demons- 
trarea viabilității demersului său scriitoricesc, precum şi al altor 
colegi de breaslă - „iată provocări care te fac să simţi 
„primejdia mărturisirii *, cum ar spune N. Steinhardt. 

De ce scriu? De-atâtea ori ne punem această 
elementară întrebare, atât de des ne urmăreşte, ca o umbră la 
apus sau asfinţit, din momentul în care descoperim scrisul ca 
singură şi Ssfâşietoare artă de a trăi sau măcar de a supraviețui 
în „clipa cea repede/ ce ni s-a dat“. 

Într-un poem de tinereţe spuneam că scriu „pentru ca 
să uit“, să mă pot despovăra de prezent, să dau, după puterile 
mele, duratei cotidiene încărcătură sacră (în termenii lui 
Mircea Eliade), să rămână ceva în urmă, dar şi să doresc să 
trec şi ziua care vine. Scriu ca să pot să înţeleg lumea şi să mă 
înțeleg pe mine, să mă bucur că „tot ce-i ne-nţeles se schimbă- 
n nenţelesuri şi mai mari“. Parcă G. G. Marquez spunea că 
trăieşte ca să-şi scrie viața!? S-ar putea accepta şi imaginea în 
oglindă a acestui crez: îmi Scriu viaţa ca să trăiesc. Şi cred că 
mai degrabă îmi vine să accept această variantă”. 

Ceea ce trebuie subliniat în această teribilă şi fascinantă 
„muncă” de creaţie, este Jertfa. O jertfă nesângeroasă, desigur, 
dar, cu nimic mai prejos. Fără dăruire totală, fără iubire de 

seamăn şi fără acel sâmbure de talent care va încolți şi va 
înflori în pajiştea ninsă a foii, scriitorul/poetul nu poate accede 
pe piscuri. Atenţie: şi Sisif a vrut să urce muntele cu bolovanul 
în spinare. S-a străduit. Dar, odată ajuns pe piscul cel mai înalt, 
poţi constata că eşti înconjurat doar de prăpăstii. Cât poate 
supraviețui un om pe culme? Câteve ceasuri, câteva zile? O 
dată ajunse înălțimile, ținta devine coborârea printre oameni. 
De aici poţi contempla vârfurile unde ai ajuns odinioară, dar te- 
ai simțit atât de singur, bătut de vânturi şi atacat de vulturi 
precum Prometeu. 

Locul scriitorului este printre semenii săi, atât cât îi 
permite starea sa. Retragerea în „turn” nu este benefică decât 
arar, când vrei să contempli, să meditezi la lucrurile din jurul 
tău şi din tine însuţi. 

„Sigur, ca scriitor, te gândeşti la cititori în primul 
rând, în ideea că nu-ţi poți permite să faci să ajungă la ei 
orice, că ai o responsabilitate morală şi estetică faţă de ei din 
momentul în care ţi i-ai ales parteneri de dialog, pentru că 
scrisul nu trebuie să fie strigăt în pustiu, ci trebuie să aibă un 
destinatar, trebuie să aibă ecou, să-l audă/vadă cineva. (...) 

Scrisul e o mare responsabilitate. lată un truism care 
trebuie totuşi repetat de fiecare în parte în momentul în care îşi 
asumă scrisul ca destin. Ori eu mi-am asumat această condiţie, 
cu o uşoară spaimă, dar şi cu un licăr de bucurie şi speranţă. 
Pentru că eu cred în scris, cred că literatura şi arta ne vor 
putea salva sufletele”. 

Cartea „În aşteptarea melcului” — are în cuprins, nu 
doar interviuri pe care le ia Nicolae Băciuţ unor personalități 
mai mult sau mai puțin cunoscute, ci, Nota Bene! şi interviurile 
pe care le-a dat domnia sa altor jurnalişti. 

În interviul luat de Valentin Marica în iunie 2007 
scriitorului, acesta punctează câteva coordonate ale gazetarului, 
dar şi ale scriitorului: „O carte, care nu este frumoasă când 
cuprinde între coperţile ei copilăria, nu merită să se numească 

deloc carte”. Şi aici, Nicolae Băciuţ îşi împărtăşeşte bucuria de 
a afla copii talentaţi care sunt intereseaţi să devină scriitori. În 
întâlnirile sale cu cei mici, la şcolile mureşene, scriitorul le 
împărtăşeşte pe înţelesul lor, câte ceva din tainele creaţiei, 
despre abecedarul scrisului, despre rigorile scrisului, despre 
tehnici de creație literară. 

Nimic mai adevărat: creaţia este un demers propriu, dar 
trebuie să primeşti oarecare îndrumări, cel puţin la început. Şi 
se pot socoti norocoşi acei care au avut privilegiul de a întâlni 
oameni potriviți şi de a fi îndrumați în această fascinantă 
aventură numită literatură, cu atât mai mult cu cât munca este 
uneori încununată de editarea unei culegeri colective, aşa cum 
s-a întâmplat la Târnăveni, cu volumul „Jocuri de cuvinte” al 
copiilor de clasa a II-a de la Gimnaziul de Stat „Avram 
Iancu”. Şi iată ce mărturiseşte autorul: „Poate chiar simbolic, 
manifestarea (Zilele culturii târnăvene — n.n.) s-a închis cu o 
deschidere. Pentru că această antologie e o uşă deschisă celor 
temerari şi încrezători, celor talentaţi ”. 

Am dori să subliniem cu acest prilej câteva lucruri 
privind munca de redactor la o revistă sau al unei cărți. Aceasta 
presupune, în primul rând, o mare deschidere şi generozitate, 
un spirit altruist şi iubitor de oameni. Redactorul îşi „rupe” din 
timpul său de creaţie şi se dedică altora. De asemenea, îşi 
drămuie spaţiul său editorial, pentru a face loc şi altora. 
Îndrumarea şi corectarea începătorilor face şi ea parte din 
această muncă nobilă. Un sfat preţios din partea redactorului îl 
va scuti pe autor de înfrângeri. O astfel de muncă presupune 
multă iubire de oameni. Este ca şi cum ai dărui ceva semenilor. 
Şi chiar dărui: te dăruieşti pe tine, cu timpul, truda şi experienţa 
ta, celorlalți. E o muncă de samaritean şi un mecenat artistic, 
chiar dacă tu nu depui nimic ca parte materială. Dar de cele 
mai multe ori, spiritul triumfă. Un redactor este aidoma unui 
mărgăritar care se dă la o parte, în umbră, pentru a face altora 
locul să strălucească. Îi aşează în lumina favorabilă ca să poată 

fi priviți şi admiraţi şi el se retrage discret. Aplauzele sunt ale 
altora, ale celor de la scena deschisă. Ei stau în culise şi 
urmăresc toate mişcările protagoniştilor. Şi nu din incapacitate 
ori frustrare, ci din altruism. Din acea bucurie de a oferi altuia 
locul din față. Din bucuria de a te dărui care este un lucru 
neasemuit. 

Crezul scriitorului Nicolae Băciuţ, „dascăl de poezie”, 
este limpede, în acest sens: „-Eu cred că, până la urmă, tot 
literatura va salva omenirea, arta în general va salva 
omenirea, iar în timp ce se pârguieşte răul, eu ajut nişte 
muguri să-şi deschidă privirea spre lumină”. 

Nicăieri, dar nicăieri în altă parte nu poţi cunoaşte un 
scriitor mai bine decât în propriile sale scrieri, unde nu încap 
mistificările. El se despoaie în faţa cititorului, înfăţişându-se, 
aşa cum e şi nu aşa cum ar dori/şi-ar închipui cel care citeşte. 
Din acest punct de vedere, jurnalul (cu oarecare rezerve) şi 
literatura memorialistică, interviul şi evocarea, amintirea, 
monografia, poemele şi prozele autobiografice, şi în oarecare 
măsură, eseurile şi notele de călătorie, sunt oglinzile lui. 

Nicolae Băciuţ se declară cu simplitate: „Rob al 
cărţilor pe care le scriu, dar şi al cărților, ale mele şi ale 
altora, pe care le tipăresc? Eu nu pot concepe ca în jurul meu 
să fie pustiu, îmi doresc să simt foşnetul cărţilor scrise şi de 
alți scriitori pentru că, nu-i aşa, se spune nu de ieri de azi, 
puterea e în unire. 

În această forță comună de manifestare a literaturii se 
poate spera în renaşterea literaturii, de repunerea ei în 
drepturile fireşti, de redescoperirea cărții, pentru că civilizația 
nu poate trăi, supravieţui fără această hrană. Se moare mai 
uşor decât de lipsa hranei!” 

În privinţa implicării factorului religios în creaţia laică, 
Nicolae Băciuţ afirmă: „- Toată poezia mea e credință şi 
iubire. Câtă credință, atâta iubire, câtă iubire, atâta credinţă. 
Nu e nevoie de cuvinte dintr-un repertoriu lexical bine definit 

ca să existe trăire religioasă, iubire, într-un text poetic. 
Lucrurile vin dinlăuntrul fiinţei. Nu-ţi planifici trăire mistică, 
stări metafizice sau trăiri erotice. În fața iubirii şi a morții 
toate cad şi decad. Ce le poate salva e credința. Nu pot să spun 
cât de religios sunt şi dacă tot ceea ce fac eu e plăcut lui 
Dumnezeu. Nu ştiu dacă felul meu de a iubi, în primul rând 
aproapele, e receptat în dimensiunea, în profunzimea lui. Cred 
că nu, pentru că mi s-a întâmplat de atâtea ori ca unii dintre 
cei în care am dat cu pâine, să arunce înapoi cu pietre. Îl rog 
însă pe bunul Dumnezeu ca înainte de a-mi lua puterea de a 
iubi să-mi ia viața”. 

Fixându-şi coordonatele morale în opera sa poetică, 
autorul spune: „Vreau să-i fiu credincios. Încerc să locuiesc 
poetic lumea aceasta.Ce se va alege de poezia mea? Cine ar 
putea şti? M-aş bucura să rămân măcar umbra ei!” De 
asemenea, Nicolae Băciuţ afirmă, privitor la modul său de a 
scrie: „-Pentru mine, scrisul a fost mereu bucurie, bucurie a 
unei inimi care plânge. (...) Poemul e lumina unui fulger 
dinaintea unui tunet pe care nu-l aud decăt eu. ” 

Nicolae Băciuţ şi-a ales scrisul drept meserie şi o 
declară ca atare: „Meseria mea e scrisul. E condiţia mea 
existenţială. Eu scriu în fiecare zi. N-aş spune programatic. N- 
aş spune nici instinctiv. Scriu ca şi cum aş respira. E ceea ce 
mă ţine în viaţă. Nu mă sfiesc să-mi afirm acest statut al meu. 
Cea mai mare parte a timpului meu Zilnic o dedic scris- 
cititului. Nu mă sfiesc să mă numesc scriitor, cum alții îşi spun 
profesor, medic, avocat etc. (...) Încerc să găsesc sens şi 
bucurie în fiecare lucru pe care-l fac. (...) Ce satisfacție mai 
mare pentru mine decât să ştiu că am puterea să scriu cărți. 
Nu mă pot opri din scris şi publicat cărți numai pentru a nu 
lăsa impresia că scriu mult. Scriu cât pot. Cu respect şi 
religiozitate pentru scris. Eu nu fac eforturi să scriu mult. Scriu 
pur şi simplu. Şi nu scriu de mântuială. Chiar scriu cu 
responsabilitate şi respect. Dublu respect. Pentru mine şi 

pentru cititorul meu. Trăiesc în cultul valorii. Cum aş putea să 
scriu altfel?” 

Într-o convorbire cu Cristian Stamatoiu, avută la Târgu- 
Mureş în 15 septembrie 2007, Nicolae Băciuţ afirmă: „-Simplu 
spus, “interviul” a fost/este viața mea. Modul meu de a mă 
integra în lumea literară. Şi nu numai! Am în urma mea 
aproape trei decenii de dialog, nu de interviu, mi se pare că 
“interviu” sună neconform cu realitatea, restrictiv pentru 
nevoia de comunicare. Nu m-am postat niciodată în postura 
scorțoasă de “interogator” şi nici în cea subalternă, cu tot 
respectul avut de fiecare dată pentru interlocutor. De altfel, 
rubrica dintr-o revistă la care am lucrat ani buni se numea 
Chiar “Vatra dialog” şi ea mi-a dat şansa, grație lui Romulus 
Guga, redactorul-şef din anii mei de început la “Vatra”, să 
mă afirm şi să afirm un gen împins de unii spre periferia 
publicisticii. Să ne reamintim că pe banda de jos a primei 
pagini a “Vetrei” era mereu promovat acest gen: “Vatra dia- 
log cu... ”. Prin interviu/dialog am avut şansa să mă apropii de 
nume de referinţă ale literaturii române din ultima jumătate de 
veac, de la Mihai Beniuc la Eugen Barbu, de la Nichita Stă- 
nescu la Marin Sorescu, de la Augustin Buzura la Mihai Sin...” 

Dialogul literar, interviul — coordonată esențială, 
aşadar, în opera lui Nicolae Băciuţ este, aşa cum mărturiseşte 
chiar el: „-Interviul e „arma secretă“ a oricărei dorințe de a 
descoperi şi dezvălui o anume lume... țintă. Când am intrat în 
dialog cu cineva, fireşte, am plecat de la curiozităţile mele, de 
la preocuparea de a scoate în lumină aspecte prea puţin 
reliefate din biografia unui autor sau a unei opere. Poate că 
interviul e un fel de a intra în culise, pentru a afla taine care să 
facă mai bine înţelese lucruri care nu completează, desigur, o 
operă, dar deschid mai larg uşile spre Ea”. 

Autorul dezvăluie amănunte din dialogul său epistolar 
cu una din cele mai fascinante figuri ale ortodoxiei, Nicolae 
Steinhardt, despre care spune că este un model pentru tinerii de 

azi. El evocă personalitatea acestui mare cărturar monah, cu 
afecțiunea unui discipol care-şi admiră nespus de mult 
duhovnicul şi maestrul în ale spiritului. „Ca să nu fie rătăcire, 
irosire, tinereţea are nevoie de modele, de repere, şi pentru a 
putea finti foarte departe, dar şi pentru a cruța timp şi energii, 
încercându-se reinventarea roții. 

N. Steinhardt era un model pentru tineri. Pentru cei 
care-l cunoşteau, pentru cel care-l citeau. Pentru mine, cel 
tânăr, a fost model şi prin una şi prin alta. Şi nu încetează să- 
mi fie un model. De credinţă. De viaţă. De cultură”. 

Unul din momentele cheie ale relației afective Nicolae 
Steinhardt-Nicolae Băciuţ a fost epistola trimisă de monah, mai 
tânărului său învățăcel, un fel de filă la „învățăturile părintelui 
Nicolae către ucenicul său...Nicolae” — aşa cum mărturiseşte 
Jurnalistul. Şi iată ce-i scria părintele Nicolae, printre altele: 
„Am văzut şi la d-ta: luarea lucrurilor în serios, inspirație, 
grijă pentru formă. Te rog, cu toată prietenia, să continui a da 
poeziei atenția cuvenită, respectul necesar. Nu fi grăbit! Şi din 
întrebările d-tale deduc: eşti acasă în domeniul gândirii şi 
artei. Nu te lăsa prins în capcană de modă, zor, mediu, 
exemple, clişee (voluntare ori involuntare), fii mereu în stare 
de alertă, treaz, de veghe! — şi foarte indulgent cu elucubraţiile 
şi bătrâneşti — copilăreştile spuse ale lui N. Steinhardt. ” 

Despre virtuțile morale ale monahului, Nicolae Băciuţ 
dă mărturie: „N. Steinhardt era un spirit protector. N-ar fi 
suportat gândul că, cu bună ştiinţă, face rău cuiva. Doar 
pentru a nu face rău a făcut şi puşcărie! Tinea foarte mult la 
fidelitate, un text al său se referea fără echivoc la aceasta în 
raport cu tinerii: Despre fidelitate sau cuvânt bătrânesc 
pentru cei tineri (în: Monologul polifonic, Ed. Dacia, Cluj- 
Napoca, 1991, pp.113-118). Poate că făcea acest lucru şi 
pentru că între valorile umane, între virtuţi, fidelitatea, în toate 
formele ei de manifestare era cel mai puţin evocată. N. 

Steinhardt vedea în fidelitate statornicie, care, desigur, nu era 
doar atributul unor anume vremi, ci al unei permanenţe ”. 

Joana Crăciunescu, despre care Geo Vasile spune: "nu 
numai că onorează pactul inviolabil cu propria, irepresibila 
vocaţie, dar atinge cota cea mai înaltă de expresivitate a 
poeziei ce se scrie azi în România”, răspunde la întrebările 
jurnalistului Nicolae Băciuţ, mărturiseşte despre sine: „M-am 
dezrobit de certitudini şi am devenit sclava întrebărilor ”. 

Dumitru Titus Popa este un alt interlocutor al jurnalis- 
tului care, între Drept şi literatură, afirmă: „Mi-ar fi plăcut să-ți 
pot spune: am ales Dreptul şi m-a ales literatura. Din păcate, 
nu este cazul. Ce alegi şi ce te alege, asta-i o treabă esenţială 
şi deloc personală. Scriitor eşti sau nu eşti. Îți aminteşti, 
desigur, replica maestrului Sadoveanu, oferită tinerilor 
aspiranți la glorie de la vechea Şcoală de literatură. Întrebat 
câți scriitori vor ieşti dintre mulții tineri prezenți acolo, 
maestrul a răspuns blajin: „Câţi au intrat...” Poţi alege o 
carieră oarecare, dar nu şi „cariera” de scriitor... (...) Din 
adolescență, citesc, notez, scriu. Cu un irepresibil sentiment al 
supraviețuirii, al salvării. Pot spune cu certitudine că 
literatura mi-a salvat viaţa. Am ales şi m-a ales viaţa! E bine. 
Nu poţi alege cariera de scriitor, cel mult orgoliul de a fi 
considerat scriitor. De obicei, „mare scriitor”. (...) Creaţia 
literară este o ruletă rusească. Supravieţuieşti sau dispari (în 
anonimat) după cum decide pistoletul talentului... ” 

Dumitru Titus Popa întăreşte ideea conform căreia: 
„Creaţia adevărată este destin. Toate celelalte sunt munci, 
profesii, meserii. Unele intelectuale”. 

Cât priveşte sintagma „povara provinciei” — acesta 
răspunde: „Nici vorbă de dezrădăcinare. E drept, am avut 
şansa de-a mă fi născut şi trăit, până în pragul majoratului, 
într-un sat de vreo sută de fumuri, în care mitologia — 
pricolicii, vârcolacii, strigoii, bosconitoarele, bocitoarele, 
descântecele, blestemele, leacurile — făceau parte din viața 

zilnică... Lucruri primordiale, nu? Chestii ce ţin de veşnicia 
tradițiilor şi credințelor. Ai de unde porni, ai unde reveni. 
Apoi, am avut norocul să călătoresc în mari „spații culturale” 
şi-n mari oraşe sau puncte inițiatice: Paris, Roma, Ierusalim, 
Cracovia, New York, Babilon, Damasc, Moscova, Beijing, 
Casablanca, La Valetta, Barcelona... Am întâlnit experienţe 
culturale şi spirituale într-adevăr excepționale, dar nu şi alte 
esențe. Esenţele pot fi marginalizate, caricaturizate, eludate, 
cum vedem că ni se întâmplă şi azi — în aceste vremi ale 
derivei şi cacialmalei axiologice — dar nu distruse. Esentele nu 
depind de noi. Cei destinaţi le pot accesa creator; le pot 
readuce în condiția umană. Restaurarea esenţelor şi re-ra- 
ționalizarea existenţei sunt de urgenţă. În cazul Bucureştiului 
de-acum, cu precădere. Provincia trebuie să se apuce iarăşi de 
treabă; pentru a amplifica tot mai palida lumină a Capita- 
lei... ” Interviul se încheie în mod admirabil: „Iubirea de carte, 
cititul, scrisul îți pot salva viaţa şi, numai în cazuri 
excepționale, veşnicia. Niciuna dintre ipostaze nu este rea. 
Felix qui potuit rerum cognoscere causas... Numai Bunul 
Dumnezeu ne ştie destinul! (Cuvântul liber, iunie 2007) ” 
Discuţia cu Ecaterina Țarălungă se axează pe 
preocupările de recuperare a literaturii exilului românesc. 
Intrerlocutoarea e de părere că începutul e bun pentru că: 
„Scriitorii români din diaspora sunt parte a literaturii şi 
culturii române ” şi pentru cunoaşterea şi aprofundarea acestor 
valori ar trebui, la nivel instituţional, Fundaţia Culturală 
Română să se implice mai mult în acest domeniu. „Deci, pe de 
o parte, e vorba de valorizarea celor clasicizaţi, iar pe de alta, 
sunt scriitori români ca Petru Dumitriu, care îmi spunea că el 
ar dori să-şi publice în ţară lucrări pe care să le traducă el 
însuşi şi să le ofere fără copyright, dar discuţiile mele în ţară, 
cu edituri româneşti, n-au dat rezultate în acest sens, pentru că 
majoritatea editurilor nu au fonduri suficiente pentru a tipări. ” 
Interviul legat de această temă a fost realizat la Liege, în 1999. 

Un text de publicistică se referă la „Nobelul şi dinamita 
literară” şi se referă la scriitoarea Doris Lessing, care s-a 
născut la 22 octombrie 1919 în Iran, la Khermanshah. , Cele 
şaizeci de cărți ale sale, atitudinea sa fermă în mişcarea 
feministă (e a ll-a femeie laureată cu Nobel din 1901 
încoace!) reprezintă zestre pusă în balanță de Academia 
Regală Suedeză. "O naratoare a experienţei feminine, care, cu 
scepticism, ardoare şi forță vizionar, a expus critic o 
civilizaţie divizată”, este argumentul suprem al înaltei instanțe 
academice în opțiunea sa”. 

Autorul inserează în acest volum tablete spirituale 
despre diferiți autori sau evenimente culturale, cum ar fi 
„Bistrița - Sancerre Via Poezia” „La Sancerre, poezia 
românească a sunat foarte bine în... franceză, s-a bucurat de o 
primire entuziastă, mărturie stau aplauzele audienței selecte 
căreia a fost prezentată. Dar, “Copacul de sunete”, gândit de 
Olimpia Pop, a rămas în sute de exemplare în Franţa, într-o 
ediție elegantă, scoasă în condiţii tipografice impecabile. 
Astfel, poezia românească de azi, prin câţiva autori 
reprezentativi, va putea fi descoperită în timp de cât mai mulți 
cititori francezi ”. 

Autorul prezintă în alt microeseu şi „Poezia religioasă 
a lui Coşbuc”, citând şi anumite poeme, printre care, 
„Lumina Învierii”, biruitoarea, devenită aură a unui întreg 
crez poetic devenit „suflet în sufletul neamului”. Cred că e 
timpul ca George Coşbuc să fie readus în biserica literaturii 
române, ca o rugăciune, ca o jertfă”. 

„Mai bătrân ca Nichita Stănescu” este o altă tabletă 
spirituală dedicată poetului, prilej de  afectuoasă amintire a 
primei lor întâlniri: „Când l-am cunoscut pe Nichita Stănescu, 
în toamna lui 1979, eram ruşinos de tânăr, iar poetul îmi părea 
un venerabil. Era tânăr şi bătrân deopotrivă, plin de viaţă, dar 
parcă şi obosit de viaţă. Dar în spatele lui avea o operă care 
afirma un poet, plasându-l într-un loc privilegiat dar meritat în 

istoria literaturii române. Era un clasic în viaţă şi nici nu 
putea fi privit altfel. Indiferent ce ar mai fi scris în cel de-al 
doilea semicentenar de-abia început, Nichita îşi spusese apăsat 
cuvântul în poezia românească. La cincizeci de ani, Nichita 
pleca lăsând o moştenire pe care niciun alt poet român 
contemporan nu i-a egalat-o încă. (...) Nichita Stănescu a ars 
repede, din cenuşa arderilor sale înălțându-se mereu păsări 
Phoenix. Când un autor are cincizeci de ani, nu se poate să nu 
se raporteze şi la Nichita Stănescu. Cât a realizat acesta în 
raport cu ceea ce a putut el da? Sigur, nu toţi ajungem la 
înălțimi, dar toți putem aspira la înălțimi, având şansa să 
trăim peste cincizeci de ani, să fim, într-un fel, mai „bătrâni ” 
decât Nichita. Acum, că am trecut de cincizeci, cum să-i mai 
spun, mai „tânărului ” Nichita, ,„ bătrâne”? ” 

O altă tabletă se referă la romanul „Graal” al Melaniei 
Cuc, text intitulat „Între Melania şi Varvara”. Nicolae Băciuţ 
constată modernitatea frapantă a scriiturii, siguranţa scrisului, 
dincolo de toate cochetăriile autoarei. 

„Dragostea e ca un câine venit din iad” text-pretext 
pentru apariţia unei cărți de poezie „provocatoare”, de natură să 
aducă cititorii în „stand by” în teritoriul lecturii. 

Publicistica îşi are aici locul preferat. Temele sunt 
variate, cum variate sunt şi motivele care le declanşează. 
„Nevoia de traduceri”, „Un centenar uitat” — (centenarul 
naşterii lui Mihai Beniuc); „Bucurie insuportabilă” 
prezentarea unui scriitor cu un destin atipic: Lazăr Lădariu; 
marginalii pe tema: „Dicţionare. Scrisoare către un tânăr 
istoric literar (Mioara Kozak)”; „Ultima bătălie” — consi- 
derații asupra lucrării „Ultima perscuţie” a preotului Cornel 
Marcu, despre ultimele persecuții ale creştinilor în Imperiul 
Roman de Est, în timpul lui Diocletianus, a lui Maximilian 
Daia, până la intrarea în scenă a lui Constantin cel Mare. 

Un alt articol vizează, nu fără sarcasm, „Dispariţia 
informatorilor”. „Mai mult, spune Nicolae Băciuţ, munca 

acestor informatori s-a materializat în cărți, lucrări de 
cercetare, teze de licență, de doctorat, o imensă arhivă a 
sentimentului românesc al fiinţei. 

O astfel de carte, „Şi la lucru şi la joc”, de loan 
Torpan, adunând folclor de pe Mureş, mă face să regret că, 
încet, încet, dispar informatorii, cei de la care ar mai putea fi 
culese mărturii ale dăinuirii noastre etno-spirituale prin 
vremuri.” 

Articole de publicistică sunt ocazionate de diferite eve- 
nimente sau idei, mărturisiri, portete. „„Supravieţuire” — cartea 
lui Samuel Cernovits, constituie subiectul articolului cu acelaşi 
nume, inserat în această lucrare. „Samuel Cernovits, evreu 
originar din Târgu-Mureş, a trăit coşmarul/calvarul lagărelor 
naziste. Poate că şi-a iertat călăii, dar n-a putut să uite. 

Aşa s-a născut cartea sa, „Supravieţuire, Ed. Nico, 
2007, o carte cutremurătoare. 

E o carte scrisă din trăiri personale sau din mărturii 
ale celor care au supravieţuit unor inimaginabile înjosiri ale 
ființei umane. O carte care poate fi privită şi din perspectivă 
estetică, fiindcă ea e o construcţie narativă consistentă, 
coerentă, gândită astfel. Dar ea este, în primul rând, un 
document, o mărturisire. O spovedanie. ” 

„Patria de cuvinte” — este un articol foarte interesant, 
pornind de la spusele lui Nichita Stănescu: „noi avem o patrie 
de pământ şi o patrie de cuvinte”. „De altfel, mă număr — 
spune Nicolae Băciuţ - printre cei care au admirat la Nichita 
Stănescu capacitatea de a inventa cuvinte în limba română, 
plecând chiar de la zestrea ei. Aşadar, o cercetare asupra 
„Conversiei” este mai mult decât binevenită, nu doar din 
perspectivă... poetică. Oricum, miza este una gramaticală, iar 
profesoara Angela Olaru ştie să dea conversiei ce-i al poeziei 
şi gramaticii ce e al ... conversiei”. 

Despre cărțile Mariei Bogdan, loan Borşa, foarte tinerii 
poeți: Raluca Giuluşan şi Didida Degerat şi Andreea Radu, 

Sergiu Şaim, Adina Szasz, Alexandra Moldovan, Debora 
Costea, autorul se exprimă în termeni promiţători, cu privire la 
creațiile lor, dar şi în articolul „Poezie şi Pedagogie”, 
subliniind:  „Precocitatea nu e un fenomen care să mai 
surprindă. Inteligența, talentul se manifestă la vârste tot mai 
surprinzătoare, cu cât ele se apropie de anii de grădiniță. Am 
publicat în ultimele două decenii autori care de-abia 
deprinseseră, unii, alfabetul limbii române, pe care şi l-au 
însuşit odată cu alfabetul liric. Unii dintre ei continuă să scrie 
şi azi, să citească, să aibă preocupări literare, artistice. 
Indiferent că vor avea parte de un destin literar/artistic sau nu, 
ei sunt câştigaţi de partea culturii, ei vor şti să prețuiască altfel 
valorile, să distingă mai uşor frumosul de urât, să înțeleagă 
mai bine ceea ce se petrece în jurul lor, în adâncul fiinţei lor.” 

„Nostalgii şi paşi spre poezie” ne conduc, alături de 
Nicolae Băciuţ, să-l cunoaştem pe Raul Deteşan şi poezia lui 
care e, aproape ostentativ, biografie. 

Din poezia „celor 19” — îl cunoaştem şi pe Sergiu Rusz 
iar din cartea Lucreţiei Bogdan-Ința simţim cum poezia se 
împleteşte în chip armonios cu nostalgia. 

„Teatrul în proză” este o evocare a lui Romulus Guga, 
la 25 de ani de la trecerea sa la cele veşnice. 

Oameni şi cărți sunt subiectele predilecte ale lui 
Nicolae Băciuț în publicistica sa. Universul fascinant al 
cărților cu reuşitele şi suferinţele lor, deține capul rubricilor în 
revistele de cultură. Dar şi jurnalismul cultural promovat la 
TVR, doar la orele târzii ale nopții ori la Departamentul de 
Ştiri. Un domeniu oarecum marginalizat în comparaţie cu can- 
canurile la modă care aduc un reiting invers proporțional cu 
valoarea lor. 

O evocare a actorului Ion Fiscuteanu — care a jucat în 
„Moartea domnului Lăzărescu”, dar şi a neuitatului actor 
Ovidiu luliu Moldovan, sunt subiecte care trezesc interes 
deosebit. De asemenea, Expoziţia lui Liviu Ovidiu Ştef, „Satul 

săsesc” — un adevărat eveniment cultural, constituie subiectul 
art. „Artă şi univers rural săsesc”, 

Gabriela Alecu este prezentă şi ea în această carte, prin 
articolul „Porţile” Gabrielei Alecu. Nicolae Băciuţ o prezintă 
astfel: „În arta plastică, în lucrările Gabrielei Alecu, porţile nu 
sunt cu nimic mai prejos, rămân „fiinte magice”. Motivul 
porții e o permanenţă a căutărilor noastre existenţiale. Până 
la urmă, şi omul este o poartă. Cel puţin una prin care arta 
intră în lume. Rămân destule porți, vămi pe care arta trebuie 
să le treacă până la cea din urmă poartă, cea a Raiului, Poarta 
Cerească, pentru că un artist adevărat spre o astfel de poartă 
ținteşte. Cel puțin prin arta sa”. 

Atent la fenomenul cultural mureşean dar nu numai, 
Nicolae Băciuţ, ca un vrednic cronicar, semnalează, aduce în 
scenă, pune în discuţie subiecte „fierbinţi” din cultura şi arta 
românească, şi atât pe cei care o fac, cât şi cei care o gustă. Un 
om care şi-a închinat viaţa monumentului cărții, spunea într- 
unul din celebrele sale motto-uri: „Admir arta, îi admir pe 
creatorii de artă, dar şi pe consumatorii de artă.” 

Cred că Nicolae Băciuţ este un astfel de om, care 
întruneşte toate trei atributele: acela de creator, de admirator şi 
de consumator. Dar mai are un atribut — care se găseşte mai rar 
printre autori: acela de promotor cultural, descoperitor şi 
susținător de talente literare şi artistice. Aceasta vine şi din 
calitatea de profesor la Institutul de Teatru. Într-un cuvânt, el 
este un creator şi consumator de FRUMOS. 

Despre „ipostazele plastice” ale Danielei Bălănescu, 
Nicolae Băciuţ e de părere că: „e un nume care câştigă teren în 
arta plastică mureşeană, ajungând într-un prag de maturitate 
a posibilităților de exprimare”. 

Şi despre Marcel Naste, artist plastic din Reghin, 
autorul se pronunţă astfel: „Întâlnirea cu Marcel Naste la 
Reghin a fost pentru mine o adevărată revelaţie, am avut 
atunci sentimentul că întâlnesc un tânăr care are ştiinţă, are şi 

conştiinţă şi are şi credinţă — o triadă pe care el încearcă să 
construiască un destin. Marcel Naste este un nume nou în 
pictura iconică mureşeană. La cei 25 de ani ai săi, însă, el 
intră în forță în această zonă, optând pentru o temă, reabilitată 
într-un fel de Horea Bernea, Prapurul. Prapurii lui Marcel 
Naste, având ca motiv fundamental crucea, intră într-un 
registru monocord, în aparenţă, de fapt el abordând straturile 
profunde în căutarea mesajului mistic pe care, în simbolistica 
sa, crucea îl poate transmite. El îşi propune să desluşească 
esențele primordiale din simbolistica cruciformă, ducând 
interpretarea chiar şi prin revelaţie, spre căi mai puțin 
bătătorite, mai puţin abordate”. 

Se ştie, critica de artă nu e la îndemâna oricui. Îţi sunt 
necesare cunoştinţe vaste în acest domeniu, dar şi o dragoste 
nemărginită față de frumos şi faţă de creatorii de frumos. 
Despre Horia Remus Epure, Nicolae Băciuţ afirmă în „Arta de 
a trăi prin artă”: „E greu de imaginat că azi are cineva 
curajul, în România, să trăiască din artă. Horea Remus Epure 
şi-a asumat acest curaj, care însă înseamnă foarte multă 
muncă şi mobilitate, astfel încât să poată să-şi asigure un ritm 
susținut, continuu, al întâlnirii cu cei interesaţi de arta sa.” 

Tabere de cultură, expoziții, lansări de cărți, cronici 
teatrale sau cinematografice, manifestări omagiale, toate sunt 
inserate de către cronicarul cultural în revistele culturale ori în 
volume de publicistică precum acesta. 

Dar şi restaurări de picturi bisericeşti, aşa cum a făcut 
Vasile Pop: „E una dintre cele mai frumoase biserici din țară 
pe care eu le-am restaurat”. Biserica de lemn din Săcalu de 
Pădure, datând de la 1809, având hramul “Înălţarea 
Domnului”, a avut parte de o istorie frământată. Ridicată pe 
locul unei biserici vechi de lemn, de către preotul Popa Chiril, 
începând cu anul 1760, ea a fost finalizată în 1809, când s-a 
încheiat şi pictura interioară, realizată de pictorul Stănel 
Condrate, fiind sfințită de-abia în 1814, de episcopul de Sibiu 

Vasile Moga. O furtună puternică, în anul 1900, a doborât 
turla bisericii, turla care a fost reconstruită nu a mai avut 
dimensiunea celei anterioare, dar a păstrat arhitectura 
acesteia. În 1900, a fost repictată bolta din pronaos. Starea în 
care a ajuns la sfârşitul mileniului trecut a reclamat 
demararea unor ample lucrări de restaurare, realizate pe 
parcursul anilor 2003 şi 2004. După recepţia parțială de anul 
trecut, de curând s-a făcut recepţia finală a acestei restaurări, 
în prezența unor reprezentanţi ai Ministerului Culturii şi 
Cultelor şi ai unor instituții mureşene. Printre ce-i prezenți la 
recepţia finală s-a aflat şi cel care a realizat lucrările de 
restaurare, maramureşeanul Vasile Pop, care are o firmă de 
restaurare, ,„ Taina lemnului”. 

Cu deosebit şarm dar şi cu o doză de autoironic, 
Nicolae Băciuţ vorbeşte şi despre superstiţiile care i-au marcat 
copilăria: pisica neagră, ieşitul cu un vas gol în cale şi întorsul 
din drum. 

Un înduioşător portret îi face autorul Prea Fericitului 
Părinte Patriarh Teoctist, la 92 de ani. Articolul se numeşte 
„Vara Patriarhului”. 

Înscăunarea noului Păstor al Bisericii Ortodoxe 
Române, Prea Fericitul Daniel, constituie subiectul articolului 
„Cu gândul la doi patriarhi”. 

Nicolae Băciuţ are iscusința de a căuta şi găsi, titluri 
metaforice ori alcătuite din butade originale, jocuri de cuvinte 
ori esenţă de spirit. Un astfel de titlu este „Dialogul culturii, 
cultura dialogului” — cu privire la relațiile cu fraţii români de 
dincolo de Prut. „E vremea să se se accepte că nu există două 
limbi române, nici două literaturi. Că dialogul între culturile 
de pe ambele maluri ale Prutului este dialog în interiorul 
aceleiaşi culturi. Dar pentru aceasta e nevoie de puţină cultură 
a dialogului. Cultura dictaturii nu duce niciodată, nicăieri”. 

Un alt asemenea titlu este „Sar muzeu, muzee la țară”: 
„Un muzeu etnografic în mediul rural e, la prima vedere, un 

paradox. Doar satul întreg ar trebui să fie un mezeu viu — ar 
spune unii. Din păcate, o realitate care ne sperie trebuie s-o 
salutăm. Cu ani în urmă, o ţărancă din satul mureşean Idicel 
Pădure, exasperată de gândul că toată moştenirea satului se 
prăpădeşte văzând cu ochii, a construit o casă “veche” în 
propria ogradă şi a amenajat în ea un muzeu etnografic, 
adunând în ea de la săteni tot felul de vechituri “netre- 
buincioase ”, reconstituind o gospodărie tradiţională. lată că 
experiența aceasta face pui şi la Archiud, apare tot un muzeu 
etnografic, fireşte, de altă factură, într-un alt amplasament, 
dar cu acelaşi conţinut: vechituri din satul de altădată. 
Entuziasmul scriitoarei Melania Cuc, archiudeancă de origine, 
susținut de nostalgia şi disperarea unor venerabil intelectuali 
ai locului, a făcut posibilă apariția unui inedit muzeu 
etnografic, în clădirea şcolii din sat. Tiptil, pe nesimţite, satul 
se retrage într-o casă, într-un muzeu. Moare, dar nu se predă”. 

Despre litoralul românesc, Nicolae Băciuţ scrie un 
articol intitulat, superb: „Marea ca o mireasă părăsită”, care 
oglindeşte starea deplorabilă a litoralului în perioada 
postdecembristă. 

Probleme sociale, cum ar fi starea de degradare a 
şcolilor româneşti şi faptul că, de fiecare dată, începutul de an 
surprinde învățământul cu lucrări de reamenajare şi reparaţii 
neterminate, constituie subiectul din „Bine ați venit — la 
revedere!” 

Despre Balcic şi despre „Inima reginei Maria” — scrie 
Nicolae Băciuţ în „Inima reginei Maria” — o evocare 
impresionantă a locului unde s-a aflat pentru o vreme o parte 
din trupul reginei: „N-am căutat inima reginei Maria, deşi ea 
era peste tot. „Cer, spunea regina Maria, în Testamentul din 
1933, ca inima să-mi fie scoasă din trup, pusă într-o casetă 
prețioasă de bijuterii (pe care o las eu) şi îngropată în micuța 
Stella Maris, la Balcic, bisericuța simplă cu vedere la mare”. 
Fizic, n-a stat mult aici, pentru că, după moartea reginei, la 

Sinaia, la 18 iulie 1938, inima, deşi îngropată în bisericuţa din 
apropierea Castelului, a fost dusă la Castelul Bran, 
(apropiind-o de trup, îngropat la Curtea de Argeş) alt loc drag 
reginei, într-o bisericuţă veche adusă din Lueriu, județul 
Mureş, pentru că în 1940 România a pierdut Cadrilaterul, în 
favoarea Bulgariei. Inima reginei Maria, după descrierea unei 
moldovence bătrâne, în perioada primului război mondial, era 
“rotundă, roşie şi plină de dragoste”. Şi cum ar fi putut fi altfel 
o inimă în care s-a zămislit acel mic Paradis de pe malul 
mării? Zbuciumul inimii reginei Maria a continuat şi după 
moartea sa. Medicii care i-au făcut autopsia trupului 
neînsuflețit al reginei, au tratat-o cu formol şi au pus-o într-o 
casetă octogonală de argint, învelită în drapelele României şi 
Marii Britanii şi pusă într-o altă casetă din argint aurit, 
ornamentată cu peste 300 de pietre prețioase, realizată de un 
bijutier parizian, fiind primită în dar de la „Doamnele 
Române ”, atunci când principesa Maria a venit prima oară în 
România. De la Cotroceni, inima a ajuns, testamentar, la 
Balcic, de aici a fost readusă la Bran, din bisericuţă a fost 
mutată în 1941 într-o firidă (devenită capelă) săpată într-o 
stâncă la Măgura Branului. În 1968, cu concursul directorului 
de atunci al Muzeului Bran, a fost profanat mormântul, caseta 
a ajuns inițial în Casa de bani a Muzeului Bran, apoi, în 1971, 
la Muzeul Naţional al României, unde au fost valorificate” 
cele două casete de argint, în timp ce inima, într-o stare nu 
foarte bună de conservare, a ajuns într-o cutie de plastic, 
uitată de lume în depozit, până azi”. 

Parcă ne aflăm în relicvar şi descoperim moaşte 
neputrezite de sfinți. 

Scriitorul include în carte şi pagini de jurnal de 
călătorie, impresii, note foarte intersante despre locuri vizitate 
care au lăsat o amprentă în conştiinţa şi inima sa. Unul din 
aceste locuri este Chambord: „Când am văzut prima dată 
castelul Chambord, din Franţa, am avut cel mai acut sentiment 

al ficţiunii. Nu mi s-a părut că acea construcție e reală, că e pe 
pământ, ci că mă aflu într-un basm. Cu feți frumoşi şi Ilene 
cosânzene, cu zmei, cu tot tacâmul... Se spune chiar că Charles 
Perrault, după ce a vizitat Chambordul, impresionat de ceea ce 
oferea acesta, a valorificat în basmul său "Frumoasa din 
pădurea adormită" câte ceva din ambianța creată de castel. 
Atât de fascinat am fost şi eu încât, oricât de mare împătimit al 
jurnalelor de călătorie sunt, mi-am spus că pentru acest castel 
nu se găsesc cuvinte pe „acest tărâm” şi am refuzat să scriu 
despre el. Cuvintele sunt şi prea puţine şi prea sărace pentru a 
vorbi despre măreţia acestui castel - la simpla privire a lui, 
dinafară, fără să mai iei în calcul şi istoria pe care o duce cu 
sine de secole.” 

Despre Postul TV Trinitas, autorul se pronunță cât se 
poate de favorabil: „Trinitas TV este un vârf al asumării 
mijloacelor de informare în masă de către biserica ortodoxă 
română. Postul are un precedent, pe spațiul Mitropoliei 
Moldovei, acolo unde PF Daniel, actualul patriarh al 
României a păstorit ca mitropolit. Trinitas TV a ales formula 
maximală pentru a ajunge la cei interesaţi: transmiterea 
programelor prin satelit, ceea ce va veni în sprijinul tuturor 
românilor ortodocşi, împrăştiaţi prin toată lumea şi pentru 
care nevoile de cult întâmpină multe obstacole”. 

Şi considerații morale despre codul etic şi „Şapte ani 
de-acasă” face autorul într-un articol: „Această sintagmă,- 
spune Nicolae Băciuţ - a avut valoare de certificat moral, 
echivalentul educaţiei fundamentale minimale, la care se putea 
raporta un întreg traseu existențial. Cei şapte ani de-acasă 
erau fundamentul formării personalității umane, iar carențele 
educaţiei în “cei şapte ani” aveau repercusiuni majore în 
devenirea unui destin. La ei se raportau şi cele bune şi cele 
rele în comportamentul individului major. Oricât de important 
era rolul şcolii, raportarea la cei şapte ani de-acasă era făcută 
ca la o zestre genetică, nu uşor de modificat, îmbunătățit. În 

cei şapte ani de-acasă se modelau principalele trăsături de 
caracter ale individului. Familia era decisivă, în cârca ei se 
punea ce era mai greu. Şi dacă peste educaţia primară, de- 
acasă, venea şcoala şi-şi punea amprenta, nu se avea decât de 
câştigat. Dar cei şapte ani de-acasă se modelau acasă, în sânul 
familiei, într-un mediu în care exista şi căldură sufletească şi 
imperative comportamentale, unde era şi tată şi mamă şi frați, 
surori, bunici, factori decisivi, fiecare cu note personale ale 
influenței”. 

Într-un articol, autorul scrie despre „Folkul, dincolo de 
nostalgii” şi generaţia care a iubit şi a cultivat acest gen de 
muzică. 

Jurnalistul constată cu mâhnire că după 1989 
patriotismul s-a devalorizat în România. 

Concise, la obiect, bine articulate din condei, ridicând 
probleme actuale, articolele de publicistică ale lui Nicolae 
Băciuţ din această carte demonstrează, dacă mai era cazul, 
măiestria autorului, faptul că el îşi ia permanent în serios 
profesiunea de ziarist şi totodată, e oricând gata să-şi 
împărtăşească experiența proprie celor mai tineri colegi de 
breaslă. Şi, cu un astfel de maestru, mulți se pot considera 
privilegiați de a fi ucenicit sub coroana rotundă şi generoasă a 
acestui trunchi viguros, răsărit în pământul rodnic al culturii 
române. 


29 iunie 2010 


Solemnitatea Sf. Apostoli Petru şi Pavel 
Ziua Dunării 

TRIUMFUL SPIRITULUI. EREGRINÂND 
CU DUMNEZEU SPRE DUMNEZEU 


NICOLAE BĂCIUŢ, Credinţă şi Ortodoxie. Jurnal 
de călătorie. Muntele Athos, Istanbul, Meteora, Tara 
Sfântă, Editura Tipomur, 2006 


Autorul acestei cărți i 
ne propune un periplu NICOLAE BĂCIŢ ; 
spiritual, o călătorie iniția- D 
tică din sine, cu sine şi spre z 
sine, în căutarea absolutului și 
din noi, luându-și ca repere 
sacre, patru din centrele de 
pelerinaj fundamentale pen- 
tru orice creştin, aşa cum 
Mecca este pentru orice musulman: Muntele Athos, Istanbul, 
Meteora, Ţara Sfântă. Asistăm prin urmare la o inițiere, la o 
creştere şi la devenire întru spirit, a unui creştin care a înţeles 
pe deplin că viaţa însăşi este o călătorie,către poarta care, doar 
o dată, se deschide pentru fiecare om. Şi, dacă nu te afli în faţa 
porții, în preajma ei, aşteptând această supremă deschidere, 
poţi rămâne pe dinafară. O frază dintr-o rugăciune către Sfântul 
Anton de Padova, spune cam aşa: “Am trăit de parcă n-ar 
trebui să mor niciodată”. Un creştin autentic trebuie să aibă 
permanent în vedere ţinta finală: aceea a trecerii din această 
vremelnică viață, spre Viaţa adevărată. Nu e uşor de admis că 
lumea există şi fără noi, că vom pleca într-o zi, ori într-o 
noapte, pe drumul fără întoarcere. De aceea, pregătirea este 
absolut necesară. Ce vrea să ne spună Nicolae Băciuţ în acest 
pelerinaj pe la locurile sfinte? Să ne descrie peisaje fabuloase, 
condiţii de viaţă excelente în hoteluri de lux, un înalt standard 
de viaţă la care oamenii jinduiesc îndeobşte? Nicidecum. 
Urmărind traseele afective proprii, autorul acestui Jurnal de 

călătorie ne face părtaşi la trăirile sale spirituale, la impactul 
pe care l-au avut în viaţa lui, lăcaşurile sfinte, oamenii duhov- 
niceşti întâlniți, experiențele sale şi ale altora, toate trecute şi 
văzute prin dioptrii sufleteşti în stare să redea, microscopic, 
fiecare întâmplare. 

Primul traseu inițiatic este Muntele Athos şi autorul ne 
înfăţişează şi motivaţia care l-a condus spre o astfel de 
experiență, şi anume, invitaţia făcută de ÎP.S.S. Andrei. 
Surpriza, uimirea şi bucuria se amestecă în primele momente şi 
autorul este în stare să-şi mărturisească: “N-am visat niciodată 
să ajung la Muntele Athos. Cum în China exista un “oraş 
interzis” şi pentru mine Athos era un “munte interzis”. Nu m- 
am gândit vreodată că Muntele Athos e pe pământ. Să fie oare 
atât de aproape Athosul? Atât de curând?” 

Drept pentru care autorul începe un pelerinaj închipuit, 
pe un traseu cunoscut până la un moment dat: „Acum, când 
scriu aceste rânduri, nu ştiu nimic despre traseu, există unul 
doar în închipuirea mea, unul care are ca reper Prodromul, 
care se spune că e unul dintre aşezămintele monahale athonite 
importante, în primul rând pentru noi, românii. Citisem cândva 
că la această mănăstire se află o icoană a Maicii Domnului. 
Găsesc şi acel decupaj din ziar referitor la Prodromul 
Românesc, ridicat între 1852 şi 1866.” 

Documnetat şi minuțios până la acribie, scriitorul ne 
oferă informaţii despre reperele pe care le avea încă înainte de a 
începe neaşteptata călătorie: „Jcoana Maicii Domnului de la 
Prodromul este făcătoare de minuni. Ea a fost zugrăvită la 1863, 
de un zugrav evlavios, lordache Nicolau, din laşi, care a acceptat 
condițiile impuse de părintele Nifon, starețul schitului, care şi-a 
dorit o icoană a Maicii Domnului, care “să fie spre mângâiere 
confrățimei şi vizitatorilor, totodată protectoare şi de grijă purtă- 
toare acestei sfinte noi monastiri”. Despre icoană se spune că a 
făcut numeroase minuni: “tot felul de suferinzi au venit a se 
închina în fața Maicii Domnului şi a se stropi cu aghiazmă. S-au 

tămăduit prin această Sfântă icoană bolnavi de friguri, surzi, cu 
dureri de cap sau de măsele, de ochi, de vătămături, îndrăciţi, care 
suferă de boala copiilor şi alte multe feluri de boale”. 

Icoana Maicii Domnului de aici are şi o zi în care e 
cinstită cu fast, 12 iunie, când preoții rostesc rugăciunea: 
“Prea Sfântă Stăpână, de Dumnezeu născătoare, pururea 
fecioară Marie, protectoarea şi apărătoarea noastră, cerem a 
Ta nebiruită apărare. Împărăteasa Cerului şi a Pământului, 
ceea ce ai cu dreptate numele de Prodromiţa, adică înain- 
temergătoare, întăreşte-ne întru lucrarea faptelor bune şi ne 
du de mână întru împărăția cea cerească, povăţuieşte-ne pe 
noi, toți dreptcredincioşii creştini, spre a vedea şi veşnic a ne 
îndulci de mărirea Fiului Tău şi Dumnezeul nostru, că 
binecuvântată şi Prea Proslăvită eşti, în vecii vecilor, Amin”. 

Se mai spune că “oricine reuşeşte să ajungă pe Muntele 
Athos este protejat de Maica Domnului”. De aici şi îndemnul 
părintelui egumen al Prodromului, Petroniu Tănase, către cel 
care trece pragul Schitului: “Să te închini şi să săruţi cu 
evlavie icoana făcătoare de minuni a Maicii Domnului, care se 
află în biserica noastră”. 

“Mărimea Sfintei Icoane este de 1 metru şi 10 cm în 
lungime, iar lăţimea este după proporțiune. Faţa Maicii 
Domnului şi a Domnului sunt în culoarea grâului, nasul, gura 
şi bărbia sunt foarte potrivite la măsuri, iar ochii atâta dar au, 
ca şi cum ar soarbe inima privitorilor; cu toate acestea, 
căutătura este cu stăpânire”. 

Această pregătire psihologică se termină, inevitabil, cu 
o întrebare legitimă: „Voi avea oare şansa să mă închin la 
Prodromiţă? ” pentru că, recunoaşte autorul: „Arhosul e Patria 
adevărată a Ortodoxiei monahale, locul în care s-au retras în 
rugăciune şi românii, de secole. Aici mai poate fi regăsită 
devenirea întru ființă a neamului românesc”. Un creştin, un 
umanist, susține Nicolae Băciuţ ar trebui să-şi înceapă călătoria 
din Tara Sfântă şi s-o încheie la Muntele Sfânt, deci tot în 

Grecia (aşa cum susținea Zoe Dumitrescu-Buşulenga — n.n.) 
care e şi unul din cei trei piloni ai ortodoxiei. 

15 companioni, în mare majoritate persoane consacrate, 
călătorind spre Muntele Sfânt, alături de păstorul lor, Î.P.S. 
Andrei. Data începerii plerinajului este 14 septmbrie 2003, o zi 
sfântă, Ziua Înălţării Sfintei Cruci, şi grupul porneşte la drum 
după o sfântă liturghie în Catedrala Reîntregirii din Alba Iulia. 

Deşi autorul mărturiseşte cu francheţe: „Sunt complet 
nepregătit pentru această călătorie spre Muntele Athos. Nici 
fizic şi nici spiritual” — se pare că pregătirea va avea loc pe 
parcurs, gradat, într-o dinamică mergând până la experienţe de 
înaltă trăire duhovnicească. 

Să-l lăsăm pe autor, care face observaţii pertinente şi 
vede totul cu ochiul vigilent al ziaristului, să fixeze unele 
coordonate mai importante ale acestui drum: „Am făcut un 
scurt popas la Plevna, la biserica mausoleu, închinată eroilor 
români şi ruşi care au căzut aici în Războiul din 1877-1878. E 
destul de precar îngrijită, aproape uitată, ca de altfel cum e, în 
general, biserica în toată Bulgaria.” 

Important în acest lung reportaj de călătorie este, după 
părerea noastră, respectarea adevărului şi încărcătura emoţională 
provocată de vizitarea locurilor creştine. Mănăstirea Rila — reper 
important pentru ortodoxie, i-a lăsat autorului următoarea 
impresie: „În acest munte a sihăstrit cuviosul loan de Rila, 
devenit cel mai important sfânt al bulgarilor. În penumbrele 
amurgului, Mănăstirea Rila e strălucitoare dar fără viață. Dacă 
cu ani în urmă erau peste o sută de călugări, acum sunt doar 
şapte, iar viața monahală e una destul de modestă într-o 
mănăstire care se pretinde şi chiar este simbolul monahismului 
bulgar. De altfel, din 1961, Mănăstirea a devenit “muzeu 
național”, ceea ce, din punct de vedere religios, e o absurditate. 
Să iei credința, viața adevărată a unei mănăstiri care are tot ce- 
i trebuie vieții monahale, e de neiertat. Chiar dacă e în 
patrimoniul UNESCO, cum să încremeneşti viața monahală în 

muzeu? Și ca absurdul să fie întărit, o parte a chiliilor au 
căpătat destinaţie turistică. ” 

De remarcat că Nicolae Băciuţ nu şi-a propus aici să vină 
cu critici asupra reperelor sfinte ale Bulgariei, Greciei şi chiar 
ale românilor, nici pe departe. E vorba despre orizontul de 
aşteptare, care poate fi, pentru fiecare, altul, mai cuprinzător, 
mai îngust, după propria imaginație. Şi uneori, acest orizont nu 
corespunde cu realitatea. E ca şi cum ai viziona un film după o 
carte celebră şi niciodată nu va corespunde imaginea ta cu aceea 
a regizorului şi scenaristului care au realizat ecranizarea. De aici 
şi senzaţia de ireal şi dezamăgire pe care o încearcă autorul 
jurnalului de călătorie. În definitiv, trăirile sale nu sunt universal 
valabile, fiecare are modul său de receptare şi percepție a 
realității. lată de ce sentimente este animat în chilia în care este 
găzduit, la mănăstirea Rila: „Sunt singur şi încerc să-mi închipui 
ce făceau într-un astfel de spațiu vieţuitorii de altădată de aici, 
când mănăstirea era vie. Sunt patru paturi cazone, un dulap, o 
masă, un cuier. “Chilia” are bucătărie proprie, cu o masă şi 
Chiuvetă, un hol mic. Uşile au clanţe vechi, ca la casele noastre 
de la ţară, în copilărie. Zidurile sunt groase, iar geamurile au 
gratii. Ca într-o puşcărie sau ca într-un ospiciu. În tavan atârnă 
un bec, la a cărui lumină pală de-abia se poate citi. Cu toate 
acestea, nu mă simt deprimat şi poate că nici nu mi-aş refuza o 
viață de călugăr aici, cu toate condiţiile modeste, nu mult 
diferite de cele din secolul al XIX-lea” 

Şi, desigur, emoţiile cele mai puternice, sunt încă livreşti, 
legate tot de cărți, universul predilect al autorului: „Mi-am luat 
cu mine şi câteva cărți. Una dintre ele, Dăruind vei dobândi, e 
scrisă de un călugăr cărturar, pe care şi l-ar dori orice 
mănăstire: N. Steinhardt. E primul călugăr din viaţa mea şi 
când l-am văzut întâia dată am crezut că e un sfânt, că a 
coborât dintr-o icoană. ” 

Întrebare: poate avea un intelectual, un cărturar, trăiri 
extraordinare, provocate de lectură, mai mult decât de viaţa 


89 


advărată? Desigur că poate, pentru el viaţa, lumea înseamnă 
carte. J.Luis Borges spunea că-şi închipuie Paradisul ca o mare, 
uriaşă bibliotecă. 

Printre reperele incluse în program se află Mănăstirea 
Simon Petra „care, după ce a ars la sfârşitul secolului al XVI- 
lea a fost refăcută cu sprijinul lui Mihai Viteazul, în 1599. 
Portretul său se află, între portretele unor sfinţi, în trapeza 
mănăstirii. Mănăstirea e renumită şi pentru cântăreții săi şi 
printr-o bibliotecă celebră.” 

Un alt reper de atins este Mănăstirea Sfântul Grigoriu, 
„unde se află mormântul Sf. Nifon, mitropolit al Ţării Româneşti. 
Ea îşi leagă numele de Ştefan cel Mare care, după ce mănăstirea 
a fost distrusă de pirați, a rezidit în 1497 biserica, iar cinci ani 
mai târziu el face şi reparaţii generale la mănăstire. ” 

Alte repere: Mănăstirile Xiropotamu, Pantelimon, 
Vatopedu şi în ultimele zile, Schitul Prodromul. Câteva cuvinte 
despre Muntele Athos, consemnate într-un ghid: „Muntele 
Athos este republică monahală, care ţine administrativ de 
Grecia şi religios de Patriarhia ecumenică a Constantino- 
polului. În 1985, (..) la Muntele Athos erau 1309 călugări, din 
care 598 în mănăstiri şi restul în schituri, chilii, colibe, 
peşteri... Constituţia Muntelui Athos stipulează că străinii n-au 
voie să stea aici decât patru zile, dar şi aici se mai încalcă 
Constituţia. 

Cea mai mare înălțime a Muntelui Sfânt e Atonul, cu 
2033 m, mai puţin falnic decât Muntele Rila, dar cu toate 
acestea mult mai aproape de cer. 

Numărul de mănăstiri de la Muntele Athos e bătut în cuie, 
aş putea spune că e “răstignit”: douăzeci. Acestea sunt: Marea 
Lavră, Vatopedu, Iviruų Hilandaru,  Dionisiu,  Cutlumuş, 
Pantocrator, Xeropotamu, Zografu, Dochiaru, Filoteu, Caracalu, 
Simon Petra, Sf. Pavel, Stavronichita, Xenofont, Grigoriu, 
Esfigmenul, Pantelemon (Rusicon), Costamonitu. Multe dintre 
schituri însă au dimensiuni de veritabile mănăstiri. ” 

Şederea la Mănăstirea Rila are darul, însă, de a-i pregăti pe 
pelerini pentru marele impact sufletesc care e Muntele Athos: 
„Viaţa monahală renaşte, însă încă cu timiditate, cei şapte 
călugări, toți în vârstă, nereuşind nici pe departe să reabiliteze 
tradiția. 

Biserica, cu Hramul Naşterea Maicii Domnului, e 
construită în stil bizantin, cu trei altare. În biserică, după 
slujbă, ne sunt arătate moaştele Sfântului loan de Rila, pe care 
le sărutăm, ne închinăm şi ne pregătim de drum. Din păcate, 
nu putem vizita şi muzeul Mănăstirii, unde se află valori 
bisericeşti din secolele XIV-XIX, pentru că Muntele Athos, cu 
ale sale „Universități ale pustiei”, cum sunt considerate 
mănăstirile, schiturile athonite, ne aşteaptă. ” 

Salonicul întâmpină grupul de pelerini cu obişnuita-i 
forfotă legată de comerțul stradal şi animația din jurul 
bisericilor, ceea ce-l face pe autor să exclame: „E atâta istorie 
şi credinţă în acest spațiu!” Biserica Sfântul Dimitrie e reperul 
principal aici: „Demetrius a fost ofițer roman care a susținut 
creştinismul şi l-a mărturisit pe Christos, ceea ce i-a adus 
moartea, la porunca împăratului Dioclețian. (...) 

La Mănăstirea Sf. Arsenie cel Nou, am fost întâmpinați 
cu bucurie şi ospitalitate. Deşi este nouă, fiind construită în 
1986, Mănăstirea e înfloritoare prin puterea credinţei, chiar 
dacă în zonă mai sunt încă alte multe mănăstiri. 

Complex concepută, cu multiple utilităţi, ea este gazdă 
bună şi pentru trup şi pentru suflet. ” 

În acest spaţiu de graţie autorul mărturiseşte: „La mare 
preţ pentru mine este solitudinea, intimitatea care-mi aduce 
liniştea lecturii şi scrisului până târziu în noapte: Înainte de 
culcare am ieşit la o plimbare în preajma Mănăstirii. Am 
admirat împreună panorama nopții peste Marea Egee, cu 
luminile de pe țărm oglindindu-se clipind, în apele sale.” 

Autorul îşi exprimă convingerea că: „Biserica noastră 
ortodoxă are ce învăţa de la ortodoxia greacă. Ambele trebuie 


91 


însă să-şi redescopere vocaţia iubirii aproapelui, apropierea, 
în plin veac al înstrăinării şi însingurării în căutări şi rătăciri. 
În plină criză a comunicării, biserica ortodoxă românească 
trebuie să-şi apropie credincioşii, ducând dialogul cu aceştia 
dincolo de întâlnirile din biserică, dincolo de sacru, în 
cotidianul sufocat de tentaţii şi de nevoi. 

Dialogul cu credincioşii trebuie să se extindă dincolo de 
slujbele religioase, dincolo de împreunărugarea făcută, pentru 
eliberarea sufletului de poveri existențiale, de eroziuni şi 
neimpliniri. Dacă va prelungi dialogul cu credincioşii, ortodoxia 
va rămâne în putere, bisericile vor fi mereu pline, nu se va ajunge 
ca-n multe biserici occidentale. 

Altfel, s-ar putea, încet, încet, să crească numărul cre- 
dincioşilor formali, “de ochii lumii”, de fațadă, şi vor fi tot 
mai puțini practicanţii, cei care fac din biserică o fiinţă vie. ” 

Faptul că autorul îşi exprimă convigerile, nu numai cele 
religioase, dar şi cele sociale, este meritoriu. Şi într-aceasta constă 
adevărata profesiune de jurnalist. El îşi exprimă însă şi emoţiile şi 
freamătul lăuntric legat de apropierea unui loc renumit prin 
sacralitatea lui: „Atât de aproape de Muntele Athos! Nu l-am 
perceput niciodată decât ca pe un simbol dincolo de orice 
realitate. Cât de real e Muntele Sfânt din Muntele Athos? Cât 
adevăr şi cât mit duce cu sine? 

Sunt asemeni celui îmbrâncit de pe punte în mare, fără să 
ştie înota”. 

La Mănăstirea Sfântul Arsenie cel Nou, unde grupul 
pelerinilor ajunge în 17 septembrie, observă autorul: „În 
liniştea nopții, bătăile de toacă au limpezime, fiecare bătaie e 
ca un cuvânt tainic pe care numai cel care are credință 
puternică îl poate înţelege. 

Când bătăile de toacă se pierd în noapte, doar ţărâitul 
prelung şi apropiat al greierilor se mai aude, de parcă aceasta 
ar fi muzica liniştii. 

Mă simt ca într-un alt secol, îndepărtat. ” 

Se simte în aceste însemnări ale autorului, emoția, 
pietatea, evlavia şi bucuria uimită de a se afla pe aceste locuri: 
„Cu siguranță, Grecia este patria cea mare şi autentică a 
ortodoxiei, chiar dacă Rusia are vreo 50 de milioane de 
credincioşi ortodocşi, iar noi vreo 17,5 milioane. Cu cei circa 
10 milioane de credincioşi ortodocşi, Grecia e deasupra 
tuturor](...). După cât e de veche, după cât prezent are, 
ortodoxia greacă e cea mai aproape de cer”. 

Însă Nicolae Băciuţ, dincolo de efuziunile lăuntrice de 
bucurie pioasă, nu poate să nu se întrebe: „Cât poate reține un 
jurnal din trăirea unei astfel de călătorii? Cât te poţi detaşa de 
ceea ce ţi se întâmplă cu atâta repeziciune, peste câte lucruri 
treci fără să reţii esenţialul. Mai există şi rețineri, sunt lucruri 
pe care nu te lasă inima să le consemnezi sau pe care nu vrei 
să le faci, totuşi, publice. Rămâne ceva ce e al tău şi numai al 
tău, pe care nu-l poţi împărți cu nimeni. Are dreptate 
Wittgenstein: “Despre ce nu se poate vorbi trebuie să tăcem ”. 

Autorul presară, dincolo de însemnările de călătorie şi 
de emoţiile trăite şi meditații asupra unor teme religioase, 
întrebări fundamentale pe care ar trebui să şi le adreseze fiecare 
creştin: „Ce-i apropie şi ce-i desparte pe preoți de monahi, 
dincolo de statutul social, cu rigorile specifice pentru fiecare în 
parte? Ce înseamnă să ai vocaţie preoțească şi vocaţie 
monahală? A fi plus a avea, a fi plus a nu avea — posibile 
ecuații cu semnul (in)egalităţii. Credinţă, rugăciune, răbdare, 
smerenie, ascultare. Cine, cum, cât îşi ia partea din fiecare? 
Cine duce timpul — bun sau rău — mai departe şi cine-l opreşte 
în loc? Cine spune “Opreşte-te clipă, sunt fericit?” 

Dar şi întrebări retorice precum acestea, la care autorul 
încearcă răspunsuri pe măsura înţelegerii sale: „De ce numărul 
celor care viețuiesc pe Muntele Athos e cu măsură? De ce 
femeile n-au voie nici să calce pământul Muntelui Sfânt? Ele n- 
au acces în rai, ele nu trebuie să dobândească viaţa veşnică? 
Ele n-au dreptul la mântuire? 

Credința nu poate fi misogină. Ea nu poate despărţi 
bărbatul de femeie, după ce, prin credinţă, prin biserică, îi 
uneşte pe viaţă, dorindu-le ca nimic să nu-i despartă? lubeşte 
pe aproapele tău nu face restricții, nu pune interdicții! 

Oricât de mare ar fi fost păcatul Evei, există şi iertare. 
Dumnezeu este iubire. 

Merg eu oare spre Muntele Athos ca un răzvrătit sau 
doar ca un nedumirit? 

Să nu accepte credinţa... prezumția de nevinovăție? ” 

În drum, cu vaporaşul Sfânta Ana, spre Dafne, autorul 
are alte prilejuri de observație şi meditaţie: „La Dochiaru, 
vaporul se apropie de țărm, pentru ca să coboare călugări şi 
turişti, iar alții să se îmbarce pentru o nouă ţintă. Urmează la 
rând, până la Dafne, mănăstirile Xenofont, Pantelemon şi 
Xeropotamu. lar mai sus, spre culmi, mănăstirile Zografu şi 
Costamonitu. Un amestec de măreție şi stranietate în aceste 
mănăstiri, aflate într-un moment de renaştere, prin amplele 
lucrări de restaurare care se fac cu finanţări şi de la Guvernul 
grec şi de la Comunitatea Europeană. E o decizie înțeleaptă, 
aveam să mă conving doar din vizita la două dintre mănăstiri, 
Simon Petra şi Grigoriu, care adăpostesc valori inestimabile 
de cultură şi civilizaţie, dar şi comori sufleteşti ale jertfirii 
întru credinţă. La Dafne, lumea adunată pe punte, gata de 
coborâre, pare mai multă. Se pleacă într-un val, într-o 
învălmăşeală care ne duce cu gândul la orice înafară de faptul 
că am coborât, totuşi, la Muntele Sfânt. ” 

Emoţia puternică este estompată de valul de oameni 
care se revarsă, fiecare către ţinta sa şi scriitorul e nevoit să-şi 
reprime trăirile interioare: „Aş fi vrut, fără undă de cabotinism, 
ca odată ce pun piciorul pe Muntele Sfânt să îngenunchez şi să 
sărut pământul. Am fost şocat însă de faptul că la Dafne am 
dat de un vacarm de bazar, cu lume agitată, turişti, călugări, 
comercianţi. Un vacarm neverosimil pentru o lume alcătuită 
doar din bărbaţi. Mi-am reprimat pornirea de a îngenunchea, 

pentru că aş fi părut ridicol şi nimeni n-ar fi înţeles raţiunea 
gestului meu. ” 

Sâmburele de mândrie națională existent în sufletul de 
român dă colț aici şi creşte, generat de legătura puternică 
existentă între voievodul Ştefan cel Mare şi Mânăstirea 
Grigoriu şi Mihai Viteazul, care şi-au legat numele de 
Mănăstirea Petra: „De altfel, la Simon Petra am văzut un act 
semnat de Mihai Viteazul şi pus la loc de cinste în bibliotecă. 
O bibliotecă modernă, cu dotări de ultimă oră, calculator, 
rafturi mobile, o bibliotecă ce adăposteşte câteva sute de 
manuscrise, documente, cărţi, peste trei mii de volume, inclusiv 
apariții editoriale recente. Două mari incendii, unul în 1580, şi 
celălalt în 1891, au distrus valori inestimabile. Sfintele moaşte 
şi o bună parte din documente au fost salvate. 

În trapeză, am descoperit chipul lui Mihai Viteazul, pictat 
între sfinți”. 

La ceas de odihnă şi reculegere față de copleşitoarele 
evenimente şi impresii, autorul are putera să spună: „Aș fi vrut 
să spun că e un vis, dar visele sunt palide faţă de realităţile pe 
care le-am descoperit azi aici”. 

Autorul inserează în relatarea sa, cum e şi firesc, 
informații despre locurile vizitate, legate de aşezarea 
geografică, vegetaţie, floră şi faună: „Muntele Athos, 
împreună cu celelalte două peninsule, Sitonia şi Casandra, se 
desprind din peninsula Calcidică, precum trei degete, dintr-o 
palmă, pătrunzând în mare. 

Această republică monahală, cunoscută ca Muntele 
Athos, are două localităţi, în fapt două sate, unul fiind 
Capitală, Careia, iar celălalt port, Dafne. Dintr-un capăt în 
altul al său, peninsula e străbătută de un lanț muntos, sărac în 
vegetaţie, stâncos. De la Dafne la Simon Petra ne-am dus cu 
un microbuz, pe un traseu ameţitor, amenajat pe coasta 
abruptă, de unde marea pare un hău. De la Simon Petra la 
Grigoriu însă am mers pe o cărare de munte, croită prin 


95 


veacuri de călugări. Din loc în loc, cărarea e amenajată, din 
bucăţi de pietre, ca un pavaj. Dar cea mai mare parte a 
traseului e dominată de stânci colțoase, lucioase de atâta 
umblet, lunecoase. Soarele, în amiază de septembrie, e încă 
dogorâtor, storcându-ne broboane de sudoare. A fost ca un 
drum inițiatic, care aproape că ne-a vlăguit pe toți, dar toți am 
rezistat cu stoicism şi cu o bucurie specială, cu un orgoliu la 
marginea egoismului, un egoism frumos însă.” 

„Aici doar sălbăticiile consumă carne. Singura carne 
pe care o consumă călugării este cea de peşte, iar peşte, har 
Domnului, se află din belşug în apele Egeei. 

Singurele animale domestice acceptate pe Muntele 
Sfânt sunt pisicile şi catârul, animal bun la toate: ajută la 
muncile agricole, de la arat la storsul strugurilor, la căratul 
lemnelor, la transportarea alimentelor. Pe cărările din Munte, 
catării mai scutesc de efort pe călugări.” 

Reporterul schiţează şi unele portrete de preoți cărturari, 
întâlniți pe aceste meleaguri: „Părintele George e autor de 
cărți, a călătorit în lume, a predat la Universitatea din Atena, a 
ținut conferinţe. În plus, e un cozeur adorabil. Plăcându-i 
interlocutorii, s-a lăsat antrenat în jocul tinerilor dascăli de la 
Facultatea de Teologie din Alba lulia, care l-au asaltat cu 
întrebări provocatoare, născute din fireşti nedumeriri 
profesionale”. (..) Am întâlnit aici şi un călugăr grec, 
Damaschin, care însă a învățat destul de bine româneşte şi 
care ne-a şi fost, de altfel ghid. El a tradus vreo douăzeci de 
cărți de Teologie şi spiritualitate monahală ortodoxă din 
română în greacă, la imboldul părintelui George Capsanis. Nu 
e un ambasador plătit, dar va fi răsplătit în ceruri pentru 
osârdia sa. (...) 

Autorul nu ezită să ne poarte prin istorie până în vremea 
întemeierii acestor sfinte mănăstiri, la care, voievozii români 
au avut o mare contribuție, fie la reconstrucţie, fie cu danii în 
icoane şi bani: „Să aibă oare vreo legătură primirea deosebit de 

călduroasă care ne-a fost făcută aici cu faptul că Ştefan cel 
Mare, după ce în 1497 mănăstirea a fost distrusă de pirați, a 
fost cel care a rectitorit-o, refăcând-o în întregime, a făcut danii 
pentru cumpărarea unui metoc, ca apoi, doi ani mai târziu să 
facă reparaţii întregii mănăstiri? Turnul de pază şi două corpuri 
de chilii ridicate pe vremea lui Ştefan cel Mare stau şi astăzi 
mărturie pentru legătura istorică dintre români şi Muntele 
Sfânt. Şi, mai mult, şi Bogdan cel Orb, Ștefăniță Vodă şi Ale- 
xandru Ghica şi-au legat numele de mănăstire prin contribuția 
pe care şi-au adus-o la menţinerea în viaţă a acesteia, nu o dată 
încercată de urgii. După un incendiu, între 1761-1783, ea a fost 
restaurată de călugărul Ioachim, cu bani de la conducători 
valahi şi fanarioți. La rândul, lor, călugării de aici au sprijinit 
răscoala de la 1821, cu obiecte de mare valoare. ” 

Adevăr şi legendă, mit şi istorie, credință şi tradiție, 
datină şi reguli monastice stricte, ospitalitate şi austeritate, 
cutezanță şi înfrânare, toate îmbinându-se în viaţa trăitorilor de 
aici, care sunt nevoiţi să facă faţă şi valurilor de pelerini şi 
turişti care nu contenesc niciodată. Unii vin aici din curiozitate 
şi plăcerea de a admira locuri naturale frumoase, alții din 
nevoia de reculegere şi alții pentru a-şi afla răspunsuri la unele 
nedumeriri şi a-şi croi un drum în ceas de restrişte sufletească: 

„Mănăstirea Simon Petra e căţărată mai sus, la 230 m, 
în nord-vestul Muntelui Athos. Construită de Sf. Simion, la 
jumătatea secolului al XIV-lea, mănăstirea a fost ridicată pe o 
stâncă colțuroasă, integrată în structura construcţiei, colțuri 
de stâncă ieşind ici-colo, în câte o sală, pe o scară, sporind 
misterul construirii ei. 

Se spune că locul de amplasare a Mănăstirii i s-a 
revelat Sfântului Simion, într-o viziune a sa. Constructorii pe 
care i-a chemat s-au arătat neîncrezători şi necutezători a 
ridica în acel loc mănăstirea. Chemându-şi servitorul, pe nume 
Isarak, să le ofere, totuşi, acestora, câte un pahar de vin, 
Isarak a alunecat cu tava în mână, aceasta a căzut fără să se 

verse însă niciun pahar. Miracolul le-a dat curaj şi astfel a 
început construcția Mănăstirii, care pare suspendată pe 
marginea prăpastiei. Încă din secolul al XVI-lea, ea a fost 
sprijinită de domnitori români, precum Neagoe Basarab, Radu 
Paisie, Mihnea Turcitul, iar Mihai Viteazul reface integral 
mănăstirea între 1591-1599, după ce fusese distrusă într-un 
incendiu din 1580. Un alt incendiu o mistuie în 1626, fiind, din 
nou, readusă la viață cu sprijin românesc, de această dată 
Matei Basarab e cel care susţine refacerea Mănăstirii. Tot cu 
sprijin românesc e rezidită între 1899-1902, după un incendiu 
din 1891, în care a ars biblioteca. 

Acum, la Mănăstirea Simon Petra se fac ample lucrări 
de restaurare.” 

Multe observaţii teologice legate de cult sunt presărate 
peste tot în lucrare, cu consideraţii personale, ca şi cu panse- 
uri şi reflecții ale unor oameni sfinți din Patristică şi din Isto- 
ria Bisericii. Şi, decurgând în chip firesc din toate acestea, 
multe întrebări la care autorul aşteaptă răspuns, ori sunt numai 
retorice: „Există un cult al sfintelor moaşte la Muntele Athos, 
depozitarul celor mai venerate moaşte. Și la Simon Petra se 
află moaşte ale Sf. Ana, Sf. Pavel, Sf. Pantelimon, Sf. Trifon, Sf. 
Modest ş.a. (...) 

Dacă, prin absurd, Dumnezeu ar muri, el ar renaşte 
deîndată în fiecare din noi. ” 

Cât despre sfinţenia acestui loc, autorul ne spune: „Cum 
a apărut Muntele Sfânt şi cum a putut rezista de peste un 
mileniu ca bastion al ortodoxiei? Ce să-l fi ajutat? Doar 
amplasamentul? Puterea credinţei? Privit pe hartă, el nu e un 
loc unic, nici măcar în Peninsula Calcidică, unde mai are două 
peninsule “surori”, Sitonia şi Casandra. Oricare ar fi putut 
atrage în dragostea credinței sihaştri dintotdeauna. Relieful 
este, într-un fel, spectaculos, mai ales în partea estică a 
peninsulei, unde măreţia Athonului este dată nu atât de 
înălțimea sa, cât de atât de apropiata vecinătate a Mării Egee 

în care se oglindeşte. Peisajul pare sălbatec şi de neîmblânzit. 
Sihaştri au găsit mereu căi ca pământul său să rodească atât 
cât era necesar unui trai în curățenie şi credinţă. (...) Istoria 
Athosului coboară în mit. Mit legat nu doar de zeul soarelui, 
Apolon, care ar fi avut o statuie pe culmea Athonului, ci şi de 
existența a cinci cetăți în Grecia de dinainte de Christos. Cât 
despre devenirea ortodoxiei aici, până la apariția primelor 
două mănăstiri, Vatopedu şi Xeropotamu, sunt cinci secole ale 
sihăstriei, începute în timpul domniei Sfântului Împărat 
Constantin cel Mare, 330-337. Monahismul însă, în formă 
organizată, are ca punct de plecare anul 963, odată cu 
întemeierea Mănăstirii Lavra de către cuviosul Atanasie 
Atonitul, care a pus şi bazele vieții monahale de obşte în 
Muntele Athos, care şi-a conturat dimensiunea, prin apariția 
succesivă a celorlalte mănăstiri, până în secolul al XIV-lea. 

După cum se ştie, Maica Domnului este ocrotitoarea 
acestui loc sfânt. Tradiţia spune că Maica Domnului a ajuns 
aici, însoţită de Sfântul Apostol loan, ca să vestească 
Evanghelia, şi din acel moment, cei care i-au întâmpinat au 
fost încreştinaţi, fiind botezați întru Christos (..). 

Mă-ntreb dacă se întăreşte sau se anulează 
personalitatea viețuitorilor de la Muntele Athos? Trăind în 
rugăciune şi post, care e dimensiunea individualității? Îi călesc 
lipsurile, vitregiile, rigorile, se lasă pătrunşi de acestea până a 
nu le mai percepe? 

De ce continuă să fascineze şi să atragă Athosul, când 
rigorile postmodernităţii teologice mai  „îndulcesc” arta 
fiinţării în credinţă, când practicile vieţii religioase suferă de 
sindromul „adaptării "? 

Aş fi curios să ştiu dacă au existat şi ratări ale ascezei 
de tip athonit, dacă au fost şi sihaştri care nu s-au putut ridica 
la înălțimea aspirațiilor lor şi a rigorilor athonite. Se vorbeşte 
mereu despre cei care s-au împlinit în asceză, nu şi despre 
eşecuri. 


99 


Nu cred că oricine e capabil să dobândească această cale 
a mântuirii.” 

De fapt, parcurgând paginile jurnalului spiritual scris de 
Nicolae Băciuţ, care este un amestec de jurnal şi documentar, după 
spusa autorului, cititorul intră şi el în acea stare propice călătoriei 
şi (re)trăieşte, alături de autor, unele momente imporante. De 
altfel, acesta este şi scopul jurnalului de călătorie, de a trezi 
interesul şi de a-i face pe cititori părtaşi la aceste experienţe. 

Firea poetică a lui Nicolae Băciuţ nu se dezminte nici în 
această scriere: „Marea Egee se unduie la picioarele mele. O 
privesc de sus, dar o simt foarte aproape. La jumătatea 
drumului de ieri, de la Simon Petra la Grigoriu, cărarea ne-a 
adus la ţărmul Egeei. Trebuia să ne întâlnim aici şi cu marea, 
care ne-a primit caldă, liniştită, într-un mic golf, în care 
valurile au scos la țărm de toate. Doar pentru un preot, 
părintele profesor Todoran, ea s-a învolburat, căci acesta şi-a 
încercat puterile cu o caracatiță mică, rătăcită aproape de 
mal, şi care la umplut de sânge la un picior”. 

Pelerinii se îndreaptă spre Vatopedu, un punct 
referențial în acest pelerinaj, dar şi ca importanță pentru 
ortodoxie, „un loc despre care preoții alba-iulieni vorbesc cu 
respect şi admiraţie. ” 

În drum, popoesc la Mănăstirea Xeropotamu, care se 
distinge prin vechimea ei, „având ca punct de plecare un mic 
schit de la 424, ca în secolul al X-lea ea să aibă statut de 
mănăstire. Ca multe alte mănăstiri de la Muntele Athos, şi 
istoria Xeropotamului a fost una zbuciumată, fiind incendiată 
în mai multe rânduri de arabi, renăscând însă, de fiecare dată, 
din propria-i cenuşă. 

Ajunsă în ruină în secolul al XV-lea, ea îşi găseşte 
salvatori în domnitori români, începând cu Alexandru I Aldea, 
continuând cu Neagoe Basarab, Vlad Vintilă, iar Alexandru 
Lăpuşneanu devine unul dintre ctitorii biserici, prin rezidirea 
şi împodobirea cu frescă a bisericii. Tot cu bani adunaţi de la 

credincioşi din Moldova şi Tara Românească este refăcută 
mănăstirea şi în secolul al XVIII-lea. 

Nici secolul al XX-lea n-a ferit-o de incendii, dintre 
care cele din 1952 şi 1972 i-au adus mari stricăciuni. (...) 

Intrăm şi în biserică şi sărutăm Sfânta Cruce, în care 
se păstrează o parte (cea mai mare) din Crucea lui Christos, 
precum şi Sfinte moaşte din cele peste 60 aflate în această 
mănăstire, în special ale celor 40 de Sfinți Mucenici, biserica 
având hramul Patruzeci de Sfinți. ” 

O altă mănăstire vizitată este Pantelimon, , cunoscută şi 
ca “Rusicon”, unde s-a nevoit Sf. Siluan Athonitul şi unde se 
află un clopot de aproape 14 tone. (...) 

E o mănăstire de suflet a ruşilor, care au avut călugări 
aici de prin secolul al XIII-lea, ca apoi din secolul următor să fie 
cunoscută chiar ca Mănăstirea Sfântul Pantelemon al Ruşilor. 
De reconstruit şi întreținut s-au îngrijit, după incendii şi 
devastări, nu doar farii ruşi, ci şi domnitorii români, între care 
Vlad Tepeş, Vlad Călugărul, Ştefan cel Mare, Radu cel Mare, 
Neagoe Basarab, ca şi, mai târziu, domnii fanarioți ai Moldovei, 
de la lon Mavrocordat la Scarlat Calimachii, înscriindu-se prin 
daniile lor, între ctitorii importanți ai Mănăstirii Pantelemon, 
începând cu secolul al XI-lea, de când există ca aşezare 
monahală. 

Valorile pe care le adăposteşte Pantelemonul sunt 
adevărate tezaure — mii de manuscrise în greacă şi slavonă, 
câteva zeci de mii de exemplare de carte tipărită, icoane, 
obiecte de cult din aur şi argint, evanghelii legate în aur, 
veşminte bisericeşti cusute cu fir de aur, sfinte moaşte, între 
care la loc de cinste se află cele ale Sfântului Mare Mucenic 
Pantelemon şi capul cuviosului Siluan. 

Într-unul dintre paraclise, cu catapetesme şi icoane 
aurite, se află şi o icoană cu chipul țarului Petru al Rusiei, care 
s-a înnegrit la moartea sa şi care va fi restaurată doar atunci 
când Rusia va mai avea ţar. 

Deşi a trecut prin perioade de degradare fizică, acum 
Pantelemonul este o adevărată fortăreață, cu o strălucire uşor 
trufaşă, care se arată parcă cu ostentaţie... rusească.” 

Atmosfera în grupul pelerinilor este pioasă. Ei cântă 
acatiste şi tropare, precum şi Axionul Maicii Domnului şi 
rostesc rugăciuni. La sosirea în Vatopedu au parte de o 
primire oficială, având în vedere că sunt conduşi de o înaltă 
față bisericească. 

„Mănăstirea Vatopedu nu e una oarecare. După Marea 
Lavră, ea e cea mai importantă, iar cuvântul lui geronda 
Efrem cântăreşte greu în luarea deciziilor la Sfântul Munte. 

Vatopedu adăposteşte valori deosebite: în Bibliotecă, 
se află peste 17 mii de manuscrise, din secolele XIV-XIX, şi 
peste 10.000 de cărţi vechi, icoane făcătoare de minuni. O 
valoare importantă o reprezintă aici şi obştea de călugări. 
Îmbătrânită şi împuţinată, ajungând în 1988 doar la şapte 
suflete, ea a renăscut odată cu venirea lui geronda Efrem. 
Nouăzeci de călugări înseamnă un câştig monahal 
semnificativ. lar felul în care arată acum mănăstirea, scoasă 
pur şi simplu din ruină, e uimitor. ” 

Autorul scoate în evidență legătura spirituală şi 
materială permanentă a românilor cu cei de la Muntele Athos: 
„Sfântul Munte datorează multă recunoştinţă românilor, 
pentru că mulți români, începând cu secolul al XIV-lea, au fost 
binefăcători ai mănăstirilor de la Muntele Athos. lar Vatopedu 
este printre cele care are înscrise în istoria ei nume ca Ştefan 
cel Mare şi Sfânt, Alexandru Lăpuşneanu, Neagoe Basarab, 
Vlad Vintilă, Matei Basarab, Vasile Lupu, Constantin 
Brâncoveanu, o galerie impresionantă pentru această 
mănăstire, considerată cea mai veche din Muntele Athos, a 
cărei primă aşezare e plasată în ultima decadă a secolului al 
IV-lea după Christos. 

Domnitorii români au făcut numeroase danii în bani, 
icoane, au ridicat construcții noi, au făcut reparații, au plătit 

tributul Mănăstirii către Înalta Poartă. lar călugării români au 
fost mereu prezenți aici. 

Memoria  binefăcătorilor români la Vatopedu este 
păstrată în câteva basoreliefuri în marmură, reprezentând steme 
ale Moldovei, Țării Româneşti. Într-unul din basoreliefuri e 
reprezentat Ștefan cel Mare, care închină Maicii Domnului cu 
Pruncul în braţe, o bisericuţă. ” 

Este limpede că Nicolae Băciuţ nu şi-a propus să facă 
din aceste însemnări de călătorie un ghid turistic, ci, după cum 
afirmă, „Vreau să consemnez cât mai multe stări, să fiu 
cronicarul unui pelerinaj, chiar dacă ritmul şi timpul scurt nu 
sunt în măsură să ofere prea mult răgaz pentru meditație. 
Trebuie să „fur” timp pentru însemnări fugare. ” 

Autorul e conştient că: „o carte despre Muntele Athos, 
scrisă într-o vizită de câteva zile nu poate fi decât o carte de 
stări, de notații lapidare, măcar ca document care să depună 
mărturie pentru o experienţă unică. Şi nimic mai mult! ”. Ce să 
mai spunem despre o exegeză despre această carte? Ne 
înfruptăm cu lăcomie din firimituri... bune şi ele la ceas de 
flămânzire spirituală. 

Nicolae Băciuţ face şi portretul ieromonahului Dionisie, 
cel mai vârstnic duhovnic român de la Muntele Athos: „Deşi e 
orb de zece ani, la cei 94 de ani ai săi, părintele Dionisie e 
lucid, senin, împăcat cu sine şi cu Dumnezeu. 

Ajuns pe Muntele Athos în 1926, părintele Dionisie se 
numără printre longevivii întru credință ortodoxă de la 
Muntele Sfânt. Ne-a primit cu entuziasm şi nereținută emoție, 
în paraclisul chiliei de la Colciu, cu hramul Sfântul Mare 
Mucenic Gheorghe.” 

Monahul îşi manifestă bucuria de a fi vizitat de un grup 
de teologi români: „Aici stăm nu numai pentru noi, ci şi pentru 
slava neamului nostru, căci aici toți ne rugăm în limba 
noastră. Şi aşa sunt rugăciunile noastre de zi şi de noapte, nu 
numai pentru noi înşine dorind mântuirea sufletului şi 

dobândirea împărăției cerurilor, ci pentru tot neamul 
românesc care e ortodox şi aceeaşi credință cu noi are şi 
aceeaşi dorință de a căpăta împărăţia cerurilor. Că aici, 
orişicât de mult am trăi, oricât de minunată ar fi viaţa, suntem 
musafiri, oricât ne-am osârdi să facem, nu suntem decât 
musafiri. Aşa să-l rugăm pe Bunul Dumnezeu, că aşa zice 
Mântuitorul, “fără mine nu puteți face nimic”, ca să putem 
căpăta împărăţia cerurilor. ” 

Plecat de 77 de ani din ţară, părintele Dionisie nu a 
încetat să vorbească româneşte: “Noi suntem plecaţi de acasă, 
spune părintele Dionisie, dar fiindcă biserica merge în 
româneşte, sub niciun motiv nu am uitat să vorbim româneşte. 
Unii chiar au încercat să-mi reproşeze că, fiind plecat de atâta 
vreme din țară, eu nu mai sunt român. Eu nu sunt român? Eu 
am fost şi sunt român şi sunt mândru, mă bucur că sunt român. 
E mare păcat că sunt români care se leapădă de limba 
română. Mai vine câte unul pe la noi, cine ştie de unde şi 
spune că e român, dar nu ştie româneşte.” lar la întrebarea 
unui profesor de teologie despre ce ar trebui să facă un profesor 
de Teologie pentru teologi, bătrânul călugăr răspunde: “Să nu 
ne depărtăm de adevăr sub niciun motiv, pentru că adevărul 
este ortodoxie, spune părintele Dionisie. Tot ceea ce spune 
ortodoxia trebuie să respectăm cu sfinţenie. lar noi, românii, 
trebuie să fim mândri că n-am cunoscut altă credinţă. Şi să 
ținem cu străşnicie ortodoxia la înălțime. lar profesorii trebuie 
să țină aproape de neam şi de ortodoxie. Ortodoxia şi națiunea 
nu pot fi despărțite, una fără de alta nu pot trăi. Suntem 
mândri că suntem români şi ortodocşi”. 

Continuând periplul inițiatic pe Muntele Sfânt, pelerinii 
ajung la Mănăstirea Stavronichita care adăposteşte o icoană 
făcătoare de minuni a Sf. Nicolae, care e şi patronul Mănăstirii, 
icoană găsită de pescari plutind pe mare. 

„Deşi, la prima vedere nu e impunătoare, Stavronichita 
duce în spate o istorie de aproape cinci secole, de supraviețuirea 

ei învrednicindu-se şi Matei Basarab, Șerban Cantacuzino, 
Alexandru Ghica. 

Particularitatea acestei Mănăstiri o dă liniştea, totul 
fiind dominat de tăcere, părinții comunicând între ei mai ales 
prin semne, cuvântul fiind mai degrabă şoaptă. (*) Înainte de a 
ajunge la Marea Lavră ne-am potolit setea la Aghiasma 
Sfântului Atanasie Athonitul. Tradiţia spune că izvorul ţâşneşte 
din stâncă prin puterea Maicii Domnului, care, milostivindu-se 
de sărăcia călugărilor, i-a pus să lovească cu toiagul în 
stâncă, din care a țâşnit atunci apă”. 

La Schitul „Prodromul ”, pelerinii au sentimentul că au 
ajuns acasă: „În sfârşit, am ajuns acasă. E prima oară în acest 
pelerinaj că simt din nou că sunt român, cu tot cu pământul pe 
care-l calc. Chiar dacă e, administrativ vorbind, pământ 
grecesc, deasupra lui e duh românesc. Și biserica şi curtea şi 
trapeza, chiliile, grădina — toate respiră româneşte. (...) Ca toţi 
cei care ajung la Prodromul, primul lucru pe care îl facem e să 
ne închinăm şi să sărutăm icoana făcătoare de minuni a Maicii 
Domnului. Nu ştiu dacă undeva în lume există atâtea icoane 
făcătoare de minuni şi atâtea moaşte ale sfinților ca la Muntele 
Athos!” 

Un bun prilej de a-i schiţa portretul starețului, Petroniu 
Tănase, protosinghel, duhovnic şi bibliotecar, într-o singură 
frază, foarte relevantă: “Părintele stareţ Petroniu Tănase e ca 
un Sfânt.” 

Aici există un album cu peste cinci sute de pagini de 
mărturii ale celor care au trecut pe aici în vizită: “Cred că acest 
Album e o mărturie extraordinară a felului în care se vede 
Schitul Prodromul din afară, de către cei care, cu mai multă 
sau mai puţină credință, au trecut pe aici. (...) 

Mărturii despre viața de aici sunt într-o serie de 12 
volume, adevărate opere de artă prin caligrafie şi desenele 
care însoțesc textul. N-a fost timp decât să le răsfoim, într-o 
scurtă prezentare pe care părintele Petroniu a făcut-o 

bibliotecii Schitului, care numără peste 3000 de exemplare, 
cele mai importante tipărituri ale secolului al XIX-lea, 
realizate în Ţările Române, precum şi cărți noi, apărute în 
România după 1989.” 

Nicolae Băciuţ vede mănăstirea cu ochiul special al 
poetului: “Nicăieri în viața mea, cerul nu mi s-a părut mai 
aproape ca acum, aici, la Prodromul. Stelele sunt atât de mari, 
de parcă toate ar fi în cădere spre pământ. Şi e o linişte ca la 
începutul lumii. De fapt, sihăstria presupune, înainte de toate, 
linişte. lar liniştea de la Muntele Athos, dincolo de duruitul 
celor câteva maşini care au fost admise pe Muntele Athos 
pentru tot felul de lucrări de construcție şi restaurare, dar şi 
pentru deplasări de persoane între mănăstiri, e totală. Spunea 
oare cineva despre o astfel de stare că e o linişte de se aude 
liniştea? Blaga spunea că “e atâta linişte în jur / de-mi pare că 
aud cum se izbesc de geamuri razele de lună”. N-am văzut 
deloc luna la Muntele Athos, dar ar fi fost, cu siguranță, auzite 
razele ei cum se scaldă în undele Egeei. 

Liniştea de aici o mai tulbură adesea vântul, care bate 
cu putere, auzindu-se la uşi ca un musafir neaşteptat. Și iarna, 
aici vântul e singura zăpadă. În liniştea athonită, cred că de 
multe ori vântul e companionul călugărilor, tovarăș de sihăstrie. 
Aş vrea să cred că atunci când se potoleşte, de fapt, vântul se 
cuibăreşte în întinderile de jnepeni sau în cotloanele stâncilor, 
unde a săpat peşteri în care s-au sihăstrit secole de-a rândul 
mari asceți, de la Atanasie la loan Cucuzel, de la Grigorie 
Sinaitul la părintele Nifon (1807-1901), acesta din urmă 
nevoindu-şi viața în peşteră, fiind apoi fondatorul Schitului 
Prodromul. 

Unii spun că monahismul în Muntele Athos începe cu 
Schitul Prodromul, care e poarta de răsărit a Muntelui. E 
lumina, e speranţa. ” Foarte poetică prezentare. 

Referiri la viaţa de cult, la pietatea de aici şi la cântările 
care răsună în noapte, face autorul: “Atmosfera, în lumina 

discretă a câtorva candele cu undelemn de măsline şi a unor 
lumânări, cu mirosul învăluitor de tămâie, dă o mare intimitate 
rugăciunii. Rugăciunea cred că aceasta ar şi trebui să fie, un act 
de mare discreţie. Ritualul îşi are frumusețea lui şi puterea de a- 
ți întări credinţa, nevoia de rugăciune. Corul a făcut un 
adevărat maraton, cei care cântau cântecele  psaltice 
schimbându-se mereu, după o rânduială bine stabilită. 

Prodromul a fost aproape treizeci de ani o renumită 
şcoală de muzică psaltică, din 1860 până în 1890. Protopsaltul 
Nectarie Creţu Schimonahul a fost cel care i-a învăţat nu doar 
pe călugării români de la Muntele Sfânt cântările psaltice, ci şi 
pe ceilalți călugări athoniţi. ” 

Şi iată cum decurge masa aici: „Pe toată durata mesei 
un călugăr a citit din Vieţile Sfinţilor. Masa se serveşte într-o 
linişte totală. Nimeni nu are nimic de vorbit la masă. Aici 
tăcerea e de aur şi vorba rugăciune. După ce-şi termină 
mâncarea, călugării stau cu capetele aplecate asupra mesei, 
nevăzându-li-se deloc fețele. Sunt imagini pe care le văd prima 
oară şi am senzaţia că nimic nu e real, că suntem protagoniștii 
unui film, pe platoul de filmare. Văd secvenţe din cartea lui 
Umberto Eco, În numele trandafirului. 

Rugăciunea, la încheierea mesei, o spune Î.P.S. Andrei, 
cu blândeţe în glas, mulțumind pentru bucate şi pentru buna 
primire care ne-a fost făcută, pentru timpul care ne-a fost 
acordat din timpul de rugăciune al vieţuitorilor. ” 

Cât priveşte viaţa călugărilor de aici, autorul spune: La 
Prodromu, am văzut cele mai ascetice chipuri. Şi viaţa 
călugărilor diferă de la o mănăstire la alta. La Prodromul e o 
viață mai grea şi pentru că pământul pe care-l deține Schitul e 
foarte puţin şi acesta a fost făcut fertil după ce s-au scos din el 
munți de piatră. (...). În ciuda tuturor vicisitudinilor, Schitul arată 
impecabil, e curat peste tot, lucrurile, viaţa de aici fiind bine 
orânduite. Până şi piatra scoasă din pământul din grădina 
Prodromului a fost aşezată în adevărate ziduri de fortificaţii. 

Grădina are din toate câte ceva — şi măslini şi nuci şi viță de vie, 
precum şi un pom fructifer complet necunoscut nouă, cu numele 
de lotus, care face fructe asemănătoare  merelor. Nici 
zarzavaturile nu lipsesc, de la roşii la varză, de la ceapă la 
pătrujei. Viţa de vie e întinsă şi pe lângă clădiri, ca în casele 
româneşti de odinioară, de la ţară. E clar că aici se trăieşte într- 
un alt timp istoric, că timpul s-a oprit undeva în loc. Imaginea 
despre lumea laică este cea pe care şi-o configurează călugării 
din poveştile celor mai noi călugări veniți aici sau a celor care 
vizitează Schitul. » 

Autorul vorbeşte şi despre biblioteca de aici care numără 
peste 7500 de titluri, datorată râvnei cu care, aproape un veac şi 
jumătate, monahii de aici au copiat texte din Sfinții Părinți şi cărți 
patristice. 

Cu nostalgie firească, autorul se întreabă dacă va mai 
ajunge vreodată aici: 

«Să-l cred iar pe Nichita Stănescu? Să sper că trebuie 
să merg a doua oară la Muntele Athos, pentru că prima oară nu 
există niciodată?!” Scriitorul spune cu oarecare nostalgie: 
« Plecăm de la Prodromul în lumina înșelătoare a unui soare 
care ne aminteşte mai degrabă de vară. De la câteva sute de 
metri, Schitul se vede în întreaga sa măreție, far de veghe şi 
credință la Marea Egee. Schitul are o frumusețe solemnă, 
distinsă. Oricum ar fi fost însă, îmi rămâne locul cel mai drag 
de pe Muntele Athos. Acolo e locul în care cuvântul românesc 
e cel mai aproape de Dumnezeu”. 

Pe drumul de întoarcere cu vaporaşul Sfânta Ana, 
scriitorul notează laconic: “Ne îndepărtăm tot mai mult de 
Muntele Athos, dar parcă acesta, cu culmea sa, Athonul, pare 
a ne urma îndeaproape. Am senzația ciudată că muntele creşte 
pe măsură ce ne îndepărtăm de el. Sus, pe vârful Athon, la 
2033 metri, se află o biserică de piatră, ridicată prin secolele 
XII-XIII, la care se fac mari pelerinaje, cu o zi două înainte de 
6 august, când se sărbătoreşte hramul Muntelui Athos. De 6 

august, de Schimbarea la Faţă, călugări, turişti din toată 
lumea urcă, într-o tradiţie de secole, până la ceea ce pe bună 
dreptate s-ar putea numi adevărată “Poartă a cerului”. 

Deşi Muntele Athos e plin de poezie, n-am scris acolo 
niciun vers. Să fie oare rugăciunea şi poezie? 

“Muntele Athos după Muntele Athos. E nevoie de timp, 
de detaşare, pentru a înțelege mai bine, retrăind, ce poate să 
însemne întâlnirea cu Muntele Athos pentru un mirean. Sunt 
convins că pentru confrații pelerini lucrurile sunt mai 
complexe. Aş fi fost curios să aflu care au fost trăirile lor 
înregistrate la cald, acolo. Muntele Athos în Muntele Athos. Eu 
am pus punct. Unul dintre puncte, pentru că, constat, de-abia 
am reuşit să iau vălul de pe Muntele Athos. El mai are multe 
să-mi spună, eu mai am multe să-l întreb. » 

Al doilea prilej de reflecţie spirituală este oferit de 
lanţul de mănăstiri cunoscut sub denumirea generică: 
« Meteora via Bizanţ » se intitulează însemnarea de călătorie a 
autorului Nicolae Băciuţ. Şi pelerinajul are loc tot în 
septembrie, dar doi ani mai târziu. 

Şi călătoria a venit, tocmai la timp, şi a fost foarte 
benefică după o perioadă dificilă: “Sunt într-o perioadă în care 
îmi vine nu să fug de lume cât să fug de mine. Nici puterea de a 
mai dori să călătoresc, una din „bolile” mele, nu m-a găsit 
acasă. Şi, pe acest fond, din nou, ca şi înaintea pelerinajului la 
Muntele Athos, un telefon, aceeaşi voce caldă, blândă, care mă 
anunță că Înalt Prea Sfinţitul Arhiepiscop Andrei vrea să-mi 
vorbească. A fost, iarăşi, convingător de la prima frază. Şi mai 
mult, parcă a venit să-mi închidă o rană. Da, voi merge la Bizanţ, 
la Constantinopol, la Istanbul, trei nume care îngroapă aceeaşi 
istorie, desigur, nu ca să vând sau să cumpăr, ci ca să-mi 
răscumpăr mie liniştea de care am nevoie, voi merge la Niceea, 
la Meteora, urmând un traseu al redescoperirii sinelui, al întăririi 
prin urmarea căilor credinţei ortodoxe”. 

Autorul mărturiseşte dintru început: -am fost 
niciodată la Meteora. Prima oară când am auzit cuvântul el 
îmi sugera conotații cosmice, mă făcea să mă gândesc la un 
loc în care au căzut ... meteoriți. Chiar dacă nu e aşa, un 
anume înțeles de acest fel îl putem accepta, acela al unei 
legături cu Cerul. 

Întrebarea firească e cea legată de fascinația pe care a 
putut-o declanşa acest loc, spectaculos înainte de toate prin 
natura sa. Ce i-a putut atrage, însă, pe cei care au decis ca 
aceste locuri să fie cele care să aducă linişte şi împăcare, cele 
în care credinţa şi rugăciunea să fie singura rațiune de a fi? 

După ce ai călătorit la Muntele Athos, e firesc să te 
întrebi dacă poate exista un alt loc care să-l întreacă pe acesta 
în puterea credinţei? Eu cred că Muntele Athos s-a putut 
împlini prin Meteora, care poate a fost poarta prin care s-a 
putut intra în Muntele Sfânt”. 

Nicolae Băciuţ porneşte în relatările sale cu prezentarea 
cadrului general: “Imaginile de la Meteora, adunate în timp, de 
prin albume şi vederi, iți pot da chiar senzația că locurile îţi 
sunt foarte cunoscute chiar înainte de a le cunoaşte. Nu poți să 
rezişti tentaţiei unei călătorii imaginare, atunci când ai în faţă 
imaginile spectaculoase ale unui peisaj aproape nelumesc. Ai 
spune chiar ciudat. Nu atât doar prin ce-a creat natura, cât 
prin ceea ce a creat puterea credinței. Theocharis Provatiakis 
a numit acest spectacol al naturii „pădure de piatră a câmpiei 
Tesaliei ”. 

Meteora este nelipsită aproape din orice ofertă de a 
vizita Grecia. Cele 24 de formaţiuni stâncoase, nişte miracole 
ale naturii care şi-a încercat imaginația, au fost înnobilate de 
credința ortodoxă, care şi-a făcut aici sălaş. Sau locul acesta a 
fost anume creat pentru cei care au căutat mântuirea prin 
credință? 

Meteoros, în greacă, înseamnă „suspendat în aer”. E o 
sintagmă care are o concreteţe denotativă, dar are şi un 

orizont conotativ larg, în care i se face loc metaforei. Să 
credem doar că Meteora e locul care e foarte aproape, fizic, de 
pământ, dar care pare mai aproape de cer prin energia sa 
spirituală. 

În plină câmpie a Tesaliei, spre vest, în inima Greciei 
însă, între Munţii Koziakas şi Antichassia, Meteora te cheamă 
să o cauţi, te îndeamnă să descoperi aura sihăstriei. Căci 
sihăstria e cea care, paradoxal, a dat viaţă Meteorei. (...). Nu i-a 
speriat deloc pe sihaştri sălbăticia locurilor, compensația lor 
fiind solitudinea ajunsă pe culmile ei. Locul grotelor a fost luat 
în timp, prin secolul al XI-lea, de construcţii impunătoare nu 
prin ele însele, ci prin spectaculozitatea amplasării lor, parcă ar 
fi crescute direct din stâncă. Primele comunități călugărești 
ortodoxe s-au constituit în secolul al XIV-lea, urmând o 
perioadă de viață monahală intensă, înfloritoare, nu doar 
pentru ortodoxie, ci şi pentru cultură, artă, filozofie, literatură. 

E uşor de imaginat câtă trudă a putut însemna 
ridicarea fiecărui zid, câtă vreme escaladarea acelor stânci 
poate dezarma şi pe cei mai temerari căţărători. Nimic n-a 
putut sta însă în calea sihaştrilor, care până spre începutul 
secolului al XX-lea au oprit parcă timpul în loc, nerenunțând 
la această formă de Golgotă a urcării muntelui credinţei. 
Numărul mănăstirilor crescute direct din stâncă a ajuns la un 
moment dat la 24. Chiar dacă doar în şase mai există viaţă 
monahală, toate vorbesc de fascinația credinţei. De la Mănăs- 
tirea „Schimbarea la faţă a lui Christos” (,, Marele Meteor”), 
Mănăstirea Varlaam, Mănăstirea Sfânta Treime, Mănăstirea 
Sfântul şi primul Martir Ștefan (mănăstire de maici, din 1961), 
Mănăstirea Rusanu, Mănăstirea Sfântul Nicolae AnapajJsas 
(Odihnitorul) se înalță şi acum rugi către ceruri. » 

Şi despre comorile spirituale care există aici, sunt 
multe de spus: « Asceţii de la Meteora au prelungit 
rugăciunea în creaţie, în artă. Comori de nepreţuit s-au adunat 
aici în timp, de la construcțiile mănăstireşti la pictura de 

icoane, de la muzica psalmică la scrierile bisericeşti, de la 
moaşte ale sfinţilor, la odăjdii bisericeşti, de la obiecte de cult 
la carte bisericească. 

Numai Mănăstirea „Schimbarea la față”, prima 
ridicată pe stâncile Meteore, adăposteşte valori impresionante: 
icoane, manuscrise, cărți vechi pe pergament, (în bibliotecă 
sunt peste 600 de exemplare de carte veche), obiecte de cult 
din argint etc. » 

Sunt descrise sumar mănăstirile : Schimbarea la faţă, 
Mănăstirea Sf. Ştefan, Mănăstirea Sfânta Treime, Mănăstirea 
Varlaam, Mănăstirea Sf. Nicolae, Mănăstirea Rusanu, toate 
aşezate pe stânci, la o înălțime ameţitoare, devenite centre de 
spiritualitate monahică: “Meteora poate că e un fel de 
compensație pentru cei care nu ajung la Muntele Athos. Ce are 
Meteora față de Muntele Sfânt e faptul că aici au acces şi 
femeile. lar Meteora e un loc pe care-l visează deopotrivă cei cu 
credință şi cei cu iubire de frumos. Puţine trasee care se 
respectă, în Grecia, ocolesc Meteora. Dar ce e Meteora? De ce 
caută lumea Meteora, dincolo de cei care-şi asumă acel spaţiu 
ca pe un loc al trăirii şi mărturisirii? Cei dintâi care au simţit 
mirajul Meteorei au fost cei care căutau liniştea credinţei şi 
rugăciunii. La Meteora, însă, călugării au ajuns acum să se 
roage mai mult noaptea, la lumina tainică a candelelor. Aceasta 
şi datorită statutului mănăstirilor de aici, care sunt deschise şi 
vizitatorilor. Aceştia însă, pe lângă bucuria şi încântarea lor 
sufletească, devin şi factori perturbatori. Tulburarea rugăciunii 
este, de pildă, la Muntele Athos, una dintre explicaţiile refuzului 
accesului femeilor de a vizita Sfântul Munte. Şi la Meteora, 
vizitatorii tulbură liniştea celor care au ales acest loc pentru 
rugăciune. "Ce frumoase locuri de nevoință duhovnicească 
oferă monahilor Muntele Meteora!, spune părintele Ioanichie 
Bălan, dar cât sunt de asaltate aceste mănăstiri de turişti din 
toata lumea! Pentru aceasta, mulți monahi iubitori de linişte au 

părăsit Meteorele şi s-au retras în Muntele Athos, pentru a se 
putea ruga mai liniștiți lui Dumnezeu, Ziua şi noaptea." 

Aparent, Meteorele înseamnă  ariditate, sălbăticie, 
inospitalitate. Vegetaţia, atâta câtă există, mai îmblânzeşte 
sălbăticia. Imaginile din această lume a Meteorelor par 
ireale ” — mai spune Nicolae Băciuţ. 

După o astfel de pregătire psihologică şi spirituală, 
autorul poate spune: « Iată că, într-un fel, am ajuns la Meteora. 
Oricum, Meteora îmi este acum mult mai aproape. Îi simt şi 
fluxul credinței, dar am deja o Meteora a mea. O Meteoră din 
vis. Nu-mi rămâne decât să aştept să suprapun visul peste 
realitate. Nu sunt un naiv. Cred în astfel de vise, dar mai ştiu 
că realitatea poate întrece orice vis, oricât de frumos este el.” 

Traseul spiritual începe cu o vizită la Mănăstirea 
Cernica: “Locul acesta, care adăposteşte şi moaştele Sfântului 
Calinic, a fost inspirat ales pentru cei care au optat pentru calea 
mărturisirii lui Hristos, prin monahism. Atestată documentar la 
1608, prin hrisov domnesc cu pecetea lui Radu Vodă Ștefan, 
Mănăstirea e ctitorie a vornicului Cernica Știrbei, care nu doar 
că a refăcut un vechi schit, dar a făcut şi danii acestuia — 
pământuri, păduri, cu satele din preajmă. Nici astăzi nu stă rău, 
din acest punct de vedere, Mănăstirea fiind cea mai bogată din 
Episcopia Bucureştilor, cu peste 50 hectare de terenuri, între 
care şi mari suprafeţe de luciu de apă. Mănăstirea Cernica e 
prinsă în menghina lacurilor, care îi sporesc pitorescul şi 
atracţia. (...) Spațiul mănăstirii e ocrotit şi de păduri, cu nu 
puțini arbori seculari, între care, un stejar imens îmi aminteşte 
de arborii de sequoia, din pădurile californiene. 

În cimitirul Mănăstirii îşi doarme somnul de veci şi 
părintele profesor Dumitru Stăniloaie, al cărui mormânt nu 
putea fi ocolit de pelerinii Eparhiei de Alba lulia, care s-au şi 
rugat pentru sufletul acestuia. Cimitirul de la Mănăstirea 
Cernica e un prag binecuvântat al veşniciei. Parcă şi 
perspectiva morții e mai suportabilă când locul pe-trecerii la 

cele veşnice are ca vamă Cimitirul de la Cernica. Se află aici 
morminte ale unor mari personalităţi ale vieții bisericeşti, 
culturale, politice. 

Biserica reprezentativă a Mănăstirii Cernica e Biserica 
„Sf. Gheorghe”, ctitorită de Sf. lerarh Calinic, care a fost 
stareț al Mănăstirii trei decenii (1820 — 1850). Moaştele sale 
se află în această biserică şi la ele ne-am închinat cu toții. 
Mănăstirea mai are încă o biserică, „Sf. Nicolae”, ctitorită de 
Vornicul Cernica Ştirbei, dar şi câteva paraclise. Valorile de 
patrimoniu adăpostite aici sunt inestimabile: hrisoave din 
secolul al XVI-lea, Chivote, Evanghelii, Sfinte vase, cruci, 
icoane, veşminte, cărţi, manuscrise vechi, parte dintre ele, 
aflate şi în fondul Academiei Române, au fost cercetate şi de 
Nicolae Iorga. 

Biblioteca Mănăstirii, organizată de Sf. Ierarh Calinic, 
adăposteşte peste 26.000 de titluri, dintre care peste o mie sunt 
exemplare de carte românească veche. 

Cât despre cei care-şi leagă numele de Mănăstirea 
Cernica, nu pot fi trecuţi cu vederea pictori precum lon 
Țuculescu şi Theodor Pallady, care au şi realizat câteva 
tablouri cu teme religioase aici, dar şi Tudor Arghezi, care a 
locuit aici între 1898 şi 1910. Și Patriarhul Teoctist a trecut 
prin şcolile de la Cernica. ” 

Al doilea reper spiritual este Mănăstirea de la 
Techirghiol: La Schitul „Sf. Maria” de la Techirghiol am intrat 
mai întâi în bisericuța de lemn. Eram aici, într-un fel, ca 
acasă, fiindcă bisericuţa a fost adusă de la Maioreşti, un sat 
din judeţul Mureş, după ce, se spune, ar fi trecut şi pe la 
Sinaia, pe domeniile regale, după o înţelegere despre care nu 
are cine să-mi ofere date. E una dintre bisericile „călătoare ”, 
una dintre cele mai frumoase şi mai bine conservate biserici de 
lemn mureşene. Poate că aducerea la acest schit, prin anii 
cincizeci, a fost şi norocul ei. E impunătoare, pictura 
interioară s-a păstrat destul de bine, iar biserica e vie, aici 

slujindu-se mereu, credincioşii o cercetează cu credință şi 
nădejde în Dumnezeu şi datorită duhovnicului Arsenie 
Papacioc. » 

Aflăm multe lucruri interesante despre istoria 
bisericuței de lemn adusă aici. Dar, spune Nicolae Băciuţ, 
“Revelația serii a fost însă întâlnirea cu părintele Arsenie 
Papacioc. După slujba de vecernie, ne-a primit pe toţi în chilia 
sa. Despre venerabilul călugăr Arsenie Papacioc, Î.P.S. Andrei 
îmi spunea că, alături de părintele Ilie Cleopa, reprezintă 
culmea duhovniciei româneşti. Duhovnicie care i-a avut şi pe 
Arsenie Boca, N. Steinhardt, Sofian Boghiu, Paisie Olaru, 
Benedict Ghius, îi mai are pe starețul de la Schitul Prodromul, 
de la Muntele Sfânt, Petroniu Tănase, dar şi pe părintele loan 
Iovan, de la Mănăstirea Recea. 

L-am întâlnit în cerdacul chiliei sale din interiorul 
mănăstirii, stând pe un scaun şi privind lumea care se foia în 
jurul bisericii, la vecernie. 

E greu să-i dai 92 de ani. Are privirea senină, ageră 
dar blândă, iar barba albă îi atârnă până la brâu. La vârsta sa 
e încă în vervă, încă în putere să-l mărturisească pe Hristos. 

Părintele stă într-o cameră mică, modestă, cu masa 
încărcată de mici obiecte de cult, cărţi şi de scrisori de la 
credincioşi care îi cer îndrumări duhovniceşti. (Între acestea, şi 
Scrisori către fiii mei duhovniceşti, Editura Mănăstirii Dervent, 
Constanţa, 2000, Duhovnici români în dialog cu tinerii, Editura 
Bizantină, Bucureşti, 1997). 

Părintele călugăr Arsenie Papacioc a purtat numeroase 
convorbiri duhovniceşti, a dialogat despre Sfintele taine, despre 
taina iubirii, despre căsătorie, despre călugărie, despre ortodoxie 
şi secte, despre smerenie etc. 

Vocea lui e plină de căldură şi blândeţe”. 

Convorbirea care a avut loc aici, are caracter de lecție 
de teologie, de morală, de istorie a bisericii, pastorală, 

ecleziologie, de filozofie, antropologie şi iconografie. Şi în 
special, de lecție de viață. 

Autorul este foarte plăcut impresionat: “Înainte de 
plecare, părintele Arsenie Papacioc mi-a prins mâna 
binecuvântător. Era ca atingerea unui înger. Am simţit o undă 
de energie îmbărbătătoare, protectoare. Degetele sale aveau 
catifelarea unei mâini de copil. 

Dacă nu era atât de târziu, am fi stat mult de vorbă. Am 
reuşit să-i câştig încrederea, să-i stârnesc amintirile. De-acolo 
încolo nu mai aveam nicio oprelişte. ” 

În Bulgaria, grupul pelerinilor a poposit la Mănăstirea 
Velico Târnovo: “Am vizitat Mitropolia din Velico Târnovo şi 
am văzut mai clară sărăcia ortodoxiei bulgare, neputinţa ei de 
a-şi depăşi, într-un termen previzibil, condiţia. 

Mitropolitul de la Velico Târnovo ne-a cucerit însă. Ne- 
a cucerit prin optimismul său, prin ceea ce ne-a arătat din 
mărturiile monahismului bulgar, cuiburi de rezistență şi de 
păstrare a ortodoxiei: mănăstirile „Maica Domnului”, „Sf. 
Nicolae”, unde am şi rămas peste noapte, „Sf. Petru şi Pavel”, 
„Sf. Cruce”, „Schimbarea la faţă”. În toate aceste mănăstiri 
sunt puţini călugări şi maici; unele au fost prădate în ultimii 
ani de câteva ori, dar ele aduc mărturii extraordinare ale 
statorniciei în credinţă, ale supravieţuirii credinţei dincolo de 
toate îngenuncherile ei. Ruşii au pus la zid ortodoxia bulgară, 
deşi ei ar fi fost cei mai îndreptățiți să o apere. Mulţi dintre 
călugării de la mănăstirile pe care le-am văzut sunt lumânări 
care se sting, iar cei mai tineri, ca la Mănăstirea „Schimbarea 
la față”, încă nu par pătrunşi de miracolul monahismului. Dar 
cum să refaci în câțiva ani ceea ce au distrus câteva decenii?” 

Relatarea despre Istanbul începe cu parafrazarea unei 
celebre maxime : « Babilon, numele tău e Istanbul!” 

Convorbirile se îndreaptă, spre istorie şi de aici, 
inevitabil, spre credinţă: « În tumultul liniştit al valurilor care se 
sparg la mal, pelerinii găsesc că nu e altul mai potrivit subiect 

de tăifăsuit decât istoria. Cătă istorie atâta credinţă, câtă 
credință atâta istorie. Ortodoxia faţă în față cu islamismul. 
Când am pierdut, ce am pierdut şi ce se mai poate face? În 
Istanbul se spune că sunt acum peste douăzeci de mii de 
ortodocşi. Un orăşel în Babelul celor aproape 11 milioane de 
locuitori ai Istanbulului. Dacă ar fi împreună, s-ar putea vedea, 
dar aşa cum sunt răzlețiţi prin tot Istanbulul, greu pot să se facă 
vizibili. (...) 

Ortodocși sunt nu cei din statistici, ci cei care cred cu 
adevărat în ortodoxie şi care şi trăiesc în temeiurile 
ortodoxiei.” 

Relatează autorul: “A fost o zi browniană. Am vizitat şi 
lăcaşe ortodoxe şi o moschee, nu oricare, Moscheea albastră, 
Palatul Sultanilor. Am brăzdat în lung şi-n lat Istanbulul. 

Rămâne cum am stabilit: suntem în plin Babilon!” (*) 
“Agia Sofia este aşa cum se spune, impunătoare, copleşitoare. 
Iar mozaicul bizantin, scos la iveală în câteva locuri, de sub 
tencuiala celor care au transformat-o în moschee, e şi mai bine 
pus în evidenţă prin comparaţie cu tencuiala ternă, care a vrut 
să schimbe istoria. 

Catedrala e imensă. Cei care au gândit arhitectura ei 
trebuie să fi fost atinşi de geniu, adică de harul lui 
Dumnezeu. ” 

Partea asiatică a Istanbulului est parcursă cu feribotul 
până la Izli, odinioară Niceea, de care se leagă o bună parte din 
istoria creştinismului, prin Conciliul Ecumenic, cel care în 325 
d.Hr. a adoptat Crezul creştin într-o primă variantă. 

Pe parcursul drumului spre Salonic, autorul îşi preasară 
gândurile în formă sintetică, axiomatică. Revelația cea mai 
înaltă este dată de complexul Meteora: “Meteora este aşa cum 
anticipasem. Cuvintele sunt neputincioase în fața acestor 
minuni ale lumii, a acestor minunăţii ale naturii şi spiritului. 
Meteora nu se poate povesti. Meteora trebuie trăită. Pe 
îndelete. Și turistic şi duhovniceşte. 

Un fluviu uman leagă toate Meteorele. E greu să 
găseşti un loc de parcare. Meteorele sunt luate cu asalt. ” 

Şi iată cum descrie autorul chiliile care au aspectul unor 
cuiburi: „Pereţii abrupți ai stâncilor au, din loc în loc, săpate 
„cuiburi. Sunt ca şi cuiburile de rândunele săpate în malurile 
înalte de lut, ale Șieului meu de-acasă. Sunt ca nişte cuiburi de 
sfinți. Unele şi le-au săpat sihaştri, pentru nevoia lor de 
rugăciune în singurătate, dar altele, am aflat că aveau şi 
destinaţia de „închisori pentru călugări”. Căci nici în lumea 
lor nu există perfecțiunea, şi acolo se mai poate greşi. Ce 
păcate însă ar fi putut fi incriminate şi pedepsite cu 
închisoarea pentru călugări n-am aflat şi nici cine erau 
instanţele: stareţii, fraţii întru călugărie? ” 

A treia secţiune a călătoriilor spirituale este destinată 
Țării Sfinte şi e axată pe tema sacrului şi profanului. Explicaţia 
autorului este lămuritoare: “Î.P.S. Andrei, Arhiepiscopul Alba 
Iuliei, la Adunarea Naţională Bisericească de la Patriarhie, 
din 1 martie, m-a convins că trebuie să merg în Tara Sfântă, că 
traseul început cu Muntele Athos, urmat de Bizanţ/Istanbul şi 
Meteore, trebuie desăvârşit, împlinit printr-un pelerinaj în 
Tara Sfântă, centrul spiritual al celor trei mari religii ale 
lumii: creştină, iudaică şi musulmană. După Paşti, între 9 şi 16 
mai, ar trebui să urmăm trasee în Tara Sfântă. Atât cât se 
poate călători în şapte zile. 

E primul pelerinaj de acest fel, pentru că grupul de 
pelerini va fi nu doar foarte mare, ci şi mozaicat, „eterogen ”. 
Aproape optzeci de pelerini, fețe bisericeşti şi mireni, în frunte 
cu păstorul lor, Î.P.S. Andrei. (...) Bethleem, Peştera Sfântă, 
Ierusalim, Muntele Măslinilor, Grădina Ghetsimani, Golgota, 
Nazareth, Marea Moartă - sunt doar câteva dintre toposurile 
percepute încă din copilărie, cu încărcătura lor de sfinţenie. 

Nu pot Să nu recunosc, să mărturisesc că, în copilărie, 
nu credeam că toate aceste locuri sunt pe pământ. Pentru mine 
ele erau undeva, în ceruri”. 

Dincolo de pregătirea în sine şi de emoţiile inerente 
legate de faptul că păşeşti pe urmele lui lisus Hristos, “e 
legitimă întrebarea: cât de pregătit sufleteşte este fiecare 
pentru o astfel de călătorie, care poate fi fundamentală pentru 
împlinirea ființei  rugătoare, pentru mântuire? Pentru 
clarificări necesare, atât de natură teologică cât şi umană” — 
spune autorul. 

“Şi până la urmă, afirmă Nicolae Băciuţ - decisiv e 
ceea ce rezonează în inima fiecăruia. Nu sunt necesare vital 
informaţii copleşitoare, în hăţişul cărora să se piardă emoția, 
bucuria, să rătăcească credinţa. Poate că sunt suficiente datele 
minimale, de geografie, de istorie şi credință peste care să 
crească trăirea, bucuria, emoția. ” 

Autorul face o scurtă prezentare a Statului Israel, 
cunoscut ca “Ţara Sfântă”, din punct de vedere istoric, 
geografic, economic, social şi spiritual. 

„Ca religie, ortodocşii sunt cei mai vechi, lor urmându- 
le armenii, copții şi catolicii. 

Românii din Israel au venit din România mai ales după 
cel de-al doilea război mondial. Ajung la câteva sute de mii, 
mulți dintre ei sunt încă buni vorbitori de limbă română, având 
chiar şi publicaţii româneşti. 

Sărbătorile evreieşti au date diferite față de cele 
tradiționale, în lume: Anul Nou (Roş haŞana), după calendarul 
gregorian, cade între 6 septembrie şi 5 octombrie, Ziua 
Pocăinţei (lom Kipur), între 15 septembrie şi 14 octombrie, 
Sărbătorile Tabernacolelor (Şukot), între 20 septembrie şi 19 
octombrie, Paştile (Trecerea), Pesah, între 27 martie şi 25 
aprilie, Ziua Independenţiei (Yom haAţmaut), între 16 aprilie şi 
15 mai, Săptămâni (Şavuot), între 16 mai şi 14 iunie. 

Vremea, în Israel, e subtropicală, cu temperaturi 
cuprinse între 5 şi 31 de grade. (...) 

Țara Sfântă a avut de-a lungul timpului diverse 
denumiri. Între acestea, Pământul  Făgăduinţei, Tara 

Binecuvântată, Tara  Dorită, Pământul  Hărăzit, Tara 
Strămoşilor. Dar a fost numită şi Amuru sau Met-amuru 
(Pământul de apus), de accadieni şi asirieni, a-Ever-Nahara 
(de dincolo de râu), de perși, Pahnana, Hana, Hanaan, Hinani, 
de egipteni, Siria-Palestina sau Palestina, de greci şi romani, 
Palestine, Philistine, de englezi şi arabi, Israel, de evrei. 

Tara Sfântă leagă Africa, prin Egipt, de Asia, prin Iran, 
fiind străbătută de drumuri comerciale.” 

Protosinghelul Ioanichie Bălan, în cartea sa, Pelerinaj 
la locurile sfinte, spune : „întreaga viaţă e o lungă călătorie 
spre Ţara Sfântă”. 

Întrebări legitime se iscă în mintea reporterului, pe 
parcursul acestei călătorii: “De ce rămâne Israelul locul la 
care lumea creştină continuă să se raporteze, între ciocanul şi 
nicovala iudaismului şi islamismului? De ce e spaţiul din care 
orice creştin nu ezită să-şi extragă seva credinţei, iubirii şi 
slavei lui Dumnezeu? 

Ce ştiu creştinii şi ce nu înțeleg creştinii din ceea ce 
înseamnă azi Israelul? Ce trebuie neaparat să ştie atunci când 
îşi propun să ajungă în Israel? Ce trebuie „„recapitulat” despre 
Ierusalim, despre Tara Sfântă în general, despre istoria 
evreilor, pentru ca trăirea spirituală a unui pelerin să fie cât 
mai profundă? Să nu se lase deturnată, furată şi hrănită doar 
de simpla curiozitate turistică?” 

După o călătorie de două ore cu avionul, specifică 
autorul: “La aterizarea avionului, după ce huruitul motoarelor 
şi-a schimbat tonul, acompaniate de scrâşnetul frânelor, 
pasagerii au aplaudat. Bucuroşi că au ajuns din nou, cu bine, 
pe pământ, deşi cu toţii tânjim după Împărăţia Cerurilor! (...) 
Andrei Lichter, ghidul nostru, e evreu plecat din România, cu 
aproape douăzeci de ani în urmă, când, spunea el, în ţară 
luminile se stingeau rând pe rând, cartier după cartier, sat 
după sat, în timp ce în Israel luminile se aprindeau... rând pe 
rând, peste tot. Când a venit în Israel şi a vrut să cunoască 

istoria Israelului, i s-a spus să citească Biblia. “Biblia e istoria 
Israelului!” 

Şi scriitorul nu poate să nu-şi pună câteva întrebări: 
“Câţi pelerini or fi trecut oare pe-aici de două mii de ani 
încoace, aduşi de dorul de Hristos ? Cât de greu şi anevoios, 
cât de lung a fost drumul pelerinului prin timp, lipsit de 
mijloace rapide de transport ? Câte sacrificii a presupus un 
astfel de pelerinaj ? Ce-i drept, şi azi, pentru mulți, a călători 
în Tara Sfântă presupune sacrificii, de tot felul! Câţi români au 
mai trecut pe aici, cât de bine s-au aşezat ei pe aceste locuri, 
ajungând să aibă aşezământ şi biserică proprii ? Urme ale 
trecerii românilor prin Ţara Sfântă sunt peste tot, ele sporind 
măreţia locurilor şi puterea credinţei ortodoxe. 

Dar ce-i poate oferi Ierusalimul pelerinului cu o stare 
sufletească încărcată de credință şi evlavie? Dincolo de 
rememorarea unei istorii care a deschis calea credinţei şi 
mântuirii?” 

Şi spune autorul: “...ziua începe cu “Tatăl nostru“ şi cu 
“Cristos a înviat din morţi“, ceea ce ne aduce în starea pe 
care şi-o doreşte pelerinul la locurile sfinte, cu încărcătura de 
emoție şi evlavie necesară unui astfel de drum. O călătorie nu 
doar prin Ierusalimul începutului creştinătăţii, ci şi o călătorie 
spre noi înşine. 

ÎPS. Andrei binecuvintează această zi şi mulţumeşte 
lui Dumnezeu că ne-a îngăduit bucuria de a călca pământul pe 
care a călcat Mântuitorul nostru.” 

Cu multă emoție, scriitorul consemnează traseul: “Din 
cotidian, plonjăm direct în istorie, pentru că traseul pe care-l 
urmăm are în dreapta zidurile cetăţii Sfinte, ziduri cu creneluri 
şi metereze, cu Poarta Damascului, Poarta lui Irod, Poarta 
Leilor sau a Sf Ştefan. În stânga, am lăsat Primăria 
Ierusalimului, Muzeul Rockefeller. Pe culmile Muntelui Scopus 
îşi arată semeţia Universitatea Ebraică, Spitalul « Augusta »... 

Sub un cer tulburător de senin, sub razele unui soare 
necruţător încă de la primele ore ale dimineții, prin forfota 
matinală a Ierusalimului cel de toate zilele, cu lume multă, cu 
magazine  îmbietoare, ajungem pe Muntele  Măslinilor. 
« Munte » e un fel de-a spune, ca de altfel şi « mare », aici în 
Tara Sfântă. 

De aici, se vede panorama unei bune părți din 
Ierusalim, dominată de Cetatea Sfântă. Oricum, oricât de 
impresionant e ansamblul, privirea rămâne atrasă magnetic de 
Sfânta Cetate, înconjurată de ziduri masive, cu o grosime de 
trei metri şi înalte de 10 — 12 metri, formând un poligon 
neregulat, închizând în el o suprafață de patru kilometri 
patrați. ” 

Autorul explică ce semnifică Ierusalimul pentru cele 
trei mari religii revelate şi ce înseamnă numele acesta: “Dacă, 
pentru creştini, Ierusalimul este oraşul în care lisus a pătimit, 
a fost răstignit, a înviat şi s-a înălțat la ceruri, pentru evrei este 
locul unde Avraam a vrut să-l sacrifice pe Isaac, locul gloriei 
lui David şi al Templului lui Solomon, capitala eternă a 
poporului evreu, iar pentru musulmani este oraşul din care 
Mohamed s-a înălțat în rai călare pe calul său, fiind al treilea 
oraş sfânt după Mecca şi Medina. 

Numele Ierusalimului are şi el istoria lui, fiind numit 
Salem, Sion, Oraşul lui David, Oraşul lui Dumnezeu, Oraşul 
Sfânt, nume care apar şi în Vechiul Testament. Babilonienii l- 
au numit Oraşul ludeei, romanii Aelia Capitolina, arabii El- 
Palat (Palat), Beit El-Mukadas (Casa templului), El-Kudes 
(Sfânt), Oraşul Păcii. ” 

Este descrisă Biserica Înălţării de la Mănăstirea Elon, 
de pe Muntele Măslinilor: La Paraclisul “Aflarea capului 
Sfântului loan Botezătorul” pelerinii au cea dintâi trăire 
sufletească autentică. « Se închină, sărută icoane şi sfinte 
moaşte, spun rugăciuni, lasă pomelnice... Îl ascultăm cu toții 
pe Î.P.S. Andrei, care ne citeşte pericopa Înălţării Domnului. 

A fost o alegere inspirată începerea pelerinajului din 
acest loc binecuvântat. Am privit spre înalt, cu gândul la 
Înălțarea Domnului, şi am privit de sus Cetatea Ierusalimului. 
La primele ore ale zilei, lumina Cetăţii are aura răsăritului de 
soare.” 

Şi la Biserica “Pater Noster” — emoțiile sunt pe măsură: 
“În curtea interioară, pe scări, facem prima fotografie de grup, 
înconjurați de zecile de plăci cu textul rugăciunii „Tatăl 
nostru” în diferite limbi şi dialecte. Astfel de plăci se găsesc şi 
pe zidurile curții interioare, dar şi pe coridoarele care duc în 
biserică şi pe pereții laterali din biserică. „Tatăl nostru” în 
limba română este în biserică, la loc de cinste, în dreapta 
altarului. Cântăm „Tatăl Nostru” în biserică, ne închinăm, 
aprindem lumânări, având bucuria că măcar aici limba 
română e la loc de cinste. ” 

De la Biserica Dominus Flevit (Domnul plânge), 
construită în formă de lacrimă, a privit şi Isus spre Cetatea 
Ierusalimului şi a plâns-o, pentru necredinţa ei, profețind 
distrugerea ei şi pieirea lumii: “Cetatea Ierusalimului a fost 
distrusă de romani şi în 70 şi în 132 d. Ch. şi, odată cu ea, şi 
Templul iudaic, care n-a mai fost niciodată refăcut, din el 
rămânând doar Zidul Plângerii. Sunt binecunoscute cuvintele 
Mântuitorului legate de clădirile Templului, spuse ucenicilor 
săi: „Adevăr grăiesc eu vouă, că nu va rămâne aici piatră pe 
piatră care să nu se risipească”. 

Urmează un alt obiectiv, Biserica rusească Sf. Maria 
Magdalena, unde, spune autorul, “am coborât printre zidurile 
ale căror creneluri sunt „ornate ” cu cioburi de sticlă, pentru a 
păzi, şi în acest fel, Cimitirul evreiesc de pornirile satanice, 
profanatoare. Şi ghidul nostru, probabil din experienţe 
anterioare, ne-a dat şi un alt avertisment / rugăminte: să ne 
abținem de la a rupe florile, ca suveniruri. Ar fi un dezastru 
dacă toți pelerinii ar rupe câte o floare din acest Rai. 

Biserica Sf. Maria Magdalena este impunătoare prin 
cele cinci turle aurite ale ei, care o fac vizibilă şi strălucitoare 
nu doar în bătaia soarelui. Am privit-o de sus, de la Biserica 
Înălţării, pentru că turlele ei, ca şi cupola Moscheiei lui Omar, 
ridicată pe locul în care s-a aflat Templul evreiesc, domină 
panorama  lerusalimului.  Turlele Bisericii Sf. Maria 
Magdalena au fost comparate cu un uriaş candelabru cu cinci 
lumini. Ele au formă de... ceapă, fiind singura biserică în stil 
rusesc de la Ierusalim. Biserica Sf. Maria Magdalena a fost 
construită de ţarul Alexandru al III-lea, între 1870 şi 1880 şi 
inaugurată în 1888.” 

Autorul dă detalii despre primii pelerini în Țara Sfântă 
care “au apărut după secolul al IV-lea, iar din secolul al X-lea, 
ruşii s-au numărat printre primii pelerini, lor urmându-le şi 
sârbii, din secolul al XIII-lea. Până la bolşevizarea Rusiei, 
ruşii au ridicat câteva biserici la Ierusalim, între care şi o 
mănăstire de maici la Ein Karem, inaugurată în 1771” 

Şi despre Grădina Măslinilor dă mărturie scriitorul: 
“Din Grădina Ghetsimani (tescuirea măslinelor, în ivrit) de 
altădată au rămas doar vreo 12.000 mp, cu câțiva măslini mi- 
lenari, aproape pietrificaţi, despre care se spune că ar fi 
măslini de mai bine de două mii de ani, contemporani cu 
Hristos. 

Aici, în această grădină, împărțită acum între ortodocşi 
şi catolici, dincolo de pârâul Cedrilor, a fost locul de 
rugăciune cel mai drag Mântuitorului, aici s-a rugat Isus 
Hristos ultima oară, înainte de a fi vândut de luda, pecetluind 
trădarea cu sărutul său, şi de a fi prins şi dus legat de soldaţii 
romani, în Joia Patimilor, la Anna mai întâi şi apoi la Caiafa, 
arhiereul, spre a fi judecat, şi pentru că a „„hulit”, dincolo de 
atâtea vini invocate fără temei, fiind condamnat la moarte. Tot 
aici, Petru s-a lepădat de Hristos de trei ori, lepădându-se, de 
fapt, de credinţă. Până în zorii zilei de vineri, Mântuitorul a 
fost azvârlit în pivnița casei lui Caiafa. De aici, a fost dus în 

fortăreața Antonia, pe ruinile căreia a fost ridicată Capela 
Flagelării, unde-şi avea sediu guvernatorul Ponţiu Pilat. ” 

Şi considerațiile autorului privind aceste locuri, sunt 
foarte interesante: “Măslinii din Grădina Ghetsimani sunt 
adevărate opere de artă. Artistul timp a sculptat forme... 
postmoderne, în contorsionări năucitoare, în scorburi tainice. 
Simţi cum aceşti măslini aduc ceva din parfumul vremurilor în 
care lisus venea aici să predice şi să se roage, până în clipa 
trădării. (...) 

Biserica Naţiunilor (Biserica patimilor lui Cristo, sau 
basilica Agoniei) de la Ierusalim a fost ridicată între 1919 şi 
1924, de catolici, cu aportul financiar a 12 state, pe locul unde 
a existat o biserică datând din secolul al IV-lea, reconstruită 
de Împăratul Theodosie cel Mare (378 — 395 ), dar care s-a 
ruinat. Biserica are douăsprezece cupole, iar fațada e placată 
cu mozaic, în stil bizantin. În biserică, în faţa altarului, se află 
stânca pe care s-a rugat Mântuitorul “cu sudori de sânge”, 
cum mărturiseşte evanghelistul Luca, înainte de Sfintele 
Patimi. Tot aici se află şi pictura în mozaic a celor trei 
apostoli, Iacov, loan şi Petru. Stânca e înconjurată de o 
cunună de spini din fier forjat, iar pe peretele altarului e o 
pictură monumentală, reprezentând un înger care îi dă tărie 
Mântuitorului să reziste la încercările la care e supus. 

Acolo, unde şi-a plecat genunchii Mântuitorul, au 
îngenuncheat şi au spus rugăciuni şi pelerinii noştri, ca apoi, 
pe treptele bisericii, în ciuda infernului traficului de pe 
şoseaua ce duce spre Ierihon, Marea Moartă, Î.P.S. Andrei să 
ne citească din Sfânta Evenghelie, aşa cum a făcut-o şi până 
acum, în celelalte popasuri ale noastre pe Muntele Măslinilor, 
nu pentru a ne reaminti doar evenimente, ci pentru a ne 
încărca de evlavie.” 

Traseul inițiatic continuă cu Biserica Mormântul Maicii 
Domnului, aflată la poalele Munţilor Măslinilor, pe valea 
pârâului Cedrilor: “Ridicată pe locul unde se află Mormântul 

Maicii Domnului, aceasta fiind însoțită la mormânt de 
apostoli, după cum a susținut Patriarhul Ierusalimului, 
Juvenal, la Sinodul de la Calcedon, din 451, care a făcut 
cunoscut şi faptul că atunci când la cererea Sf. Toma a fost 
deschis mormântul, trupul ei nu mai era acolo, deoarece 
Maica Domnului s-a înălţat la ceruri, la Fiul Său. 

Deasupra Mormântului Maicii Domnului a fost ridicată 
o biserică de către Sf. Elena între 325 — 327, distrusă de perși 
în 614, cea de azi datând din secolul al XI-lea, fiind ridicată de 
cruciați. 

Reconstruită de călugării franciscani în secolul al XIV- 
lea, din 1757, biserica, semiîngropată, a fost preluată de 
biserica ortodoxă, cea care o are în grijă şi azi şi care oficiază 
slujbe aici. Capela romano-catolică, aflată în dreapta intrării 
în Biserica Mormântul Maicii Domnului, este ținută închisă, 
aici neslujindu-se. 

În biserică, se coboară 48 de trepte, pe sub o pădure de 
candelabre, aduse aici de credincioşi din toată lumea, şi care, 
de sărbători, îşi revarsă lumina lor sfântă. 

La intrarea în biserică se află, pe dreapta, paraclisul 
sfinților părinți Ioachim şi Ana, iar în stânga, paraclisul Sf. 
Iosif. 

Mormântul Maicii Domnului se află între naos şi altar, 
fiind săpat în stâncă, aceasta păstrând şi acum forma trupului 
Ei. În fața mormântului, Î.P.S. Andrei a citit troparul 
Adormirii.” 

Şi Biserica Sf. Ştefan este cuprinsă în traseul pelerinilor 
pentru că: “evocă locul martiriului apostolului şi 
arhidiaconului Ștefan, ucis cu pietre de iudei, fiind primul 
jertfelnic al bisericii lui Hristos. 

Ajungem aici, venind dinspre Muntele Măslinilor, 
traversând o şosea pe care maşinile curgeau într-un flux 
miriapodic, din şi înspre Cetatea Ierusalimului 

Biserica e de dată recentă însă, fiind sfinţită în 1972. E 
construită din piatră şi se află în proprietatea bisericii 
ortodoxe greceşti, două surori de mănăstire purtându-i grija, 
aici neslujindu-se decât ocazional şi la hram. 

Catapeteasma e sculptată în lemn de chiparos de un 
călugăr grec din Insula Creta. (...) 

Pelerinii au sărutat icoana Sf. Ştefan, iar unii dintre ei 
şi-au luat ca suvenir bucăţi uscate de crengi de măslin. 

(...) Ajungem lângă zidurile Cetăţii, la Poarta Sf. Ştefan 
sau Poarta Leilor, pregătiți să urmăm Calea Crucii — Via 
Dolorosa. 

În apropierea Porții Leilor se află şi Scăldătoarea 
Vitezda, adâncă de mai bine de 9 metri, fiind locul în care Isus 
Hristos a vindecat un slăbănog. 

Nu departe e şi Biserica Sfânta Ana, construită de 
cruciați în secolul al XI-lea, considerată locul de naştere al 
Fecioarei Maria.” 

Traseul urmat de lisus Hristos pe Via Dolorosa, “e 
încărcat de semnificaţii şi de întrebări, pe care n-ai vrea să ţi 
le refuzi. Dar nici nu îndrăzneşti să le spui cu voce tare, pentru 
că ele ar putea părea unora erezii. (...) 

Tot prin ceea ce a făcut o femeie, o tânără fecioară, 
Veronica, avem chipul lui Hristos, cel care s-a imprimat pe 
marama cu care aceasta i-a şters de sânge şi sudoare chipul 
suferind. E o imagine care a consacrat chipul lui Hristos, cel 
care se regăseşte în întreaga iconografie creştină. 

Cu ani în urmă, am văzut la Torino, giulgiul în care, 
spune tradiția creştină, lisus ar fi fost învelit după ce a fost 
coborât de pe cruce. Imaginea aceasta a lui Hristos este una 
dintre marile controverse ale creştinătăţii şi nu numai.. 

Ce s-a întâmplat după ce acesta a fost luat de pe trupul 
lui Hristos, cum a ajuns acest giulgiu până la noi, încă nu s-au 
putut da răspunsuri certe. ” 

Nicolae Băciuţ ne face prin această descriere, părtaş la 
Drumul Crucii cu cele 14 staţiuni ale sale, care « începe din 
actualul Cartier Musulman, de la ruinele Cetăţii romane 
Antonia, acolo unde se afla Pretoriul, locuința/divanul 
Guvernatorului Pilat, acolo unde, la insistenţele iudeilor, lisus 
a fost condamnat la moarte prin răstignire, deşi nu i-a fost 
găsită nicio vină, şi se sfârşeşte pe Golgota, la locul Căpățânii, 
în actualul Cartier Creştin, locul Răstignirii şi al Învierii. 

De fapt, condamnarea la moarte a Mântuitorului, de 
către „sfatul arhiereilor şi al bătrânilor poporului”, sinedriul, 
s-a decis la curtea arhiereului Caiafa. »(...) 

Nu fără emoție pioasă, autorul scrie : « Ne-am oprit la 
fiecare din cele 14 popasuri, cu inimile încărcate de emoție, 
purtând parcă, în felul nostru, fiecare, propria cruce pe drumul 
Golgotei, cu nădejdea mântuirii. În fiecare popas, Î.P.S. Andrei 
a citit din Sfinţii Evanghelişti despre momentele pătimirii lui 
lisus sub povara crucii, părăsit de ucenici, înspăimântați de 
furia iudeilor, fără de Petru, rămas să-şi plângă păcatul 
lepădării, fără de Iuda, care şi-a plătit singur prețul trădării... 
Urmat de mulțime, dar mai ales de femei credincioase care 
plângeau şi se tânguiau şi cărora Mântuitorul le-a zis: “Fiice 
ale Ierusalimului, nu mă plângeţi pe mine, ci vă plângeți pe voi 
şi pe fiii voştri!” 

E copleşitor şi contradictoriu ceea ce iți dezvăluie 
Ierusalimul. Sigur, fiinţa oricărui creştin se înfioară de bucurie 
şi trăire religioasă, realizând, de fapt, că se află într-un tunel 
al timpului, că dă ceasul înapoi mai bine de două mii de ani şi 
păşeşte pe aceleaşi locuri pe unde a călcat Mântuitorul, că 
aduce foarte aproape în inima sa un timp, că încearcă să se 
regăsească în acel timp, întrebându-se poate în ce fel şi-ar fi 
găsit rostul, atunci, în oricare loc s-ar fi aflat, de la Biserica 
Ecce Homo la Biserica Sfântului Mormânt. În această din 
urmă biserică, adevăratul creştin nu poate intra decât în 
genunchi, cutremurându-se. 

Câţi dintre noi ne-am fi purtat ca Simon Cirineanul, la 
al cincilea popas, câţi ar fi avut curajul să ia crucea de pe 
umerii Mântuitorului, să ducă singuri povara crucii? 

Nu poți, străbătând Via Dolorosa, să nu atingi cu mâna 
locul în care se păstrează amprenta unei palme, care e a 
Mântuitorului şi care a rămas acolo într-unul din momentele în 
care acesta, urcând spre Golgota, sub apăsarea crucii, s-a 
sprijinit cu mâna de stâncă. 

E un Sentiment puternic acesta al “atingerii” locurilor 
cu istorie sacră, ortodocşii români având în tradiţie atingerea 
icoanelor, a moaştelor, nu doar cu buzele, ci şi cu obiecte de 
îmbrăcăminte sau diverse alte lucruri care, astfel, s-ar încărca 
de har dumnezeiesc. Caldarâmul Căii Crucii e ros de paşii, de 
genunchii celor care au trecut pe aici, prin veacuri, pe urmele 
Mântuitorului. Pietrele sunt parcă șlefuite, sticloase, cu luciri 
de oglindă. ” 

Un moment la fel de emoționant a fost trăit de pelerini 
la Biserica Sfântului Mormânt: « cea care înglobează ultimele 
cinci popasuri ale Drumului Crucii, fiind locul pe care niciun 
pelerin la locurile sfinte nu-l poate ocoli. Biserica Sfântului 
Mormânt sau Biserica Învierii, cum i se mai spune, pentru că 
viața a biruit moartea, e locul de unde începe istoria 
creştinătăţii, a credinţei, căci „Dacă Hristos n-a înviat, 
zadarnică e credința noastră” (1 Cor. 6, 17). E locul în care 
viața intră cu moartea într-o altă ecuație. În care s-au pus 
peceţi noi legăturii dintre Dumnezeu şi om. 

E locul în care s-a ajuns la apogeul patimilor 
Domnului, dar şi în care s-a produs cel mai important moment 
al istoriei creştinătăţii, Învierea Domnului, „cu moartea pre 
moarte călcând şi celor din morminte viaţă dăruindu-le”. În 
care „Hristos a Înviat!” şi „Hristos S-a Înălțat” pot fi înțelese 
în reverberaţia lor sfântă. ” 

Şi, continuă autorul mărturia sa: “La intrarea în Bise- 
rica Sfântului Mormânt e Piatra Ungerii, acoperită mereu de 

pelerinii care îngenunchează şi o sărută. Ei ating lespedea cu 
obiecte fie aduse de acasă, fie cu suveniruri cumpărate din 
Israel. 

Pe lespedea de marmură a fost aşezat trupul lui Hristos 
de către Iosif din Arimateea şi Nicodim cel cu bun chip, după 
ce a fost coborât de pe cruce, şi a fost uns cu smirnă şi aloe şi 
înfăşurat în giulgiu, giulgiu care, dacă admitem acest adevăr, 
se păstrează şi în zilele noastre la Domul din Torino”. (...) 

Sfântul Mormânt aparține comunităților greacă, 
catolică şi armeană. Intrarea e străjuită de douăsprezece 
sfeşnice, iar pe zid sunt trei tablouri care reprezintă Învierea. 

În formă dreptunghiulară, Sfântul Mormânt are două 
încăperi, în prima e o mică bucată din stânca mormântului lui 
Iisus, ce s-a putut recupera după distrugerile califului Hakim, 
din 1009. În Sfântul Mormânt se intră în genunchi, printr-o 
deschidere îngustă şi mică. Mormântul propriu-zis se află pe 
dreapta. Acesta constă dintr-o placă de marmură, pusă acolo 
de greci în 1810, peste stânca pe care a fost aşezat trupul 
Mântuitorului şi unde a rămas din seara zilei de vineri până în 
clipa Învierii, duminica. Nu pot intra mai mult de patru - cinci 
credincioşi odată. Peste tot atârnă candele, în care luminile 
pâlpâie tainic. Acestea sunt aşezate pe patru nivele — primul e 
al catolicilor, următoarele două ale grecilor şi cel de jos al 
armenilor. Când una dintre credincioasele noastre a vrut să-şi 
aprindă o lumânare de la o candelă, aceasta a fost oprită de 
călugărul grec, cu o apostrofare: „Catolic, catolic”. 

Totul este împărțit aici între bisericile care sunt 
coproprietare. Şi picturile cu Învierea Domnului şi cele 12 
sfeşnice de la intrare. În plus faţă de catolici, ortodocşii greci 
şi armeni, în Sfântul Mormânt au candele şi copții. (...)Acolo, 
sub lumina blândă a candelor din Sfântul Mormânt, am stat 
mai bine de o jumătate de oră, împotriva rânduielii, care 
îngăduie doar câteva zeci de secunde fiecărui credincios să 
stea în genunchi în fața lespezii Mormântului, pentru că şirul 

credincioşilor care aşteptau să intre în Sfântul Mormânt e fără 
de sfârşit.” 

Timpul, acolo, oricum, se dilată. Clipele state acolo, 
îngenuncheați, par multora, vorba poetului, lungi, ca veacuri. 

Nu doar timpul are altă dimensiune aici, ci şi spațiul. 
Sfântul Mormânt, Piatra  Ungerii, Golgota, toate sub 
acoperământ bisericesc, dau altă percepție a spaţiului. 

Nu poți însă să nu refaci imaginile din icoanele noastre 
ortodoxe, ale întâmplărilor biblice, cu stâncile golaşe, cu scene 
din viața şi patimile Mântuitorului. » 

Autorul descrie în continuare minunea coborârii 
Luminii Sfinte din ceruri, la Sfântul Mormânt. A doua zi, 
destinațiile au fost: Mănăstirea Sfântul Sava, Betleem, Biserica 
Naşterii Mântuitorului: “Cine s-ar fi aşteptat însă ca la capătul 
acestui drum şerpuitor prin arşița deşertului, la nici douăzeci 
de kilometri de Bethleem, să ne aştepte un colț de rai, în plin 
deşert, în Pustiul ludeei? Căci Mănăstirea Sf. Sava, după ce se 
înfăţişează privirii ca o cetate măreaţă, (deasupra căreia 
flutură biruitor steagul Greciei), în inima ei chiar aceasta este, 
din toate punctele de vedere: un colț de Rai. Aici găsim şi 
viață, verdeață, flori, apă, chiar şi în tinda uneia dintre biserici 
(de unde părintele Gherman a scos o găleată de apă ca să ne 
potolim setea), dar şi viaţă spirituală intensă, ortodoxă. 

Mănăstirea Sf. Sava este măreaţă şi prin înfăşişare dar 
şi prin istoria ei. Chiar dacă, din depărtare, ea se pierde în 
cenuşiul pustiului, e greu de sesizat. Poate că acest lucru i-a 
adus şi protecţie, a apărat-o de eventualii atacatori. (...) Între 
1937 şi 1947, aici s-a nevoit şi Cuviosul loan lacob de la 
Neamţ, care a fost bibliotecarul mănăstirii. Mai târziu, prin 
anii optzeci, au mai fost şi alți români, între ei ierodiaconul 
Veniamin şi monahul Marcu, portarul mănăstirii. » 

Autorul inserează în acest loc şi minunile sfântului 
Sava : izvorârea minunată a aghiazmei, înfrunzirea miraculoasă 
a palmierului uscat, ş.a. 

Pelerinii poposesc apoi la Zidul Plângerii. 

O salbă de poezii religioase sunt zămislite chiar la 
aceste locuri sfinte, şi nu e de mirare: “Încă n-am cutezat să 
încerc să scriu versuri aici, la Ierusalim, deşi tentaţia e mare. 

Dar ce poezie poţi scrie aici, în Tara Sfântă? Care ar fi 
“cuvintele potrivite” pentru poezie, aici, după tot ce am văzut 
şi am trăit până acum? 

La Muntele Athos, n-am reuşit să scriu niciun vers. E 
adevărat că acolo era o altă lume şi un alt timp al ortodoxiei şi 
al rugăciunii. 

Acolo rugăciunea a fost poezie. 

Și, totuşi, poezia bate la fereastră...” 

Mănăstirea Hozeva, Sf. Gheorghe Hozevitul, este 
descrisă, de asemenea: “Deşi e sub „pavilion ” grec, are pentru 
români o semnificație aparte, aici aflându-se Sfintele moaşte 
ale Sf. Iacob Românul. (...) Acum, la aproape cincizeci de ani 
de la moartea sa, „Cuviosul loan cel Nou Românul”, cum mai 
e cunoscut, încă nu are trupul putrezit, chipul lui păstrând 
parcă încă un licăr din lumina vieții”. 

Periplul spiritual al românilor continuă la Marea Moartă 
şi apoi la Qumran, unde cu toții ascultă povestea manuscriselor 
eseniene. 

În următoarea zi, aveau să viziteze Biserica ce s-a 
construit pe locul în care s-a născut Sf. loan Botzătorul, la Ein 
Karem: “O biserică impunătoare, ridicată pe ruinele unei 
biserici vechi din secolul al XIV-lea, ale cărei urme se mai 
păstrează, în câteva mozaicuri, aflate la subsolul clădirii. În 
stânga altarului se află o mică peşteră, în care se spune că s-a 
născut Sf. loan Botezătorul, locuință a lui Zaharia şi a 
Elisabetei, părinții celui ce s-a învrednicit să-l boteze pe lisus 
în apa Iordanului. 

În curtea interioară, pe o placă, în limba română, stă 
scris: “În vremea aceea, a venit lisus din Nazaretul Galileei şi 
a fost botezat de loan din Iordan. Şi îndată, când ieşea lisus 

din apă, el a văzut cerurile deschise şi Duhul pogorându-se 
peste el ca un porumbel. Şi din ceruri s-a auzit un glas, care 
zicea: “Tu eşti Fiul Meu prea iubit, în Tine îmi găsesc toată 
plăcerea mea”, după cum e scris şi în Evanghelia după Luca. ” 

Şi, relatează autorul : « Am plecat apoi spre Muntele 
Sion, care nu este propriu-zis un munte, ci un platou mai înalt, 
situat în partea de sud-vest a Ierusalimului Vechi, unde se află 
Cartierul Armean. Muntele Sionului se regăseşte în psalmii lui 
David, întruchipând speranţele poporului ales. 

Am intrat întâi în Biserica Adormirii Maicii Domnului, 
în care se spune că a rămas Maica Domnului, în casa 
Apostolului loan, după înălțarea la ceruri a Mântuitorului. 

Aici, în acelaşi secol de aur al Împărătesei Elena, s-a 
ridicat prima biserică bizantină şi paraclisul Sfintei Adormiri. 
Cruciații au construit altă biserică în secolul al XI-lea, iar în 
1896, a fost ridicată o catedrală de către călugării benedictini, 
cu o criptă la subsol, unde se află şi o statuie a Maicii 
Domnului. Nu ştiu de ce, dar această statuie, a Maicii 
Domnului, în poziţie orizontală, mi se pare un kitch, poate 
Chiar o profanare a sacrului. 

Mai elegant şi mai încărcat de solemnitate e Foişorul în 
care a fost Cina cea de Taină, ultima masă la care a stat 
Mântuitorul cu ucenicii săi, înainte de a urma calvarul 
Golgotei. Aici a instituit Sfânta Liturghie şi Sfânta Taină a 
Împărtăşaniei. Tot aici, lisus a spălat picioarele ucenicilor săi, 
propovăduind smerenia şi slujirea aproapelui, dând pildă 
ucenicilor. E locul nu doar al unor sfinte taine, ci şi al unor 
gesturi de mare încărcătură simbolică, încă o lecție a 
umilinței, pioşeniei, evlaviei, dată de Mântuitor ucenicilor săi. 
O lecţie contrariantă, depăşind şi puterea de înțelegere a lui 
Petru, care a spus: „Doamne, Tu să-mi speli mie picioarele?” 
Dar lisus le-a spălat tuturor picioarele, inclusiv lui Iuda, cel 
care urma să dea destul de repede proba trădării. 

În Coenaculum, a spus Mântuitorul cuvintele “Între voi 
e cineva care mă va vinde”, iar de aici a plecat luda la 
arhierei, pentru a-l vinde pe lisus. ” 

Nazaretul şi Cana Galileii sunt, de asemenea, prinse în 
programul de vizitare, prilej pentru noi emoţii, devoţiuni, 
rugăciuni şi practici de pietate. 

Nu de mai mică importanţă este şi Muntele Fericirilor, 
acolo unde avea să fie promulgat Noul Cod de Legi, bazate pe 
Iubirea divină. 

În încheierea acestui rodnic pelerinaj, sunt culese de la 
pelerini, impresii şi gânduri avute pe tot parcursul şederii în 
Țara Sfântă. 

Nu de mai mică importanță sunt şi definițiile Ţării 
Sfinte, formulate de ing. Alex. Țibrea: 

“ÎN CĂUTAREA UNEI DEFINIȚII 

ȚARA SFÂNTĂ - locul unde fiecare creştin visează să 
ajungă o dată în viaţă; 

ȚARA SFÂNTĂ - locul cel mai încărcat de istorie de pe 
pământ; 

ȚARA SFÂNTĂ - locul unde toate religiile lumii îşi 
caută originea; 

ȚARA SFÂNTĂ - locul în care nu plouă din martie 
până în octombrie şi totuşi recoltele sunt bogate; 

ȚARA SFÂNTĂ - locul unde cauţi pacea sufletească şi 
găseşti cele mai multe arme din lume pe cap de locuitor; 

ȚARA SFÂNTĂ - locul unde lisus a propovăduit 
libertatea, dar unde se mai ridică granițe şi ziduri din beton 
înalte de 12 metri; 

ȚARA SFÂNTĂ - locul lipsit de resurse naturale, dar 
unde ajung jumătate din diamantele lumii pentru a fi 
prelucrate şi trimise către consumatorii de lux din toată lumea; 

ȚARA SFÂNTĂ - locul unde se află cel mai înalt punct 
spiritual al planetei, Ierusalimul, şi Marea Moartă, cel mai jos 

punct accesibil de pe Pământ, aflat la 390 de metri sub nivelul 
mării; 

ȚARA SFÂNTĂ - locul înconjurat de cele mai frumoase 
mări ale lumii, Marea Galileei, Marea Mediterană, Marea 
Roşie şi Marea Moartă, 

ȚARA SFÂNTĂ - locul unde avioanele militare 
supersonice brazdează cerul în timp ce beduinii, refuzând 
civilizaţia, trăiesc în deşert sub cerul liber, alături de caprele 
şi asinii lor, ca acum patru mii de ani; 

ȚARA SFÂNTĂ - locul unde între Infern şi Paradis nu 
e decât un pas; 

ȚARA SFÂNTĂ - locul pe care nu poți să-l descrii în 
cuvinte, trebuie neapărat să-l calci cu piciorul. » 


Cartea scriitorului Nicolae Băciuţ oferă o experință 
spirituală covârşitoare, trăită de un creştin, scrisă pentru 
creştini, indiferent de confesiune. Este o carte fundamentală, 
scrisă foarte bine, cu o documentație amănunțită, care ar servi 
drept ghid sufletesc pentru acei care vor să crească în credinţă, 
în drumul spre Urmarea lui Hristos, spre desăvârşirea creştină. 


23 IUNIE 2010 

UN POET ALES ȘI POEMELE SALE 
NEALESE 


NICOLAE BĂCIUȚŢ, ANOTIMPUL DIN 
COLIVIE, antologie, Editura Nico, Târgu-Mureş, 
2008 


În spaţiul mirific 
transilvan, vatra dacilor 
liberi, poeţii nu se dez- 
mint: ei scriu cu sângele 
cuvintelor inscripții pe 
piatra de hotar. Cuvinte 
nemuritoare care-şi sapă 
singure tranşeele şi se 
adâncesc în inimile celor care le trăiesc şi le caută. Astfel de 
cuvinte, (ne)prețuite stau azi mărturie despre un timp şi un loc 
numit Acasă. Un loc unde te întorci mereu ca să poți să pleci 
iar şi să revii împins de arşiţa dorului. Oamenii locului, deşi 
sunt aidoma celorlalți, au ceva special: o sfântă nevoie de înalt, 
de curat, de frumos, de adevăr şi de comuniune. 

Pentru un eventual bilanț provizoriu, compus din 
aproape o mie de poeme, Nicolae Băciuț şi-a alcătuit 
ANOTIMPUL DIN COLIVIE, o antologie de autor bine 
structurată, urmărind meandrele inspiraţiei şi aşezându-le, după 
un eşafodaj propriu. Ai zice, O mie şi unu de poeme, precum 
basmele Sheherazadei, menite să amâne sine die sentința 
implacabilă pe care o primise, astfel că ea este nevoită să 
inventeze. Stare de grație care a dus la cea mai frumoasă 
colecţie de basme orientale nemuritoare. 

Un sfert de veac singurând-împreună cu Domnița 
Poesis. Pornind de la Muzeul de iarnă, Editura Dacia, Cluj- 

Napoca, 1986, poetul ascultă „vocile în oglindă”, ale lui 

Umberto Eco, trecându-şi în revistă, ca într-o pliculă alb- 
negru, toate sentimentele, începând cu un „Sentiment la 
marginea oraşului”. 

Aşa cum mărturiseşte în poemul inaugural, scrierea 
reprezintă pentru autor un act absolut necesar şi total pe care îl 
săvârşeşte odată cu respirația. De aici concluzia că, dacă s-ar 
opri, ar înceta să mai respire. „Scriu şi rândurile mi se îneacă 
într-un cuvânt / pe care nu-l pot rosti; / pe deasupra oraşului 
trece în zbor o / pasăre —/ foşnetul ei, / un voal, o mireasă în 
nesfârşită aşteptare. / Prin oraş trece cuvântul meu / şi nici nu- 
l pot vedea de atâtea / ro-po-te...” 

Deşi destul de succint, poemul acesta e programatic, 
fiindcă anunţă crezul poetic. Poezia (scrisul în general) nu este 
pentru autor o pasiune, un hobby pe care şi-l exercită duminica, 
în zilele de sărbători legale ori în cele religioase, cu atât mai 
puţin o distracţie pe care ţi-o permiţi în concediu, înotând în 
mare ori drumețind pe cărări de munte. Ea este ceva vital şi la 
fel de firesc precum curgerea sângelui prin artere şi vene. Ideea 
va fi reluată şi în alte poeme. 

Pentru poet, gloria e trecătoare la fel ca amintirea 
frumuseţii. Ea soseşte nepofitită, stă cu el la masă, îi permite să- 
i aducă osanale, apoi pleacă la fel cum a venit, pe neaşteptate şi 
în cele din urmă: „Oraşul doarme cu capul pe un vers” 
(Însemnări la marginea oraşului). 

Există în ansamblul liricii, teme care se reiau precum un 
leit-motiv folosit ca refren. Există cuvinte care îți impun, te 
imploră, insistă, te cheamă la ascultare. „Aceleaşi poeme trec 
prin mine / cu încăpățânare: / „Scrie-ne şi pe noi şi pe noi / şi 
pe noi...” / - urlă din cerul gurii / ca dintr-o peşteră. / Nicio 
rugăminte, nicio dorinţă / niciun ordin / nu mai răzbat prin ele. 
/ Şi cuvintele se preling pe colțul gurii / ca nişte petale topite 
de trandafiri” (Trandafiri). 

Nu o dată m-am întrebat, ce s-ar întâmpla dacă aş fi 
nevoită să renunţ la cuvinte. Cu ce aş mai rămâne? E o 

întrebare destul de chinuitoare, pentru că nu văd alt reper mai 
solid şi mai trainic. Astfel se întreabă şi poetul care şi-a 
închinat întreaga viață cuvintelor şi ar rămâne dintr-o dată 
sărac şi străin de cuvinte, pentru că nicio sărăcie nu e mai 
cruntă ca sărăcia spirituală: „Ca şi cum pielea nu m-ar 
cuprinde, / privindu-mi sângele şiroind pe asfalt, / ca şi cum aş 
renunța la cuvinte / din dragoste de cuvinte, / într-un fel de 
uitare, / într-un fel de țipăt, / ca şi cum un trup ar rămâne 
străin / de o mână dusă la gură / în loc de sentinţă, / în locul 
gurii / rămâne / un imens / hohot de râs”. (Ca şi cum). 

Însă poetul nu poate fi niciodată atât de sărac încât să 
nu poată scrie. Chiar dacă nu mai are niciun petecuţ de hârtie, 
el poate scrie: pe frunze, pe cer, pe valuri şi chiar pe zăpadă: 
„În iarna aceasta / voi scrie poeme pe zăpadă!” — declară el ca 
să-şi alunge spaima cumplită că n-ar mai avea pe ce scrie. 

Deşi exprimate în mod sintetic, poemele lui Nicolae 
Băciuţ au mult miez şi transmit stări şi idei remarcabile. lată 
cum percepe creația Nicolae Băciuţ: „Cineva mă ucide în 
cartea mea, / trece nepăsător prin propria-mi moarte. / Sub 
masca mea, chipul lui grațiat / putrezeşte.” (La şaisprezece 
ani). 

Poemul este prezent (cum altfel?) în diferite ipostaze pe 
care poetul le înşiruie. Uneori, el chiar lipseşte şi rămâne 
amintirea lui pe locul unde a existat: „de aici poemul lipseşte,/ 
stă cufundat în orbite / până la cuvânt, / până la aşteptare. / 
Citind până la capăt, / străbătând acest peisaj cu orbite goale, 
/ pe drept vei bănui / că poemul aidoma peisajului / nu se mai 
termină niciodată”. (Poem neterminat). Altăoară poetul spune: 
„Cuvintele mele mint, cuvintele mele, / intri în ele ca într-o 
oglindă. / O maşină le târăşte zilnic / prin zăpada proaspăt 
vopsită. / Cuvintele mele, orbitele mele. / Trec prin faţa oglinzii 
/ şi gura mea tot mai tristă / le-a uitat de mult chipul” 
(Cuvintele mele). 

Trebuie să fie teribil sentimentul că nu mai poți avea 
încredere nici măcar în cuvinte! Cuvintele te pot învăţa multe 
„Despre singurătate”: Vin în fiecare zi singur/ şi simt cum 
cuvintele topite în palma mea / îngenunchează. / Unde începe 
singurătatea / se termină poezia”. 

O notă aparte o dă simțământul frustrant al cuvântului 
oprit în cerul gurii, înăbuşit, strangulat, trimis înapoi, tăcut, 
reprimat, aşa încât poetul îi strigă vieţii: „Strigă!” — îi strig, / 
ca şi cum limbile noastre s-ar spânzura în cerul lor. / ,, Muşcă- 
ți cuvintele!” — / pare a-i spune şi gândul meu, / care nu mai 
are loc pentru auz, / iar văzul, picioruşele lui sângerii / stau şi 
acum în urma mea, / adulmecându-mi sentimentele. / Deschid 
uşa — / strigătul se-ntinde peste umbra mea. / De-abia, / de- 
abia mai am timp / Să o sărut cu gura unui mut” (Intrare). 

Căutarea, adulmecarea, aşteptarea şi chiar pânda cuvân- 
tului par permanente, dar şi o stare de urgenţă şi de necesitate: 
„Sfăşiat, cuvântul plecă în alt vis / şi poate că acum, / chiar în 
secunda care ne desparte, / va ajunge la mine ".(Vis comun) 

În „Luteopia” poetul chiar spune: „Locuiesc în aceste 
cuvinte — / ele atârnă la gâtul meu / amenințând suferința mea / 
de recrut./ Litere vopsite, litere camuflate, / Luteop le cumpără 
în fiecare zi conştiinţa. / Azi noapte literele l-au trădat”. 

Ca om legat indestructibil de cuvânt cu fire nevăzute, 
autorul spune: „Iarba tremură la rostirea cuvintelor — / acelaşi 
tremur din faţa oglinzii, / aceeaşi emoție / sticlind la începutul 
poemului. / Acelaşi chip / întâmpinând intrarea în poezie — / 
/amintirea / unei vieți în paradis. / Fără cuvinte, fără gesturi, / 
întâmplările vin: / o şoaptă / o / tăcere, / o învinovăţire. / Vine 
cineva şi rupe această sângerare, / această moarte lentă, / firul 
de iarbă.” (Călătorie întreruptă). 

Al doilea volum antologat este „Muzeul de iarnă” din 
care Nicolae Băciuţ face o selecție reprezentativă. Aici, poetul 
se întreabă la un moment dat: „Dar cine mai are timp de 
propoziții? / iubite anotimpuri — / Tot mai puține cuvinte-n 

calendar” (Oglindă). Tot aici, poetul îşi afirmă „Ars poetica”: 
„Vine o zi când rânjetul e asemenea unui zâmbet / peste care 
se scrie sentința / numai cu-un cuvânt, numai cu bucuria / că 
odată, odată ca niciodată, / în poemul tău, ca-ntr-un baston, / 
se va sprijini un orb.” 

Într-adevăr, iată o frumoasă profesiune de credință 
artistică: poemul tău să fie socotit un punct de sprijin pentru cei 
care nu pot sta drept în picioare. Este ceea ce şi-ar dori orice 
creator: opera are şi un rol taumaturgic. 

Nu întâmplător, autorul consideră că nu el scrie poemul, 
ci invers, poemul îl scrie pe el: „Iată poemul care mă scrie: / 
mâna fără degete mângâindu-mi faţa, / deznădejde fără trup. / 
Ia seama, gând al meu, / că nu e timp şi nu e loc —/ Şi nici un 
început. ” (Iată poemul). 

Poemul care dă titlul acestui volum relevă însăşi esența 
vieţii: „O călătorie fără destinaţie, / o repetiţie / în amintirea 
unei istorii adevărate, / a unui anotimp permutabil: / în locul 
cuvintelor o gură strâmbă, / în locul gurii, un cuvânt strâmb. / 
Îmi strivesc buzele pe geamul îngheţat: / o floare, vai, ca un 
surâs, / în locul gurii”. (Muzeul de iarnă). 

Uneori, admenit de cuvânt, poetul se lasă în mrejele lui, 
dar în final, constată că nu acesta este poemul: „Vine în fiecare 
dimineaţă la tâmple — / ca o zăpadă, / te sărută şi te condamnă 
/ cu un cuvânt fierbinte. / Vine şi se aşază — / şi-a ales locul, şi- 
a ales veşnicia / şi nimic nu-i mai stă împotrivă. / Vine ca un 
trandafir înflorit la tâmple: / petale moi, bănuţi zornăitori. / 
Iată un final fericit, îţi zici; / tocmai acum îţi şuieră prin sânge. 
/ Dar nu acesta, nu acesta / e poemul”. 

Altădată poetul se întreabă în mod legitim: „Dacă, în 
sfârşit, poemul va fi gata, / la ce bun, la ce, / această viaţă 
obligatorie?” 

Dimensiunea spirituală transpare în unele poeme 
precum: „Alt anotimp”: „Nevoia de credință / ca un baston 
pentru clarvăzători ”. 

Poetul are sentimentul că se află atât de aproape de 
cuvinte! Cu mult mai aproape de lucruri şi de sentimente: „Atât 
de aproape de cuvinte: /le pipăi ochiul lor bulbucat / privind 
înspre tine. / Atât de aproape de cuvinte: / cămaşa lor nu te 
mai atinge, / nu-ți mai ajunge / ca unui luptător. / Atât de 
aproape gloria” (Atât de aproape). 

În acest volum, autorul are câteva poeme scurte, 
lapidare, completate în note de subsol care sunt ele însele 
poeme admirabile. CANTOS: Revarsă-ţi versul. / Cuvintele 
traduc / timpul invers al unei aşteptări. / Şi dacă eu, cel care 
scriu, nu Sunt / decât zăpada unui anotimp, / ieşi în lumină, alt 
al meu, / deschide drum. / Cel care cântă nu se-ntoarce 
niciodată! / Şi comentariul: Poezia poate fi şi o virtute şi o 
vină. Dar cu cât se / repetă mai dureros, cu atât devine o mai 
mare ispită. Precum / şi o jertfă. / Acelaşi ritm care e înafara 
noastră se prelungeşte şi / înlăuntrul nostru ca un istm care se 
rostogolește tot mai mult / sub mare. / A fi în poezie este a fi în 
țipăt. / Dar a fi în țipăt e ca şi / cum ţi-ai sărbători gândul într- 
o tandră şoaptă. / Ca o cuminecare. / Ca o ninsoare.” 

„Memoria zăpezii” — volum apărut la Editura Cartea 
Românească în 1989, cuprinde o selecţie remarcabilă de poeme 
de largă întindere faţă de cele anterioare. El începe cu poemul 
Vară” — un impromptu la un anotimp neuitat numit copilărie: 
„Vorbeşte-mi tu despre mine, / cât încă mai privesc / spre 
copilul care a uitat să fie copil, / spre cel care nu-l pricepe pe 
bărbatul de acum, / Copilărie, miez al poemului fără nume” 
(Vară). 

Tot aici poetul încearcă să dea contur cuvântului: 
„Numai tu, ca o depărtare albastră spui: / cuvântule, cu faţa 
de pământ, / cuvântule zburător, / mirabilă sămânță e inima ta. 
/ Doar cel care ară cu sângele, / doar cel care ştie înaltul / e 
asemenea ţie în limpezimea luminii. / Cerul e-n noi, legea 
morală deasupra noastră. / Dă-mi mie faţa ta, dă-mi mie 
cuvântul tău, / pasăre netrecătoare! ” (Cuvântul). 

Şi o definiție remarcabilă a poeziei: „FULG: Ca /o / 
vertebră / de / aer / poezia”. Despre jertfa creatorului, Nicolae 
Băciuţ o asemuieşte cu a lui Prometeu care suportă supliciul 
sfâşierii cărnii sale de către corbi, înlănţuit pe stâncă pentru 
îndrăzneala de a aduce oamenilor focul sacru: „Seară de seară 
/ un fălfâit / izbeşte-n paginile albe / ca-ntr-o fereastră. / Nu, 
nu e corbul! / Nu vrea să îşi găsească-aici sfârşitul, / nu vrea 
nici sângele zăpezii — / vrea doar o o carte liniştită / în care 
cuvintele se-aud / zburând” (Seară de seară). 

„Nostalgii interzise” — o altă secţiune cuprinzând 
poeme reprezentative, unele cu rimă, altele în vers liber, dar 
toate oglindind stări şi sentimente, dar mai ales reverenţa în 
fața cuvântului scris, rostit sau doar gândit, în sintonie cu 
crezul său artistic. Ele continuă tonul confesiv şi dependenţa 
față de cuvânt. Şi aici poetul îşi exprimă coordonatele artei sale 
poetice: „Zăpada ca un inorog mi-atinge glezna, / cuvinte- 
nsângerate întinzând pe-asfalt, / e-atât de albă-n ochii mei şi 
bezna / şi-acest decembrie rămas în şpalt. / E-atât de singur 
ochiul meu postum, / singură mâna care să-l atingă / precum 
pe-un trup cu gâtul lui de fum / în care vin cuvintele să ningă ”. 
(Poem de zăpadă). Este unul din puţinele poeme în vers clasic. 

Obsesia timpului este revelatoare în poemul ,„Ceasul”: 
Un singur ceas ne-a mai rămas — / nu bate ore, nici minute, / 
secundele îi sunt tăcute, / dar ceasul nostru nu e ceas. / Nu 
limbile i s-au oprit / şi nici rugină nu şi-a pus brățară; / ceasul 
pe mâna noastră ară / ca printr-un sânge nenuntit. / Purtăm la 
gât un ceas de iască / şi ceasu-ncepe să vorbească. / De-atăta 
timp limbile-l dor / şi ceasul spune: „,Nevermore!” 

Nici meditaţiile despre moarte nu lipsesc în aceste poe- 
me: „În fiecare poem e un alt început,/ o moarte, o naştere, un 
rut;/ în limpezimi e-o altă adâncime —/ moarte ce naşte, moar- 
te ce vine / în fiece literă ca-ntr-un alt anotimp / pentru cel 
care sunt, care tocmai nu sunt / frumos şi tânăr, la sfârşit şi- 
nceput; / în fiece moarte e-un alt început.” (În fiecare poem). 

Cu reverenţa cuvenită, cuvintele sunt numite „animale 
de povară”: „Cuvintele — alte animale de povară — / scurmă 
pământul, sapă şi ară, / seamănă rodul / mereu în starea de 
primăvară. / Cuvintele — mumele, / taci-le, spune-le, / mereu 
cuvintele — alte animale de povară”. (Alte animale de povară). 

Autorul îşi manifestă recunoştinţa față de limba 
română, căreia chiar îi închină un imn de slavă: „Ave, limbă 
română, / cerul tău vertical, / ce ne-nlumină / din egal în egal, 
/ mult mai mult ne e fiinţă, / mult mai sfânt ne e semn. / Ave, 
limbă română, / dinspre tine mă-ndemn, / dinspre tine respir / 
umed aerul ierbii / ca un ceas înverzind / doar în marginea 
iernii. / Tu mă scrii, tu mă treci / peste vămi fără vamă — / 
limba mea, tatăl meu, / soţie şi frate şi mamă.” 

Nicolae Băciuţ manifestă o mare abilitate în mânuirea 
cuvintelor şi uzitează o arie bogată de figuri de stil. Iată, limba 
română îi este tată, soție, frate şi mamă, lucru admirabil. Să ne 
amintim de Nichita Stănescu, cel ce spunea: „Limba română 
este patria mea” şi o asemuie cu o duminică. 

lată şi un „Cuvânt între poeme”: „Unii îşi împart 
singurătatea, / alții o pierd, / numai tu, / cuvânt între poeme, / 
nu-i cunoşti / numele — / care n-are sfârşit”. 

Poemul — reper fundamental, pe muchia subțire dintre 
viață şi moarte, doar el e martor tuturor stărilor şi trăirilor 
omeneşti: ,, Numai poemul îți poate prevesti moartea. / Numai 
el îți poate scrie zilnic scrisori / amintindu-ţi că mai eşti în 
viață, / că undeva, la sfârşitul cărții, / e frig, / e atât de frig / că 
se aud  cuvintele-nghețând. ” Această stranie entropie, 
prefacerea din trup în cuvânt, liberul salt în nemărginire, se 
produce mai întâi în starea de vis ori de oniro-luciditate: „În 
fiecare dimineaţă mă visez un cuvânt, / mă trezesc şi visul se 
gudură lângă mine / asemeni unui câine rătăcit. / În fiecare 
dimineaţă mă visez un cuvânt. / Şi când va fi adevărat, / cine 
va recunoaşte adevărul? (Dimineaţă). 

Şi ca o parabolă, ca o alegorie a creativităţii — stă poezia 
intitulată chiar: „Poemul: Janek împarte cărțile — / unul din 
noi rămâne înafară, / înafara jocului, / fără să piardă, / fără să 
câştige. / El scrie poemul / unei mătăsoase aşteptări / din care 
nu se poate scăpa. / Janek împarte cărţile, / ele intră în poem, / 
şi-ncet intrăm şi noi în el. / Şi jocul nu se mai sfârşeşte. ” 

Faptul că autorul conversează liber cu poezia, mai bine 
zis, tăifăsuieşte, nu e deloc în măsură să ne stârnească uimirea, 
pentru că fiecare autor intră în dialog intim cu muza lui. „Ce 
faci tu, poezie, când nu mă găseşti acasă? / Pe cine mai întrebi 
de viața mea? / Cui i-o mai dai în grijă? / În cine-ți risipeşti 
tăcerea? / lar aşteptării cine-i pune coarne? / Ce faci când 
gările sunt goale, / când trenuri lungi trag frigul după ele? / 
Când nu-ți ajunge ora, nici secunda, /viaţa, veacul? / Când 
clorofila ţi-e oglindă strâmbă?! / Când ochelarii şi bastonul / 
nu pot Să traverseze strada singuri / ca-n visul unui orb? / Ce 
faci tu, poezie, când nu primeşti / nici un răspuns? ”(Ce faci?) 

Configurația sinelui este evidentă aproape în fiecare 
poem şi relevă o existență angajată în slujba unui ideal propus 
încă de la început, căruia autorul îi rămâne credincios. 
Sinceritatea este atributul de bază, aici nu încap mistificări, 
oglinzi există peste tot iar poetul îşi aşterne cărțile pe faţă. 
„Cât de puţină moarte îți trebuie / ca să aminteşti altora de 
viața ta, / câtă politică la ceaiul de la ora cinci / ca să fii 
suspect / (cu viața ta să se ridice un muşuroi / pentru gloria 
furnicii), / cât de puţine sentimente / ca nopatea să-ți fie 
minciuna cea bună. / Dar mai întâi cât de puţin ai nevoie de 
tine / ca un copil de braţul întins / către primul cuvânt / care 
nu se lasă rostit, / cât de puţină suferință-n somn —/ un vis 
întreg. / Cât de puţină moarte îți trebuie / ca să aminteşti 
altora de viaţa ta! / Câtă memorie ascunsă!” Doar uneori, 
intervine un fel de oboseală generată de sentimentul de 
zădărnicie. Nicolae Băciuţ nu este omul efuziunilor gratuite, el 
îşi măsoară gesturile, cuvintele şi chiar afectele, poate din 

teama unor stridenţe care s-ar putea isca între cuvânt şi tăcere. 
În poemul „Şah mat! Poetul se întreabă, aidoma Ecleziastului: 
La ce bun? Nu toate sunt deşertăciuni şi goană după vânt? „La 
ce mai folosesc toate acestea? / Păpuşile de cârpe aruncate 
dintre amintiri, / tăcerea soră geamănă cu frica / pe un ecran 
prin care vântul îşi / deschide / pleoape mari / când nu vedem 
nimic /şi veştile n-ajung la noi / decât în colivii! / Puţină- 
mpotrivire, / puţin dispreţ, / la toate-acestea ce-ar mai folosi / 
un sânge cald / pe o zăpadă calmă / inventând istorii? / Istoria 
alunecă pe sănii de pământ. / O nouă pace, alt război / pe 
tabla fără piesele de bază. / Acolo suntem noi. Doar noi. / 
Nebunii, caii, tunurile / şi pionii. Pionii cei de bază. / 
Sacrificaţii. / Şi-n fața tablei niciun jucător!” 

Şi totuşi, poetul nu poate sta indiferent, el este porta 
vocea, tribunul, trimisul cu rol de proroc, cel chemat, cel ales, 
şi de aceea trebuie să ia atitudine: „Întoarce-te tu, măcar tu 
priveşte înapoia ta, / furia, deznădejdea, sintaxa iubirii, / 
purpura, /măcar cu viaţa ta priveşte înapoi / ca-ntr-un ochean 
întors, / cu legile tale / abandonate lângă un munte de iluzii, / 
lângă zborul fluturelui de cenuşă. / Măcar tu, între anotimpuri, 
/ mai înalt decât umbra / tremurătoare / precum o flacără în 
stingere, / precum o cultură în scufundare. / Descoperă tu o 
limbă moartă, / cuvintele vii / în gura de pământ, / descoperă 
gura care vorbeşte, / gura care ne iartă. / Şi nu mai vorbi!” (Şi 
nu mai vorbi). 

Poezia lui Nicolae Băciuţ arde pe rugul de linişte, ea 
arde, dar, aidoma focului sacru, nu scoate fum, nu lasă în urmă 
cenuşă. Ea se consumă precum lumânarea, înconjurată de 
propria aură, încălzeşte, frige chiar, iluminează, dar ceara ei se 
topeşte sfârâind. Şi e bună de leac. Bună pentru răni care coc, 
trage răutatea afară. Curăţă, dezinfectează, tămăduieşte. Deşi 
poetul spune că e: „O lungă linişte linguşitoare / de care scrie 
în gazete.” (Biografie comună, seara). 

Şi până la urmă, cuvântul eşti tu, dincolo de toate aceste 
precauţii pe care le iei inutil, de fiecare dată. Nu poţi să nu te 
recunoşti în fiecare silabă: „Până la tigrul de hârtie eşti doar 
tu, / tu sângerezi pe buzele mele /cuvinte arse, / tu abureşti 
oglinda, / tu, adevăr întemeiat / ca o religie / pentru muţi. 
(New York style). 

Poetul e conştient că viața e luptă, suferință, renunțare, 
risc asumat şi chiar disperare: „Experimentăm suferința, / ea 
experimentează pe noi. / Fiecare la locul lui îşi repetă 
monologul. / Fiecare tace pe limba lui. / Un mut în sângele 
nostru, / un hohot în gura noastră, mut, / şi disperarea.../ Atâta 
istorie experimentăm la marginea oraşului. / Şi istoria ne ia 
încet locul. / Gramatica. (Nici amintirea). 

Următorul volum din care s-au ales poeme spre 
antologare, este „Nostalgii interzise”, apărut la Editura 
Columna, în 1991. 

Anotimpurile sunt repere temporale de care autorul nu 
poate să nu ţină seamă. „Tată anotimpul care ne scrie — / care 
ne uită: / Schimbarea la față.” (Schimbarea la faţă). 

Problematica socială nu îi este indiferentă acestui poet 
şi ea se manifestă atunci când conjunctura o cere: „Noi stăm în 
fața unei pâini de gheaţă — / se spune, / o pâine rumenă şi 
arătoasă — / în timp ce-n aburul privirii / cenuşa grâului refuză 
coacerea, / câmpia îşi alungă propriul deal, / pădurea se 
retrage-ntr-un copac, / iar mâna stângă creşte chiar / din 
mâna stângă / cu care vine Cineva / şi taie pâinea. / În faţa 
noastră însă nu-i / decât un strop de lacrimi licărind ".(15-22 
octombrie 1989). (Pâinea de gheaţă). 

Iată şi o schiță de portret: „Mă nasc în fiecare loc / pe 
care-l văd — / un fluviu sunt / ce mă ridic / deasupra tuturor / 
asemenea unui acrobat / în seara ultimă. / Mă nasc în fiecare 
lucru — / cu ochii pietrei te privesc. ” (Waterland). 

Poezia înseamnă pentru Nicolae Băciuţ abluţiune, 
scăldare în apa lustrală trecută prin cenuşa rămasă de la arderea 

crengilor de finic din Duminica Floriilor. Cu ea îşi curăță fața, 
se spală de întunericul rămas în cuvintele crescute-n loc de 
barbă. Da, poezia este apă de izvor care te limpezeşte şi te 
înviorează, iar dacă eşti letargic, te trezeşte la viaţă şi te 
vindecă de alean. Este cel mai bun balsam pentru răni sufleteşti 
şi mentale. Marile sfâşieri, marile trame, doar cu ea se alină. 
Terapia prin cuvinte este cea mai veche, la fel ca şi 
sacroterapia. Ceea ce face Nicolae Băciuţ, atât pentru sine, cât 
şi pentru noi, este o astfel de terapie, ai zice, o melodie divină 
trimisă de îngeri. De aceea, cei care folosesc un limbaj trivial 
în Poezie trebuie să audă ceea ce e de auzit şi să înțeleagă că 
această formă rotundă în care sunt scrişi Psalmii lui David, 
imnurile şi cântările către şi pentru Dumnezeu, nu au ce căuta 
în acest spaţiu de grație. 

Nicolae Băciuţ a înţeles acest lucru şi pentru el, Poezia 
este un ritual, un act de cult săvârşit la sfântul altar. N-am 
întâlnit nici măcar un cuvânt mai lejer în toată cartea. Nicolae 
Băciuţ are un respect sacru pentru Cuvânt şi, în chip fericit, 
pentru Poezie, slujindu-se de ele pentru edificarea lui şi a 
altora, şi nu pentru cădere. „Căci, din cuvintele tale vei fi 
înălțat şi din cuvintele tale vei fi osândit” — se spune în 
Cartea Sfântă. 

Chiar dacă uneori ţi se pare că zidirea unui edificiu din 
cuvinte este sisifică şi muntele nu e decât o minciună: „Urci 
muntele / şi muntele e o minciună — / împingi un bulsăre de 
lacrimi” (Sisif). 

Nici mari drame-n Cuvânt, nici patetisme, nici mari 
avânturi puerile. Nimic de prisos, nimic gratuit. Cuvântul e 
limpede, tăiat în diamant şi este rostit răspicat. 

Poezia lui Nicolae Băciuţ nu are vârstă. Şi mai ales, este 
scrisă pentru cei fără de vârstă: „„De-aş şti că timpul / nu s-ar 
naşte iar, / cu tine m-aş întoarce-acasă, / copilăriei să-i dăm 
vama nenumită / să nu mai fim străini / minciunii / care-i 

îngroaşă-n noi/ inelele de lemn./ Să fim copacul/ dintre anotim- 
puri,/ noi, fără vârstă,/ când se naşte timpul iar” (Vârste). 

Să locuim aceste versuri precum fiii risipitori casa 
naşterii noastre. 

Luminişul poeziei lui Nicolae Băciuţ e un loc răcoros în 
care cerul coboară până la tine. „ Umbra se ridică la tine/ ca un 
copil / la sfârşitul unei întrebări; / (nu răspunsuri aşteaptă, nu/ 
un vis, / nu lecţia) / ca o lumină se ridică umbra la tine / pentru 
că nu de iertarea cuvintelor / e vorba, / nu despre memoria cea 
bună. / Între iarnă şi zăpadă / stau şi mă gândesc la tine — / 
umbra se întoarce / asemenea fiului risipitor ” (Umbra). 

Şi iată ce frumoasă artă poetică ne oferă: „Cuvântul —/ 
țipăt / uitat / într-o rană.” (Ars poetica). Destinul poetic este 
implacabil şi autorul nu se poate sustrage: „Nu mai vreau 
cuvinte” — / scriu pe toate zidurile / ca o umbră în retragere. / 
„Nu mai vreau cuvinte!” / „Dicționar de obiecte, mai bine — / 
strig, / dic-ţi-o-nar de o-biec-te!” / Sub palmele moi, / trupul 
meu devine, încet, / un cuvânt”. (Dicţionar de obiecte) 

Pastelurile în vers liber ale lui Nicolae Băciuţ ne 
introduc în fantasticul-real unde culorile de căpătâi sunt, fie 
albul strălucitor al omătului villonesc „de mai an”, fie crudul 
verde  bacovian, fie bogăția de nuanțe autumnale ale 
pasteliştilor autohtoni sau de aiurea. 

Un poem foarte edificator pentru starea poetului este 
» Vizuină”: „Eu mă retrag în lup; / eu sunt iar fiara / pe care-o 
hăituiți mereu, / în ochii mei / cresc lacrimi mari de rouă /în 
care frica-atârnă tot mai greu, / eu mă retrag în vultur, / sunt 
Chiar zborul / ce-şi poartă fără trup aripa / spre prada cea de 
mult vânată, / spre cea care a fost risipa, / fuga şi zborul / cât 
zăpada / ce ierbii încă-i e arcada / în care sângele mi-l rup: / 
sunt mielul care / se preschimbă-n lup”. 

În demersul său liric, poetul se face pe rând: fiară, 
vultur, fugă şi zbor, aripă, zăpadă, iarbă, miel care se 
preschimbă-n lup. Nevoia de alb îl strălumină feeric. O notă de 

revoltă răzbate din întreg volumul: „Cuvântul, desigur, a ieşit 
din casă — / nu mai râvneşte să aibă / stăpâni, / nici să vâneze 
la vânători interzise; / el intră-n poemul pe care-l amâni. ” 
(Amânare). 

Un elemnt predominant în lirica băciuțiană este 
„Zăpada” — alături de „crin” care ştim prea bine ce semnifică. 
De asemenea, poetul pledează pentru „întoarcerea la cuvinte” 
ori „întoarcerea în acasa cuvântului”: „ Carnea zăpezii simte 
arsura — / floare pe geamul care s-a spart. / Stropii de sânge se 
usucă în palma / care vindecă luciul îndepărtat. / Să ne 
întoarcem la cuvinte, / să ne întoarcem la pământ, / în ele se 
ascunde fiara / din iarna ce ne-a fost veșmânt. / Carne — 
zăpadă fără trup / din iarna risipită într-un lup.” (Fereastră). 
Şi o altă, foarte frumoasă poezie închinată zăpezii, scrisă sub 
formă de „Falsă baladă”, dar de o frumuseţe şi o profunzime 
deosebite. „Ninge-n noaptea asta/ fără să se vadă, / întunericul 
mă ţine strâns de gât — / simt zăpada cum m-atinge, caldă, / 
parc-ar vrea să-mi țină de urât. / Fulgii-mi intră-n carne, / mi 
se prind de sânge — / pasărea din mine parc-a înviat, / dar nu 
are aripi, încă-i simt cenuşa / -n care, împreună, cândv-am 
înnoptat. / Şi zăpada creşte, / mi-a ajuns la gură, / poate-acum 
ar trebui să strig: / vino, iarnă, vino, / scoate-mă din acest zid 
de frig!” 

Ori acest poem negrăit de frumos: „Ninge nesfârşit, 
ninge fără leac / şi zăpada-i înc-o vânătoare, / când gonacii se 
ascund şi tac / şi pe patul puştii ca pe-un crin se moare. / 
Ninge liniştit / ca-ntr-o renunțare / şi zăpada e un timp oprit / 
care-şi scrie singur ultima scrisoare”. (Zăpadă interzisă) 

Pasărea (vulturul) şi mielul şi sângele sunt alte elemente 
de construcție lirică. 

Anotimpul este o categorie foarte generoasă cu spațiu 
de desfăşurare într-un spectru cuprinzător de imagini şi culori. 
În acest spaţiu, poetul se mişcă lejer, oferind o încărcătură 
metaforică unică şi deosebit de diversă: „Numai tu nu te- 

ntomni, / numai tu n-aduci a toamnă, / frunzele s-au scurs în 
sânge, / sângele e-acuma iarnă, / anotimp fără de timp, / 
bucurie fără viaţă, / limpedele luminând / în schimbările la 
față. / Numai tu nu te-ntorci / într-un nume de-altădată; / 
sângele nerăstignit / este spaimă vinovată —/ este toamnă, este 
iarna / care-nchide-n noi lucarna. (Numai tu) 

A se remarca sintagmele: „anotimp fără de timp”; 
„sângele e-acuma iarnă”. Remarcabil este şi poemul: „Alb”: 
„Cât de limpede e albul / ce în sânge-l frământăm / până când 
simțim Graalul / ce în noi îl îngropăm. / Nu mai ştim ce e 
zăpada, / albul tâmplei ni-e străin / până când ne-atinge spada 
/ albului adânc, de crin”. 

Sunt atâtea poeme notabile încât e foarte greu de 
selectat cele pentru a fi citate. lată acest poem de o rară şi 
însângerată frumuseţe: , Cuvintele-mi fac răni pe buze / dar le 
şi simt ca pe un frig în oase, / ca pe-o ninsoare fără de sfârşit / 
din iernile în noi rămase. / Pe buze sângele-i fără culoare / ca- 
n fiarele ce-amân-o vânătoare. ” (Vânătoare amânată) 

Ori această pendulare între râs şi plâns se întâmplă prin 
intermediul cuvântului: , Plâng cu viața mea, / râd cu moartea, 
/plâng cu ochii mei închişi, / râd cu întreaga fiinţă / ascunsă o 
clipă-n irişi. / Plâng cu întreaga zăpadă / ce cade din ochi pe 
pământ, / râd cu ploaia deodată, / cu cel din urmă cuvânt. / Şi 
toate rănile ierbii / le simt cum foşnesc iar în sânge, / val după 
val, / în zăpada ce nu se mai stinge”. (Fără de sfârşit) 

Suportul unui scriitor, indiferent ce gen abordează, este 
limba. Cultivată, în vederea demersului liric, limba poate 
deveni o sursă nesecată de metafore şi sintagme originale: 
„Limbă, clopot şi oglindă, / pat şi pernă fără vis — / limba mea 
de-acasă rană, / dangăt somnul interzis. / Sângele oglindă 
pură / care-şi ia din aer trup — / clipelor nu-i e măsură, / orele 
în el se rup. / Frunzele îi sunt fereastră — / pe-a ei limbă-o să-i 
vorbesc; / limba însă e de piatră / şi cu pietre o lovesc. / Sparg 
oglinda dintre noi, / sparg fereastra şi lumina / rupe-aripile din 

sânge, / pleoapele-şi cuprind retina. / Nu am ochi ci doar 
vedere — / spaţiul e în ei cădere”. (Dezvăţarea de vis) 

Aici se simte clar senzaţia de încorsetare şi de „sens 
interzis” a omului de cultură, căruia i se pune căluş la gură. lar 
cei care au simțit cel mai bine acest lucru sunt jurnaliştii, 
scriitorii, poeții. Limbajul nu mai e „de lemn” — ci este un 
limbaj împietrit, lipsit de libertatea cuvântului. 

Fără doar şi poate că traiectoria destinului poetic 
cunoaşte meandre şi porţiuni mai line. Însă asumarea destinului 
de zidar-constructor al edificiului Poeziei presupune şi jertfa 
supremă, tencuirea în zid a viselor, a năzuinţelor şi a timpului 
afectat scrierii este absolut necesară. Nu poți aşeza cărămida şi 
apoi să pleci, fără să tencuieşti, fără să netezeşti aspritățile cu 
propriul şpaclu stilistic, altminteri, zidiriea va avea un aspect 
neplăcut şi se va nărui la prima zguduire a pământului. Mitul 
constructorului este reînviat în poezia lui Nicolae Băciuț şi 
însuşit ca atare. „Sunt neobişnuit să te aud — / eşti ca o piatră 
sângerând pe-o rană / care se-nchide într-un zid / ce-ascunde- 
n el o altă Ană. / Pot iar acum să te aud, / zidit între pereţi de- 
oglinzi — / nu am cuvinte să mă apăr, / nu ai cuvinte să te- 
nchizi. / Sunt neobişnuit c-un fel de-a trece / prin timpul care 
n-are trup / şi care nu mai ştii ce e, ce / mai rămâne când în 
semne-l rup”. (Zid). 

lată şi un text programatic: „E viața mea un fel de 
moarte, / cum noaptea e un fel de zi, / ceva ce nu se mai 
desparte, / nici nu se poate mărgini. / Cuvântul meu e-un fel de 
iarbă / ce-acoperă un alt pământ / în care-odată-o să se piardă 
/ sămânța cea fără veșmânt. "(La alt mal) 

Şi iată şi acest superb poem într-un vers: „Ay, lucrurile, 
tainice cuvinte!” (&**) 

Un alt volum este „Casa cu idoli” (memoria ascunsă) 
(1978-1996), volum editat la Tipomur, în 1996. 

Autorul îşi înfăţişează programul liric încă din primul 
poem: „Încă o memorie întâmplătoare — / din Philos / şi 

Sophia / sau dintr-un alt manual / al întâmplărilor, / numai re- 
sturi / pentru o istorie întreagă, / pentru masa de seară / când 
ploaia-şi ridică / somnul străin şi leneş / cu care ne priveşte. / 
Încă o despărţire întâmplătoare / Philos / sau Sophia, / Philos 
şi Sophia, / trandafir, petale, / mireasmă, viaţă / moarte / între 
alte amintiri, / între Philos şi Sophia.” (Philos şi Sophia). 

Singurătatea e percepută de poet ca o necesitate 
înțeleasă: „După singura libertate: / singurătatea ca necesitate 
înțeleasă”. 

Definiţia Poeziei este şi ea înțeleasă ca o entropie: „O 
gură / plină / de zăpadă - / Poezia”. Ploaie, vânt, singurătate, 
moarte, zăpadă, Poezie...Ce legătură tainică există între ele 
poate spune doar poetul: „Ploaie, vânt, singurătate — / uite-aşa 
poate începe / o viață; / Euglena viridis — / Ploaie, vânt, singu- 
rătate, / uite-aşa poate începe / o moarte / desenată cu liniile 
albe / ale unei zăpezi / roşii, roşii, roşii...” (Euglena Viridis). 

Nicolae Băciuţ cultivă şi poezia-respiraţie, concentrată 
în 2-3 versuri, în spirit de haiku: „Zăpada — / mănuşă aruncată 
/ în memoria ierbii. (Duel). 

Că autorul este locuit de poem reiese din majoritatea 
textelor sale poetice, dar mai cu seamă din acesta: ,„ Locuiește 
poemul în mine — / soldat civil / aşteptând îndelungata 
permisie”. Ori în acesta, la fel de edificator: „Nici eu nu mai 
sunt / decăt privirea răstignită / în sângele, / în somnul târziu 
al unui cuvânt. (În somnul unui cuvânt). În altă parte poetul 
spune: „Port poemul la gât — / noapte albă / atârnând între 
cauză şi efect, / între vânător şi prada sa. / Poemul — / cea din 
urmă iarnă pierdută. (O iarnă pierdută) 

Şi până la urmă, poetul scrie: „Lăsați copiii să vină la 
mine — / poemele rătăcite în pustiul sentimentelor, / voci 
asemenea umbrei în seară / când corul bărbătesc de vânătoare 
/ rămâne fără vânători. / Lăsaţi poemul să vină la mine” 
(Lăsaţi poemul să vină la mine). 

Un alt grupaj edificator este din volumul „Elegii din 
oraşul de iarbă” şi cuprinde poeme cu rimă, într-un ritm, aşa 
cum spune titlul, elegiac, unele cu structură fixă, de sonet ori 
rondel. „Ființa noastră îşi găseşte loc / cât e de-ajuns spre a 
muri / şi-a şti că în nejoc e-un joc / oricât i te-ai împotrivi. / 
Fiinţa noastră nu se poate stinge / mimându-şi polul ei de frig, 
/ din care-o iarnă se prelinge / într-un cuvânt ce nu-l mai Strig. 
/ Ea pleacă-oricând într-un trecut, / în starea ei şi-n jocul ei de 
vamă, / pentru un trup de fiinţe, ne-nceput, / în care somnul o 
recheamă. / Cu ființa noastră ne luăm de mână — / şi-un cor de 
singuratici ne îngână ”. (Fiinţa) 

Asuprit de trecerea implacabilă a timpului, comparat cu 
Isus, poetul spune: , Timpul s-a rupt,/ timpul s-a spart,/ secun- 
da se scurge / înapoi, înspre start. / Limbile tac, / cuvântul res- 
piră — /cum să-l aduci / iarăşi pe liră?/ Secunda nu e / şi totuşi 
ne trece/ într-un alt timp/ ce nu vrea să plece./ Timpul s-a rupt, 
/ timpul s-a dus, / el, răstignitul, / nevândutul Isus. (Secunde). 

Nu numai cărămidă, material de construcție, suport şi 
razem este cuvântul, dar şi adăpost unde te poţi ascunde la 
disperare: „Cuvântul e un adăpost / unde te-ascunzi la 
disperare, / ca-ntr-un eden unde-ai mai fost / doar dintr-un 
gest, din eroare. / Cuvântul e un „nevermore” / în care sar cu 
toți, deodată, / ca-n păsări cu aripi de clor / purtând pe somn 
câte-o prelată. / Cuvântul nu ne mai aşteaptă, / se pierde-n 
sine sângerând / ca într-o exilată şoaptă / către niciunde şi 
nicând ” (Adăpost). 

Într-un virtual „Autoportret străin” — poetul s-ar 
recunoaşte sub acest chip: „Sunt cel ce nu mai poate fi / 
spărtura unei nopți în zi, / cel care nu se poate-apropia — / sunt 
umbra, sunt lumina ta, / cel ce, plângând, s-ar bucura; / sunt 
apă prinsă-n gheaţa sa / şi sunt placenta din cuvânt — / sunt cel 
ce sunt când nu mai sunt”. (Budapesta, 22 aprilie 1993). 

În mai multe rânduri, poetul foloseşte sintagma cu care 
s-a revelat Yahve lui Moise pe muntele Sinai: EU SUNT CEL 

CE SUNT. Parafrazând pericopele evanghelice în care 
Dumnezeu îşi spune numele, Nicolae Băciuţ spune: „Eu sunt 
cel ce sunt / născut într-o limbă, / locuind în cuvânt. / Fără 
moarte, fără viaţă, / eu sunt cel ce sunt, / faţă pierdută-ntr-o 
față. / Sunt un timp, sunt un loc, / murind într-o limbă / precum 
apa în foc. / Fiinţa-mi trece curată, / locuind în cuvânt, / spre 
niciodată.” (Spre niciodată). 

Şi în „Manualul de ceară” — poeme, Editura 
Academos, 2001, autorul continuă linia de forță care străbate 
precum un fir de foc întreaga sa lirică. 

Şi aici autorul încearcă definirea poemului şi reuşeşte în 
chip magistral: „POEMUL: Un zgomot fierbinte / trece / dintr- 
o zi în alta, / dintr-o pagină / în alta, / ca un cui / bătut / în 
palma lui Christos”. 

Cu responsabilitate extremă, poetul tratează temele 
majore: naşterea, viața, moartea: „Moartea noastră la viitor, / 
speranța de a fi trecut — / mai bine am fi păsări / în copacul 
nopții, mut, / fără frunze, fără flori, / aerul îngropat în ferestre 
/ când ne priviți. / Mai bine am fi moartea, / mai bine i-am fii 
copii, / să simtă şi ea, bătrâneţea, / să poată şi ea muri.” (5 
ianuarie 1997) (Dead line) 

Atât de importantă, dimensiunea spirituală este şi ea 
prezentă în lirica lui Nicolae Băciuţ: „RUGACIUNE: Mă- 
ntorc mereu — / acelaşi anotimp / mi se deschide / ca o 
fereastră-n cer / ca un Olimp / plutind pe mare — / şi dincolo de 
rugi / îmi cer iertare / pentru păcatul meu / şi bucuria, / cu voie 
fără voie / greşeală: / poezia ”.(11 ianuarie 1998). 

Dar ce avuţii şi ce bogăţie de nuanțe şi sensuri nu 
respiră din poemele acestea! Ar fi cu adevărat imposibil să le 
cuprinzi pe toate, pentru că ele reflectă trăirile unei vieţi întregi 
petrecută într-o sfântă logodnă cu Poezia. 

Grupajul „Sfârşit de anotimp” — începe cu un 
AUTOPORTRET: Eu sunt o undă / de albastru — / sunt o 
secundă / ce n-o să ştie, / niciodată / unde / să se ascundă. ” 

Predomină şi aici zăpezile, albul, luminile, lacrima, 
frigul, gheața şi păsările, crucea şi umbra ca elemente 
constitutive ale poemului. 

Un poem foarte frumos este cel intitulat: BISERICA 
LACRIMEI: Am întârziat cu-o viaţă, / timpul mi-e acum 
târziu, / în orice vară eu sunt iarnă, / în fiece tată eu sunt fiu, / 
în orice ploaie eu sunt norul / ca o cămaşă peste cer, / în toate 
cercurile apei / eu sunt strâmbul echer, / eu sunt Toma 
necredinciosul / când apa se preschimbă-n vin; / eu sunt 
crucea ninsorii, / biserica lacrimei. Amin!” 

Volumul bilingv româno-maghiar „Poduri de umbră”, 
editat de Tipomur în 2001, este un alt spațiu de meditare în 
care se perindă anotimpurile vieţii sale, cu cohorta de culori şi 
sentimente, ca o trenă de frunze, a toamnei. Niciun alt supliciu 
nu poate fi mai grozav decât acela de a uita cuvintele: 
ANOTIMP ÎN INFERN: Să uiţi cuvintele, / toate, / asemenea 
unui pom / care uită / să-nflorească "(12 decembrie 1999). 

„iSolstițiu la echinox” - un alt volum de poeme, apărut 
în 2002 la Tipomur. În legătură cu acest volum, poetul scrie: 
„Intenționam să realizez un “Calendar” “Poetico-plastic” pe 
2002. Fiecărei luni ar fi trebuit să-i corespundă un poem şi o 
reproducere după o lucrare plastică semnată de un artist 
târgumureşean. “Calendarul” a devenit până la urmă 
“Solstițiu la Echinox” (nu la Echinocțiu), Echinox fiind 
anotimpul poetic al tinereţii, inegalabila revistă de cultură din 
Cluj. “Anul poetic” are 13 luni, cărora le corespund 13 lumi 
plastice. “Solstițiu la Echinox” e puntea pe care am întins-o 
între poezie şi arta plastică mureşeană. E o “carte cu 
prieteni”. 

Remarcabilă este poezia „Paşte”: Din nou mă-mbrac în 
calendar, / cum iar şi iarăşi m-aş mai naşte / în cercul apelor 
chenar, / în ziua zilelor de Paşte. / Mă-mbrac în vineri şi-n 
duminici, / mă-mbrac în moarte şi în viaţă, / cobor din timp în 

anotimp / şi-ngrop schimbările la faţă. / Şi iar şi iarăşi m-aş 
mai naşte / în ziua zilelor de Paşte”. (18 aprilie 1998). 

„Alb pe alb” — un alt volum de poeme, editate în 2003 
la Tipomur, începe cu „Întoarcerea în labirint”: Numai tu nu 
te-ntorci, / numai tu nu eşti vară, / toamna e-n tine / un vis, / 
iarna e încă povară, / numai tu eşti / ce eşti, / viaţa mea, ca o 
seară, / numai tu nu te-ntorci, / oglinda mea, / primăvară”. 
(Târgu-Mureş, 11 august 2002). 

Predomină şi aici, jocurile de cuvinte, autorul având o 
predilecție pentru ludic şi pe aranjamentele lingvistice pline de 
măiestrie şi farmec, dar şi suculente şi pline de miez gustos. 

MORMÂNT: Doar cenuşa, / doar cenuşa / îmi 
deschide mie uşa, / piatră peste piatră, / ochi / în adânc fără 
nume — / doar cuvântul, / doar cuvântul / îmi deschide iar / 
mormântul”. (Lancrăm, 4 mai 2001). 

„Portret după autoportret” — poeme — Editura 
Tipomur, 2005, cu un motto din „Fraţii Karamazov” începe 
cu o scurtă definiție a poeziei: POEZIA: Lecţia / de / 
anatomie / a unei / secunde. "(31 octombrie 2004). 

Unul din puţinele poeme în care se vorbeşte despre 
fericire: MUNTELE DIN MARE: Fericit fără să poți scrie, / 
privind măslinul în patria lui, / cerul în casa lui / atât de 
aproape / că nimeni nu-i vede / fereastra deschisă spre mare. / 
Fericit că poţi să taci, / să simţi cuvintele tolănite / în inima ta 
/ ca-ntr-un mormânt / de-abia împrejmuit cu flori, / că ziua 
începe la apus, / ca o mică sângerare / în palmele care se 
roagă. / Fericit că timpul stă în loc, / că nu există ne-nţeles, / 
că morţii poți să-i dai bineţe, / că verbul / nu e sclavul vreunui 
adjectiv, / că masa mea de scris / pluteşte lin / ca o corabie pe 
marea în furtună”. ( 6 noiembrie 2003). 

Poezia — rezultatul unui travaliu intim, litera pe care 
poetul o smulge din carne, din sânge, din suflet. Şi despre 
lacrimă poetul scrie la fel de frumos: „ÎNECAREA 
LACRIMEI: Să plângi şi lacrima să-ți fie / o margine de 

curcubeu, / lumina grea a unei zile / în care te întorci mereu; / 
să plângi când lacrima e zid / pe care nu mai poţi să-l treci, / 
să plângi şi lacrima să-ți fie / o mare-n care să te-neci”. (13 
august 2003). 

Este cel puţin ciudat cum, cuvântul „interzis” stăruie în 
lirica lui Nicolae Băciuţ şi îl regăsim în cele mai neaşteptate 
ipostaze: anotimp interzis, vis interzis, cuvânt interzis, poem 
interzis, orizont interzis, ş.a. 

Volumul cu titlul atât de tentant: „Singurând” — adună 
şi el poeme cu motto-ul despre dragoste din 1 Cor. 13, 4-8. 

Sunt poeme de maturitate artistică despre jertfa celui 
care şi-a închinat viaţa cuvântului. COLIND TÂRZIU: Se 
prinde carnea pe cuvinte / ca pe oasele tale subțiri, / dac-aş fi 
şi eu un cuvânt, / prin carnea mea ai putea să respiri. / Dac-aş 
fi măcar o vocală, / ecoul ei, niciodată pierdut, / ar rămâne 
cuvântul o yală, / silabă fără-nceput. / Dac-aş fi măcar o 
consoană, / poate c-ai fi tu un zid, / poate c-ai fi tu o Ană / în 
care aş vrea să mă-nchid. / Dar dacă voi fi doar aer fierbinte / 
pe buzele tale-aburind, / rosteşte-mă fără cuvinte, / să-i fiu 
iernii tale colind ".(7 ianuarie 2006). 

Un poem al năzuinţei şi al idealului de a fi. 

lată şi o rețetă eficace: REȚETĂ: Cuvântul — / 
medicament / care se dizolvă / sub limbă”. (11 februarie 2006). 

Universul domestic este şi el evocat în poemul: 
„Duminica acasă”, 

Nu lipsite de importanță sunt „Definițiile” poeziei ori 
poemele închinate lui Grigore Vieru. La finalul volumului 
antologic de autor, Nicolae Băciuţ inserează poemele debutului 
din „Caietul debutanţilor” 1980-1981, al Editurii Albastros, 
apărut în 1983, dar şi culegerii colective „Alfa *84”, apărută 
la Editura Dacia în 1984, care cuprinde selecţii reprezentative 
din lirica autorului. De asemenea, poemele incluse în „Cădere 
în anotimp”, despre care Nicolae Băciuț mărturiseşte: „În 
adolescență, eram elev de liceu, mi-am confecționat, atizanal, 

o carte cu poeme de-ale mele. Eram fascinat de ceea ce 
însemna „un nume adunat pe-o carte ”.Fireşte, mai păstrez 
acea carte, care are titlul Cădere în vârstă. 

Poemele din această secțiune sunt poeme scrise din 
acel punct de plecare, până la prima apariţie editorială. Sunt 
texte ale căderii în vârstele căutării poeziei. Nu pot renunța la 
ele. Bune, rele cum sunt, sunt ale mele. Sunt anotimpul poeziei 
mele înainte de a intra în colivie.” 

Antologia! O pădure fermecată cu arbori pentru toate 
vârstele. În care poetul a sădit cele mai prețioase gânduri şi 
imagini pentru cei ce vor veni şi se vor odihni la umbra 
copacilor. Şi a mai aşezat în mijloc un izvor cu apă vie, care te 
îmbie cu susurul apei lui. Şi poame plăcute la privit şi bune de 
mâncat. Aici e cu adevărat un adăpost pentru rugă. Şi pentru 
mulțumire şi slavă. („Să stărui până când / cuvântul îşi găseşte 
/ adăpost: / a fi fire — a fi fost” (Să stărui). 

Să intrăm plini de recunoştinţă, fiindcă porțile pădurii 
sunt larg deschise. 


Solstiţiul de vară, 2010 

O CARTE DESPRE NICHITA 


CE INIMĂ PERFCTĂ AR FI ACEASTA, 
DACĂ N-AR AVEA UN COLȚ 


SFĂRÂMAT 


Nicolae Băciuţ, NICHITA STANESCU, CU 
COLŢUL INIMII, Editura Nico, Târgu Mureş, 2008, 
Ediţia a II-a, revăzută şi adăugită 


M-am gândit îndelung, 
cum aş putea începe aceste consi- 
deraţii, pe marginea cărții unui om 
drag, despre un om şi mai drag. Şi 
cei doi îndrăgindu-se foarte, m-am 
aflat şi eu, cu gândul şi inima, ta- 
man în toiul drăgostirii lor priete- 
neşti şi frăţeşti, născătoare de 
pronie. 

Până la urmă, am ales a- 
ceastă parafrază a versului stă- 
nescian „Lecția despre cub” — 
pentru că inima este cel mai 


EDITURA NICO 


perfect-imperfect organ, care se poate sfărâma cel mai repede. 
Şi, cum spunea Jose Marti: „Dintr-o rană mai cumplită/ iese 


versul mai frumos ”. 


Restituirea literară, chiar dacă nu se practică în măsura 
în care ar merita un scriitor, (toți scriitorii merită!) este 
întotdeauna bine venită. Nu neapărat pentru că ne împros- 
pătează memoria, dar pentru că ne face să trăim în preajma şi în 
spiritul celor plecaţi şi să le prelungim în felul acesta existența, 
chiar dacă nu reală, în mijlocul nostru, dar cel puţin spirituală. 

Un bun creştin obişnuişte să-i pomenească pe „cei blajini” care 
au o zi a lor, un Paşte al lor, zile comemorative (de naştere ori 
de înălţare la cele veşnice) şi, îndeobşte, ori de câte ori se ivesc 
în amintire. E admirabil. Pomenirile se fac în fel şi chip. Unii 
au făcut din ceremonial un adevărat spectacol, un show la care 
invită high-life-ul. Ritualul sacru, datina se prefac în modă, în 
trend, în brand, în hărmălaie cu surle şi tobe, (dar mai ales cu 
manele, că se poartă!), devin un prilej excelent de distracţie, de 
petrecere, de dans şi glume îndoielnice, care nu au nimic de-a 
face cu mortul. 

Ritualurile simple de înmormântare ori de pomenire la 
diferite date, pentru ca dispărutul să poată trece vămile 
văzduhului, doar la ţară se mai menţin, dar şi acolo e invitat tot 
satul şi familiile se întrec în iscusinţă şi în fantezii culinare care 
nu au nimic de-a face cu sufletul răposatului. Ne-am obişnuit 
să dăm de pomană. Ne-am obişnuit să primim pomană. Suntem 
pomanagii? Poate. 

Personal, cred că Sfânta Liturghie este Sacramentul 
care împlineşte pe deplin datoriile față de răposați şi o mică 
pomană, fără să ştie stânga ce face dreapta. 

Şi pentru că nu-mi închipui cum e să-i dai pomană lui 
Nichita, un sfert de veac l-am aniversat şi l-am comemorat, 
primăvara şi iarna, în felul meu. În cele din urmă, am găsit şi 
modalitatea ideală pentru mine, de a mi-l readuce aproape (de 
parcă l-aş fi uitat vreodată!) - pentru că mă oprea parcă ceva 
sau cineva, să-i dau pomană, de mâncare. Am procedat, aşa 
cum făcea el cu prietenii şi cum a mărturisit adeseori: „A-i 
dărui cuiva o poezie este ca şi cum i-ai oferi o floare.” 

Şi Nichita făcea tot timpul astfel de daruri. Până şi la 
nunta unor prieteni, a venit cu darul său: o poezie dedicată 
mirilor. Tare aş fi vrut să se găsească cineva care să-mi 
dăruiască la nuntă o poezie, scrisă special. Dar n-a fost să fie. 

Apoi, nu m-am putut deloc obişnui cu ideea, nici măcar 
după un sfert de veac, că Nichita nu mai este. Era de ajuns să 

privesc puţin la Epica Magna sau la Noduri şi semne şi să-i 
văd semnătura: Nichita, Azi. Cum să fie mort, când el scrie 
AZI? Un astăzi continuu. Un astăzi cu miresme de veșnicie. Un 
Azi care va dăinui atâta timp cât va dăinui lumea. Zburând 
peste milenii. Acest Azi e dovada că Nichita ne-a iubit atât de 
mult încât s-a gândit la noi peste vreme şi vremuri, cerându-şi 
„Dreptul la Timp” şi în felul acesta câştigându-şi Dreptul la 
eternitate. 

„Dreptul la nemurire sau Nichita, Azi” s-a numit 
prima mea carte dată de pomană pentru sufletul lui Nichita. 
Pentru că niciun alt dar nu mi s-ar fi părut mai potrivit. Al 
doilea volum — tot de pomană — a fost „Ca o pasăre Ibis” — şi 
e prelungirea celei dintâi. Atât m-am priceput, pentru că altfel, 
cum să dau pomană unui OM VIU? Dar ce înseamnă „să dai de 
pomană?” Înseamnă a face un dar cuiva, fără să aştepţi nimic în 
schimb, fără recompense, mulțumiri şi felicitări. Aşa am citit 
eu pe un afiş, apărut la un an de la nemurirea lui, atunci când 
un grup de prieteni, printre care şi Gheorghe Tomozei, i-a 
dăruit un Album memorial. Acolo am văzut un autograf cât se 
poate de original, pe o fotografie în care poetul stătea drept, cu 
braţele crucificate pe aer, într-o îmbrățişare cosmică a lumii şi a 
tot ce există pe ea, iar dedesubt, scria cu litere de mână: „Atâta 
să nu uiţi / Că el a fost un om viu / viu / pipăibil cu mâna. 
Nichita Stănescu, Azi”. 

La scurgerea unui sfert de veac de la nemurirea lui, i- 
am mai făcut o pomană „de pomină”: volumul „99 de anotim- 
puri fără Nichita. Omagiu”, Editura Pax Aura Mundi, 2008. 

Cu puțin timp în urmă, am aflat că un alt poet, din cu 
totul altă zonă a țării, Nicolae Băciuţ din Târgu-Mureş i-a făcut 
şi el „pomeni” lui Nichita, în spiritul acelor „afinități elective”. 
Una din aceste pomeni s-a concretizat în volumul de faţă, 
intitulat „Nichita Stănescu. Cu colțul inimii”, apărut la 
Editura Nico, Târgu-Mureş, în două ediţii. 

La prima ediție a Festivalului Nichita Stănescu, de la 
Ploieşti, din 13-14 decembrie 1984, Prinţul Tom (Gheorghe 
Tomozei, îngrijitorul Albumului memorial) scria despre 
„Bătrânul Nichita”, poezia „Ultimele ştiri”: „Îngerii scriu 
articole de legi/ ori cioplesc săgeți / şi în pauza de prânz ling 
sare.// Ei patronează cu inclemenţă / uzinele de ace cu gămălie 
/ fierb rachiu de crini în alambice / şi se trezesc întrebând fără 
noimă:/ Oare ce-o mai fi făcând / Poetul Nichita Stănescu? ” 

Chiar. De bună seamă şi Nicolae Băciuţ, tot de la 
această întrebare a plecat în conceperea acestei admirabile cărți 
în cinstea/memoria lui Nichita. 

Mă consider privilegiată când îmi cade în mâini o carte 
despre un om drag. Şi nu mă mai satur s-o citesc, s-o savurez, 
de parcă aş dori să-mi intre pe sub piele şi să rămână acolo. 

Şi chiar rămâne. Pe sub pielea sufletului. Pe sub pielea 
privirii. Pe sub pielea lăuntrului de ființă. Pe sub pielea 
„colțului inimii”. Şi acestea fiind zise, să pornim, cu îndemnul 
lui Nichita: „Pe corăbii!” — şi să descindem în oceanul de 
lumină reflectat în azur, din poezia lui, trasă pe roata sufletului 
celui care l-a iubit şi-l mai iubeşte, şi-l va iubi încă. 

Volumul „Nichita Stănescu. Cu colțul inimii” — este o 
bijuterie rară. Un chihlimbar de purtat la piept, ca pandantiv la 
o întâlnire importantă cu Viaţa. Ori cu Veşnicia. Ea este 
neîncadrabilă în vreun gen, este ceva singular în creaţia lui 
Nicolae Băciuţ (deşi a mai scris cărți omagiale!) — cum singular 
este şi obiectul ei: Bătrânul Nichita. 

Este alcătuită dintr-o sumă de texte scrise cu dragostea 
dând pe dinafară, aşa cum izbucneşte „o lacrimă care plânge 
cu ochi”, pentru o personalitate atât de carismatică şi de 
originală cum a fost Poetul. Se vede cât colo că Nicolae Băciuţ 
îl prețuieşte peste măsură. Cu, sau fără dioptrii sufleteşti, cu 
sau fără dioptriile inimii. Se vede chiar şi cu ochiul liber. Chiar 
şi cu sufletul liber. Să păşim încet în fibra inefabilului, ca să nu 
speriem îngerii. 

Firesc, Nicolae Băciuţ începe cu un „Porter al artistului 
la tinereţe fără bătrâneţe”, în care mărturiseşte chiar de la 
început, că e molipsit incurabil de Nichita: „A fost „o 
întâmplare a fiinţei mele” întâlnirea cu Nichita Stănescu. O 
întâmplare pe care am provocat-o, fiindcă atunci credeam că 
nimic pe lume nu e întâmplător. În egoismul dragului meu de 
Nichita, am vrut să am un Nichita al meu care, până la urmă, 
fără să-mi premeditez gândul, a devenit un Nichita înainte şi 
după Nichita, cel care n-a însoțit timpul real decât o jumătate 
de veac, rămânând cealaltă parte de timp să se înveşnicească. 

Acest Nichita, al meu, scris „cu colțul inimii”, e 
reconstituit din felul în care s-a văzut el pe sine, cum a văzut el 
pe alții şi cum alţii cred că l-au cunoscut. E un Nichita 
paradoxal şi imprevizibil, aşa cum a fost el, fără să-şi impună, 
ieşit din canon”. 

Foarte ciudat şi deloc întâmplător, e faptul că Nicolae 
Băciuţ, vrând să aibă un Nichita „numai al meu” — a sfârşit cu 
„un Nichita al nostru” — adică pentru noi toți, deopotrivă. 
Pentru că Nichita este un dar al tuturor pentru toți, o avuţie 
publică, ca o pâine rumenită şi caldă din care se pot înfrupta 
mulțimile, fără ca aceasta să se împuţineze. O pâine spre 
împărtăşire. Şi mai interesant e faptul că Nichita este perceput, 
din perspectiva celor trei „eu”, aşa cum ar trebui să ne 
percepem toți: cum ne vedem noi înşine, cum îi vedem noi pe 
alții şi cum ne văd alţii pe noi. Mai rămâne un al patrulea „eu”, 
cel mai pătrunzător şi mai important pentru „devenirea noastră 
întru ființă” — cum ar fi spus Noica - şi anume: cum suntem 
văzuţi de Dumnezeu, felul în care El ne percepe. Şi acesta este 
cel mai adevărat, mai fidel decât orice oglindă. În rest, poate 
interveni factorul subiectiv. Oglinda aceasta nu ne poate minţi 
şi nici nu se sparge vreodată. 

„Acest portret al artistului la tinereţe fără bătrâneţe — 
spune Nicolae Băciuţ - nu vrea decât să completeze un album 
al unui destin şi al unei opere, cu încă o licărire de viaţă. E o 

clipă recuperată din actul de identitate al unui poet. Poate cel 
mai mare după Eminescu, cum spunea cineva. Un poet 
adevărat. Care a trăit ca un poet şi a murit în numele poeziei. 
Și care a rămas mereu în cartea mea de citire, în cartea mea 
de iubire. 

Nichita după Nichita. Un timp fără răstimp. ” 

Un interviu cu Nichita Stănescu — este pentru Nicolae 
Băciuţ — acum, după mai bine de un sfert de veac — un reper 
prețios, nu numai pentru cartea lui fundamentală: „O istorie a 
literaturii române contemporane în interviuri” — dar şi pentru 
întreaga sa operă şi viață. Nu se poate să scrii şi să nu te 
raportezi la Nichita. E un bagaj necesar, pe care trebuie să-l 
porți permanent, pe dinăuntru, o dulce povară care nu te 
împovărează, ci îți uşurează poverile şi te saltă el pe drum în 
loc să-l cari tu, aşa cum, pe Monseniorul Vladimir Ghica îl 
ducea bagajul, purtându-l săltat, acolo unde trebuia neapărat să 
ajungă. Este duhul din noi care ne poartă pe aripile sale. 

Nichita este pentru mai tânărul coleg de Dumnezeu, de 
Duh şi de Poezie — Nicolae Băciuț — o revelaţie într-un 
octombrie văratec. De aceea îl evocă într-un ton foarte 
afectuos, aşa cum doar persoanele foarte apropiate şi foarte 
dragi, ți se înfăţişează: 

„Am văzut cum arată o zi fără început şi fără sfârşit a 
unui poet. A fost exact aşa cum mi-am reprezentat în copilărie 
imaginea unui scriitor, imagine formată doar din lecturi şi din, 
vai, atât de reci fotografii de manual. Ținând parcă dinadins 
să-mi arate că poate exista un scriitor ideal, a cărui biografie 
nu se desparte cu nimic de opera sa. Poetul, încetul cu încetul, 
mi-a impus un portret care să refuze orice altă înfăţişare a sa. 
Trupul masiv al Poetului înveşmântat în ținuta celui mai banal 
trecător de pe stradă, tocmai poate pentru a nu atrage atenția 
asupra sa, mergea cu paşi silenţioşi, tăcându-şi liniştea pe 
care o rupea din când în când cu câteva vorbe, care nu 
aşteptau replică. „Aici îşi avea casele Slavici”, „Cândva 

Caragiale a locuit aici”, „Aici e un loc sfânt, e al lui 
Eminescu, care ne-a făcut pe toţi şi care ne-a scris pe toți. În 
camera de sus, neştiută de cei care trec prin faţa ei, şi-a scris 
Kamadeva ”. Deschide un volum din Eminescu şi citeşte: „Cu 
durerile iubirii / Voind sufletu-mi să-l vindec, / L-am chemat în 
somn pe Kama- / Kamadeva, zeul indic. // El veni, copilul 
mândru, / Călărind pe-un papagal, / Având zâmbetul făţarnic / 
Pe-a lui buze de coral, // Aripi are, iar în tolbă-i / El păstrează, 
ca săgeți, / Numai flori înveninate / De la Gangele măreț. // 
Puse-o floare-atunci în arcu-i, / Mă lovi cu ea în piept, / Şi de- 
atunci în orice noapte / Plâng pe patul meu deştept...// Cu 
săgeata-i otrăvită / A sosit ca să mă certe / Fiul cerului albastru 
/ Ş-a iluziei deşerte.” 

În timp ce recită, privirea lui pare atotcuprinzătoare. 
Priveşte pretutindenea şi niciunde. Acesta este primul şi singurul 
meu Nichita Stănescu. Ceilalți pe care i-am întâlnit, chiar şi pe 
cel de la Struga, pentru care m-am călătorit spre a-l vedea, 
asemeni unui badea Cârțan contemporan, purtându-i cărțile în 
rucsac, tăind, pe jos, Bulgaria şi Macedonia iugoslavă până pe 
malurile fierbinți ale  Ohridului, nu sunt decât înfățișări 
întâmplătoare şi nu întotdeauna adevărate ale poetului. Şi ale 
poeziei.” 

Şi până să înceapă dialogul de taină, deja ştiau o 
sumedenie de lucruri unul despre celălalt. Din tăceri grăitoare. 
Din fâlfâiri de aripi de heruvimi. Din priviri şi din acel flux de 
tandreţe, cu două sensuri, care circula de la unul la altul. Sunt 
lucruri care nu pot fi rostite. Să lăsăm inefabilul să vorbească şi el 
va şti până când, până unde... 

“Ce minune a lumii a fost acest poet” — îmi scrie Nicolae 
Băciuț pe cale electronică — tocmai în timp ce eu trudesc să 
demonstrez în aceste cuvinte, acelaşi lucru! 

Gândurile noastre se împletesc sub acoperişul de rugă al 
aceluiaşi Nume, ori al aceleiaşi iubiri. 

Cu toate acestea, Nicolae Băciuţ şi-l revendică permanent 
pe Nichita ca pe un bun colectiv devenit un bun personal. Adică 
şi-l însuşeşte, până la cufundarea deplină în el, într-o empatie 
firească. El spune: “O parte din Stănescul meu” şi relevă chipul 
rostit al acestei “părți”. 

Încercând a defini Cuvântul ca material al Poeziei, Nichita 
Stănescu a spus: “Partea de om a cuvântului, partea trecătoare 
de om a cuvântului este importantă după cum nu mai puțin 
important este felul naşterii şi mai important mi se pare a fi însăşi 
naşterea.” 

Convorbirea celor doi scriitori stă sub semnul fast al 
Cuvântului, aşa cum noi stăm sub semnul fast al Divinității. Iar în 
privinţa îmbătrânirii şi perisabilității cuvântului, Nichita era de 
părere că: “Cuvântul nu are natura timpului, el se petrece în timp, 
dar el are o natură statică. Timpul are o natură perisabilă. Locul 
petrecerii cuvântului e trecător, nu cuvântul. ” 

Legat de viața personală a poetului despre care Nichita 
s-a pronunțat într-un poem încântător, acesta spunea: “viața 
personală a poetului este avatarul verbului care se vorbeşte pe 
o orbită spaţială în jurul subiectului său, în jurul unui nume, în 
jurul unui substantiv. ” 

În privința autoportretului pe care Nichita şi-l face într- 
un interviu cu Florin Mugur, „Arăt întocmai ca o mirare a 
mea”, el adaugă: “acel dialog vechi făcut cu Florin Mugur 
avea ațățarea colegială a unor schimburi de sentimente, a unui 
trup de sentimente, trecător, cel pe care ţi-l prilejuieşte 
tinereţea în conversaţie. Acum nu cred că se mai poate vorbi 
de un schimb cu ceva şi cred că un autoportret nu mai e posibil 
pentru că portretul însuşi nu mai este cu putinţă ”. 

Nichita Stănescu şi-a definit prima spaimă a ființei 
astfel: “Prima spaimă, de bună seamă, a fost aceea a naşterii 
mele. Ca dovadă că ea a fost atât de uriaşă, coincide cu 
dreptul de a fi uitat-o cu desăvârşire. Nimeni nu-şi mai aduce 
aminte un lucru esenţial al vieţii lui: secunda naşterii lui, după 

cum nimeni nu poate să ţină minte al doilea lucru coincident 
cu primul: moartea lui”. 

La întrebarea reporterului, ce reprezintă Eminescu 
pentru el, Nichita a răspuns: “ - Eminescu? — e foarte greu să 
respiri după el, dar în clipa în care el ne-a devenit nouă 
tuturor respiraţie, va trebui ca noi înşine, la rândul nostru, să 
fim respirația nenăscuţilor. Eminescu este un aer pur, genuin, 
un aer curat. » 

Cu acelaş prilej, de faţă fiind şi Nicolae Băciuţ, are loc 
un schimb de păreri de cuvinte între Nichita şi Maria Luiza 
Cristescu, venită şi ea, mai târziu, în vizită la Poet. Este de 
menţionat, dacă nu se ştie, dar îndeobşte, toată lumea o ştie, 
faptul remarcabil, că la Nichita acasă se perindau diferiți poeți, 
scriitori, artişti, critici, casa lui fiind în permanenţă deschisă. 

“- Faptul că eu sunt intim cu oricine, spune Nichita, nu 
e o intimitate, e un drag al meu de a fi. Că altfel eu sunt un 
luptător care are treabă cu puşca trupului, cu sulița ochiului. 
Când mi se va scurge măduva din oscioare se va vedea că în 
fiecare os aveam o puşcă. ” 

Întrevederea a avut loc în 3 octombrie 1980 şi articolul 
a fost publicat în “Vatra” nr. 7/ 1982. 

O mărturisire de mare valoare pentru Istoria literaturii 
este adunată sub titlul « Serile de poezie de la Struga » şi se 
constituie într-un soi de jurnal spiritual pe care Nicolae Băciuţ 
l-a alcătuit, în urma experinței fundamentale trăite în Serbia, 
când a participat la Festivalul de Poezie de la Struga şi Nichita 
Stănescu a fost încununat cu premiu şi cununa de lauri pentru 
poezie, eveniment marcant în viaţa lui, dar şi pentru cultura 
românească. Însemnările de atunci, transpuse prin filtrul 
sensibilităţii sale, au rămas mărturie în timp, de valoarea, 
dragostea şi notorietatea de care se bucura Nichita Stănescu în 
« patria poeziei » - cum a fost numită Struga, loc de întâlnire a 
poeţilor din multe ţări. Întreg Jurnalul de la Struga este un imn 
de dragoste închinat Poeziei şi slujitorilor ei. Tânărul Nicolae 

Băciuţ primeşte, înainte de a purcede la drum, în această 
călătorie inițiatică, povăţuiri de la Romulus Guga: „Poartă-te 
astfel încât să nu trebuiască să cunoşti mânia mea”, mi-a spus 
Romulus Guga. „Dar cred că o cunosc!” „Nu, numai ţi se 
pare. Nu vreau să mi-o cunoşti. De aceea, poartă-te cu 
demnitate. Să-ţi foloseşti cuvintele iubindu-ți limba şi neamul. 
Să fii pe măsura literaturii care aduce cununa. Să nu iubeşti 
frumuseţea care îți fură ochii, ci pe cea care îți îmbată sufletul. 
Să nu te laşi înspăimântat de oboseală şi drum lung. Caută-ţi 
prieteni, ţie şi limbii pe care o vorbeşti”, sună vorbele ca 
învăţăturile cuiva către ucenicul său. „Te-ai bucurat de 
încrederea mea, fă să fiu mândru de credinţa ta. Drum bun şi 
să te întorci sănătos!” 

În acest periplu, înfloreşte şi mai mult dragostea pentru 
Nichita Stănescu: , Există poeți pe care îi iubim pentru că îi 
iubesc şi prieteni dragi nouă — ce fel de iubire o mai fi şi 
aceasta(?) — dar sunt unii pe care îi iubim cu mândrie şi 
orgoliu nemăsurat, pentru că ei există prin ei înşişi, prin 
cărţile şi faptele lor. 

Nichita este unul dintre aceştia din urmă, chiar dacă nu 
a scris în fiecare zi o capodoperă, cum îi pretindeau unii, sau 
chiar dacă uneori Nichita nu era Nichita”. 

Este şi un bun pretext pentru autor de a rememora 
primul contact cu opera poetului. 

Legat de festivitatea de premiere, Nicolae Băciuţ a 
consemnat în chip fidel evenimentul: „Avem deosebita onoare 
să vă aducem la cunoştinţă următoarele: Comitetul 
Festivalului Internaţional Serile de la Struga v-a acordat înalta 
recunoaştere internaţională Cununa de Aur pe anul 1982”. 

Dar şi reacția poetului, la aflarea veştii „încununării”: 
„Mă simt ca împăratul din poveste care râde cu un ochi şi şi 
plânge cu celălalt. Râd de fericire cu un ochi, că acest premiu, 
poate cel mai important premiu de poezie din lume, este o 
îndreptățire a muncii mele de peste treizeci de ani, pentru 

sporirea şi păstrarea frumuseţilor limbii române. Plâng cu un 
ochi pentru că pentru îndreptăţirea ce mi s-a făcut mie au fost 
omişi alți poeți la fel de talentaţi ca şi mine. 

În orice caz, consider acest premiu ca fiind acordat 
poeziei noastre în genere şi prezenţei ei, din ce în ce mai 
prestigioase, între literele universale”. 

Cu reverența cuvenită a discipolului, Nicolae Băciuţ 
mărturisea: „Despre Nichita Stănescu aş vrea să pot scrie 
cuvinte „cu colțul inimii”. Cuvinte care să îngenuncheze, 
sărutând cuvintele poetului. 

Poetul e ca o duminică în care stau îngrămădite toate 
zilele săptămânii, adică luni, adică marţi, adică miercuri, 
adică joi, adică vineri, adică sâmbătă, adică duminică. Oare 
cum o fi arătând duminica duminicii domniei sale? Dar cum o 
fi arătând pământul pe care tălpile lui calcă, iarba care se 
vrea Strivită, aerul care se vrea respirat de poet? 

Poetul e ca o sărbătoare. O sărbătoare care se ţine în 
fiecare zi, de la repedea „călărire în zori” la ceasul în care 
soarele se opreşte deasupra capului ca o inimă de raze, până 
în clipa în care buzele arzând ale soarelui sărută înroşite 
crestele pădurilor. Pentru mine, multă vreme, soarele nu 
răsărea şi nu apunea decât din pădure! Ce miracol însă când 
l-am văzut răsărind şi apunând în mare!” 

Drumul până la Struga e o întoarcere în albia copilăriei. 
La leagănul dintâi. Gura de copilărie rămasă deschisă — a 
uimire — spre lume. „Îmi iau de acasă un bulgăre de pâmânt, 
într-o pungă, pe care o voi duce cu mine la Struga. Să vadă şi 
el lumea!” "Ţăranii îşi purtau peste tot pământul cu ei. Sub 
unghii. Cât timp îl ştiau acolo, erau încredințaţi că-i al lor. 
Măcar pe acesta nu li-l putea lua nimeni. Şi-l purtau cu 
demnitate şi nu se ruşinau niciodată de el. În el ascundeau 
sămânța dăinuirii. 

Autorul ne familiarizează cu atmosfera Festivalului de 
Poezie de la Struga: „Peste noapte, Struga s-a îmbrăcat în 

hainele de sărbătoare ale Festivalului. Au fost arborate 
drapelele ţărilor participante la Festival, iar de-a lungul celor 
două maluri ale Drimului, apă ce se rupe parcă din Ohrid, au 
fost întinse cabluri de care atârnă mii de becuri, de la a căror 
lumină, noaptea, apele Ohridului par incendiate. ” 

Suntem introduşi în culisele Festivalului şi aşteptăm 
invitaţii. „Au început să apară şi invitaţii. „Va fi o invazie 
română!” — îmi spune lovan Strezovski, în aşteptarea 
delegaţiei române. Prima „invazie” nu a fost prea mare: 
Nicolae loana, Alexandru Andriţoiu, Alexandru Jebeleanu, 
Adrian Popescu, Gheorghe Tomozei. De-abia după o zi a 
apărut şi Nichita Stănescu, însoțit, printre alții, de D. R. 
Popescu, George Bălăiță, Cornel Popescu, Dumitru M. Ion, 
Carolina Ilica, Sorin Dumitrescu. (...) Câteva zile la rând 
centrul atenţiei, fiind asaltat de admiratori, prieteni, gazde, 
televiziuni, reporteri de la radio, reviste, Nichita Stănescu 
exclamă, într-un târziu, reuşind să scape dintr-o 
„împresurare”: „N-am timp nici să respir!” 

Cuvintele lui Nichita Hristea Stănescu din acele zile 
sunt emblematice. 

„O reporteră de la televiziunea iugoslavă vrea să-i ia 
un interviu lui Nichita Stănescu în franceză. „Patria mea este 
limba română! ” — i-a replicat atunci Nichita Stănescu, furios, 
refuzând, pentru „jignire”, să-i mai acorde interviul. Un 
acelaşi Nichita am ascultat şi la o conferință de presă, unde el 
a vorbit mai mult despre patria sa, despre limba română. 
Întrebările se succed cu repeziciune în macedoniană, în timp 
ce eu mă concentrez să înregistrez câte ceva din cele spuse de 
laureat: „Cred că răspunsul meu dat revistei Lim nu a fost 
bine interpretat. Noi, ca naţiune, provenim din descălecare şi 
nu prin încălecare!”. „Poezia nu e un act de vedetism, poetul 
nu e o echipă de fotbal care joacă în deplasare. E o altă faţă a 
locului său. Această faţă poate fi şi înaripată şi îngropată. 
Dacă-i punem roți, călătoreşte!” "O mare parte din dragostea 

mea naturală pentru Iugoslavia o datoresc la doi oameni, care 
au făcut un contact sufletesc şi pe deasupra şi dedesubtul 
cuvintelor. Primul e Adam Puslojic — în ordinea timpului care 
m-a îndrăgostit de Iugoslavia — şi a stârnit o carte, Belgradul 
în cinci prieteni. Al doilea, ciudat, e un prozator, Bojin 
Pavlovski, cu care m-am înţeles după colțul ochilor ca şi cum 
s-ar fi sfârşit de mult al treilea război mondial”. 

„Pe scurt, ca şi pentru corigenţii care îşi fac copiuţe cu 
care să treacă în toamnă, să spun că poezia nu e arta 
cuvântului, pictura nu e arta culorii, muzica nu e arta 
sunetului, desenul nu e arta liniei şi aş putea să spun că vorba 
cuvânt este materialul poeziei, că culoarea e materialul 
picturii... Arta, în genere, ţine direct de inima din creier”. 
„Cine cunoaşte limba poezească poate traduce poezie. Oricât 
de bine ai şti o limbă, dacă nu o şti în valenţe pe a ta, nu poți 
traduce. Cât despre poezia română, pot afirma că majoritatea 
marilor poeţi, pe care, ca niciodată, nu-i poți număra, sunt 
grănicerii limbii române. Noi avem o patrie de pământ care se 
lărgeşte şi se strâmtează după cum curge istoria şi avem o 
patrie eternă, care e limba română. Să băgaţi bine de seamă 
că barbarii şi agresorii, îndeobşte, trec pe văi. Avem destui 
munţi ca să avem o mare credință în ţara noastră. Limba 
română e o limbă care aleargă din om în om şi ea se dă din 
gură în gură, ca şi sărutul. Când oboseşte, peste noapte, 
doarme în sufletul unui băiat, după aceea la altul, după aceea 
la altul... ”. 

Cât de recunoscători trebuie să-i fim lui Nicolae Băciuţ 
pentru că ne-a restituit acele cuvinte ale Poetului care a rămas 
în inima noastră, încununat cu lauri şi „veşnic tânăr şi ferice”... 

„Aflat în vervă deosebită, Nichita Stănescu ne-a 
povestit, la provocările lui Alexandru Andriţoiu, „verzi şi 
uscate”. Amintiri, vorbe de duh, respiraţii lirice... Notez în 
fugă: „Întoarcerea la Eminescu este viitorul poeziei române”. 
„Eu când mă bucur de ceva râd şi înjur, dar cu bucurie”. „Eu 


171 


am ajuns la poezie prin dragoste de poezie. Citind în fiecare zi 
poezie, ai toate şansele să devii poet!” „„Sunau foarte cunoscut 
şi uitat poeziile unui poet de limbă albaneză!” ,„ De multe ori, 
când plecam în străinătate, am avut sentimentul că vin acasă!” 
„Cum ar fi dacă Nichita Stănescu ar fi redactorul-şef al unei 
reviste?” Chiar aşa! Ce-ar fi dacă lui Nichita Stănescu i s-ar 
încredința conducerea unei reviste, bineînțeles, de poezie?!” 

Reporterul înregistrează conştiincios, toate amănuntele 
şi le redă, filtrate prin propria sensibilitate: „, Oraşul dintre cele 
două ape, Krni Drim şi Ohrid, este, pentru căteva zile, locul cu 
cea mai mare densitate de poeți pe metru pătrat, este Capitala 
poeziei, cu ambasodori din Australia şi SUA, din China şi din 
Marea Britanie, din Polonia şi URSS, din... Poeți care nu mai 
țin cont de prejudecăţi şi de ţară, continent. Ei vorbesc într-o 
limbă a prieteniei despre poezie, despre cultură, în general, 
despre viaţă. Dar despre ce nu vorbesc aceşti oameni a căror 
religie e poezia?” 

Intuiţia, rafinamentul, erudiția, convertite într-un fluviu 
de lirism îşi spun cuvântul: , Deschid geamul şi lacul e atât de 
aproape. Închid ochii şi imaginea lacului rămâne pe retină. Un 
albastru în alt albastru. De aici, de la balconul unei camere 
din elegantul dar şi excesiv de scumpul Hotel ,Drim”, văd 
cum Krni Drim se desprinde din lacul Ohrid, ca o lacrimă, 
cum apele sale se întind străvezii, împărțind în două această 
patrie a poeziei, Struga. (...) 

În seara festivităților de decernare a ,„ Cununii de aur”, 
dintre cei care au citit poezie pe podiumul de pe ,,Podul 
prieteniei”, Abdulah Mansur, după lectura poeziei sale, a 
coborât de pe scenă, aruncându-şi cartea din care a citit în 
apele Drimului. Ca la un botez al poeziei. Oglinda apei s-a 
spart în stropi mari.” 

„(...) Struga e nu numai o patrie a poeziei, ci şi un 
prilej pentru fiecare dintre cei prezenți de a-şi face cunoscute 
limba, poezia, patria. 

Pentru mine, e un prilej fericit de a încerca să testez 
felul în care e cunoscută literatura română dincolo de 
granițele ei de pământ. Primul interlocutor e o poetă din 
Finlanda, Eira Stenberg. ” 

(...) În ultimă instanţă, în acest fel îi vor putea recruta 
mai bine pe viitorii traducători dintre poeții imporanţi ai lumii. 
Dintre cei care, vorba lui Nichita, cunosc limba poezească... ” 

Şi într-adevăr, Nicolae Băciuţ întreprinde o anchetă 
despre condiţia poeziei şi traducătorii ei şi ia interviuri Firei 
Stenberg, lui Taşko Sarov, din Macedonia, lui Rolando Certa 
din Italia, lui Ion Milos — Suedia; lui Adam Puslojic, Serbia şi 
unor scriitori români. 

Taşko Sarov — spune jurnalistul, „are un adevărat cult 
pentru limba română. În zilele Festivalului, el s-a aflat cea mai 
mare parte din timp în preajma laureatului. Era ca într-un fel 
de prelungire a condiţiei de traducător al lui Nichita 
Stănescu ”. 

El este traducătorul, alături de Dumitru M. Ion, al 
ediției bilingve (română-macedoneană) „Poezii”, apărută la 
Editura Misla din R.S.F.lugoslavia, cu ocazia decernării 
„Cununei de aur” lui Nichita Stănescu. El declară: „Pentru un 
om care cunoaşte o literatură străină, îi cunoaşte sursele, 
valorile şi mai ales spiritul, nu e greu să traducă din această 
limbă, mai ales când e vorba de o literatură care cu fiecare an 
îşi dezvoltă creşterea şi în istoria ei are pe un Eminescu, 
Macedonski, Goga, Blaga, Arghezi, Bacovia, Barbu, din a 
căror operă, de altfel, am tradus. Alături de aceştia, Nichita 
Stănescu e, în ultimii ani, cel care vesteşte literatura română 
peste hotare, e un creator care îmbogățește, şi asta cu mare 
succes, firul neintrerupt de creştere a limbii române, al 
literaturii române. 

A traduce pe Nichita Stănescu înseamnă a traduce 
spiritul, şi folosesc aici expresia lui Nichita, nobil de dor şi 
dumnezeiesc al poporului român. ” 

Despre felul cum e receptat Nichita Stănescu în 
Macedonia, Taşko Sarov a spus: „- Premierea lui Nichita la 
Struga este un semn al recunoaşterii sale, a creaţiei sale. După 
părerea mea, de mult Nichita Stănescu nu mai aparține 
literaturii române, ci literaturii universale. Macedonia, mai pe 
larg Iugoslavia, face parte din această literatură universală şi, 
prin ea, Nichita s-a impus mai mult în universalitate. Cultivând 
o poezie pe sursele naţionale, marii poeți ai literaturii române 
contemporane ca Eugen Jebeleanu, Ștefan Aug. Doinaș, Marin 
Sorescu — şi enumerarea poate continua — şansa lor de a intra 
în universalitate creşte.” 

Şi despre portretul spiritual al lui Nichita, acesta spune: 
„Poetul e un om între oameni. Îi place să fie un om din 
mulțime, fie acasă, fie în străinătate. Îi place să pătrundă în 
sufletul omului, să descopere bogății care se ascund în acesta. 
Indiferent de mijloace. Ținteşte spre a descoperi bogății care 
altfel s-ar pierde. Pe mine, ţin minte că mă punea să-i cânt 
cântece macedoniene, să i le traduc, iar pe unele mă punea să 
le cânt de mai multe ori. L-am văzut aplecat asupra operelor 
multor scriitori români mai vechi şi extrăgând de acolo ceea ce 
e poetic şi modern... (...) Revăzându-l, când am început să-i 
traduc versurile sale pentru Misla, sub titlul Dreptul la timp, 
am descoperit un Nichita care a rămas acelaşi, chiar dacă, 
între timp, faima lui a intrat într-o continuă creştere. ” 

Rolando Certa dă mărturie în legătură cu recunoaşterea 
poetului Nichita Stănescu: „Impresia mea cea mai profundă 
este că recunoaşterea poetului Nichita Stănescu reprezintă şi o 
prețuire binevenită pentru cultura română modernă, bogată, 
activă”. 

Nicolae  Băciuţ surprinde şi momentul premierii 
poetului: „Zilele Festivalului, orele, minutele s-au scurs într- 
un fastuos ritual, care a culminat cu seara în care, plin de 
emoție, Nichita Stănescu şi-a primit „, Cununa de aur”. Cu ea 
în brațe şi-a îmbrățişat compatrioții, gazdele, invitații 

Festivalului, cunoscuții şi necunoscuţii care i-au ieşit în cale, 
felicitându-l. ” 

În alt context, dar în aceeaşi idee, criticul Marin Mincu 
afirmă despre posteritatea lui Nichita: “Lui Nichita Stănescu 
nu-i lipseşte nimic, pentru ca el să fie ceea ce este, adică 
modelul cel mai important al poeziei române postbelice, acela 
care infuzează în poezia ce a urmat un siaj enorm în ceea ce 
priveşte fie scriitura, fie mesajele semantice. Nichita Stănescu 
ar fi, deci, singurul poet care, fără să exagerăm, contează ca 
model absolut. ” 

În privinţa integrării poetului în societatea românească 
postdecembristă şi dacă acesta ar fi făcut politică, Marin Mincu 
a spus: “- Nichita Stănescu politică? Ştii bine, Nicolae Băciuţ, 
că n-ar fi făcut niciun fel de politică! Poetul mare, din toate 
timpurile, face politica proprie. Îmi aduc aminte, când eram la 
Belgrad, la Congresul literaturii din 1982, şi păşeam pe 
străzile din jurul Hotelului „„Slavia”, dumneata îl cunoşti, 
fiindcă am fost în aceeaşi perioadă în Iugoslavia, la un 
moment dat Nichita s-a enervat şi a încercat să fugă după un 
porumbel, să dea cu piciorul în acel porumbel şi a zis ,,Tuţi 
mama ta de porumbel al păcii!” Asta era o replică, pentru că 
nu ştiu unde războiul împotriva nu ştiu cărei populaţii era atât 
de meschin şi atât de absurd, încât poetul, nu, care este uman 
la modul absolut, s-a enervat pe aceste simboluri ale păcii, 
care erau de fapt doar simple forme retorice. Un poet adevărat 
ca el nu ar fi făcut niciun fel de politică, nu s-ar fi înrolat în 
niciun partid. Cred că s-ar fi izolat total şi ar fi devenit poate 
Chiar un eremit. Un Nichita Stănescu care n-ar mai fi primit 
toată plevuşca, toată plebalia care în timpul ceaușist i-a 
mâncat mult din creaţie şi din timp. » 

Adam Puslojoc — vorbeşte despre viaţa post mortem a 
lui Nichita: “- Greu de tot de vorbit despre timpul de după 
Nichita cel viu. A fi Nichita fără de Nichita e destul de greu, 
pentru că nu ştiu cum Să ni-l imaginăm dinafara lui. Pentru că 

atunci când el a fost alături de noi, noi am avut un curaj imens 
că suntem alături de el şi suntem uneori chiar egali. Dacă el ne 
pune o întrebare, noi rostim un răspuns, dacă el tace, noi îi 
punem o întrebare. lar acum, fără el, nici întrebările, nici 
răspunsurile nu au niciun înțeles. Sau n-au niciun rost. Dar, 
totuşi, viața merge mai departe, destinul nostru ne obligă la 
demnitate şi chiar noi trebuie să inventăm o lume cu Nichita 
fără Nichita. Poate o lume mai simplă cu visul lui despre lume, 
dar care uneori ne obligă ca şi un vis al lui, din viitorul 
conceput de el. Cum şi-ar putea el imagina lumea de azi? Cred 
că, în cea mai bună variantă posibilă, ar fi trăit mai departe şi 
nu ar fi observat niciun schimb de viaţă. Dar, iată, noi, care 
trăim fără el de două decenii, înțelegem că lumea după Nichita 
este mult mai schimbată decât lumea până la Nichita, după 
altcineva care a fost un strămoş al lui sau al nostru. Cred că 
nici golul după Eminescu n-a fost atât de mare cât a rămas gol 
după Nichita. Din ce punct de vedere? După Eminescu s-au 
născut alții care aveau o direcţie foarte bine propusă, foarte 
bine întemeiată chiar de Eminescu, prin poetica lui, prin viața 
lui, de a purta necazurile sau răutatea din lume. După Nichita, 
lumea a devenit mult mai infernală decât şi-ar fi putut el 
închipui în cele mai negre, mai întunecate vise ale lui. » 

(...) Lecţia lui Nichita despre cerc, lecţia despre cub, 
lecţia despre autoportret, care devin epitaf, ne obligă să trăim 
mai departe. Chiar eu am scris un text, după un vis al meu, 
când nu ştiam ce să-i spun lui Nichita. El mă întreba ceva, iar 
eu nu ştiam ce să-i răspund. Și-atunci, eu mi-am închipuit că, 
de fapt, eu trebuie să-i spun ceva foarte simplu. Că lumina 
există mai departe. Şi-atunci a spus: „Dar, stai, erai mulțumit 
să spun ceva atât de simplu?” Şi-atunci mi-am dat seama că, 
de fapt, nu este simplu. Şi i-am spus: „lată, frate Nichita, 
lumina există mai departe”. 

Şi despre cum e receptat în Serbia, Adam spune: “- El a 
fost un fel de poet total şi capacitatea lui de a trăi versurile 

sale a fost imprevizibilă. Pentru că atunci când trăia la 
Belgrad, el scria despre Belgrad, dar presupunând că 
Belgradul e şi Bucureştiul şi lumea întreagă, adică Cosmosul, 
materia divină din care noi suntem cu toții alcătuiți. Faptul că 
noi ne-am recunoscut în cuvintele lui despre Belgrad, despre 
Serbia, a fost un contract cu el, ca poet, să-l credem până la 
ultimul punct tragic. Şi chiar când ne-a atras atenţia că Serbia 
nu mai este, încă de-atunci trebuia să fim atenți că ea în 
curând nu va mai fi. Dar acum, când am depăşit acest punct 
tragic, noi înțelegem că Serbia există mai departe, există şi 
lumina în Univers. » 

Şi academicianul Eugen Simion afirmă despre 
posteritatea lui Nichita : “- În primul rând, trebuie să spun că 
Nichita Stănescu îşi înfruntă posteritatea. Într-un fel, ne-a 
displăcut acest lucru, dar în alt fel cred c-a fost profitabil 
pentru el. El a luptat şi luptă încă pentru posteritatea lui. 
Adică toate aceste contestaţii care vin mai ales de la poeţii 
generației optzeci nu fac decât să ne întărească într-un fel şi 
reacţia noastră a criticilor, dar să şi întărească puţin poezia 
lui. Eu sunt foarte bucuros că am reuşit să public în colecția 
aceasta, „Opere fundamentale”, toată poezia lui. Cred că este 
un moment foarte important. Într-un fel, va trebui să recitim 
poezia lui Nichita Stănescu. Părerea mea e că Nichita Stănescu 
nu e un poet elucidat, definit în esența lui încă. Amintiţi-vă 
doar reacția criticii, o reacție puţin de neînțeles pentru mine, 
faţă de volumele Epica magna şi celelalte. A apărut ideea că 
Nichita Stănescu s-a terminat, că alcoolul l-a distrus. Cei care 
ne-am dat seama atunci, sper ca şi alții să-şi dea seama măcar 
acum, ştiam că de fapt nu era aşa. Nichita Stănescu n-a mai 
publicat câțiva ani pentru că încerca să găsească altceva. ” 

Nicolae Băciuţ scrie şi un text admirabil, o micro proză 
poetică intitulată “Elegia a treisprezcea”: “Dacă mi-e dor de 
Nichita Stănescu? Mi-e dor ca de limba română, ca de 
pământul şi aripa ei, ca de tulburătorul aer pe care îl respir. 

„Dar noi l-am respirat pe Eminescu însuşi”, îmi spunea odată, 
odată ca niciodată, Nichita Stănescu. 

Dacă mi-e dor de Nichita Stănescu, de Domnia sa? 

Cum să-l strig, cum să m-audă? Să-l strig cu un cuvânt 
sau c-un bulgăre de pământ? 

Mi-e dor de Nichita Stănescu ca de Eminescu. 

L-am iubit fără a-l cunoaşte, înfiorat de verbul său. De 
felul de a gândi în verbe şi substantive. Am ezitat să-l 
întâlnesc, fiindu-mi teamă să nu-i tulbur cu patima mea 
măreția. 

Și, când l-am întâlnit, şi-a desfăcut braţele ca nişte 
aripi gata să mă înalțe. Gata să mă înveţe să zbor. 

Dacă mi-e dor de Nichita Stănescu? 

Cui să-i răspund? (Vatra nr. 12/1983”) 

„Respirări cu Nichita Stănescu” — este de asemenea, 
un text melancolic, în ton elegiac, în amintirea primului 
interviu luat poetului: “Avea infinită răbdare cu cei tineri, dar 
şi dorea să afle de la ei ce înseamnă poezia pentru tânăra 
generație şi cum percepe ea poezia generaţiilor anterioare. Se 
număra printre cei care, având vocaţia prieteniei, ştia să 
dăruiască prietenie, dincolo de vârstă şi rang poetic. S-a lăsat 
“exploatat” de cei tineri, mulți dintre aceştia făcându-şi un 
titlu de glorie din prietenia pe care le-o arăta Nichita. Simţeam 
că are ceva în plus pentru poeții clujeni, doar şi el debutase la 
Cluj, în Tribuna.” 

Regretul meu, marele meu regret e că “tehnica” de 
înregistrare cu care am fost “dotat”, un “Tesla” de la Radio, 
nu a făcut posibilă difuzarea pe post a acelui interviu, nu a 
conservat/înregistrat cu acuratețe vocea poetului. Aşa cum e 
însă, păstrez acea înregistrare ca pe o mică şi de mare preț 
comoară. 

La 57 de ani de la naşterea poetului, în primul an de 
libertate postdecembristă, în ciuda imperfecțiunilor tehnice, 
am difuzat în eter vocea lui Nichita Stănescu. Nu puteam Să fiu 

atât de egoist încât să păstrez acea înregistrare doar pentru 
mine. 

Era ca un elogiu adus lui Nichita peste timp, ca o 
reverență făcută celor pe care libertatea nu i-a alungat din 
teritoriile poeziei. ” 

Urmează câteva texte omagiale la 70 de ani de la 
naşterea poetului. 

"Nichita Stănescu, „se credea un trimis al lui Eminescu 
pe pământ”. Avea vocaţia prieteniei, avea farmec, era sociabil, 
imprevizibil. A lăsat în urma lui o legendă şi nu mai e poet, ci 
poezie. El trebuie descoperit şi redescoperit mereu. 

Pentru că Nichita Stănescu nu a ajuns niciodată la 
Târgu-Mureş, încerc să-l aduc acum, aici, prin cei care l-au 
cunoscut şi care i-au fost dintotdeauna aproape.” (Cuvinte- 
necuvinte) 

Este prezentat studiul lui Alex Ştefănescu: “Introduce- 
re în opera lui Nichita Stănescu ”, trecându-i în revistă opera. 
Nicolae Băciuţ afirmă: “Cartea lui Alex Ştefănescu ne pro- 
voacă, ne incită, scoate din amorțeală şi din tipar 
interpretarea lui Nichita Stănescu. 

Multe dintre sugestiile din această Introducere..., 
dezvoltate de autorul însuşi, nu vor face decât să sporească şi 
să nuanţeze dimensiunile liricii lui Nichita Stănescu ”. 

În „Actualitatea lui Nichita Stănescu ” este prezentat 
albumul memorial: „Nichita Stănescu. Frumos ca umbra unei 
idei”. 

„Scene din viaţa poeziei e titlul fericit şi inspirat, pe 
care Radu G. Teposu îl dă cronicii sale la cartea pe care 
Constantin Crişan a  îngrijit-o, albumul omagial Nichita 
Stănescu. Frumos ca umbra unei idei, Editura Albatros, 1985, 
o carte de două ori impresionantă: o dată pentru conţinutul ei 
şi apoi pentru condiţiile grafice cu totul excepționale. E o carte 
care certifică prețuirea de care se bucură poetul „necuvin- 
telor”. Constantin Crişan, Mircea Dumitrescu — într-un fel, 

Editura Albatros - în alt fel, şi-au dat mâna pentru a oferi 
contemporanilor o carte pe care ar fi admirat-o, cred, şi 
Nichita Stănescu. Avem, prin această carte, imaginea unui 
Nichita Stănescu viu, viguros, continuând să-şi fascineze şi în 
posteritate, cititorul. 

Cartea este un bildungsroman invers, o „,descreştere” a 
vieţii dinspre maturitate spre copilărie, surprinsă în mărturii 
ale unor personalități care l-au cunoscut, în mărturii ale 
poetului, concretizate fie în poeme, fie în interviuri. O carte pe 
măsura lui Nichita Stănescu. ” 

„Din nenumăratele „, întruchipări” sub care s-a arătat 
lumii Nichita Stănescu, cea din Antimetafizica (Editura Cartea 
Românească, 1985) este una provocatoare. E şi o înfăţişare 
„profană ”, dar şi una „„mitizantă ”. E un portret în mişcare cu 
„martor”, „însoţitor”. Câţi martori, câți însoțitori o fi avut 
Nichita Stănescu, cel care n-a suferit niciodată de singurătate? 
La câţi s-a mărturisit cu adevărat şi în fața câtor s-a folosit de 
măşti? Unul dintre „însoţitori”, Aurelian Titu Dumitrescu, 
pare a fi singurul sau, oricum, printre puţinii, care l-a provo- 
cat cu adevărat, care l-a însoțit ca o „memorie de rezervă”, 
care a consemnat stări, reacții, „necuvinte”, „respirări”. 
(IANUS BIFRONS) 

În legătură cu această carte, Nicolae Băciuţ e de părere 
că: „Aurelian Titu Dumitrescu e un partener de dialog activ, 
stăruitor, cu replici inteligente, spontane. Nimic nu pare, de 
altfel, regizat în această carte, iar spontaneitatea (proverbială) 
a lui Nichita Stănescu e mereu în largul ei, improvizaţia fiind, 
practic, inepuizabilă. Dar şi în improvizații, Nichita Stănescu 
rămâne profund, şi chiar dacă metafora curge în avalanşă, 
conştiinţa poetică e lucidă. 

Nu puţine lucruri din biografia poetului (chiar dacă 
Nichita Stănescu afirmă că, „în definitiv, poetul nu are 
biografie”) iluminează poezia, o pun într-o altă lumină, duc la 
o mai bună înţelegere a ei. Biografia celor 11 elegii este 

relevantă pentru o artă poetică explicită, integrantă. Pentru 
înțelegerea actului poetic ca revelaţie. Autoportrete, intros- 
pecții, profesiuni de credinţă, portrete de anonimi (Ana 
Szilagyi, un medic de urgenţă) sau de confraţi, evocări — toate 
scot în evidenţă disponibilităţile de scriitor total ale lui Nichita 
Stănescu. „Viaţa mea e ceea ce ţin eu minte” — spune Nichita 
Stănescu, iar ceea ce ține minte despre el nu se rezumă doar la 
momente fundamentale. Gesturi mărunte, evenimente nesemni- 
ficative primesc valențe noi, li se descoperă consistenţa la o 
nouă „dreaptă judecată de apoi” a lor. E găsit relevantul din 
nerelevant, fastuosul în grotesc. Spiritul său însetat deopotrivă 
de real şi utopie, de farsă inteligentă, de ludic, de copilărire e 
în consens cu spiritul său însetat, căutător de contradicții. 
Orice gratuitate poate căpăta un sens moral sau estetic. ” 

Dar şi mai adâncit în spiritualitatea nichitastănesciană, 
Nicolae Băciuţ precizează: „Dar ce este, în ultimă instanță, 
Antimetafizica? Un posibil Curs de poezie al lui Nichita 
Stănescu, academicianul fără academie, universitarul fără 
catedră: „...haidem măcar să naştem un ideal pe care-l şi 
avem în gânduri. Şcoala de la Bucureşti, adică Antimeta- 
fizica”, spune poetul. Pentru Aurelian Titu Dumitrescu Anti- 
metafizica e „un roman pe viu”, iar pentru Nichita Stănescu 
„Antimetafizica nu e o negare a metafizicii ci afirmare a 
proprietății materiei faţă de timp şi gândire”, e, mai degrabă, 
„demers dialectic implicat în estetică”. 

(...) Fără a fi o carte de „amintiri ” (,„Antimetafizica nu 
e o carte de amintiri, ci cu totul şi cu totul altceva” — afirmă 
Nichita Stănescu), nu puţine sunt amintirile”, evocările. 
Memorabile sunt portretele făcute unor personalităţi ca 
Zaharia Stancu, Jaques Prevert, Evgheni Evtuşenko, Desanko 
Maximovici ş.a. În replică, Aurelian Titu Dumitrescu schițează 
şi el câteva portrete în mişcare — fizice, psihice, morale. 
„Subiectul” său rămâne, constant, Nichita Stănescu, cu 
nesemnificative derapaje. 

Oricât de incomodă, de inegală ar putea părea unora, 
Antimetafizica rămâne o carte recuperată, salvată, o 
valorificare a geniului oral al lui Nichita Stănescu. 

Pentru cel care a realizat această carte, Aurelian Titu 
Dumitrescu, e de dorit ca Antimetafizica să nu rămână, 
păstrând proporţiile, ceea ce pentru Eckerman a rămas cartea 
de Convorbiri cu Goethe. ” 

La fel de relevant este şi textul „Râsu”-plânsu” lui 
Nichita Stănescu”: „Biografia lui Nichita Stănescu este o 
operă în sine. Niciun alt poet român postbelic n-a avut 
popularitatea lui Nichita Stănescu. Puţini scriitori români au 
creat sentimentul familiarității ca Nichita Stănescu, puțini au 
rămas în conştiinţa celor care l-au cunoscut aşa ca el. Iată, la 
mai bine de două decenii de la moartea sa, Nichita Stănescu 
este într-o actualitate fertilă. Opera sa e în circulaţie, în ediții 
elegante şi în tiraje de care puţini poeți au parte. Biografia lui 
continuă să fascineze, într-o nostalgică recuperare. 

O astfel de recuperare/restituire este şi cartea îngrijită 
şi prefațată de Laurian Stănchescu, apărută la Târgu-Jiu, fără 
menționarea editurii. O sută douăzeci şi unu de semnatari 
realizează un portret în mişcare al lui Nichita Stănescu. Cei 
mai mulți sunt scriitori, iar textele aparțin tuturor genurilor, de 
la poeme la interviuri, de la simple note la eseuri. Tonul 
textelor este şi el de o mare diversitate, de la neutralitate la 
patetism, dar de fiecare dată cu admiraţie. Sunt incluse şi texte 
din timpul vieţii poetului şi texte postume, publicate sau 
inedite. Cele mai multe texte sunt din anul morții poetului, 
dispariția sa prematură declanșând un val puternic de emoție. 
Cartea include şi poeme inedite ale lui Nichita Stănescu, dintre 
acelea pe care, cu generozitate, poetul le scria, le dedica şi le 
dăruia unor prieteni. Câteva fotografii recompun şi ele 
imaginea unui Nichita Stănescu în timp, cu clipe eternizate din 
copilărie până în anul morţii, 1983. La acestea se adaugă şi 
arborele genealogic al poetului dinspre mama sa, Tatiana 

Cereaciukin. Realizăm din aceasta că familia lui Nichita a 
rămas fără urmaşi, nici una dintre surorile sale, Mariana 
(1938 -2002) şi Cristina (1943 — 1999), neavând descendenți. ” 

Memorabil este şi textul: “Acasă la Nichita Stănescu” 
— o evocare emoţionantă a poetului, făcută cu glasul muiat în 
sângele lacrimei: „Am fost acasă la Nichita Stănescu. La prima 
lui casă, cea din Ploieşti, în care poetul s-a născut, „înger cu 
ochii albaştri”. Pe patul în care s-a născut trona un ursuleţ de 
pluş, drag poetului în copilăria sa şi rămas, ca prin minune, 
printre lucrurile care s-au păstrat, făcând față timpului şi 
timpurilor. 

Casa familiei Stănescu a fost naţionalizată, aceasta 
ajungând chiriaşă în propria locuință. Până la urmă, casa s-a 
întors la stăpânii de drept, devenind, din 2002, Casa 
Memorială „Nichita Stănescu”. Au rămas multe din lucrurile 
poetului — de la masa de scris la pianul la care cânta adesea 
poetul, de la maşina de scris la poeme în... manuscris..., 
încercându-se recrearea unui univers care a însoțit nu doar 
copilăria şi adolescența, ci şi locul întoarcerii în anotimpul 
nostalgiilor poetului. 

Se spune că în mare parte s-a reuşit, că, în sfârşit, 
Nichita Stănescu are o casă în care îşi aşteaptă bucuros 
musafirii, ştiut fiind că şi în ultima sa casă din Bucureşti, cea 
din Piața Amzei, uşile au fost mereu deschise multor chemaţi şi 
nechemaţi ai gazdei, generoasă cu oaspeții, în lungi şi boeme 
taifasuri. Nu e o casă „boierească”, deşi nu e nici una 
obişnuită. Odăile nu sunt mari, dar aşa cum sunt făcute 
amenajările, păstrând, cel puţin în parte, aranjamentele de 
altă dată ale mobilelor şi lucrurilor, ele au luminozitate, fac 
simțită prezenţa spiritului nichitastănescian. 

Într-una din încăperi, vitrinele oferă imaginea 
universului poetic, cu cărți, manuscrise, diplome, distincții, 
deasupra tuturor ridicându-se Cununa de aur a poeziei, cu care 
Nichita Stănescu fusese încoronat în 1982, la Serile de la 

Struga, din Macedonia, pe atunci iugoslavă. Într-o altă cameră 
sunt o parte din cărțile familiei Stănescu, precum şi cărți ale 
lui Nichita şi despre Nichita, cărți cu autograf primite de la 
diverşi scriitori.” 

În „Posteritatea necuvintelor” — Nicolae Băciuţ spune: 
„Niciun poet postbelic n-a influențat suflul scriiturii cum a 
făcut-o Nichita Stănescu şi nici nu se va ivi degrabă un autor 
care să-i fie pe măsură. El a însemnat, într-un alt timp istoric, 
ceea ce au însemnat Eminescu şi Arghezi. Nichita Stănescu a 
fost nu doar poezie, ci şi spectacol al poeziei. Deloc singur 
printre poeți, ci într-o companie de ţinută, de la Ana Blandiana 
la Ileana Mălăncioiu, de la Marin Sorescu la Cezar Baltag, 
Nichita Stănescu şi-a impus un anume sens al rostirii şi iubirii, 
a „dezrobit” limba română, dându-i libertăţi neîngăduite 
vreodată. 

Poezia lui Nichita Stănescu şi-a pus decisiv amprenta 
pe evoluția poeziei române contemporane. Fără el, cu 
siguranță, s-ar fi scris altfel poezia în limba română, în 
această patrie de cuvinte. ” 

Aceste texte sunt edificatoare şi extrem de bogate în 
semnificaţii pentru orice om care scrie şi chiar şi pentru cei 
care doar admiră: „Poetul a fost toată viaţa risipitor cu sine, cu 
opera lui. Oricât ar fi trăit, ar fi continuat să dicteze poeme, 
cunoscuților şi necunoscuţilor, prietenilor şi neprietenilor, 
dedicând şi dăruind poeme în stânga şi-n dreapta, ca şi cum ar 
împărți indulgenţe, fără însă a cere nimic în schimb. 

Poetul a făcut să renască boema literară ca nimeni 
altul în cei cincizeci de ani de viaţă ai săi. Mai cred că cu el s- 
a stins însă şi ultimul mare boem autentic din literatură 
română. Căci veacurile nu mai navighează pe valurile 
nepragmatice ale literaturii”. 

(...) „Nichita era un frumos inocent. Un munte de bună- 
credință. În politică s-a jucat de-a politica, făcând poezie. 
Poetul nu putea fi înregimentat de nicio putere. Era atât de 

liber, atât de el însuşi mereu, că nimic nu l-ar fi putut 
subordona. Nicio putere n-ar fi riscat să-i exploateze 
popularitatea, pentru că Nichita era spontan, imprevizibil, şi 
orice acțiune de racolare s-ar fi întors împotriva celor care-ar 
fi inițiat-o. Nichita Stănescu n-ar fi putut să se poarte nici ca 
Ștefan Augustin Doinaș, nici ca Nicolae Manolescu sau loan 
Alexandru. Nichita Stănescu ar fi rămas poet şi... punctum. ” 


„AL MEU PRIVIT DE AL SĂU” 


Un alt text remarcabiul este: 
„Cum l-am cunoscut pe Eminescu” 
şi se referă la un episod petrecut 
între cei doi poeți în casa din Piaţa 
Amzei, acolo unde în curtea 
> blocului vieţuia şi „copacul Gică”. 
Amintirea e foarte vie şi redată cu 
emoție firească: “Nichita Stănescu 
pa m-a primit cu entuziasmul său 
proverbial, de parcă ne-am fi 
cunoscut de la începutul lumii, ca 
woa idas f doi vechi camarazi. Dialogului 
a nostru, înregistrat pe bandă, i-a 
urmat o invitaţie la plimbare. Pare de neimaginat cum un mare 
poet se poartă cu atâta deschidere cu un june pe care l-a văzut 
prima oară în viaţa lui şi care, desigur, nu-i spunea nimic, 
înafară de o apartenență la un fenomen, “echinoxismul”. 
Nichita nu era foarte vorbăreţ. Păşea agale, apropape 
silențios, răspundea întrebărilor mele doar în metafore. Era o 
maşină de metafore. Totul în rostirea lui se transforma în 
metaforă. Din când în când, se oprea şi, ca şi cum ar fi 
prezentat una dintre minunile lumii, spunea: ,Aici îşi avea 
casele Slavici”, „Cândva Caragiale a locuit aici”, „Aici e un 
loc sfânt, e al lui Eminescu, care ne-a făcut pe toți şi care ne-a 

Scris pe toți. În camera de sus, neştiută de cei care trec prin 
fața ei, şi-a scris Kamadeva”. Şi versurile din Kamadeva le 
rostea de parcă s-ar fi spus singure: „Cu durerile iubirii / 
Voind sufletu-mi să-l vindec, / L-am chemat în somn pe Kama- 
/ Kamadeva, zeul indic. // El veni, copilul mândru, / Călărind 
pe-un papagal, / Având zâmbetul fățarnic / Pe-a lui buze de 
coral, // Aripi are, iar în tolbă-i / El păstrează, ca săgeți, / 
Numai flori înveninate / De la Gangele măreț. // Puse-o floare- 
atunci în arcu-i, / Mă lovi cu ea în piept, / Şi de-atunci în orice 
noapte / Plâng pe patul meu deştept...// Cu săgeata-i otrăvită / 
A sosit ca să mă certe / Fiul cerului albastru / Ș-a iluziei 
deşerte. ” 

Totul se derula ca într-un spectacol. 

Ca o fulgerare, ca şi cum ar fi rostit doar pentru sine, 
Nichita Stănescu spuse la un moment dat: “Bătrâne, eu l-am 
cunoscut pe Eminescu”. Și n-a mai lăsat loc nedumeririi mele 
să devină întrebare. “Eu l-am întâlnit pe Tudor Arghezi şi l-am 
privit în ochi. Tudor Arghezi l-a întâlnit pe Eminescu şi l-a 
privit în ochi. lar eu, prin ochii lui Arghezi l-am privit pe 
Eminescu ». 

Rostea cuvintele sacadat, în stilu-i binecunoscut, de 
parcă ar fi oficiat o slujbă tainică. “Şi dacă eu vă privesc în 
ochi îl văd pe Eminescu”, am îndrăznit eu atunci. Şi de parcă 
nu m-ar fi auzit, a continuat: “Noi l-am respirat pe Eminescu 
însuşi, noi suntem respirarea lui”. 

Cuvântul „Amintire” — poartă în sine, precum maica pe 
pruncul său, cuvântul „Amin” — adică: „Aşa să fie!” Amintirile 
despre Nichita sunt tezaurul pe care scriitorul l-a adunat toată 
viața. Se cade acum să-l împartă. Amin. 

Ceva din acest tezaur va ajunge şi la noi. Spre înavuţire 
spirituală, spre edificare. „Nichita Stănescu nu a avut trufia 
perfecțiunii. Nu şi-a adjudecat domeniul poeziei ca o 
proprietate exclusivă. Nu a fost desăvârşit. A fost însă un autor 
genial. Iar geniilor li se pot mai uşor ierta greşelile. lar celor 

care nu-l înţeleg, li se pot îngădui neputinţele. Dar de vină nu e 
Nichita. Păcatul trebuie căutat în ei. Dar oricine poate fi 
absolvit de păcate. Şi niciodată nu e prea târziu. (...) Sigur, nu 
toți ajungem la înălțimi, dar toți putem aspira la înălțimi, 
având şansa să trăim peste cincizeci de ani, să fim, într-un fel, 
mai „bătrâni ” decât Nichita. 

Acum, că am trecut de cincizeci, cum să-i mai spun, 
mai „tânărului ” Nichita, „bătrâne? 

Nicolae Băciuţ îşi încheie cartea cu aceste emoţionante 
cuvinte. Dar cartea rămâne deschisă. Pentru noi, pentru fiecare 
din cei care vrem să-l cunoaştem mai bine. Şi prin el, care e o 
emblemă a Poeziei româneşti, şi pe alți scriitori şi poeţi români 
care poartă flacăra culturii de aici către pretutindeni. 


6 IULIE 2010 

UN OM CÂT O ISTORIE. PORTET 
SPIRITUAL 


Nicolae Băciuţ, Radiografia umbrei. Repere de 
biografie literară. Album/ Nicolae Băciuţ. Editura 
Nico, Târgu Mureş, 2010 


Există oameni care impun 
prin simpla lor prezență. Prin 
statura lor spirituală. Prin acel axis 
moral de la care nu se abat şi nu 
rătăcesc pe cărări lăturalnice. Prin 
curajul de a  înota împotriva 
curentului care tot mai mult 
vălătuceşte oamenii şi-i poartă 
încotro vrea. Curajul de a spune 
„nu” strâmbătăţii. 

Un om care nu şi-a uitat cu 
niciun chip rădăcinile, oricât de 
înalt i-ar fi acum drumul. Şi care nu-şi uită nici ţinta finală. Un 
om. Un model. Spre care ar trebui să tindem toţi. Un om care 
păşeşte drept în lumină. O persoană de o nobleţe sufletească 
aşa cum rar întâlneşti. Un univers într-un nume. Un cărturar de 
marcă şi un spirit enciclopedist. Un om, o persoană, o 
personalitate. Un cetățean. De onoare. Care face cinste, nu 
numai arealului său natural, dar şi statutului şi numelui de 
român. Un om cât o istorie. Vrednic de calitatea de creştin. O 
viaţă care valorează cât o eternitate. 

Toate acestea atribute se vădesc în relaţiile sale cu 
semenii, cu familia, cu acei cu care vine în contact, dar în chip 
deosebit prin tot ceea ce scrie sau afirmă. 

Citindu-i cu atenţie biografia, rămâi uimit şi plăcut 
surprins de câte poate face un om într-o singură viaţă. „Câtă 

biografie, atâta viaţă!” „Câtă biografie, atâta operă!” — sunt 
principiile sale care relevă implicarea şi dăruirea sa totală în 
creaţie, în promovarea culturii şi a talentelor. Câtă biografie — 
atâta suflet — adăugăm noi. Câtă viaţă — atâta iubire de semeni. 
Fiindcă fără Iubire, dăruirea nu e posibilă. Cât de încăpător 
poate fi sufletul, încât să cuprindă o lume? O lume de cercetat, 
de trăit, de tras peste trup şi suflet ca o cămaşă de ivoriu de la 
Sfântul Botez. 

Deţinător de avuţii spirituale pe care le împarte generos, 
fără ca acestea să se împuţinere, ci dimpotrivă. Dobândind prin 
dăruire totală. „Dumnezeul meu şi Totul meu!” striga Sfântul 
Francisc de Assisi. Dăruind puţin din tine, primeşti în schimb 
Totul. Este ceea ce se numeşte „admirabilul schimb”. După 
aceste principii se călăuzeşte în tot ce întreprinde. Şi Nicolae 
Băciuţ dăruieşte din plin, împlinindu-se. 

Cine vrea să cunoască o asemenea personalitate, e 
invitat să-i citească opera. În cărţi, scriitorul nu se poate dezice, 
nici ascunde. Nicăieri nu-l poţi cunoaşte mai bine pe un autor, 
decât în ceea ce scrie. În crezul său artistic. În „acel ceva 
plăpând, înaripat şi sacru” (Platon). 

Scriitor poligraf, care s-a manifestat în toate genurile şi 
speciile literare: poezie, proză, publicistică, teatru, eseistică, 
jurnal, note de călătorie, literatură pentru copii, fotoreportaj, 
film, televiziune, Nicolae Băciuţ nu se dezminte: e ubicuu. ŞI, 
mai mult decât atât, tot ce scrie sau întreprinde — stă sub 
semnul înaltei calități, al performanţei. 

Opera îşi scrie autorul în Cartea ei de aur. Ar putea oare 
un privitor de departe să scrie despre un om, mai mult decât 
propria-i operă? 

Şi totuşi, prin operă pătrunzi în acel ţinut fabulos care 
se numeşte intimitatea autorului. Dacă el permite acest lucru. 
Dacă se deschide spre citire, spre pătrundere, spre desluşire a 
sensurilor. Numai acolo îl regăseşti aşa cum e, într-o pudică 
nuditate, cu pieptul deschis şi cu sufletul pe dinafară. Ce ne 

poate spune nouă, străinilor, Chintelnic, casa natală, mama 
Maria, curtea casei natale, uliţa copilăriei, măsura oilor, 
eveniment de seamă în viața localnicilor? Nici măcar vechile 
imagini, alb-negru ori saepia nu pot dezvălui trăirile: primele 
firişoare încolţite ale conştiinţei de sine, primii prieteni de uliţă, 
jocurile simple, uitate, coltoanele pentru ascunziş, micile 
comori îngropate-n memorie. 

Şi totuşi, cuvintele pot ţine loc de oglindă. În ele îţi 
regăseşti imaginea şi o recuperezi din mii şi mii de cioburi de 
vitraliu, pe care, cu trudă, îl realcătui. 

Eşti tu? E altul? Uneori, de nerecunoscut. Dar poate o 
grimasă aduce înapoi durerea, astfel încât s-o simţi acută, la fel 
ca odinioară? Poate un surâs, dintr-o fotografie îngălbenită, să- 
ți redea bucuria perfectă, care doar în copilărie poate fi atinsă? 

Ai dobândit un fel special de a-ţi număra anotimpurile. 
După încrengătura de riduri din colțurile ochiului, din șanțul 
săpat pe relieful obrazului, de lacrimile durerii, ale înfrângerii, 
ale neputinței? Poate curcubeul reda nădejdea legământului, 
după diluviu? Poate. Totul renaşte. Totul învie. Credinţa, 
Speranţa, Iubirea, pilonii existenţei, temelia casei. 

Omul nu este altceva decât — un semn de carte. , Tu 
rămâi un semn de carte, / Între noapte şi zi, / Între pagini 
nescrise, / între viaţă şi moarte, / între iu şi bi,/ între floare şi 
fruct, / între țărm şi mare; / între mine şi umbră / rămâi o sală 
de aşteptare; / tu rămâi un semn de carte / între argint şi 
oglindă, / între iarnă şi cuvinte, / între secundă şi minut, / între 
future şi lampă, / între sfârşit şi început / Tu, semnul meu de 
carte / care nimic nu desparte”. 

Suntem — unul altuia — semn. Desemn. Zapis. Înscris. 
Pagină vie. Pod. Temele. 

Poetul are veşnic ceva de făcut: de mutat nişte dealuri, 
de urnit marea aproape, de şters fereastra serii, de dat ierbii 
culoare, de ţinut căldurii — răcoare, de inventat clipa, de înfiat 
cuvinte, să se nască înainte de a ajunge cântec, şi câte alte 

lucruri strict necesare pe care se străduieşte să nu uite a şi le 
aminti. lar dacă le-a uitat, atunci să le reinventeze, cu aceleaşi 
rosturi şi atribute. Doar el ştie aceste taine care nu se învaţă la 
nicio şcoală. Nici măcar la şcoala de inventat cuvinte. Doar el 
poate spune: „trupul meu / e ființa unui miel sacrificat.” Şi tot 
el este cel care cere iertare „pentru iubire şi păcat” 
(Spovedanie). 

Într-o vreme când nici măcar Timpul nu mai are 
răbdare cu oamenii, poetul cere „Puţină răbdare” şi 
îngăduință: „puțină rădăcină / până voi fi copac. / poate c- 
aveți cuvinte, / până învăţ să tac; / poate puțină moarte / până 
încep să-nviu, / poate e cer în stele / până când nu-s târziu” 
(„Puţină răbdare”). 

Pentru Nicolae Băciuţ nici „clipa nu mai are început” — 
ea curge fără întrerupere, fără capăt, neostoită. De aceea, în 
acest fluviu necontenit de secunde, omul trebuie să-şi dea 
măsura propriei sale personalități: „Poate ar trebui să ştiu / că 
nu ştiu că acum e timpul, / că acum e clipa / care începe, / care 
nu mai are început. (Acum e clipa). 

Pentru întreaga sa activitate, autorul s-a bucurat de 
aprecieri aproape unanime. Critica l-a receptat la propria 
valoare. 

Nenumăraţi critici l-au aşezat pe Nicolae Băciuţ în locul 
care 1 se cuvine de drept în istoria vie a literaturii române. 
Referințele lor dau mărturie: “Calitățile poetice ale lui Nicolae 
Băciuț sunt înafară de orice îndoială”. (C. Pricop, Convorbiri 
literare, 1986). 

“Nicolae Băciuţ se relevă a fi un împătimit al poeziei, 
înțeleasă nu numai ca modalitate de exprimare a fiinţei, ci şi 
ca substanţă a acestei fiinţe şi, desigur, a exprimării poetice. 
Poemele sale sunt structurate de un patetism sobru, adesea 
ținut în frâu, spre a nu Sentimentaliza, de ironie sau 
autoironie”. (Gabriel Rusu, Tomis, 1996). 

“Poet instruit şi inteligent, sigur pe mijloacele sale, 
Nicolae Băciuţ se afirmă de la început şi din interior ca o voce 
originală în lirica tânără”. (Cornel Moraru, Vatra, 1987). 

“Nicolae Băciuț este unul din acei poeți rari care încă 
din tinerețe iubeşte şi exprimă esențe, contemplă stări limită şi 
o face cu calm şi sinceritate emoţionantă”. (Constanţa Buzea, 
Amfiteatru, 1987). 

“Provenit din grupul de la Echinox, Nicolae Băciuţ 
este în Muzeul de iarnă un poet interesant, îndeosebi prin 
fineţea scriiturii, elegantă, concisă şi cultivată. Se poate cita 
aproape orice.  (...)  Remarcabilă este  ingeniozitatea 
metaforică. (...) Acurateţea stilistică e neîndoielnică, Nicolae 
Băciuț fiind în definitiv un calofil, cu emoții discrete, o natură 
aşa-zicând delicată”. (Nicolae Manolescu, România literară, 
1986). 

“Debutanții lui '86 nu au depăşit aşteptările. Multă 
versificație, puțină poezie autentică. Există şi o excepție: 
Nicolae Băciuţ, Muzeul de iarnă. Este un debut de zile mari, 
care anunță pe unul dintre cei mai talentaţi poeţi ai 
momentului literar”. (Zaharia Sângeorzan, Cronica, 1987). 

“Am găsit cu bucurie şi nu fără emoție la Nicolae 
Băciuț, una din marile obsesii ale poeziei din vremea 
tinereţelor mele: ideea poemului ca operă impecabilă, ca ideal 
absolut, unic, suprem, atotimbărbător şi atotbiruitor al 
oricărui cutează să scrie versuri”. (N. Steinhardt, Tribuna, 
1986). 

“Privit în contextul debuturilor din ultimii ani, volumul 
lui Nicolae Băciuţ face dovada deopotrivă a inteligenţei şi 
talentului, poezia lui găsind toate argumentele pentru a cuceri 
şi convinge”. (Traian T.Coşovei, Slast, 1986). 

“Versurile lui Nicolae Băciuț au tensiune şi eleganță” 
(Radu G.Ţeposu, Flacăra, 1986). 

“Poezia lui Băciuț are toate însemnele poeziei 
adevărate”. (Serafim Duicu, Steaua roşie, 1986). 

“Rupt din epiderma emoţiei, Muzeul de iarnă este o 
introducere fascinantă în viaţa şi patimile poeziei. Fără 
artificii, fără zgomote lexicale, riguroase şi sincere până la 
mari adâncimi, versurile din acest volum semnalează începutul 
stării de graţie a poetului Nicolae Băciuţ”. (Rodica Beraru 
Draghincescu, Astra, 1988). 

“Nu ne ferim să spunem, chiar dacă vom fi acuzaţi, 
ştim noi, poate de entuziasm, că Nicolae Băciuţ sare din 
grămadă (fiind prezent înaintea cărții de debut în două 
antologii ale debutanții: Albatros şi Dacia) direct în plutonul 
fruntaş, pe care se bate moneda poeziei de mâine, fiind ales de 
poezie, nu tolerat de ea”. (Gellu Dorian, Caiete botoşenene, 
1987). 

“Nicolae  Băciuț face trecerea între  echinoxiştii 
manierist —încifraţi ai anilor '70 şi cei ai textualismului 
livresc-anafectiv, în nuanţa sa clujeană, din deceniul nouă”. 
(Cristian Livescu, Cronica, 1987). 

“Nicolae Băciuţ şi-a creat un teritoriu întreţinut de 
fervoare tinerească, de tăietura precisă a versului, de strigătul 
lucid, izvorât din reflexivitate şi interogație”. (Bucur 
Demetrian, Ramuri, 1987). 

“Grav şi melancolic, geometru abstract al trăirilor, de 
un senzualism rece, uşor livresc al versurilor, Nicolae Băciuţ 
se înscrie, prin formulă şi tematică, în cea mai bună tradiție a 
poeziei echinoxiste”. (Iulian Boldea, Ambasador, 1997). 

“Nicolae Băciuț are de-acum un univers poetic 
conturat, poezia sa poate întruni cele mai înalte atribute”. (T. 
S. Moişa, 24 de ore mureşene, 1996). 

“Ardelean prin ascendență şi temperament, refuzând 
arguţia verbală şi misticismul  suficienţei existențiale, 
repudiind însă neaoşismul, mai mult, pariind pe experiențele 
ținând de confluențele culturale, înşcolit fără ostentație, 
interesat de real, avid de realitate până la privirea acidă a 
reporterului impenitent, N.B. parcurge stadiul de la 

discursivitate la metafora revigorată de un sens moral, civic 
ori chiar (de ce nu?) civilizator ”. (Al. Pintescu, Poesis, 1991). 

“Starea de urgență degajată şi din acest nou titlu 
(Nostalgii interzise) al lui Nicolae Băciuţ este cauză/efect al 
încolțirii eului nevoit astfel să se retragă în fața unei perpetue 
ofensive a realului”. (Cristian Stamatoiu, Vatra, 1991). 

“Versurile din Memoria zăpezii îl situează pe Băciuţ 
mai degrabă în vecinătatea primei generaţii echinoxiste 
(Adrian Popescu, lon Mircea, Dan Damaschin) prin caracterul 
reflexiv al textelor, printr-o accentuată aplecare spre esențele 
lor, prin familiaritatea cu sensurile grave ale lumii şi, mai ales, 
cu moartea altoită în trunchiul vieţii”. (Viorel Chirilă, 
Familia, 1995). 

“După trei cărţi de poezie apărute, Nicolae Băciuț pare 
a-şi fi consolidat o formulă poetică care devine interesantă în 
contextul a ceea ce, mai demult, numeam Biblioteca din nord”. 
(Traian T.Coşovei, Contemporanul, 1992). 

“Starea lirică, statutul cuvântului, poesisul sunt 
socotite fără prejudecată drept motivări principale ale 
discursului liric, racorduri plauzibile, necontenit reluate, la 
substanța sa intrinsecă. Biografismului sentimental ori 
anecdotic i se preferă unul specific, ca aventură a expresiei. 
Existențialului i se conferă un înțeles legat de existența întru 
poezie, cu nimic mai prejos, sub raportul complexității şi 
implicațiilor umane, decât variantele sale ‘clasice’. Tânărul 
poet îşi divulgă sensibilitatea la nivelul elaborării lirice, 
aşadar nu într-un chip artificios, convențional, alienat, ci, 
contrar aparenţelor, într-unul genuin. (...) Nicolae Băciuţ e un 
poet ce merită urmărit cu interes.” (Gh.Grigurcu, Steaua, 
1986). 

“Nicolae Băciuț e unul dintre rarii poeți care (pe 
urmele lui Nichita Stănescu) dematerializează, ‘dezíîncarnează’ 
cuvântul dintr-o tentație absolutorie: poezia sa pare scrisă 


194 


într-o purificată stare de rasă, transmițând continuu o jubilaţie 
a gândului autarhic... ” (Cezar Ivănescu, Luceafărul, 1983). 

“(Poezia sa) atestă de pe acum o remarcabilă putere de 
invenţie metaforică, de conturare a unei atmosfere de notații 
adesea totale, uzând de o anume violență a concretului, menită 
să reprime, alături de comentariul ironic şi autoironic, 
pornirile sentimentale. ” (Ion Pop, Slast, 1982). 

“Ştiinţa ambiguizării, a intersectării planului afectiv cu 
al discursului, este exemplară. Poemul face parte din recuzita 
imagistică,  fiziologicul devine limbaj.” (Petru Poantă, 
Tribuna, 1985). 

“Nicolae Băciuţ e un poet al imaginii şi închipuirii şi 
nu al 'textualizării”, ceea ce ne face să credem că între mai 
multele modele expresive ce par a-l fi tentat, cel echinoxist 
rămâne predominant.” (Marian Papahagi, Tribuna ,1986). 

“Mai decantată în irizări metaforice, cu o mai adâncă 
pânză freatică în toposul adiacent al poeziei, noua carte a lui 
Nicolae  Băciuț poposeşte nebănuit de uşor înlăuntrul 
laboratorului de facere a poemului. În postura unei poezii de 
stare estetică, ea îşi arogă dreptul de locuire în perimetrul pe 
care şi-l rotunjeşte din mers, fără clauza limitelor, un 
perimetru neutru, dar al sinelui său poetic. În el încape toată 
aventura lirică în care s-a lăsat purtat, ca o ofrandă 
feciorelnică, poetul dezmierdat al memoriei zăpezii” (Cornel 
Munteanu, Solstiţiu, 1990). 

“Absorbția dramei antologice în câmpul poetic şi 
stringența  autoreflexivă şi  autoreferențială a poemelor 
estompează şi ele indicele de implicare existenţială, închizând 
suferința într-un cerc şi  privilegiindu-i componenta 
profesională. Drama poiesisului îi e, într-adevăr, intimă lui 
Nicolae Băciuț şi revelațiile sale din interior sunt tulburătoare. 
Diagrama aşteptării, a pândei, a eşecului victorios, a amânării 
şi provocării este tema sa de mare productivitate revelată în 
nuanțe şi în profunzime. Spectacolul poietic e, fireşte, unul 

implicit existenţial şi sub acest unghi el cumulează o funcţie 
confesivă mult mai amplă.” (ALCistelecan, Vatra, 1990). 

“Biografia rămâne, în continuare, dominată de 
fantasmele cunoscute ale poeziei post-blagiene. O biografie a 
Poeziei şi, cum am zis, a Poetului care umblă prin lumea plină 
de tâlcuri pentru a afla arhetipurile şi înțelesurile. 

“Nicolae Băciuţ îi dă oarecare identitate, nuanțând 
această călătorie orfică printre lucrurile gravide de semne. “ 
(Eugen Simion, România literară, 1990). 

„Ce nu este cartea: (...) un dicționar complet de autori; 
(...). Fac această precizare pentru a preîntâmpina unele 
obiecţii referitoare, bunăoară, la absența câtorva minime 
comentarii asupra poeților care urmează primului val, mai 
ales că printr ei sunt nume de referință în lirica românească, 
de la Aurel Şorobetea, Mariana Bojan, Dan Damaschin, Ion 
Cristofor, Virgil Mihaiu, Nicolae Băciuţ, la Marta Petreu, Ion 
Mureşan, loan Moldovan, Aurel Pantea, Mircea Petean, 
Dumitru Chioaru, loan Milea ș.a.” (p. 12), 

„Adevărul e că poeții reprezentativi ai acestei 
generații, Marta Petreu, lon Mureşan, Mircea Petean, Dumitru 
Chioaru, Ruxandra Cesereanu, Virgil Mihaiu, Nicolae Băciuţ, 
Virgil Leon, loan Milea, AugustinPop, loan Moldovan, Aurel 
Pantea, nu pot fi «descriși» decât parţial şi la nivelul unor 
«tehnici» prin poetica postmodernismului, însă tot atât de 
adevărat e că nu mai scriu ca predecesorii lor” (p.159) (Petru 
Poantă, în Efectul „Echinox” sau despre echilibru, Editura 
Biblioteca Apostrof, 2003). 

Şi acestea sunt doar o parte din referinţele critice de 
care s-a bucurat Nicolae Băciuţ, pentru o eventuală Nouă 
Istorie a Literaturii Române. 

La fel de numeroşi au fost jurnaliştii care au considerat 
drept onoare faptul de a lua un interviu acestei covârşitoare 
personalități. 

Apariţia sa într-o serie impresionantă de Antologii şi 
Culegeri de poezie românească ori tradusă şi în alte limbi este, 
de asemenea, o dovadă grăitoare a preţuirii de care se bucură. 

Premiile de excelnță, premiile literare, distincțiile şi 
titlurile obținute, sunt la rândul lor o mărturie despre cum este 
receptat acest scriitor. 

Festivalurile, concursurile, taberele de creaţie, târgurile 
de carte, expoziţiile organizate de Nicolae Băciuţ au polarizat 
în jurul lui numeroşi discipoli, admiratori şi prieteni adevăraţi. 
Dar şi...omeneşti invidii. 

Despre cum a fost receptat, autorul are următoarea 
părere: „Sunt etape în care poetul are nevoie vitală de recu- 
noaştere, de confirmare. În care judecata critică e așteptată cu 
sufletul la gură, cu speranţă şi spaimă, în care poate fiecare 
cuvânt al criticului poate conta. Nu cred însă că o judecată 
critică radicală poate fi corect percepută de autorul tânăr. Nici 
nu cred că aceasta poate deturna decisiv un destin poetic, ori- 
cât de sever ar fi tonul critic. Mai degrabă cred că elogiile, 
Chiar şi nemeritate, la tinereţe, pot fi adevărate aripi de Icar. 

Am beneficiat de comentarii pertinente din partea elitei 
criticii româneşti, de la Nicolae Manolescu la Eugen Simion, 
de la Gh. Grigurcu la N. Steinhardt, dar şi de elogiile unor 
confraţi din generaţii diferite. (...) Sunt detaşat şi atunci când 
laudele întrec măsura. Cândva puneam şi eu preț pe judecata 
critică, pe actul critic. Revoluţia a bulversat însă receptarea 
critică, creând teren favorabil confuziilor, răsturnării scării 
valorilor pe criterii nespecifice. Limpezimea discursului critic 
vine din consistenţa şi profunzimea judecății de valoare”. 

Deşi trăieşte în provincie, autorul nu se simte un 
ignorat, un marginalizat. „Povara provinciei” nu este un termen 
care să-l sperie: „De la Rebreanu la Marin Preda, de la 
Coşbuc la loan Alexandru, scriitori din lumea largului 
românesc s-au putut face auziţi de-abia după ce au ucenicit la 
moara de scriitori a Capitalei. 

Dar Blaga a rămas în „provincie”, Steinhardt s-a 
retras la mănăstire... Există un mit al Capitalei, un miraj al 
acesteia, cum există un stigmat al provinciei. Nici nu poți scrie 
provincie cu P mare! 

De ce rămân, totuşi, unii, în provincie? Un răspuns 
fulger, fără ezitare e că nu pot pleca toți în Capitală, nu pot 
vida provincia de scriitori, şi acolo trebuie să trăiască 
scriitori, măcar ca să facă diferenţa. Diferenţa specifică! 

Unii rămân din comoditate, alții de frică, alții din 
nepăsare. Îşi asumă riscul de a rămâne acasă, de a nu se 
îngrămădi în studiouri de televiziune, ca să-şi dea cu părerea 
despre orice, ca să ajungă „vedetă ”, la concurenţă cu Adrian 
Copilul Minune sau cu Prigoană sau cu Vanghelie... Sau cu 
Elodia sau Cioacă sau Ogică sau, mai nou, cu Nichita... 
(fireşte, nu Stănescu). 

Dar mai are oare şanse, azi, scriitorul român, dacă-şi 
abandonează casa de acasă în favoarea Capitalei, se mai 
poate face el auzit pe strada scriitorilor, de atâtea răcnete 
politice, de moderatori şi moderatoare, de staruri făcute la 
„apelul de seară”? 

Nu am avut niciodată mirajul Capitalei şi n-aş da 
pentru nimic în lume Provincia mea literară, cu toate 
neajunsurile ei, cu frustrările, cu ignoranţa ei, pentru nicio 
Capitală literară din lume. ” 

Prieteniile sale literare sunt emblematice. „O istorie a 
literaturii române contemporane în interviuri” este grăitoare 
în acest sens. Nicolae Băciuţ ne introduce în intimitatea a peste 
o sută de personalități române. Prin el, Departele se preface-n 
Aproape. Departele şi aproapele îşi desființează graniţele. Şi 
încetează a mai fi, fiecare din ei, un fel de noland — fară a 
nimănui. Trec unul într-altul într-o entropie firească. Aşa cum 
trec stările din una în alta. Aşa cum trece lumina prin fereastră 
şi nu se împuţinează. Aşa cum alunecă visele în somnul nostru. 

Nicolae Băciuţ este un privilegiat. Pentru că Dumnezeu 
l-a dăruit cu o generozitate peste măsură. Pe care la rându-i, o 
împarte, îmbunătățindu-se el însuşi, crescând în demnitate şi 
măreție într-o smerenie firească pentru că-şi cunoaşte condiția 
de om creat. De la această poziţie nu poți fi altfel. Pentru că 
nimic nu e al tău, ci totul ai primit. „Ce ai tu ce n-ai primit? Și 
dacă tot ai primit, de ce te lauzi că n-ai primit?” — spune 
Sfântul Augustin în Confesiunile sale. În virtutea acestei 
generozități primite, dobândite şi cultivate, el deschide ferestre 
sufleteşti unor oameni. De fapt, tuturor. Dar puţini se încumetă 
să intre. Având vocația prieteniei, Nicolae Băciuţ e în stare să 
recunoască plin de reverență valoarea altui semen. Şi chiar s-o 
aşeze în lumină. El şi-a spus cuvântul despre sute şi sute de 
creatori, cu diferite staturi, dar n-a făcut diferență. N-a spus, de 
pildă: -Despre tine nu scriu pentru că nu te ridici la înălțimea 
standardelor mele culturale şi estetice. 

Despre Nichita Stănescu spunea cu admirație: „Niciun 
poet postbelic n-a influenţat suflul scriiturii cum a făcut-o 
Nichita Stănescu şi nici nu se va ivi degrabă un autor care să-i 
fie pe măsură. El a însemnat, într-un alt timp istoric, ceea ce 
au însemnat Eminescu şi Arghezi. Nichita Stănescu a fost nu 
doar poezie ci şi spectacol al poeziei. Deloc singur printre 
poeți, ci într-o companie de ţinută, de la Ana Blandiana la 
Ileana Mălăncioiu, de la Marin Sorescu la Cezar Baltag, 
Nichita Stănescu şi-a impus un anume sens al rostirii şi iubirii, 
a „dezrobit” limba română, dându-i libertăți neîngăduite 
vreodată. Poezia lui Nichita Stănescu şi-a pus decisiv 
amprenta pe evoluţia poeziei române contemporane. Fără el, 
cu siguranță, s-ar fi scris altfel poezia în limba română, în 
această patrie de cuvinte”. 

Dar şi despre un copil din clasa a III-a, care scrie poezie 
la un cenaclu mureşean, poate spune lucruri esenţiale pentru 
evoluţia lui ulterioară. 

Despre lumea fascinantă a Cărţii căreia i s-a dedicat cu 
toată ființa, Nicolae Băciuţ a afirmat, în nenumărate rânduri: 
„Nu mă număr printre cei care anunţă cu anticipație un nu 
prea îndepărtat prohod al cărţii. Mai mult, sunt unii care pun 
în acelaşi sicriu şi scriitorul şi cititorul. În ceea ce mă priveşte, 
dincolo de subiectivismul poziţiei în care mă aflu — cea de 
scriitor, de editor şi de cititor — sunt foarte optimist. Nu doar 
că nu mă sperie sfârşitul unei “galaxii”, cea a lui Gutenberg, 
ci văd în explozia tehnicii informaţionale un aliat comple- 
mentar, extensiv, atât din perspectiva editării cât şi a 
receptării mesajului literar. 

Nichita Stănescu spunea, în stilul său inconfundabil, că 
nu mai e nevoie de poeţi, dar fără ei nu se poate. Aş spune, 
plecând de la această afirmaţie, pentru urechea cârcotaşilor, 
că nu mai e nevoie de cărţi, dar fără ele nu se poate. 

Într-un fel, poate, sunt CONSETVAIOT. Încă mai sunt 
anume texte pe care le scriu “de mână” sau, uneori, le 
dactilografiez la o maşină de scris cu care mi-am redactat 
aproape toate cărțile mele, dar, fatalmente, tot “pe mâna” 
calculatorului ajung spre a fi trimise la tipar. Scriu “de mână” 
adesea, pentru că “fluxul memoriei”, cum ar zice A.E. 
Baconsky, al ideilor, al inspirației mele nu e “leneş”, ci e într- 
un relativ ritm sincron cu curgerea uşoară, lină, a pastei de pix 
pe hârtie. 

Regret că ar putea dispărea un segment al mărturiilor 
literare — manuscrisele, cu marca de identitate a fiecărui 
scriitor, cu caligrafia nu doar a rotunjimii literelor, ci şi a 
stării de spirit. După scrisul la calculator, parcă suntem toți la 
fel, într-o uniformitate păguboasă. 

Cazna naşterii unui text, cu ştersături, cu adăugiri, nu 
va mai fi un martor al literaturii. Dar scrisul nu va pieri, 
cartea nu va dispărea, cititorii vor continua să creadă în 
literatură, să viseze, să călătorească prin lumi imaginare, prin 
intermediul cărţii. 

Cartea se va adapta oricărei economii de piață, va 
însoți mai mult sau mai puţin fiecare biografie în parte. 

Se spune că “nu e om să nu fi scris o poezie,/ măcar o 
dată, doar o dată-n viaţa lui”. Cred că, translând, nu va fi om 
care să nu citească o carte, măcar o carte, doar o dată-n viața 
lui... Cartea nu va putea lipsi din viaţa omului niciodată. A 
avut adversari, va avea adversari, dar nu va putea fi niciodată 
îngenuncheată, înlocuită de nimic, “Căci nu este alta mai 
frumoasă şi cu folos zăbavă decât cetitul cărților”, după cum 
spunea cronicarul. 

Nu mă sperie cartea electronică, nici CD-urile cu texte 
literare. Se va citi mereu, indiferent de suportul pe care cartea 
va călători în lume. Sigur, unii vor rămâne fideli căldurii pe 
care o degajă pagina de hârtie, alții vor prefera reflexele 
ecranului monitorului de calculator. Nu va putea dispărea 
fascinația cărții, a lecturii. Vor fi căutări, rătăciri, poticniri, 
icneli, disperări, iluzii, dar toate drumurile reîntoarcerii duc 
spre CARTE. Şi CARTEA ne va primi, iertătoare, ca pe nişte fii 
rătăcitori, cu cele mai bune bucate, la ospăţul său”. 

Într-un interviu, autorul mărturiseşte în legătură cu 
genurile pe care le-a abordat cu atâta dezinvoltură, supleţe şi 
măiestrie: „- Pe mine m-a ajutat foarte mult pictura, civilizația 
ochiului, din păcate prea puţin muzica, pentru că sunt un afon, 
şi dragostea nețărmurită pentru împerecherea cuvintelor. 
Jocul acesta magic al culegerii cuvintelor din marii scriitori ai 
lumii şi ai neamului şi al azvârlirii lor peste un val, peste un 
vis, peste un arbore, peste o creangă de lună.” 

Aşadar, jocul de-a cuvintele şi de-a poezia, nu neapărat 
în sens ludic ori peiorativ, dar în acel spirit de invenţie care 1-a 
adus lui Nichita brevetul şi faima de inventator de metafore şi 
de cuvinte noi cu rădăcini vechi. Aşa cum astăzi se poartă noi 
formule de expresie. 

Într-un chestionar pentru Mărturisirea de credinţă 
literară care include câteva întrebări aparent banale, Nicolae 

Băciuţ răspunde: „În simplitatea lor, ele pun câteva probleme 
fundamentale pentru condiția de scriitor, pentru definirea, 
identificarea ei, şi, cu siguranţă, spațiul alocat nu e de natură 
să poată nici măcar începe subiectul, darămite să-l epuizeze. 
„De ce scriu? Pentru cine scriu? Din ce curent literar, 
„şcoală“, grupare, direcție cred că fac parte? Ce autori 
români/ străini cred că au pecetluit creația mea? Care cred că 
este cartea mea cea mai importantă şi care va „învia“ în 
viitor? Cine sunt eu ca scriitor, de unde vin şi unde mă duc? “ - 
iată provocări care te fac să simţi „primejdia mărturisirii “, 
cum ar spune N. Steinhardt. 

De ce scriu? De-atâtea ori ne punem această 
elementară întrebare, atât de des ne urmăreşte, ca o umbră la 
apus sau asfinţit, din momentul în care descoperim scrisul ca 
singură şi Ssfâşietoare artă de a trăi sau măcar de a supraviețui 
în „clipa cea repede/ ce ni s-a dat“. 

Într-un poem de tinerețe, spuneam că scriu „pentru ca 
să uit“, să mă pot despovăra de prezent, să dau, după puterile 
mele, duratei cotidiene încărcătură sacră (în termenii lui 
Mircea Eliade), să rămână ceva în urmă, dar şi să doresc să 
trec şi ziua care vine. Scriu ca să pot să înţeleg lumea şi să mă 
înțeleg pe mine, să mă bucur că „tot ce-i ne-nţeles se schimbă- 
n ne-nţelesuri şi mai mari“. Parcă G . G. Marquez spunea că 
trăieşte ca să-şi scrie viața!? S-ar putea accepta şi imaginea în 
oglindă a acestui crez: îmi scriu viaţa ca să trăiesc. Şi cred că 
mai degrabă îmi vine să accept această variantă. 

Am ales poezia ca formulă prin care să-mi trăiesc 
viața, fără a şti exact ce e poezia. Are dreptate F.G. Lorca 
atunci când spune că „Dacă cineva ar şti să definească în mod 
clar ce e poezia, s-ar termina cu secretul şi magia sa, mai mult, 
s-ar termina cu poezia însăşi, ca subiect şi ca obiect“. 

Sigur, cel mai simplu e să spui că scrii pentru ceilalți, 
că te gândeşti la cititori etc. etc. Sigur, ca scriitor, te gândeşti 
la cititori în primul rând, în ideea că nu-ţi poți permite să faci 

să ajungă la ei orice, că ai o responsabilitate morală şi estetică 
faţă de ei din momentul în care ţi i-ai ales parteneri de dialog, 
pentru că scrisul nu trebuie să fie strigăt în pustiu, ci trebuie să 
aibă un destinatar, trebuie să aibă ecou, să-l audă/vadă 
cineva. 

Eu sunt puțin mai egoist, eu nu scriu doar pentru 
cititori, eu scriu şi pentru mine, pentru sufletul meu. Dacă în el 
se regăsesc şi cititorii, cu atât mai bine. Dar dacă eu însumi 
rătăcesc în propriul scris, ce se poate alege de bietul cititor, 
„stăpân al meu şi frate“, cum zice poetul? 

Scrisul e o mare responsabilitate. Iată un truism care 
trebuie totuşi repetat de fiecare în parte în momentul în care îşi 
asumă scrisul ca destin. Ori eu mi-am asumat această condiţie, 
cu o uşoară spaimă, dar şi cu un licăr de bucurie şi speranţă. 
Pentru că eu cred în scris, cred că literatura şi arta ne vor 
putea salva sufletele. 

Desigur, dacă e să judec generaţiile pe criterii 
biologice, de vârstă, atunci fac parte din „generația '80“. M- 
am născut odată cu ea, am trăit odată cu ea anii de entuziasm 
ai unui alt fel de a citi semnele realului. Am fost, într-un fel, 
părtaş la naşterea acestei generaţii, atât din condiția mea de 
poet cât şi de promotor al optzecismului. 

Ancheta „Dreptul la timp“, un titlu emblematic, din 
inventarul poetic al lui Nichita Stănescu (titlu ales şi pentru a 
sugera că noua „poezie nou“ nu vrea să se rupă de un trecut 
poetic, cât vrea să-i caute alte căi de exprimare, alte trasee de 
afirmare), pe care am iniţiat-o în paginile revistei Echinox. ” 

Frumoasă profesiune de credinţă! Subscriem. 

Nicolae Băciuţ crede cu tărie în carte, chiar dacă 
suportul e, în zilele noastre, altul. El se reîntoarce, mereu cu 
aceeaşi credință şi dragoste către carte, suportul cel mai solid în 
edificarea personalității umane. Cartea e pentru el catedrala, 
altarul, crucea, ființa iubită, famila. „Între Dumnezeu şi 
neamul meu” — cum s-a situat cu simplitate gânditorul român 

Petre "Ţuţea, Nicolae Băciuţ a ales CARTEA. De aceea se 
simte perfect îndreptățit să scrie: „Sărut stânga, / sărut 
dreapta, / care ţin drept cruce, / cartea”. Un om cât un 
univers. Un univers într-o carte, în câteva duzini de cărţi, într-o 
bibliotecă. Aşa cum îşi imagina Jorge Luis Borges Paradisul, 
ca o imensă bibliotecă. 

Un om cât o lume. O lume care poate încăpea într-un 
om. Un cosmos de om. Care vă invită să-l cunoaşteţi. Şi vă 
pofteşte în acest sens, la ospăţul cărții. 


4 IULIE 2010 

teatru pentru copii, Ed. Arionda, 2006, Singurătăți împreună, 
rondeluri în coriamb, Ed. Arionda, 2006; Vorbește-mi despre mine! 
Microroman, Ed. Arionda, 2006; A înviat precum a zis, Alleluia! 
Poeme pascale, Ed. Arionda, 2006; Acum și în cele din urmă,poeme 
psaltice, Ed. Arionda, 2007; Monumentul cărții Si mucenicia 
cuvântului, exegeze Şi portrete spirituale, Ed. Ariolnda, 2007; 
Busuioc de cuvinte, exegeze Și portrete, Ed. Arionda, Galaţi, 2007; 
Feerie de Crăciun, poem scenic, Ed. Arionda, 2007; O gură de 
copilărie, Ed. Arionda, 2006, Temei de rămânere, 120 de poeme 
într-un Poem de iubire, Ed. Arionda, 2007; Cântecul Cezarei într-o 
sumă de ipostasuri, Ed. Arionda, 2007, Cântecul sinelui, poeme, Ed. 
Arionda, 2007, Logodnă mistică, poeme, Ed. Arionda, 2007, 
Vârstele spiritului, volum de versuri apărut la Ed. Arionda, 2008, Pr. 

NICO, 2006, Dincolo de Capitală, dincoace de provincie, Editura 
Nico, 2006, Mihai Sin, lerarhiile liniştii, Editura Nico, 2006, 
Mănăstirea Lăpuşna, Biserica „Sf. Nicolae”, album, Editura Nico, 
2006, Monumente de Arhitectură Bisericească, Biserica de piatră 
„Înălțarea Domnului”, Târgu-Mureş, Editura NICO, 2006, 
Monumente de Arhitectură Bisericească, Catedrala Mare Târgu- 
Mureş, album, Editura NICO, 2006, în colaborare cu Nicolae 
Gheorghe Şincan, “Biserica de lemn “Sf. Arhanghel Mihail”, 
Editura Nico, 2006, Târgu Mureş, album, în colaborare cu Nicolae 
Gheorghe Şincan, Monumente de Arhitectură Bisericească, Biserica 
din Deda, Centenar, album, Editura NICO, 2006, în colaborare cu 
Dumitru şi Gabriel Fărcaş, Cântece de viață lungă, Editura Nico, 
2006, Ediţie şi selecție de Nicolae Băciuţ, Romulus Guga — Bărci în 
amurg, publicistică, Editura Nico, 2006, în colaborare cu Mariana 
Cristescu, Arheologia clipei, Editura NICO, 2007, Caragiale după 

Caragiale. O scrisoare pierdută, Editura NICO, 2007, Umbra apei, 
repere critice, Editura NICO, 2007, Ferestre fără zid, Editura Nico, 
2007 publicistică, Maşina de citit, critică literară, Editura Nico, 
2007,  Emaildemail, corespondenţă, Editura Nico, 2007, în 
colaborare cu Mioara Kozak, Centenarul bisericii Chintelnic, Editura 
Nico, 2007, în colaborare cu Emil Mariaşiu, , Simpozionul 
Monumentele bisericeşti — mărturie de credință şi artă”, Editura 
Nico, 2007.(Ediţie îngrijită de Nicolae Băciuţ) Singurând, poeme, 
Editura Nico, 2007 ediţia a II-a, revăzută şi adăugită, 2008, America, 
The Unseen Side of The Moon, Editura Nico, 2007, Cartea inimii, 
Editura Nico, 2008, Jon Vlasiu, Dincoace de spaţiu şi timp, Editura 
Nico, 2008, Ziduri fără ferestre, publicistică, Editura Nico, 2008, În 
aşteptarea melcului, publicistică, Editura Nico, 2008, Să nu uit, 
antologie, antologie română, greacă, italiană, spaniolă, engleză, 
poeme, Editura Nico, 2008, Biserica de lemn Sf. Arhangheli” 
Culpiu, album, Editura Nico, 2008, în colaborare cu Gheorghe 
Nicolae Şincan, La Răsărit de Apus, publicistică, Editura Nico, 2009, 
Linia de orizont, Editura Nico, 2010. 

Inclus în antologiile: Spaţii posibile, Bistriţa, 1979, 
Biblioteca Opinia, laşi, 1981, Caietul debutanților, 1980-1981, 
Editura Albatros, 1983, Alpha ‘84, Editura Dacia, 1984, Cântecul 
patriei, Editura Albatros, 1996, Un sfert de veac de poezie la Sighetu 
Marmaţiei, Fundaţia Luceafărul, 1998, Eminescu pururi tânăr, 
Editura Litera, 1998, Patruzeci de poeți bistrițeni, Editura Aletheia, 
Bistriţa, 2001, Ceasul de flori, antologie de poezie târgumureşeană, 
Editura Tipomur, 2001, Cenaclul literar George Coşbuc — 30, 
Editura Aletheia, Bistriţa, 2001, Îmblânzitorul de timp, Editura 
Tipomur, Târgu-Mureş, 2003, Antologia poeților ardeleni 
contemporani, de Eugeniu Nistor şi Iulian Boldea, Editura Ardealul, 
2003, Poeţii revistei Echinox, Antologie (1968-2003), vol. I, de Ion 
Pop, Editura Dacia 2004, Artur Silvestri, „Mărturisirea de credință 
literară”, 2006, Un copac de sunete — Hangok Fája, antologie de 
poezie română-maghiară, Editura Charmides şi Eikon, 2006, Un 
copac de sunete — L'arbre a sons, antologie de poezie română- 
franceză, (volum şi CD), Editura Eikon, 2007, Voices of 
contemporary Romanian poets”, Antologie de poezie românească, 
ediție bilingvă română — engleză, de Dan Brudaşcu, Editura Sedan, 
2007, Un copac de sunete — Ein baum voller klânge, antologie de 

poezie română — germană, Editura Eikon, 2008, Antologia „Scriitori 
bistrițeni — Scrittori di Bistrita”, romană —italiană, Editura George 
Coşbuc, 2008, versiunea italiană de Delia Ioana Frențiu, Antologia 
„Scriitori bistrițeni — XYITPAGVEI ANO THN MIIIXTPITXA, 
română — greacă, Editura George Coşbuc, 2008, Antologia „Scriitori 
bistrițeni — Escritores de Bistrita”, română — spaniolă, Editura 
George Coşbuc, 2008, versiunea spaniolă de Cristina Sasu, 
Antologia „Scriitori bistrițeni — Bistriţa Writers”, română — engleză, 
Editura George Coşbuc, 2008, versiunea engleză de Luana Ani, 
Paradoxul creştin şi cartea tinereții, volum coordonat de pr. Ilie Trif, 
Editura Reîntregirea, 2008 etc. 

F Cezarina Adamescu 


Ajuns la deplina conştiinţă de sine, Nicolae Băciuţ 
spune: “Acesta sunt eu — / lacrima lui Dumnezeu!” 

Da, asta da...Să fii lacrima lui Dumnezeu, nu este 
puţin lucru, dimpotrivă. Fie şi numai pentru atât, această 
lacrimă se va imprima pe un giulgiu invizibil, precum 
chipul lui lisus Cristos pe marama Veronicăi, în drumul 
spre răstignire. Şi-o vom purta pe dinăuntru ca pe un odor 
de preţ, ca pe o cruciuliță, ca pe un Sfânt Rozariu... 

CEZARINA ADAMESCU 

